
Toli toli, nemadingiausiojo Vakarinės Galaktikos Vijos galo 
užkampyje, kurio nerasite jokiame žvaigždėlapyje, yra maža ne- 
reikšminga geltona saulė. 

Aplinkui šiąją maždaug devyniasdešimt dviejų milijonų mylių 
atstumu skrieja visiškai neverta dėmesio mažytė žalia planeta, 
kurios gyventojai, kilę iš beždžionių, yra tokie stebėtinai primi- 
tyvūs, jog vis dar įsivaizduoja, esą skaitmeniniai laikrodėliai - 
baisiai gudrus išradimas. 

Šią planetą kamuoja - ar veikiau kamavo - štai koks galvosū- 
kis: dauguma jos gyventojų didžiumą laiko jaučiasi nelaimingi. 
Siūlyta daugybė šio galvosūkio sprendimo būdų, tačiau beveik 
kiekvienu atveju dažniausiai nagrinėtas nedidelių žalių popie- 
riaus gabalėlių judėjimas - ir tai keista, nes apskritai nelaimin- 
gi jausdavosi ne tie mažieji žalieji popieriaus gabalėliai. 

Žodžiu, galvosūkis liko neišspręstas; daugybė žmonių tūžo, 
beveik visi sielvartavo - netgi tie, kurie turėjo skaitmeninius laik- 
rodėlius. 

Ne vienas vis tvirčiau tikėjo, kad visi baisiai apsiriko, iš vi- 
so išlipdami iš medžių. O kai kurie tvirtino, jog net medžiai - ne- 
tikęs ėjimas: geriausia būtų buvę apskritai neišlįsti iš vandeny- 
no. 

O paskui vieną ketvirtadienį, praėjus beveik dviems tūkstan- 
čiams metų nuo tos dienos, kai vienas žmogus buvo prikaltas prie 
medžio, nes šnekėjo, kaip šaunu būtų dėl įvairumo neskriausti ki- 
tų žmonių, mergina, sėdėjusi nuošaliame mažos Rikmensvorto 
kavinės kamputyje, staiga atspėjo, kas visą tą laiką kriko, ir ga- 
liausiai suvokė, kaip galima paversti pasaulį gera ir laiminga 
vieta. Šįkart sprendimas teisingas, turėtų pasisekti, ir nebereikė- 
tų nieko prie nieko kalti. 

Deja, mergina nespėjo net nubėgti iki telefono ir kam nors 
papasakoti apie tai - užgriuvo siaubinga, kvaila katastrofa, to- 
dėl sumanymas pražuvo amžinai. 

Čia pasakojama ne apie tą merginą. 

Bet čia pasakojama apie siaubingąją kvailąją katastrofą ir 
kai kurias jos pasekmes. 

Taip pat čia pasakojama apie knygą; knygą, kurios pavadi- 


nimas - "Keliautojo Kosmostopu Vadovas Po Galaktiką", neže- 
mišką, niekuomet neišleistą Žemėje knygą, kurios nė vienas že- 
mietis neregėjo, netgi negirdėjo apie ją iki tol, kol užgriuvo bai- 
sioji katastrofa. 

Tačiau ta knyga neabejotinai nuostabi. 

Faktiškai ši knyga turbūt pati nuostabiausia iš visų, kokias 
tik yra išleidusi Mažųjų Grigo Ratų leidybos korporacija - apie 
kurią taipogi net negirdėjo joks žemietis. 

Tai ne tik neabejotinai nuostabi - tai dar ir nepaprastai po- 
puliari knyga, populiaresnė nei “Dangiškoji Slauga Namuose 
Kiekvienam“, geriau perkama nei “Dar Penkiasdešimt Trys Lai- 
ko Stūmimo Nulinėje Traukoje Būdai", prieštaringesnė už Oolo- 
no Kolufido filosofinių galvasopių trilogiją “Kur Dievas Sukly- 
do", “Dar Keletas Rimčiausių Dievo Klaidų" bei “Kas Iš Viso 
Tas Dievas? ". 

Daugumoje ramesniųjų Išorinio Rytinio Galaktikos Pakraš- 
čio civilizacijų “Keliautojo Kosmostopu Vadovas" jau išstūmė 
“Galaktikos Enciklopediją", nes šiame tipiniame veikale patei- 
kiamos visapusiškos žinios bei išmintis, ir nors jame esama ne- 
mažai spragų bei pakanka abejotinų, ar - mažiausia - baisiai ne- 
tikslių teiginių, jis dėl dviejų svarbių priežasčių pranašesnis už 
senąjį veikalą, skirtą veikiau pėstiesiems. 

Pirmiausia - jis truputį pigesnis; 0 antra - ant jo viršelio di- 
delėmis draugiškomis raidėmis užrašytas žodis “NEPANI- 
KUOK". 

Bet pasakojimas apie baisųjį kvailąjį ketvirtadienį, pasako- 
jimas apie keistas jo pasekmes, taipogi pasakojimas apie tai, 
kaip šios pasekmės neišpainiojamai persipynė su nepaprastosios 
knygos istorija, prasideda labai paprastai. 

Jis prasideda nuo vieno namo. 


PiRmas SkyRius 


Namas stovėjo ant nuožulnios įkalnės pačiame kaimelio pa- 
kraštyje. Stovėjo atokiai ir žvelgė į plačiai besidriekiančius Vaka- 
rų Krašto ūkininkų laukus. Anaiptol neypatingas - maždaug tris- 
dešimties metų amžiaus senas, pasmukęs, kerėpliškas plytų namas 
su ketvertu fasadinių langų, kurių dydis bei išdėstymas daugiau ar 
mažiau nepriekaištingai erzino akį. 


Vienintelis asmuo, kuriam namas kažkodėl atrodė ypatingas, 
buvo Arturas Dentas; bet, šiaip ar taip, Dentas gyveno būtent šia- 
me name. Gyveno gal jau kokius trejetą metų - nuo tada, kai išvy- 
ko iš Londono, nes Londonas jį dirgino ir erzino. Dentas buvo irgi 
maždaug trisdešimties metų amžiaus, aukštas, tamsiaplaukis ir 
nuolatos truputį sunerimęs. Paprastai labiausiai jį jaudino tai, kad 
žmonės amžinai klausinėdavo, kodėl jis atrodo toks susijaudinęs. 
Dentas dirbo vietinėje radijo stotyje ir visuomet sakydavo drau- 
gams, kad ten kur kas įdomiau, negu gali atrodyti jiems. Beje, taip 
ir buvo - dauguma jo draugų darbavosi reklamos srityje. 

Naktį iš trečiadienio į ketvirtadienį žiauriai lijo, takas palei 
gyvatvorę pažliugo ir patižo, tačiau sušvitusi ketvirtadienio ryto 
saulė dar kartą - paskutinį kartą - nutvieskė Arturo Dento namą 
ryškiai ir skaisčiai. 

Arturui kol kas niekas deramai nepranešė, kad taryba ketina 
nugriauti namą, 0 jo vietoje nutiesti greitkelį. 


< 


Ketvirtadienio rytą, aštuntą valandą, Arturas jautėsi nekaip. 
Prabudo apspangęs, atsikėlė, svirduliuodamas pakvanklinėjo po 
kambarį, pravėrė langą, pamatė buldozerį ir nuslimpino į vonią 
praustis. 

Pastą ant šepetėlio - šitaip. Šveičiam. 

Veidrodis - rodo lubas. Pataisom. Akimirką veidrodis rodė 
kitą buldozerį už vonios kambario lango. Deramai pakreiptas pra- 
dėjo atspindėti Arturo Dento šerius. Arturas juos nugremžė, nusi- 
prausė, nusišluostė ir nutrepsėjo į virtuvę paieškoti ko nors ska- 
naus. 

Virdulys, čiaupas, šaldytuvas, pienas, kava. Aaa-u. 

Akimirką žodis “buldozeris" klydinėjo po Dento galvą, ieš- 
kodamas, su kuo čia susisiejus. 

Buldozeris už virtuvės lango buvo iš tikrųjų didelis. 

Arturas kiek paspoksojo į jį. 

“Geltonas" - pagalvojo Arturas ir nusliūkino atgal į miega- 
mąjį apsirengti. 

Pakeliui užsukęs į vonią išgėrė didelę stiklinę vandens, pas- 
kui dar vieną. Pradėjo įtarti, kad jį kamuoja pagirios. Kodėl jį ka- 
muoja pagirios? Ar iš vakaro gėrė? Pagalvojo - matyt, tikrai gė- 
rė. Pastebėjo blyksnį veidrodyje. Pagalvojo - “geltonas" - ir nu- 
trepsėjo tolyn į miegamąjį. 

Stovėjo ir galvojo. Galvojo: aludė. Viešpatie mieliausias, alu- 
dė. Neaiškiai prisiminė tūžęs - tūžęs dėl kažko, kas atrodė svarbu. 


Pasakojo apie tai visiems, pasakojo veikiausiai nepaprastai ilgai: 
aiškiausias regimasis prisiminimas - apsiblausę pašnekovų veidai. 
Kažką apie greitkelį, apie kurį išgirdo visai neseniai. Apie tai at- 
seit pranešinėta jau ne pirmą mėnesį, tik neatrodo, kad kas nors ką 
nors būtų girdėjęs. Juokinga. Jis sriūbtelėjo vandens. Nusprendė: 
viskas stos į savo vietas - tas greitkelis niekam nereikalingas, ta- 
ryba neturi jokio pagrindo savivaliauti. Viskas bus gerai. 


TU 


tonas“ klaidžiojo po smegenis, ieškodamas, su kuo čia susisiejus. 
Po penkiolikos sekundžių Arturas Dentas buvo lauke ir gu- 
lėjo priešais didelį geltoną buldozerį, sodo takeliu važiuojantį ar- 

Ponas L.Prozeris buvo, kaip sakoma, tik žmogus. Kitaip ta- 
riant - dvikojė angliaorganinės gyvybės forma, išsivysčiusi iš bež- 
džionės. Konkrečiau - tai buvo storas, apsiblausęs keturiasdešimt 
metis vietinės tarybos darbuotojas. Įsidėmėtina: jis - nors pats šito 
nežinojo - taip pat buvo tiesioginis Čingischano palikuonis pagal 
vyriškąją liniją; tačiau besikeičiančios kartos bei rasių kryžmini- 
masis taip sujaukė genus, jog mongoloidinių bruožų jo išvaizdo- 
je nesimatė; vieninteliai galingųjų prosenolių pėdsakai, išlikę pono 
L.Prozerio asmenybėje - tai žymus apkūnumas juosmens srityje 
bei meilė mažoms kailinėms kepuraitėms. 

Jis anaiptol nebuvo didis karys; faktiškai tai buvo nervingas, 
nuolat sunerimęs žmogelis. Šiandien jis nervinosi ir nerimavo ypa- 
tingai, kadangi užduotis - būtent, pasirūpinti, kad Arturo Dento 
namas būtų pašalintas dar tą pačią dieną - rimtai įstrigo. 

- Liaukitės, pone Dentai, - šnekėjo jis, - pats žinot, kad nie- 
ko nelaimėsite. Juk negalite gulėti priešais buldozerį iki amžiaus 
galo. 

Ponas L.Prozeris pabandė nuožmiai sužaibuoti akimis, bet 
jam nepavyko. 

Išsidrėbęs dumblyne Arturas kandžiai atkirto: 

- Lažinamės. Pažiūrėsim, katras surūdys pirmas. 

- Bijau, kad jums teks nusileisti, - pasakė ponas Prozeris, 
griebdamasis savo kailinės kepuraitės ir sukdamas ją aplink pa- 
kaušį. - Šį greitkelį reikia nutiesti, ir jis bus nutiestas! 

- Pirmą kartą girdžiu, - pasakė Arturas. - Kodėl reikia jį nu- 
tiesti? 

Ponas L.Prozens truputį pagrūmojo pirštu, paskui liovėsi ir 

atitraukė pirštą. 

- Ką jūs sau manot, šitaip klausinėdamas? - pasakė jis. - Tai 
juk greitkelis. Greitkelius tiesti būtina. 

Greitkeliai - tai tokie išradimai, leidžiantys tam tikriems as- 
menims labai greitai nukakti iš taško A į tašką B, kuomet kiti as- 
menys labai greitai lekia iš taško B į tašką A. Žmonės, gyvenan- 
tys taške C, esančiame kaip tik tarp dviejų minėtųjų taškų, nuolat 
laužo galvas, mėgindami atspėti, kuo gi taip nuostabus tasai taš- 
kas A, kad į jį šitaip veržiasi tokia gausybė žmonių iš taško B, ir 
kuo gi taip nuostabus tasai taškas B, kad į jį šitaip veržiasi tokia 
gausybė Žmonių iš taško A. Dažnai jie trokšta, kad tie žmonės ko- 
kį kartą visam laikui apsispręstų, kur, velniai rautų, jie pageidauja 
būti. 

Ponas L.Prozeris pageidavo būti taške D. Taškas D nereiškė 
konkrečios vietos - tiktų tiesiog bet kuris taškas, pakankamai nu- 
tolęs nuo taškų A, B ir C. Taške D ponas L.Prozeris turėtų dailų 
mažą namuką su kirvukais virš staktų; jis maloniai leistų laiką taš- 
ke E - tiksliau tariant, artimiausioje taškui D aludėje. Žmona, aiš- 
ku, norėtų auginti Aplink staktą vijoklines rožes, bet ponui Proze- 
riui mielesni kirvukai. Jis nežinojo kodėl - tiesiog mėgo kirvukus, 
ir tiek. Pamačius pasityčiojančias buldozerių vairuotojų šypsenas, 
jį išmušė raudonis. 

Jis pamindžikavo nuo kojos ant kojos - bet ant abiejų kojų 
jautėsi vienodai nepatogiai. Kažkas aiškiai iškrėtė siaubingą žiop- 
lystę, ir Prozeris meldė dievus, kad tik nepasirodytų, jog apsižiop- 
lino jis pats. 

Ponas L.Prozeris tarė: 

- Žinote, juk jūs turėjote teisę pateikti savo pasiūlymus bei 
prieštaravimus deramu metu. 

- Deramu metu? - užkaukė Arturas. - Deramu metu?! Aš pir- 
mą kartą išgirdau naujieną vakar, kai į mano namus atvyko dar- 
bininkas. Aš paklausiau, ar jis atėjo langų valyti, o tas atsakė - ne, 
jis atėjo namo griauti. Suprantama, pasakė ne iš karto. Tai jau ne. 
Iš pradžių jis apšluostė porą langų ir pareikalavo penkinės. Pas- 
kui pasakė. 

- Betgi, pone Dentai, planai jau devynetą mėnesių laukia ar- 
timiausioje planavimo kontoroje. 

- Kaipgi, vos išgirdęs aš patraukiau tiesiog tenai - vakar po 
pietų. Jūs nelabai nėrėtės iš kailio, stengdamiesi paviešinti tuos 
planus, ar ne? Tai yra, iš tikrųjų kam nors pranešti ar panašiai. 

- Bet planai buvo demonstruojami... 

- Demonstruojami? Galų gale man teko leistis į rūsį jų ieško- 
ti. 

- Ten ir yra demonstravimo skyrius. 

- Pasiėmus deglą. 

- Ak, na... tikriausiai dingo elektra. 

- Ir laiptai taip pat? 

- Bet paklausykite, jūs juk radote skelbimą, ar ne? 

- Taip, - atsakė Arturas, - kaipgi, radau. Jis buvo demon- 
struojamas užrakintos aplankų spintos dugne, o spinta buvo už- 
brukta neveikiančioje išvietėje, ant kurios durų kabojo skelbimas 
“Saugokis Leopardo"! 

Dangumi praslinko debesėlis. Jo šešėlis užslinko ant dryb- 
sančio dumblyne pasirėmusio alkūne Arturo Dento. Jo šešėlis už- 
slinko ant Arturo Dento namo. Ponas L.Prozeris susiraukęs pažiū- 
rėjo į pastatą ir tarė: 

- Nelabai jau ir gražus tas namas. 

- Gaila, bet man jis kažkodėl patinka. 

- Jums patiks ir greitkelis. 

- Et, užsičiaupkit, - pasakė Arturas Dentas, - užsičiaupkit, 
keliaukit sau ir neškitės kartu prakeiktą savo greitkelį. Jūs elgia- 
tės visiškai neteisėtai, ir patys tai žinote. 

Pono Prozerio burna porą kartų prasižiojo ir susičiaupė, o jo 
mintyse akimirką šmėkščiojo nepaaiškinami, tačiau baisiai malo- 
nūs vaizdiniai: Arturo Dento namą ryja liepsnos, o pats Arturas 
klykdamas bėga tolyn nuo degančių griuvėsių, o iš jo nugaros 
stirkso mažiausiai trejetas stambių iečių. Poną Prozerį dažnai ka- 
muodavo panašūs reginiai - ir dėl to jis labai nerimavo. Jis truputį 
pamikčiojo, paskui suėmė save į nagą. 

- Pone Dentai, - pasakė jis. 

- Klausau? Ko norėjote? - pasakė Arturas. 

- Truputėlis dalykinės informacijos. Ar jūs bent apytikriai įsi- 
vaizduojate, kiek žalos patirtų tasai buldozeris, jei aš tiesiog liep- 
čiau pervažiuoti stačiai per jus? 

- Kiek gi? - pasidomėjo Arturas. 

- Nė truputėlio, - pasakė ponas Prozeris ir suirzęs nušniokš- 
tavo sau, spėliodamas, kodėl jo smegenis užtvindė tūkstančiai 
gauruotų raitelių, kurie kaip vienas rėkia ant jo. 


+ 


Įdomus sutapimas: “nė truputėlio" - lygiai tiek beždžionės 
palikuonis Arturas Dentas įtarė, kad vienas artimiausių jo draugų 
yra ne beždžionės palikuonis, bet kuo tikriausias ateivis iš nedi- 
delės, taip daugmaž apie Betelgeuzę esančios planetos, o ne iš Gil- 
fordo, kaip paprastai sakydavosi. 

Arturas Dentas niekad o niekad net neįtarė apie tai. 

Tasai draugas pirmą kartą pasirodė Žemės planetoje maž- 
daug prieš penkiolika žemiškųjų metų, ir kaip įmanydamas sten- 
gėsi neišsiskirti iš žemiečių tarpo - ne be, reikia pripažinti, tam 
tikro pasisekimo. Pavyzdžiui, visus tuos penkiolika metų jis gana 
įtikinamai vaidino bedarbį aktorių. 

Tačiau jis patingėjo rūpestingiau atlikti išankstinius tyrimus, 
todėl padarė vieną rimtą žioplystę. Surinktos informacijos dėka 
nusprendė, jog Fordas Prefektas - puikus, nekrintantis į akis var- 
das, tad taip ir pasivadino. 

Jis buvo nekrintančiai į akis aukštas, jo veidas buvo stebėti- 
nai, tačiau nekrintančiai į akis dailus. Šiurkščius rausvai gelsvus 
plaukus jis šukuodavo nuo smilkinių link pakaušio. Jo oda atro- 
dė taip, lyg būtų ištempta nuo nosies link smilkinių. Jo išvaizda 
atrodė beveik nepastebimai keista - tik sunku pasakyti, kodėl bū- 
tent. Gal kad akys lyg ir pernelyg retai mirksėjo, todėl kiek pasi- 
šnekėjęs su juo pajusdavai, jog tavo paties akys nevalingai ašaro- 
ja. Gal kad jis šypsodavosi vos vos per plačiai, ir todėl pašneko- 
vams kildavo bauginantis įspūdis, jog jis tuoj kibs jiems į gerklę. 

Dauguma įsigytų Žemėje draugų laikė Fordą keistuoliu, ta- 
čiau nekenksmingu keistuoliu - girtuokliu triukšmadariu, turinčiu 
vieną kitą savotišką įprotį. Pavyzdžiui, dažnai jis nekviestas įsi- 
braudavo į akademinius vakarėlius, žiauriai prisilakdavo ir pradė- 
davo tyčiotis iš visų aptiktų astrofizikų, kol galiausiai tekdavo iš- 
grūsti jį lauk. 

Kartais Fordą apsėsdavo keistas paklaikimas - vyrukas it už- 
hipnotizuotas spoksodavo į dangų, kol kas nors pasiteiraudavo, ką 
jis čia veikia. Tuomet Fordas kurį laiką kaltai gūždavosi, paskui 
atsipalaiduodavo ir išsišiepdavo. 

- Et, paprasčiausiai dairausi skraidančių lėkščių, - pajuokau- 
davo jis, ir visi imdavo kvatodami klausinėti, kokių gi skraidan- 
čių lėkščių jam prireikė. 

- Žaliųjų! - klastingai nusiviepęs atsakydavo jis, kelias sekun- 
des juokdavosi it pamišęs, o paskui staiga nerdavo į artimiausią 
barą, kur nugirdydavo visus iki žemės graibymo. 

Tokie vakarai paprastai baigdavosi bjauriai. Fordas prisi- 
sriaubdavo viskio, užspeisdavo kampe kokią merginą ir besipinan- 
čiu liežuviu aiškindavo jai, kad skraidančių lėkščių spalva - ne taip 
jau ir svarbu, garbės žodis! 

Po to pusiau sulavonėjęs goglinėdavo naktinėmis gatvėmis ir 
dažnai klausinėdavo sutiktų policininkų, ar jie žino kelią į Betel- 
geuzę. Policininkai paprastai atsakydavo maždaug taip: 

- Ar nemanote, gerbiamasis, kad jau beveik metas jums 

traukti namolio? 

- Aš ir bandau, vaikeli, aš ir bandau, - toks būdavo nekinta- 
mas Fordo atsakymas panašiais atvejais. 

Iš tiesų kai jis it apkerėtas spoksodavo į dangų - tai žvalgy- 
davosi nesvarbu kokios skraidančios lėkštės. O “žalių" sakydavo 
todėl, kad žalia - tradicinė Betelgeuzės kosminio laivyno prekybi- 
nių žvalgų spalva. 

Fordas Prefektas iš proto kraustėsi, laukdamas kuo greičiau 
atlekiant nesvarbu kokios skraidančios lėkštės, nes penkiolika me- 
tų - ilgas laiko tarpas, kai negali ištrūkti iš bet kur, o jau ypatin- 
gai iš tokios kraupulingai nuobodžios vietos kaip Žemė. 

Fordas troško, kad greičiau atlėktų skraidanti lėkštė, nes mo- 
kėjo sustabdyti praskrendančias lėkštes ir įsiprašyti pavėžėjamas. 
Jis žinojo, kaip pamatyti Visatos Stebuklus, neišleidžiant ir tris- 
dešimties Altairo dolerių per dieną. 

Faktiškai Fordas Prefektas klajojo rinkdamas medžiagą mi- 
nėtajai neabejotinai nuostabiai knygai - “Keliautojo Kosmostopu 
Vadovui Po Galaktiką". 


4 


Žmogiškųjų būtybių sugebėjimas prisitaikyti neprilygstamas, 
taigi atėjus priešpiečių metui Arturo namo aplinkoje nusistovėjo 
nekintama tvarka, kur kiekvienas turėjo savą vaidmenį: Arturas 
tvarsėsi dumblyne, retkarčiais pareikalaudamas, kad jam būtų leis- 
ta pamatyti advokatą, motiną arba šventraštį; ponas L.Prozeris ne- 
atstojo nuo Arturo, retkarčiais sugalvodamas kokią naują gudry- 
bę, pavyzdžiui, prakalbą “Visuotinės Gerovės Vardan", arba pra- 
kalbą “Progresas Nesustabdomas“, prakalbą “Žinot, Kartą Nu- 
griovė Mano Namą - Aš Net Nemirktelėjau", išradinėdamas įvai- 
riausius kitus meilikavimus arba bauginimus; o buldozerių vairuo- 
tojai sėdinėjo šen ir ten, gurkšnojo kavą ir nagrinėjo profsąjungų 
įstatus, vildamiesi aptikti straipsnį, kuris padėtų išspausti iš susi- 
klosčiusios padėties bent truputį finansinės naudos. 

Žemė neskubėdama judėjo kasdieniniu savo keliu. 

Saulė pradėjo džiovinti dumblą, kuriame gulėjo Arturas. 

Vėl užslinko kažkoks šešėlis. 

- Sveikas, Arturai, - pasakė šešėlis. 

Arturas pažvelgė aukštyn, prisimerkė nuo saulės ir baisiai 
nustebo, pamatęs virš savęs palinkusį Fordą Prefektą. 

- Fordai! Sveikas, kaip laikaisi? 

- Puikiai, - pasakė Fordas. - Klausyk, tu labai užsiėmęs? 

- Ar aš labai užsiėmęs?! - sušuko Arturas. - Ką gi, man terei- 

kia gulėti priešais visus tuos buldozerius ir panašiai, nes kitaip jie 
nugriaus mano namą, bet neminint to... na, neypatingai, o ką? 

Betelgeuzėje sarkazmas nemadingas, todėl Fordas Prefektas 
jo dažnai nepastebėdavo, nebent klausydavosi susikaupęs. Jis tarė: 

- Gerai, gal galėtume kur nors pasišnekėti? 

- Ką? - paklausė Arturas Dentas. 

Keletą sekundžių Fordas, tarytum visiškai užmiršęs Dentą, 
įdėmiai stebeilijosi į dangų nelyginant triušis, mėginantis pakliūti 
po automobilio ratais. Paskui ūmai pritūpė greta Arturo. 

- Reikia pasikalbėti, - atkakliai pasakė jis. 

- Puiku, - tarė Arturas, - kalbėk. 

- Ir išgerti, - tęsė Fordas, - gyvybiškai svarbu besikalbant iš- 
gerti. Nagi. Eime į kaimo aludę. 

Jis vėl pažvelgė į dangų - nervingai, nekantriai. 

- Klausyk, negi tu nesupranti? - užriko Arturas, rodydamas į 
Prozerį. - Tas žmogus nori nugriauti mano namą! 

Fordas suglumęs žvilgtelėjo į jį ir paklausė: 

- Na, juk jis gali tai padaryti ir be tavęs, ar ne? 

- Bet aš nenoriu! 

- A. 

- Klausyk, Fordai, kas tau atsitiko? - paklausė Arturas. 

- Nieko. Nieko neatsitiko. Gerai paklausyk: aš turiu pasakyti 
tau nepaprastai svarbų dalyką, nieko svarbesnio tu niekad nesi gir- 
dėjęs. Turiu pasakyti tuojau pat, ir turiu pasakyti “Arklio ir Arkli- 
ninko" saliūno bare. 

- Bet kodėl? 

- Nes tau prireiks labai rimtai išgerti. 

Fordas įdelbė žvilgsnį į Arturą, o Arturas apstulbo, pajutęs, 
kad jo valia pradeda silpti. Jis nesuprato, kad čia kaltas senasis gė- 
rūnų žaidimas, kurį žaisti Fordas išmoko hipererdviniuose uostuo- 
se, aptarnaujančiuose Oriono Betos sistemos mandranito kasyklų 
zoną. 

Šisai gana panašus į Žemėje vadinamą “indėniškomis imty- 
nėmis" žaidimą, ir žaidžiamas taip: 

Du varžovai susėda priešingose stalo pusėse, priešais kiek- 
vieną pastatoma stiklinė. 

Viduryje pastatomas butelis Žvangi Ūpo (kaip įmažinta toje 
senovinėje Oriono šachtininkų dainoje - “Ak, neduokit jau man to 
Seno Žvangt Ūpo/ Ne, nebesiūlykit man to Seno Žvangt Ūpo/ 
Man apsvaigs galva, imsiu paistyt aš, akys sukeps, numirsiu dar/ 
Gal įpiltumėt man dar nuodėmingojo Žvangt Ūpo?"). 

Tada abu varžovai sutelkia visą valios jėgą, nukreipia ją į bu- 
telį ir mėgina jį pakreipti bei supilti svaigalus į priešininko stik- 

linę - tasai tuomet privalo ją išgerti. 
Pastatomas naujas butelis. Žaidžiama dar kartą. Ir dar kartą. 
Jeigu j jau pradėjai pralošinėti, veikiausiai pralošinėsi ir toliau, 
nes vienas iš Žvangt Upo poveikių - telepsichinių galių slopini- 
mas. 
Vos tik išgeriamas iš anksto sutartas kiekis, pralaimėjusysis 
privalo atlikti užduotį, kuri paprastai būna nešvankiai biologiška. 
Fordas Prefektas paprastai pralošdavo. 


+ 


Fordas spoksojo į Arturą, o tas pradėjo galvoti, kad turbūt 
galų gale iš tiesų norėtų nueiti į “Arklį ir Arklininką" 

- Bet kaip mano namas?... - graudžiai paklausė jis. 

" Fordas nukreipė žvilgsnį į poną Prozerį, ir staiga jam šovė 
klastūniškas sumanymas. 

- Jis nori nugriauti tavo namą? 

- Taip, jis nori nutiesti... 

- Bet negali, nes tu drybsai priešais buldozerį? 

- Taip, ir... 

Fordas pareiškė: 

- Neabejoju, kad mums pavyks kaip nors susitvarkyti. 

Paskui šūktelėjo: 

- Gerbiamasis! 

Ponas L.Prozeris (kuris ginčijosi su buldozerių vairuotojų at- 
stovu dėl to, ar Arturas Dentas kelia pavojų psichinei aplinkinių 
sveikatai, ar ne, ir kiek jiems turėtų būti primokėta, jei taip) atsi- 
gręžė. Jis nustebo ir truputį sunerimo, pamatęs, kad Arturas jau ne 
vienas. 

- Taip? Klausau? - šūktelėjo jis. - Gal ponas Dentas atgavo 
protą? 

- Gal galėtume šiuo metu tarti, - sušuko Fordas, - kad neat- 
gavo? 

- Tai ką? - atsiduso ponas Prozeris. 

- Ir gal galėtume taip pat tarti, - pasakė Fordas, - kad jis ke- 
tina čia pasilikti visą dieną? 

- Na ir? 

- Na, ir visi jūsų žmonės visą dieną taip ir stoviniuos čia nie- 
ko neveikdami? 

- Gali būti, gali būti... 

- Ką gi, jeigu jūs jau visvien nebesitikite nieko padaryti, jums 
tikriausiai nebūtina, kad jis iš tiesų visą laiką čia gulėtų, ar ne? 

- Ką? 

- Jums nereikia, - kantriai paaiškino Fordas, - kad jis iš tie- 
sų būtų čia. 

Ponas L.Prozeris pamąstė apie tai. 

- Ką gi, ne, nelabai, - tarė jis, - iš tiesų nebūtina... 

Prozeris sunerimo. Jam atrodė, kad kažkuris iš jų nusišneka. 

Fordas pasakė: 

- Taigi, jeigu jūs tiesiog pripažintumėte, kad jis vis dar čia - 
tuomet aš su juo galėčiau kokiam pusvalandžiui šoktelėti į aludę. 
Kaip jums atrodo? 

Ponas Prozeris pagalvojo, kad tai atrodo visiškai pamišėliš- 
kai. 

- Atrodo visiškai nekvailai, - raminančiu balsu prašneko jis, 
stebėdamasis, ką gi mėgina nuraminti. 

- Ojei vėliau pats panorėtumėte trumpam pasprukti ir išmesti 
burnelę, - pasakė Fordas, - atsilygindami mes mielai pabudėtume 
už jus. 

- Labai, labai dėkoju, - pasakė ponas Prozeris, visiškai nebe- 
susigaudydamas, kas čia dedasi, - labai jums dėkoju, taip, labai 
miela... 

Jis susiraukė, paskui nusišypsojo, paskui pabandė padaryti ir 
viena, ir antra iškart - neįstengė, sugniaužė savo kailinę kepurai- 
tę ir mėšlungiškai apsuko ją aplink pakaušį. Jis tegalėjo dėtis, esą 
štai laimėjo. 

- Taigi,- tęsė Fordas Prefektas, - jeigu tik malonėtumėte atei- 
ti čia ir atsigulti... 

- Kaip? - pasakė ponas Prozeris. 

- Ak, atleiskite, - pasakė Fordas, - aš tikriausiai nelabai su- 
prantamai paaiškinau. Kažkas juk privalo gulėti priešais buldoze- 
rius, ar ne? Kitaip neliks žmogaus, trukdančio jiems įvažiuoti į po- 
no Dento namą, juk taip? 

- Kaip? - vėl paklausė ponas Prozeris. 

- Viskas labai paprasta, - paaiškino Fordas, - mano klientas 
ponas Dentas sako, kad jis liausis gulėjęs štai šitame dumblyne su 
vienintele sąlyga: jo vietą privalote užimti jūs. 

- Ką tu čia šneki? - prabilo Arturas, bet Fordas bakstelėjo 
jam batu, kad nutiltų. 

- Jūs norite, kad aš, - pasakė Prozeris, pats sau dėstydamas 
šį netikėtą pasiūlymą, - eičiau 1r atsigulčiau ten... 

- Taip. 

- Priešais buldozerį? 

- Taip. 

- Vietoje pono Dento. 

- Taip. 

- Į dumblą. 

- Į, kaip pats sakote, dumblą. 

Kai tik ponas Prozeris suvokė, jog vis dėlto jis nenuginčija- 
mai pralaimėjo, jam tarsi kalnas nuo pečių nuslinko: jau panašiau 
į įprastą kasdieninį pasaulį. Jis atsiduso. 

- O jūs, savo ruožtu, nusivesite poną Dentą į aludę? 

- Teisingai, - atsakė Fordas, - visiškai teisingai. 

Ponas L.Prozeris nervingai žengė kelis žingsnius pirmyn ir 
sustojo. 

- Pažadate? - paklausė jis. 

- Pažadu, - atsakė Fordas. 

Jis atsisuko į Arturą ir tarė: 

- Nagi, kelkis ir leisk žmogui atsigulti. 

Arturas atsistojo, jausdamasis tarsi sapne. 

Fordas linktelėjo Prozeriui, kuris liūdnai, nevikriai atsisėdo 
į dumblyną. Jam atrodė, kad visas jo gyvenimas - kažkoks sapnas; 
kartais jam parūpdavo, kieno gi tas sapnas ir ar jis patinka sap- 
nuotojui. Dumblas aplipdė sėdynę, rankas, skverbėsi į batus. 

Fordas griežtai pažvelgė į jį ir tarė: 

- Ir jokių pasalūniškų pono Dento namo griovimų, kol jo ne- 
bus, aišku? 

- Dargi tokia mintis, - suurzgė ponas Prozeris, - net nepradėjo 
svarstyti, - išsitiesdamas aukštielninkas tęsė jis, - apie menkiau- 
sią galimybę šmėkštelėti mano galvoje. 

Jis pamatė einantį artyn buldozerių vairuotojų sąjungos atsto- 
vą ir padėjęs galvą užsimerkė. Bandė surikiuoti argumentus, ga- 
linčius padėti įrodyti, jog jis pats nekelia grėsmės psichinei svei- 
katai. Toli gražu nebuvo tuo tikras - galvą tarytum užtvindė 
triukšmas, arkliai, dūmai ir kraujo tvaikas. Šitaip atsitikdavo vi- 
suomet, kai ponas L.Prozeris jausdavosi nelaimingas arba apmul- 
kintas, tik jis niekuomet neįstengė suprasti - kodėl. Kažkur aukš- 
tybėse, apie kurias mes nieko nežinome, galingasis chanas riaumo- 
davo iš įtūžio, bet ponas Prozeris vien virpčiodavo ir šniurkščio- 
davo. Jis pajuto dilgčiojant akių vokus. Kvaišos valdininkai, pikti 
drybsantys dumblyne vyrai, neperprantami nepažįstamieji, dali- 
nantys nesuprantamus, žeminančius nurodymus ir neaiški besijuo- 
kiančių iš jo paties raitelių armija galvoje - kokia diena! 

Kokia diena. Fordas Prefektas žinojo: bus ar nebus nugriau- 
tas Arturo namas - dabar ne svarbiau už pernykštį sniegą. 

Arturas vis dar baisiai nerimavo. Jis paklausė: 

- Bet argi galime juo pasitikėti? 

- Aš tai pasitikėčiau juo iki Žemės galo, - pasakė Fordas. 

- O taip, - tarė Arturas, - ir kiek iki jo liko? 

- Maždaug dvylika minučių, - pasakė Fordas. - Judinkis, man 
reikia išgerti. 


AnrTRAS SkyRius 


Štai ką “Galaktikos Enciklopedija" gali pranešti apie alko- 
holį. Ji praneša, jog alkoholis - tai lakus bespalvis skystis, su- 
sidarantis cukrų fermentacijos metu, ir taip pat pažymi svaigi- 
nantį jo poveikį kai kurioms angliaorganinės gyvybės formoms. 

“Keliautojo Kosmostopu Vadovas Po Galaktiką" taip pat 
užsimena apie alkoholį. Čia teigiama, jog pats geriausias Visa- 
toje gėrimas - tai Visagalaktinis Gargaliasprogdis. 

Čia teigiama, kad kylantį išgėrus Visagalaktinio Garga- 
liasprogdžio pojūtį galima palyginti su tuo, ką pajunti, kai ci- 
trinos griežiniu, į kurį įvyniota didelė auksinė plyta, tau ištaško- 
mos smegenys. 

“Vadovas " taip pat pasakoja, kokiose planetose Visagalak- 
tiniai Gargaliasprogdžiai sumaišomi geriausiai, kiek gali tikė- 
tis sumokėsiąs už porciją, ir kokių vėliau padėsiančių tau pa- 
sveikti savanoriškų organizacijų esama. 

“Vadovas" netgi pamoko, kaip galėtum susimaišyti kokteilį 
pats. 

Paimk, moko jis, ano Seno Žvangt Ūpo vieno butelio syvus. 

Įpilk vieną dalį vandens iš Santragino V jūrų - Ak, tasai 
Santragino jūrų vanduo, moko jis, Ak, tos Santragino žuvys! 

Leisk mišinyje ištirpti trims kubeliams Arkturo Mega-džino 
(jis turi būti gerai suledėjęs, kitaip neliks aromato). 

Perleisk per jį keturis litrus Falijos pelkių dujų burbulų - te- 
nebūnie užmiršti visi laimingieji Klajūnai, kurie mirė iš palai- 
mos Falijos Pelkynuose. 

Sidabrinio šaukštelio kotu paskleisk porciją Ypatingojo Hi- 
permėtinio ekstrakto, žadinančio prisiminimus apie visus tam- 
siųjų Neįprastųjų Zonų svaigiuosius kvapus - švelniai salstelė- 
jusius ir mistiškus. Ę 

Įmesk Algolio Saulės Tigro dantį. Zvelk, kaip jis tirpsta, 
žarstydamas Algolio Saulių liepsnas į pačias taurės gelmes. 

Įlašink zamparo. 

Įdėk alyvuogę. 

Gerk... bet... labai atsargiai... 
“Keliautojo Kosmostopu Vadovas Po Galaktiką" perkamas 
kur kas geriau nei “Galaktikos Enciklopedija ". 


+ 


- Šešias pintas karčiojo, - pasakė Fordas Prefektas “Arklio ir 
Arklininko" barmenui, - ir prašyčiau greičiau, netrukus pasaulio 
galas. 

“Arklio ir Arklininko" barmenas nenusipelnė tokio elgesio - 
tai buvo garbus senyvas žmogus. Jis stumtelėjo aukštyn akinius ir 
mirksėdamas pažiūrėjo į Fordą Prefektą. Fordas Prefektas žvalgė- 
si pro langus, nekreipdamas į barmeną jokio dėmesio, todėl tas da- 
bar pažiūrėjo į Arturą, kuris bejėgiškai skėstelėjo rankomis ir nie- 
ko nepasakė. 

Tada barmenas tarė: 

- Nejaugi, sere? Puikus oras tokiam įvykiui. 

Jis pradėjo pilti alų į bokalus ir vėl pabandė užkalbinti sve- 
čius: 

- Tikriausiai eisite pažiūrėti popietinių rungtynių? 

Fordas atsigręžė. 

- Ne, nėra prasmės, - atsakė jis ir vėl nusisuko į langą. 

- Ką jūs sakote, sere, tai jūs manote, kad viskas ir taip nulem- 
ta? - paklausė barmenas. - “Arsenalas" būtinai prakiš? 

- Ne, ne, - pasakė Fordas, - tiesiog netrukus pasaulio galas. 

- Ak, taip, sere, jūs jau minėjote, - pasakė barmenas, šįkart 
pro akinių viršų žiūrėdamas į Arturą. - “Arsenalui" labai pasise- 
kė, jeigu tai tiesa. 

Nuoširdžiai nustebęs Fordas vėl atsigręžė. Susiraukė. 

- Ne, vargu, - tarė jis. 

Barmenas sunkiai atsiduso ir pasakė: 

- Prašau, sere, šešios pintos. 

Arturas blankiai šyptelėjo barmenui ir vėl skėstelėjo ranko- 
mis. Apsisukęs blankiai nusišypsojo kitiems aludės lankytojams - 
dėl visa ko, jei kartais kas būtų nugirdęs pokalbį. 

Niekas nieko negirdėjo, ir anei vienas nesuprato, ko gi tas 
Arturas jiems šypsosi. 

Sėdintis prie baro šalia Fordo žmogelis pažiūrėjo į du vyrus, 
pažiūrėjo į šešias pintas, žaibiškai atliko mintyse kelis aritmeti- 
nius veiksmus, gavo atsakymą, kuris jam patiko, ir kvailai, viltin- 
gai nusišiepė. 

- Atstok, - pasakė Fordas, - čia mūsų, - ir pažiūrėjo į žmogelį 
tokiu žvilgsniu, koks galėtų priversti Algolio Saulės Tigrą paisyti 

vien savų reikalų. 

Fordas tėškė ant baro penkių svarų banknotą ir pasakė: 

- Grąžos nereikia. 

- Kaip, iš penkinės? Dėkoju jums, sere. 

- Jums liko dešimt minučių pinigams išleisti. 

Barmenas paprasčiausiai nusprendė paeiti kiek atokiau. 

- Fordai, - paklausė Arturas, - ar tu galų gale malonėsi pasa- 
kyti, kas tau užėjo? 

- Gerk, - atsakė Fordas, - tau reikia įveikti tris pintas. 

- Tris pintas? - perklausė Arturas. - Priešpiečių metu? 

Žmogelis greta Fordo išsišiepė ir džiugiai sulinksėjo. Fordas 
jo nepaisė. Jis tarė: 

- Laikas - tai iliuzija. Priešpiečių metas - dviguba iliuzija. 

- Baisiai išmintinga, - pareiškė Arturas, - turėtum nusiųsti tą 
mintį į “Skaitytojo Apžvalgą". Ten tokiems kaip tu skirtas atski- 
ras puslapis. 

- Gerk. 

- Kodėl nei iš šio, nei iš to trys pintos? 

- Kad atsipalaiduotų raumenys, tau to reikės. 

- Kad atsipalaiduotų raumenys? 

- Kad atsipalaiduotų raumenys. 

Arturas smalsiai pažiūrėjo į savo alų. 

- Ar aš šiandien kažką padariau ne taip, - parūpo jam, - ar pa- 
saulis toks buvo visuomet, tik aš pernelyg įsigilinęs į save nepa- 
stebėjau? 

- Gerai, - tarė Fordas, - pabandysiu paaiškinti. Kiek laiko 
mudu vienas kitą pažįstame? 

- Kiek laiko? - Arturas susimąstė. 

Paskui pasakė: 

- Ee, kokius penketą metų, gal šešetą. Per tą laiką viskas at- 
rodė lyg ir normalu. 

- Gerai, - tarė Fordas, - kaip tau patiktų, jei aš pasakyčiau, 
kad visgi atvykau ne iš Gilfordo, bet iš nedidelės planetos, esan- 
čios taip maždaug Betelgeuzės kaimynystėje? 

Arturas truktelėjo pečiais - atseit, taip sau. 

- Nežinau, - pasakė jis, gurkštelėjęs alaus, - o ką? Tu manai, 
kad ketini pasakyti ką nors panašaus? 

Fordas pasidavė. Šiuo metu tikrai neverta ginčytis - šiaip ar 
taip, čia pat pasaulio galas. Jis tiesiog pasakė: 

- Išgerk viską. 

Ir nepaprastai dalykiškai pridūrė: 

- Netrukus pasaulio galas. 

Arturas dar kartą blankiai nusišypsojo kitiems aludės lanky- 


tojams. Kiti aludės lankytojai pažiūrėjo į jį raukydamiesi. Vienas 
žmogus mostu parodė, kad Arturas liautųsi jiems šypsojęsis ir žiū- 
rėtų savų reikalų. 

- Šiandien tikriausiai ketvirtadienis, - užsikniaubęs ant savo 
bokalo patyliukais burbtelėjo Arturas. - Niekuomet nesupratau, 
kam reikalingi tie ketvirtadieniai. 


TRečias SkyRius 


Šį ypatingą ketvirtadienį aukštai virš planetos paviršiaus pro 
jonosferą tyliai sklendė kažkoks dalykas; faktiškai - keli kažkokie 
dalykai, keli tuzinai didžiulių geltonų griozdiškų plokščiašonių 
kažkokių dalykų - milžiniškų nelyginant ministerijos pastatai, ty- 
lių tarsi paukščiai. Jie sklendė lengvai, juos maudė elektromagne- 
tiniai žvaigždės Saulės spinduliai, jie neskubėjo, grupavosi, ruo- 
šėsi. 

Planeta apačioje visiškai nepastebėjo jų pasirodymo - kol kas 
tai puikiai atitiko jų planus. Didieji geltonieji kažkokie dalykai ne- 
pastebėti praskriejo virš Ganhilo, neužfiksuoti praskrido virš Ka- 
naveralo Iškyšulio, Vurnera ir Džodrelo Krantas juos pražiopso- 
jo - o gaila, juk ilgus metus dairėsi kaip tik tokios rūšies daiktų. 

Vienintelė vieta, kur jie apskritai buvo pastebėti - tai mažas 
juodas aparatėlis, vadinamas Sub-Eta Sens-O-Matiku, kuris paty- 
liukais sau mirkčiojo tamsoje, jaukiai prisiglaudęs odinėje kupri- 
nėje, kurią Fordas paprastai nešiodavosi ant peties. Fordo Prefekto 
kuprinės turinys, tiesą sakant, buvo gana įdomus - bet kuriam jį iš- 
vydusiam Žemės fizikui akys ant kaktos iššoktų; kaip tik todėl 
Fordas visuomet slėpė šį turinį, įbrukęs viršuje porą nušiurusių 
scenarijų vaidinimams, kuriuos apsimesdavo repetuojąs. Be Sub- 
Eta Sens-O-Matiko ir scenarijų, ten dar buvo Elektroninis Nykš- 
tys - trumpas, drūtas juodas strypelis, glotnus ir dulsvas, kurio ga- 
Ie matėsi pora plokščių jungiklių ir skalių; dar ten buvo aparatas, 
kuris atrodė beveik visai kaip podidis elektroninis kalkuliatorius. 
Šisai turėjo apie šimtą mažutėlyčių plokščių mygtukų ir maždaug 
keturių kvadratinių colių dydžio displėjų, kuriame galėjo žaibiš- 
kai pasirodyti bet kuris iš milijono “puslapių". Aparatėlis atrodė 
beprotiškai sudėtingas - ir tai viena iš priežasčių, kurios paskati- 
no ant glaudžiai aptempusio daiktą plastikinio dėklo įspausti di- 
deles draugiškas raides: “"NEPANIKUOK". Antroji priežastis to- 
kia: iš tiesų šis aparatėlis - būtent jau minėtoji įžymiausioji iš vi- 

sų kada nors Mažųjų Grigo Ratų didžiųjų leidybos korporacijų iš- 
leistų knygų, “Keliautojo Kosmostopu Vadovas Po Galaktiką". O 
priežastis, dėl kurios “Vadovas" išleistas mikrosubmezonelektro- 
ninės plokštės pavidalu, štai kokia: jeigu jis būtų išleistas įpras- 
tinės knygos pavidalu - tarpžvaigždiniam turistui prireiktų keleto 
nepatogiai milžiniškų pastatų, kuriuose galėtumei knygą nešiotis. 
Pačiame Fordo Prefekto kuprinės dugne glūdėjo keli šuntai, 
užrašų knygutė bei didelis “Markso ir Spenserio" rankšluostis. 


“Keliautojo Kosmostopu Vadove Po Galaktiką" neužmirš- 
ta ir rankšluosčių tema. 

Rankšluostis, teigiama čia, yra nepaprasčiausiai, neįtikėti- 
niausiai naudingas dalykas, kokį tik gali nešiotis tarpžvaigždi- 
nis turistas. Dalinai svarbi didžiulė praktinė rankšluosčio ver- 
tė - jūs galite apsigaubti juo, kad nesušaltumėte, lakstydami po 
žvarbiuosius Įkaušėlių Betos mėnulius; jūs galite jį pasitiesti, 
kai gulite spindinčiuose marmuro smėliu Santragino V paplūdi- 
miuose ir kvėpuojate svaigiais jūros garais; jūs galite užsikloti 
juo, kai miegate Kakrafuno dykumoje po neapsakomai raudonai 
švytinčiomis žvaigždėmis; pasidaryti iš jo burę miniplaustui, kai 
plaukiate lėta, mieguista Naktinio Drugio upe; sudrėkinti ir pa- 
naudoti kaip ginklą kautynėse vienas prieš vieną; apsivynioti juo 
galvą, gelbėdamiesi nuo nuodingų smilkalų arba norėdami iš- 
vengti Rajūno Blakiaplepio Traalio Žvėries žvilgsnio (tasai 
kraupulingai bukas gyvulys įsivaizduoja, kad jei jūs nematote jo, 
tai ir jis nemato jūsų - kvailas nelyginant šluota, bet labai, la- 
bai rajus); galite mojuodamas rankšluosčiu paduoti nelaimės 
signalą, jeigu jus ištiko bėda, ir, suprantama, galite juo nusi- 
šluostyti, jei jis vis dar atrodo pakankamai švarus. 

Žymiai svarbesnė milžiniška psichologinė rankšluosčio ver- 
tė. Dėl kažkokios priežasties pakrikėlis ("Pakrikėlis": ne kos- 
mostopininkas), kuris aptinka, jog kosmostopininkas turi pasi- 
ėmęs savo rankšluostį, paprastai automatiškai nusprendžia, kad 
pastarasis taip pat turi dantų šepetuką, nosinę, muilo, skardinę 
sausainių, gertuvę, kompasą, žvaigždėlapį, virvelės kamuoliuką, 
uodus atbaidančio skysčio buteliuką, skėtį bei kaliošus, skafan- 
drą ir t.t. Be to, tuomet pakrikėlis mielai skolina kosmostopinin- 
kui bet kurį šių, o taip pat tuziną nepaminėtų daiktų, kuriuos 
kosmostopininkas galėjo netyčia "pamesti". Pakrikėlis sampro- 
tauja šitaip: toks asmuo, kuris sugeba išmaišyti galaktiką sker- 
sai ir išilgai, apsieiti be patogumų, glaustis kur paklius, kautis 
su siaubingais pavojais, įveikti sunkumus ir vis dar žinoti, kur 
yra jo rankšluostis - tai, be abejo, asmuo, su kuriuo reikia skai- 

tytis. 

Iš čia kilo įprasta keliautojų kosmostopu slenge frazė: “Ei, 
šnioji aną siautėlį Fordą Prefektą? Čia tai šmaižiotojas, kuris 
tikrai žino, kur jo rankšluostis!" (“Šnioti ": ": pažinti, suvokti, su- 
sitikti, lytiškai santykiauti; “"Siautėlis "': iš tiesų neprastas vyru- 
kas; "Šmaižiotojas"': iš tiesų nuostabiai nepaprastas vyrukas). 


Jaukiai prisiglaudęs Fordo Prefekto kuprinėje ant rank- 
šluosčio Sub-Eta Sens-O-Matikas pradėjo mirksėti tankiau. Aukš- 
tai viršum planetos paviršiaus didieji geltonieji kažkokie dalykai 
pradėjo rikiuotis į kovinę grandinę. Džodrelo Kranto observatori- 
joje kažkas nusprendė, kad metas maloniai atsipalaiduoti ir išgerti 
arbatos. 

Staiga Fordas paklausė Arturo: 

- Rankšluostį pasiėmei? 

Mėginantis įveikti trečiąją pintą Arturas paskersakiavo į jį. 

- Ką? Tai kad... ne. O reikėjo? 

Jis prisivertė liautis stebėjusis - atrodė, iš stebėjimosi visvien 
nebebus jokios naudos. 

Fordas irzliai sucaksėjo liežuviu ir paragino: 

- Baik gerti. 

Tą akimirką lauke pasigirdęs griausmas nustelbė negarsų 
murmesį aludėje, muzikinio automato žvangesį, Fordo kaimyno 
žagsėjimą prie viskio, kurį Fordas žmogeliui galiausiai nupirko. 

Arturas paspringo alumi ir pašoko ant kojų. 

- Kas ten? - sukliko jis. 

- Nesijaudink, - tarė Fordas, - jie dar nepradėjo. 

- Dievui už tai dėkui, - aprimęs pasakė Arturas. 

- Ten tikriausiai tik tavo namą griauna, - pasakė Fordas, iš- 
maukęs paskutinę savo pintą. 

- Ką? - suriko Arturas. Staiga Fordo kerai liovėsi veikę. Ar- 
turas it paklaikęs apsidairė aplink ir puolė prie lango. 

- Dieve mano, tikrai! Jie griauna mano namą! Kokį velnią aš 
veikiu šitoje aludėje, Fordai? 

- Dabartiniame etape tai vargu bau svarbu, - tarė Fordas, - te- 
gu sau pasidžiaugia. 

- Pasidžiaugia? - klyktelėjo Arturas. - Pasidžiaugiai 

Jis skubiai dirstelėjo pro langą, norėdamas dar kartą pasitik- 
rinti, ar abu kalba apie tą patį dalyką. 

- Aš jiems pasidžiaugsiu! - užkaukė jis ir išlėkė iš aludės, nir- 
šiai mojuodamas tuščiu alaus bokalu. Tą popietę toje aludėje drau- 
gų jis anaiptol neįsigijo. 

- Liaukitės, vandalai! Namų griovikai! - laidė gerklę Arturas. 

- Jūs puskvaišiai vestgotai, liaukitės, ar girdit! 

Fordui teko eiti paskui Arturą. Skubiai pasisukęs į barmeną, 
jis paprašė keturių pakelių žemės riešutų. 

- Prašom, sere, - tarė barmenas, tėkštelėjęs pakelius ant ba- 

- dvidešimt aštuoni pensai, jei malonėsite. 

Fordas išties malonėjo - jis davė barmenui dar vieną penkių 
svarų banknotą ir nepaėmė grąžos. Barmenas pažiūrėjo į pinigus, 
o paskui pažiūrėjo į Fordą. Staiga krūptelėjo: patyrė mirksnį tetru- 
kusį jausmą, kurio nesuprato, nes niekas visoje Žemėje anksčiau 
nejautė nieko panašaus. Didžios įtampos akimirką kiekviena eg- 
zistuojanti gyvybės forma paskleidžia silpnutį pasąmonės signa- 
lą. Šis signalas paprasčiausiai parodo tikslų ir beveik tragišką at- 
stumą, skiriantį būtybę nuo gimtosios vietos. Žemėje neįmanoma 
būti toliau nei šešiolika tūkstančių mylių nuo gimtosios vietos, o 
toks atstumas, tiesą sakant, nelabai didelis, todėl tokie signalai 
pernelyg nežymūs, ir niekas jų nepastebi. Fordas Prefektas šią aki- 
mirką patyrė didžią įtampą, o gimęs buvo netoli Betelgeuzės - už 
šešių šimtų šviesmečių nuo Žemės. 

iurpaus, neįsivaizduojamo nuotolio jausmo priblokštas bar- 
menas pajuto, kad svaigsta galva. Jis nesuprato, ką tai reiškia, bet 
pažvelgė į Fordą netikėtai pagarbiai, netgi baimingai. 

- Jūs rimtai, sere? - paklausė jis tyliu balsu, kurio paveikta 
aludės publika nuščiuvo. - Jūs manote, kad tuoj pasaulio galas? 

- Taip, - atsakė Fordas. 

- Betgi - šią popietę? 

Fordas jau spėjo atsipeikėti. Jis nusiteikė kuo įžūliausiai. 

- Taip, - linksmai pasakė jis, - sakyčiau, ne vėliau nei po 
dviejų minučių. 

Barmenas negalėjo patikėti savo pašnekovu - bet taip pat ne- 
galėjo nepatikėti ką tik patirtu pojūčiu. Jis paklausė: 

- O ar mes galėtume kaip nors jį atitolinti? 

- Ne, nieku būdu, - pasakė Fordas, brukdamasis į kišenę rie- 
šutus. 

Kažkas nuščiuvusioje aludėje staiga kimiai nusijuokė, suvo- 
kęs, kaip kvailai visi atrodo. 

Žmogelis, sėdintis greta Fordo, jau spėjo gerokai įkaušti. Jo 
žvilgsnis nuklysčiojo iki Fordo. Žmogelis pasakė: 

- Aš maniau, kad kai ateina pasaulio galas, mes privalome at- 
sigulti ir apsigaubti galvas popieriniais maišais, ar kaip ten. 

- Jei norite - galite, - pasakė Fordas. 

- Šito mus mokė armijoje, - pasakė žmogelis, ir jo akys pra- 
dėjo ilgą žygį atgal prie viskio. 

- Ar tai padėtų? - paklausė barmenas. 

- Ne, - draugiškai šypsodamasis atsakė Fordas. - Atleiskite, - 
tarė jis, - man jau retas. 

Jis pamojavo ir išėjo. 

Dar kurį laiką aludėje viešpatavo tyla, o paskui visus papik- 
tino vėl kimiai nusijuokęs žmogus. Atsitemptai kartu merginai jis 
per pastarąją valandą spėjo siaubingai atsibosti, ir ji tikrai būtų 
nepaprastai apsidžiaugusi, žinodama, kad po kokios pusantros mi- 
nutės tas papliauška staiga pavirs vandenilio, ozono ir anglies 
viendeginio dvelksmu. Tačiau tam mirksniui atėjus ji šito nepaste- 
bės, nes pati bus baisiai užsiėmusi garavimu. 

Barmenas kostelėjo. Išgirdo nuosavą balsą sakant: 

- Laukiu paskutinių užsakymų. 


< 


Didžiosios geltonosios mašinos pradėjo vis greičiau leistis 
žemyn. 
Fordas žinojo, kad laivai atvyko. Tik ne tie, kurių laukė jis. 

Bėgantis takeliu į kalvą Arturas jau beveik pasiekė namus. 
Jis nepastebėjo, kad oras staiga atšalo, nepastebėjo kilusio vėjo, 
nepastebėjo staiga nei iš šio, nei iš to prapliupusio lietaus. Jis ne- 
pastebėjo nieko, išskyrus vikšrinius buldozerius, rėpliojančius per 
sumaitoto jo namo liekanas. 

- Jūs barbarai! - klykė jis. - Aš prisiteisiu iš tarybos viską iki 
paskutinio penso! Aš pareikalausiu jus pakarti, paskandinti ir ket- 
virčiuoti! Ir išplakti! Ir virinti, kol... kol... kol daugiau nebenorė- 
sit! 

Fordas vijosi Arturą greitai. Labai labai greitai. 

- O paskui pradėsiu viską iš naujo! - klykė Arturas. - O kai 
baigsiu - surinksiu visus likusius gabaliukus ir šokinėsiu ant jų! 

Arturas nepastebėjo, kad žmonės bėga iš buldozerių; nepa- 
stebėjo, kad ponas Prozeris spokso į dangų padėrusiomis akimis. 
O ponas Prozeris pastebėjo, kad debesis žviegdami perplėšė di- 
džiuliai geltoni daiktai. Neįimanomai dideli geltoni daiktai. 

- Ir aš šokinėsiu ant jų tol, - vis dar bėgdamas klykė Arturas, 
- kol man pūslės ant padų iškils, arba kol sugalvosiu ką nors dar 
bjauresnio, o paskui... 

Arturas suklupo, išsitiesė kaip ilgas, persivertė ir pasijuto be- 
gulįs aukštielninkas. Galų gale jis pastebėjo, kad kažkas atsitiko. 
Jo smilius šovė aukštyn. 

- O ten koks dar velnias? - isteriškai suspigo jis. 

Tai, kas buvo ten, šiaušė padangėmis, siaubingai geltonavo, 
kėlė iškrypėlišką triukšmą, sudraskė dangų ir išniro pro skliautą, 
o likusi ore skylė susičiaupė su tokiu trenksmu, kuris, kad kokios, 
lengvai įkaltų ausis į kaukolę gal šešių pėdų gylin. 

Iš paskos sekė dar vienas, kuris padarė lygiai tą patį, tik gar- 
siau. 

Sunku tiksliai pasakyti, ką tuo metu veikė žmonės ant Žemės 
paviršiaus, nes jie ir patys dorai nežinojo, ką veikia. Jų veikla ne- 
buvo ypatingai prasminga: kas bėgo į pastatus, kas - iš pastatų, 
kas be garso klykė triukšme. Viso pasaulio gatvėse knibždėjo 
žmonės, griausmo užklupti automobiliai trankėsi vienas į kitą, o 
paskui ritosi per kalvas ir slėnius, dykumas ir vandenynus nelygi- 
nant potvynio banga, pasišovusi suvoluoti viską, ką tik užplūs. 

Tik vienas vyriškis stovėjo ir žvelgė į dangų - stovėjo su siau- 
bingu liūdesiu akyse ir guminiais kištukais ausyse. Jis puikiai ži- 
nojo, kas atsitiko - žinojo nuo pat tos akimirkos, kai nakties glū- 
dumoje jį staiga pažadino pradėjęs mirksėti Sub-Eta Sens-O-Ma- 
tikas, prisiglaudęs po pagalviu. Jis laukė signalo visus tuos ilgus 
metus, bet kai sėdėdamas savo mažo tamsaus kambarėlio vienu- 
moje iššifravo signalą - širdį sugniaužė pasibaisėjimas, sustingdė 
baisus šaltis. Nejaugi iš visų Galaktikos būtybių, kurios galėtų pa- 
sirodyti ir pasveikinti Žemės planetą, galvojo jis, būtinai turėjo at- 
sibelsti kaip tik vogonai. 

Tačiau jis vis dėlto žinojo, ką reikia daryti. Vogonų laivynui 
bežviegiant oru aukštai virš galvos, Fordas atsidarė kuprinę. Išme- 
tė “Juozapo Ir Nuostabaus Spalvoto Sapnų Apsiausto" egzem- 
pliorių, išmetė “Krikšto Kerų" egzempliorių: ten, kur keliauja, jų 
nebereikės. Viskas parengta, viskas paruošta. 

Jis žino, kur jo rankšluostis. 

Staiga Žemę užtvindė tyla. Kad kokios, dar bjauresnė už ką 
tik griaudėjusį triukšmą. Akimirką nieko neatsitiko. 

Didžiuliai laivai nejudėdami kabojo danguje - virš kiekvienos 
žemiškos tautos. Kabojo danguje nejudėdami, didžiuliai, sunkūs, 
sustingę - it pasityčiojimas iš gamtos. Daugybė žmonių kvaište 
pakvaišo, mintyse ieškodami paaiškinimo tam, ką mato. Laivai 
kabojo danguje tiksliai taip, kaip nekabo plytos. 

Ir vis dar nieko neatsitiko. 

Paskui pasigirdo tylus kuždesys - netikėtas visuresančio kos- 
minio balso kuždesys. Kiekvienas tiuneris pasaulyje, kiekvienas 

radijo ar televizijos imtuvas, kiekvienas magnetofonas, kiekvienas 
radijo taškas, kiekvienas skambutis, kiekvienas radiotelefonas pa- 
saulyje tyliai įsijungė. 

Kiekviena konservų skardinė, kiekviena šiukšlių dėžė, kiek- 
vienas automobilis, kiekviena vyno taurė, kiekvienas surūdijusio 
metalo lakštas tapo suaktyvintas ir virto tobulu garsiakalbiu. 

Prieš išnykstant, Žemei dar teks iki soties prisivaišinti nepri- 
lygstamu garso perdavimu, didžiausia iš kada nors sukurtųjų vie- 
šojo transliavimo sistema. Bet skambės ne koncertas, ne muzika, 
ne fanfaros - tiesiog paprastas pranešimas. 

- Žemės gyventojai, prašau jūsų dėmesio, - prabilo kažkoks 
balsas - ir garsas skambėjo nuostabiai. Neprilygstamas, tobulas 
kvadrofoninis skambesys galėjo pravirkdyti tvirčiausią žmogų - 
toks nežymus buvo iškraipymų lygis. 

Balsas tęsė: 

- Čia kalba Protezingasis Vogonas Medūzius, Galaktikos 
Hipererdvinio Planavimo Tarybos atstovas. Kaip jūs, be abejo, 
žinote, Galaktikos pakraščių vystymo planai reikalauja nuties- 
ti greitkelį per jūsų žvaigždės sistemą, ir, deja, jūsų planeta - 
viena iš tų, kurias numatyta sunaikinti. Šis procesas truks ne il- 
giau nei porą jūsų žemiškųjų minučių. Dėkoju. 

Viešasis pranešimas baigėsi. 

Žemės žmones apėmė aklas siaubas. Siaubas pamažu šliau- 
žė per susirinkusias minias, tarytum magnetas, slenkantis po kar- 
tono lakštu, ant kurio pripilta metalo drožlių. Vėl suvešėjo pani- 
ka - panika, verčianti bėgti; tačiau bėgti nebuvo kur. 

Stebintys žmones vogonai vėl įjungė transliatorių. Nuskam- 
bėjo žodžiai: 

- Tik jau nereikia apsimetinėti nustebusiais. Visų planų brė- 
žiniai bei naikintinų planetų sąrašai jau penkiasdešimt jūsiškų 
Žemės metų demonstruojami jūsų regiono planavimo skyriuje 
Kentauro Alfoje, taigi turėjote pakankamai laiko pateikti oficia- 
lų protestą, ir tikrai pernelyg vėlu pradėti kelti triukšmą dabar. 

Vėl nutilusio pranešimo aidas nusklendė virš Žemės. Didžiu- 
liai laivai lėtai ir grakščiai apsisuko danguje. Kiekvieno apačioje 
prasivėrė liukas - juodos tuštumos kvadratas. 

Dabar kažkas kažkur, matyt, spėjo stoti prie radijo siųstuvo, 
nustatyti bangų ilgį ir pasiųsti vogonams radiogramą, maldaujan- 
čią pasigailėti planetos. Radiogramos teksto niekas taip ir nesuži- 
nojo - išgirdo tik atsakymą. Vėl sugriaudėjo atgijusi viešosios 
transliacijos sistema. Pasipiktinęs balsas pareiškė: 

- Ką jūs norit pasakyti - niekada nebuvote Kentauro Alfo- 
je? Viešpatėliau, žmonija, žinot ką, juk tai vos už keleto šviesme- 

čių. Apgailestauju, bet jeigu patys nesiteikiate pasidomėti vieti- 
niais reikalais - tai jūsų bėdos. 

Įjunkite naikinimo spindulius. 

Iš liukų pasruvo šviesa. 

- Neįsivaizduoju, - pasakė balsas, - siaubingai abuoja ap- 
gailėtina planeta, neverta nė krislo užuojautos. 

Transliatorius išsijungė. 

Suspengė siaubinga šiurpi tyla. 

Suspengė siaubingas šiurpus triukšmas. 

Suspengė siaubinga šiurpi tyla. 

Statybinis Vogonų Laivynas nudreifavo tolyn į žvaigždėtą ra- 
šalo juodumo tuštumą. 


KerviRTras SkyRius 


Toli toli, priešingame Galaktikos spiralės gale, už penkių 
šimtų tūkstančių šviesmečių nuo žvaigždės Saulės, Galaktikos Im- 
perijos Administracijos Prezidentas Zafodas Biblbroksas skriejo 
Damograno jūromis - deltavaltis su joniniu varikliu žybčiojo ir 
blykčiojo Damograno saulėje. 

Karštasis Damogranas; tolimasis Damogranas; Damogranas, 
apie kurį beveik niekas nėra girdėjęs. 

Damogranas - slėpiningoji “Aukso Širdies" gimtinė. 

Valtis lėkė vandenimis. Kol ji pasieks tikslą, praeis dar ku- 
ris laikas, nes Damogranas - baisiai nepatogiai sutvarkyta plane- 
ta. Ją sudaro vien podidės ir didelės dykos salos, kurias vieną nuo 
kitos skiria labai vaizdingi, tačiau apmaudžiai platūs vandenyno 
tarpai. 

Valtis lėkė pirmyn. 

Topografinio nepatogumo dėka Damograno planeta taip ir li- 
ko neapgyvendinta. Stai kodėl Galaktikos Imperijos Administra- 
cija “Aukso Širdies" projektui pasirinko Damograną - planetoje 
baisiai tuščia, o “Aukso Širdies" projektas baisiai slaptas. 

Valtis zvimbė ir šuoliavo jūra - jūra, kuri plytėjo tarp di- 
džiausių vienintelio visoje planetoje padoraus salyno salų. Zafo- 
das Biblbroksas keliavo iš mažyčio kosmouosto Velykų saloje (šis 
pavadinimas - visiškai nereikšmingas sutapimas: galaktikalba 
“velykos" reiškia mažą butuką arba šviesiai rudą spalvą) į “Aukso 
Širdies" salą, kuri - dar vienas nereikšmingas sutapimas - vadinosi 
Prancūzija. 

Vienas šalutinių “Aukso Širdies" konstravimo padarinių - tai 
ištisa eilė visiškai beprasmiškų sutapimų. 

Bet tai, kad ši diena - projekto triumfo diena, didžioji paslap- 
ties atskleidimo diena, diena, kai “Aukso Širdis" pagaliau taps pa- 
rodyta sužavėtai Galaktikai - taip pat taps ir didžiausios Zafodo 
Biblbrokso pergalės diena - jokiu būdu ne sutapimas. Kaip tik dėl 
šios dienos jis ir nusprendė balotiruotis į prezidentus; tasai spren- 
dimas pritrenkė ir pribloškė visą Galaktikos Imperiją. Zafodas 
Biblbroksas? Prezidentas? Nejau tas pats Zafodas Biblbroksas? 
Nejau tikrai prezidentas? Daugumai piliečių šitai nenuginčijamai 
įrodė, kad visi tvariniai kaip vienas kvanktelėjo galutinai. 

Zafodas nusišiepė ir pavarė valtį dar greičiau. 

Zafodas Biblbroksas, nuotykių ieškotojas, ekshipis, plevėsa 
(sukčius? - visai galimas dalykas), užkietėjęs grafomanas, siaubin- 
gai nemalonus pašnekovas, dažnai laikomas visiškai išklydusiu į 
lankas. į 

Prezidentas? 

Niekas nekvanktelėjo - bent ne ta prasme. 

Galaktikos valdymo principą visoje Galaktikoje suprato vos 

šešetas asmenų, ir jie žinojo: jeigu jau Zafodas Biblbroksas apsi- 
skelbė ketinąs tapti prezidentu - tai, šiaip ar taip, daugiau ar ma- 
žiau “įvykęs faktas": Zafodas - ideali marionetė*. 
* “Prezidentas": pilnas titulas - Galaktikos Imperijos Administracijos 
Prezidentas. Termino “Imperija" neatsisakyta, nors dabar tai jau anachro- 
nizmas. Šiuo metu paskutinis dinastijos Imperatorius pusiau negyvas, ir taip 
yra jau daugybę šimtmečių. Paskutinę mirties komos akimirką jis buvo 
uždarytas stazės lauke, kur ir laikomas amžino nekintamumo būsenoje. Šiuo 
metu visi jo įpėdiniai jau seniai išmirę, o tai reiškia, kad valdžią paprastai 
ir veiksmingai, nesigriebdami jokių drastiškų priemonių, perėmė stovintieji 
laipteliu ar dviem žemiau, taigi dabar matome, kad valdymo funkcijos pri- 
klauso grupei, kuriai kadaise paprasčiausiai priklausė Imperatoriaus pata- 
rėjų pareigos - renkamų Atstovų asamblėja, vadovaujama pačios asamblėjos 
išsirinkto prezidento. Faktiškai šioje struktūroje jokios valdžios nera- 
si.Prezidentas - ypatingas, nepaprastai nominalus vadovas; jokios realios 
valdžios jis nė iš tolo neturi. Jį neabejotinai renka vyriausybė, tačiau jam 
būtinos ne vadovo, o subtilaus akižagos savybės. Dėl šios priežasties 
prezidentas - visuomet prieštaringa asmenybė, visuomet keliantis pasipik- 
tinimą, tačiau patrauklus tipas. Jo darbas - ne valdyti, bet atitraukti dėmesį 
nuo valdančiųjų. Pagal šiuos kriterijus Zafodas Biblbroksas - vienas tinka- 
miausių prezidentų, kokius tik kada nors turėjo Galaktika; iš dešimties sa- 
vojo prezidentavimo metų dvejus jis jau praleido kalėjime, nuteistas už 
sukčiavimą. Labai, labai nedaug žmonių suvokia, kad Prezidentas ir Vyriau- 
sybė iš esmės neturi jokios galios, o iš tų nedaugelio tik šešetas žino, kieno 
rankose sutelkta tikroji politinė valdžia. Dauguma piliečių nesigarsindami 
tiki, kad svarbiausių sprendimų darymo procesą valdo kompiuteris. Kvailiau 
klysti neįmanoma. 

Tačiau jie niekaip neįstengė suprasti, kodėl taip daro Zafo- 
das. 

Jis atliko staigų viražą; į saulę švystelėjo putojančio vandens 
siena. 

Šiandien toji diena; šiandien visi pamatys, ką sumanė Zafo- 
das. Šiandien Zafodo Biblbrokso prezidentavimas įgaus prasmę. 
Be to, šiandien ir dušimtasis jo gimtadienis, tačiau tai - tiesiog dar 
vienas nereikšmingas sutapimas. 

Varydamas valtį Damograno jūromis, Zafodas tyliai pats sau 
šypsojosi - kokia jaudinanti bus ši diena! Atsipalaidavo ir tingiai 
užmetė dvi rankas ant krėslo atlošo. Vairavo trečia, papildoma 
ranka, kurią neseniai prisimontavo, norėdamas geriau žaisti slid- 
boksą. 


+ 


- Ei, - suburkavo jis sau panosėje, - ir galvotas gi tu vaikinas, 
tikrai! 

Tačiau įtempti nervai klykė šaižiau nei ultragarsinis švilpu- 
kas. 

Prancūzijos sala buvo pusmėnulio pavidalo, dvidešimties my- 
lių ilgumo, penkių mylių platumo per vidurį, smėlėta. Tiesą sa- 
kant, atrodė, jog ji sukurta ne kaip sala savaime, o tiesiog kaip 
vaizdinė priemonė, demonstruojanti didžiulio paplūdimio linkio 
grakštumą. Tokį įspūdį dar labiau sustiprino tai, kad vidinę pus- 
mėnulio pakrantę sudarė beveik ištisinė skardinga uola. Nuo uo- 
los keteros priešingo kranto linkui leidosi nuožulnus šlaitas. 

Aukštai ant uolų laukė pasveikinimo komisija. 

Ją sudarė beveik vien inžinieriai ir mokslininkai, sukūrę 
“Aukso Širdį" - daugiausia humanoidai, tačiau šen bei ten matė- 
si keletas reptiloidų atomininkų, du ar trys žalsvi silfiški maksi- 
megalaktiečiai, vienas aštuonkojis fizstruktūrininkas ir vienas hu- 
luvu (Ahuluvu - superišmintingas šešėlis pamėlęs). Visi, išskyrus 
huluvu, buvo pasidabinę prašmatniausiais daugiaspalviais paradi- 
niais laborantų chalatais; huluvu šia proga laikinai susikristaliza- 
vo į laisvai stovinčią prizmę. 

Visi virpėjo iš beveik nepakeliamo susijaudinimo. Kartu, 
bendromis pastangomis jie pasiekė ir įveikė tolimiausias fizikos 
dėsnių ribas, pakeitė nepakeičiamą materijos sandarą, išplėtė, iš- 
kreipė ir sulaužė galimumo bei negalimumo dėsnius - bet visvien 
neįsivaizdavo, kad galėtų būti kas nors labiau jaudinančio, negu 

proga susitikti vyriškį su oranžine šerpe ant kaklo (oranžinė šer- 
pė - tradicinis Galaktikos Prezidento atributas). Jiems gal net ne- 
rūpėtų, jeigu jie ir žinotų, kokia iš tiesų valdžia sutelkta Galakti- 
kos Prezidento rankose: visiškai jokios. Tik šeši asmenys visoje 
Galaktikoje žino, kad Galaktikos Prezidento darbas - ne valdyti, 
o atitraukti dėmesį nuo valdančiųjų. 

Zafodas Biblbroksas savo darbą dirbo stebėtinai puikiai. 

Saulės ir meistriško buriavimo akinama minia aiktelėjo, kai 
aplenkęs ragą greitaeigis prezidentūros kateris įskriejo į įlanką. Jis 
tviskėjo ir žvilgėjo, plačiais staigiais halsais skriedamas jūros pa- 
viršiumi. 

Iš tiesų deltavalčiai visai nereikėjo liesti vandens paviršiaus 
- ją laikė dulksva jonizuotų atomų pagalvė, - bet vien įspūdingu- 
mo dėlei valtis buvo aprūpinta siaurais stabilizatoriais, kuriuos 
galėjai nuleisti į vandenį. Jie raikė ir kėlė į orą šnypščiančio van- 
dens užuolaidas, rėžė jūroje gilius randus, todėl lekiantis įlanka 
kateris vilko įkandin beprotiškai besiplaikstantį, kylantį ir krintan- 
tį putotą šleifą. 

Zafodas mėgo daryti įspūdį: šitai jis mokėjo geriausiai. 

Jis ūmai suktelėjo vairą, valtis it pašėlęs dalgis apsisuko prie 
pat kylančios iš vandens uolos, ir nukritusi grakščiai prigludo prie 
siūbuojančių bangų. 

Zafodas per sekundę užbėgo ant denio ir mojuodamas nusi- 
šypsojo daugiau nei trims bilijonams žiūrovų. Tiesą sakant, čia tri- 
jų bilijonų nebuvo, bet jie stebėjo kiekvieną jo judesį mažos tri-M 
robokameros akimis - robotas nuolankiai sklandė ore netoliese. 
Tri-M žiūrovams nepaprastai patiko prezidento vaipymasis: tokia 
ir buvo jo paskirtis. 

Zafodas vėl išsišiepė. Trys bilijonai šeši žiūrovai dar nežino, 
bet šiandien jis iškrės tokį pokštą, kokio nelaukė niekas. 

Robokamera priartėjo, apėmė populiaresniąją iš dviejų pre- 
zidento galvų, ir tas vėl pamojavo. Jo išvaizda buvo beveik huma- 
noidiška - jei nepaisysime papildomos galvos ir trečios rankos. 
Šviesūs, ištaršyti plaukai stirksojo į visas puses, o smakrai beveik 
visados būdavo neskusti. 

Iki katerio atplūduriavo permatomas dvidešimties pėdų sker- 
smens rutulys; rutulys sklandė ir siūbavo, žvilgėdamas akinančioje 
saulėje. Jo viduje pleveno plati pusapvalė sofa, aptraukta praban- 
gia raudona oda; kuo smarkiau svyravo ir siūbavo rutulys, tuo ne- 
judriau stūksojo sofa - stabili it nepajudinama uola. Vėlgi - visa 
tai padaryta daugiausia įspūdingumo dėlei. 

Zafodas žengė kiaurai rutulio sienelės ir išsidrėbė ant sofos. 

Dvi rankas užmetė už nugaros, o trečia nusivalė nuo kelio nesa- 
mas dulkes. Jo galvos šypsodamosi apsidairė, jis pakėlė kojas. 
Tuoj, pagalvojo jis, juk aš tuoj imsiu klykti. 

Po rutuliu sukunkuliavo, suputojo ir subangavo vanduo. Pa- 
šokinėjęs ir pasiūbavęs ant bangų, burbulas pakilo į orą. Jis kopė 
aukštyn, švaistydamas į uolas šviesos dryžius. Jis tarsi iššautas lė- 
kė aukštyn, iš po jo srūvantis vanduo tiško į likusią žemai, žemai 
apačioje jūrą. 

Įsivaizduodamas, kaip pats atrodo, Zafodas šypsojosi. 

Nepaprastai juokinga transporto priemonė - tačiau nepapras- 
tai žavi. 

Pakilęs iki skardžio viršūnės rutulys susiūbavo, palietė ram- 
pos aptvarą, nusileido ant nedidelės įdubusios platformos ir svy- 
ruodamas sustojo. 

Aidint kurtinančioms ovacijoms, iš burbulo žengė Zafodas 
Biblbroksas; oranžinė jo šerpė liepsnojo priešais saulę. 

Galaktikos Prezidentas atvyko. 

Palaukė, kol nuščius plojimai, tada pakėlė ranką pasisveikin- 
damas. 

- Sveiki, - tarė jis. 

Prisigretinęs vyriausybinis voras pamėgino įbrukti Zafodui į 
rankas parengtos prakalbos teksto nuorašą. Trečias-septintas ori- 
ginalo puslapiai šiuo metu ištižę plūduriavo Damograno jūroje už 
kokių penkių mylių nuo kranto. Pirmą-antrą puslapius išgelbėjo 
Damograno Gniužulašalmis erelis; šie puslapiai jau tapo inkorpo- 
ruoti į išimtinai naujos formos lizdą, kurį išrado minėtasis erelis. 
Lizdas, pagamintas beveik vien iš papje-maše, buvo toks tvirtas, 
jog prasikalęs ereliukas nieku būdu neįstengs jo prakiurdyti. Da- 
mograno Gniužulašalmis erelis jau girdėjo apie rūšių išlikimo te- 
oriją, tačiau manė, jog atsargumo niekuomet nebus per daug. 

Zafodas Biblbroksas neketino skaityti parengtosios prakal- 
bos, todėl švelniai atstūmė voro kišamus lapus. 

- Sveiki, - vėl pasakė jis. 

Visi - ar bent beveik visi - šypsojosi jam. Jis pastebėjo minio- 
je Trilijoną. Trilijona - mergina, kurią Zafodas neseniai pasigavo, 
inkognito apsilankęs vienoje planetoje, tiesiog dėl juoko. Mergi- 
na buvo liekna tamsaus gymio humanoidė ilgais banguotais juo- 
dais plaukais, putliomis lūpomis, keista riesta nosyte ir juokingai 
rudomis akimis. Savotiškai sumezgusi plaukus raudona skepeta, 
apsirengusi ilga klostėta šilko suknele, ji kažkuo priminė arabę. 
Aišku, netvirtiname, kad bent vienas iš susirinkusiųjų būtų bent 
viena ausimi girdėjęs apie arabus. Arabai visai neseniai liovėsi eg- 
zistavę, be to, net tuomet, kai dar egzistavo - gyveno už penkių 

šimtų tūkstančių šviesmečių nuo Damograno. Trilijona niekuo 
ypatingu nepasižymėjo, ar bent taip tvirtino Zafodas. Ji tiesiog ly- 
dėdavo jį beveik visur ir sakydavo, ką apie jį galvoja. 

- Sveika, širdele, - pasakė jai Zafodas. 

Mergina pasiuntė jam šykščią skubotą šypseną ir nusisuko. 
Paskui grįžtelėjo ir nusišypsojo meiliau - bet dabar jis jau žiūrė- 
jo į kitą pusę. 

- Sveiki, - pasakė jis grupelei spaudos gyvių, kurie būriavo- 
si netolimais, trokšdami, kad jis liautųsi kartojęs “sveiki" ir pra- 
dėtų prakalbą. Jiems Zafodas dovanojo ypatingą šypseną, nes ži- 
nojo, kad netrukus jie gaus velniškai sensacingą medžiagą. 

Tačiau sekanti jo frazė laikraštininkų nepradžiugino. Vienas 
suirzęs atstovas nusprendė, kad Prezidentas aiškiai nenusiteikęs 
skaityti jam surašytos subtiliosios prakalbos, todėl spustelėjo pa- 
slėpto kišenėje distancinio valdymo aparatėlio jungiklį. Priešais 
kiek tolėliau išsipūtęs dangaus fone kupolas skilo perpus, prasi- 
žiojo ir pamažu susmego į žemę. Visi aiktelėjo, nors iš anksto pui- 
kiai žinojo, kad taip ir bus - juk viską įrenginėjo patys. 

Po kupolu laukė didžiulis neuždengtas erdvėlaivis - šimto 
penkiasdešimties metrų ilgio, grakštaus sportbačio formos, tobulai 
baltas ir kraupulingai dailus. Jo gelmėse slypėjo nedidelė auksinė 
dėžutė, kurioje glūdėjo pats neįtikimiausias iš visų kada sukurtųjų 
mechanizmas - mechanizmas, kurio dėka šis laivas ir tapo Galak- 
tikos istorijos unikumu, mechanizmas, kurio vardu ir pavadintas 
pats žvaigždėlaivis - Aukso Širdis. 

- Oi, - pasakė “Aukso Širdžiai" Zafodas Biblbroksas. Nela- 
bai tesugebėjo pasakyti ką daugiau. 

Ir pakartojo dar kartą, nes žinojo, kad tai supykins žurnalis- 
tus: 

- Oi. 

Susirinkusiųjų veidai viltingai atsisuko į jį. Jis mirktelėjo Tri- 
lijonai, kuri kilstelėjo antakius ir pažvelgė į jį išplėstomis akimis. 
Ji žinojo, ką ketina pasakyti Zafodas, ir manė, jog jis - siaubingas 
pamaiva. Zafodas pasakė: 

- Čia tai tikras stebuklas. Čia tai tikrai iš tiesų stebuklas. Čia 
toks nuostabus stebuklas, jog mielai jį pasivogčiau. 

Nuostabi, visiškai atitinkanti standartus prezidentiška prakal- 
"ba. Minia pritariančiai juokėsi, laikraštininkai džiugiai spūsčiojo 
savo Sub-Eta Žinio-Matikų mygtukėlius, o Prezidentas šypsojo- 
si. 

Besišypsant jo širdis sutvaksėjo nebepakeliamai, ir jis pačiu- 
pinėjo tyliai gulinčią kišenėje mažą Paraliž-O-Matinę bombą. 

Galų gale jis nebeišlaikė. Pakėlė veidus dangop, stūgtelėjo 
mažorinėmis tercijomis it laukinis, tėškė bombą ant žemės ir nų- 
bėgo pro staiga sustingusių plačių šypsenų jūrą. 


Penkras SkyRius 


Protezingasis Vogonas Medūzius atrodė nepatraukliai - net 
kitiems vogonams. Išgaubta tarsi burbulas jo nosis kėpsojo aukš- 
tai virš mažos kiauliškos kaktos. Tamsiai žalia gumburiuota oda 
buvo pakankamai stora politiniams Vogonų Pilietinės Tarnybos 
žaidimams žaisti, ir žaisti gerai, be to, pakankamai nejautri, taigi 
įgalinanti neribotą laiką išgyventi tūkstančio pėdų gylio jūros gel- 
mėse, nepatiriant jokios žalos. 

Suprantama, tai nereiškia, kad jis mėgo plaukyti. Neleido be- 
protiškas tvarkaraštis. Vogonas buvo toks, koks buvo, nes kai jo 
protėviai prieš milijardus metų iššliaužė iš vangių pirmykščių 
Vogsferos jūrų ir pūškuodami, dūsuodami sudribo ant nepaliestų 
planetos pakrančių... kai pirmieji skaisčios, jaunos Vogsaulės 
spinduliai nutvieskė juos tą rytą - evoliucijos jėgos, sakytum, pa- 
prasčiausiai čia pat jų išsižadėjo, pasišlykštėjusios nusisuko ir nu- 
rašė vogonus kaip kokią apgailėtiną klaidą. Jie taip ir nebesivys- 
tė; jie apskritai neturėjo išgyventi. 

Jų išgyvenimo faktas neabejotinai įrodo tam tikra prasme pa- 
girtiną atkaklų, buką šitų sutvėrimų užsispyrimą. “Evoliucija? - 
tarė sau jie, - “Kam jos reikia?"; ir ko jiems pašykštėjo gamta - be 
to jie paprasčiausiai apsiėjo tol, kol galiausiai išmoko taisyti rim- 
tesnius anatominius nepatogumus chirurgijos pagalba. 

Tuo tarpu Vogsferos planetoje gamtos jėgos plušo viršvalan- 
džius, besistengdamos ištaisyti ankstesnę klaidą. Jos sukūrė žai- 
žaruojančius safyrinius vikruolius krabus, kuriuos vogonai valgy- 
davo, pradaužę kiautus geležinėmis kūlėmis; aukštus, didingus, 
kvapą gniaužiančius lieknumu ir išlakumu medžius, kuriuos vogo- 
nai kirsdavo ir jų malkose degindavo krabų mėsą; grakštuolius šil- 
kakailius giliaakius gazeliškus sutvėrimus, kuriuos vogonai gau- 
dydavo ir balnodavo. Transportas iš gazelių buvo prastas, nes jų 
nugarkauliai iškart perlūždavo - bet vogonai visvien ant jų sėdi- 
nėjo. 

Šitaip Vogsferos planetoje slinko nelaimingi tūkstantmečiai; 
paskui vogonai netikėtai aptiko tarpžvaigždinio keliavimo princi- 
pus. Per kelis trampus vogmečius visi vogonai iki paskutinio per- 

sikėlė į Megakraiko žvaigždyną - politinę Galaktikos bambą; da- 
bar būtent jie ir sudaro galingąjį Galaktikos Administracijos stu- 
burą. Jie mėgino mokytis, jie mėgino lavinti skonį bei manieras - 
tačiau šiuolaikinis vogonas beveik visais atžvilgiais maža kuo te- 
siskiria nuo primityviųjų savo protėvių. Iš gimtosios planetos vo- 
gonai kasmet įsiveža dvidešimt septynis tūkstančius žaižaruojan- 
čių safyrinių vikruolių krabų, ir prisigėrę kiaurą naktį linksmina- 
si, daužydami juos į druzgus geležinėmis kūlėmis. 

Protezingasis Vogonas Medūzius buvo gana tipiškas vogonas 
- tai yra, niekšingas iš esmės. Ir dar jis nemėgo kosmostopininkų. 


< 


Kažkur mažoje tamsioje kajutėje Protezingojo Vogono Me- 
dūziaus flagmano gelmėse nervingai sublyksėjo silpna degtuko 
liepsnelė. Degtuko savininkas nebuvo vogonas, bet puikiai paži- 
nojo tuos sutvėrimus, tad nervinosi pagrįstai. Jo vardas buvo For- 
das Prefektas*. 

Fordas pasidairė po kajutę, bet beveik nieko nepamatė; ma- 
žytei liepsnelei plyksčiojant, šmėkščiojo ir šokčiojo keisti, siaubin- 
gi šešėliai, bet visur buvo tylu. Jis patyliukais sukuždėjo “ Ačiū" 
dentrasiams. Dentrasiai - tai režabotų smagurių gentis, palaidi, 
bet malonūs padarai, kuriuos vogonai neseniai pradėjo samdyti to- 
limųjų reisų laivų virėjais, griežtai reikalaudami pasižadėjimo ne- 
lįsti samdytojams į akis. 

Dentrasiai mielai sutinka su šia išlyga, nes myli vogonų pi- 
nigus - vieną tvirčiausių kosminių valiutų, - bet negali pakęsti pa- 


* Tikrąjį Fordo Prefekto vardą įmanoma ištarti vien senoviniu Betelgeuzės 
dialektu, faktiškai išnykusiu po Didžiosios Gal.Suirusio Hrungo Katastro- 
fos /Žv./, įvykusios 03758 Metais, kuomet Betelgeuzėje VII tapo sunaikintos 
visos senosios Praksibetelio bendruomenės. Fordo tevas - vienintelis plane- 
tos gyventojas, nežuvęs Didžiosios Suirusio Hrungo Katastrofos metu; jį 
išgelbėjo neįtikėtinas sutapimas, kurio jis taip ir neįstengė suprantamai pa- 
aiškinti. Visą šį epizodą gaubia gili paslaptis: iš tikrųjų niekas niekur ne- 
žino, kas buvo tas Hrungas ir kodėl jam prireikė suirti būtent Betelgeuzė- 
je VII. Didžiadvasiškai išsklaidęs jį apsupusius neišvengiamo įtarumo de- 
besis, Fordo tėvas atvyko gyventi į Betelgeuzę V, kur tapo Fordo tėvu ir dė- 
de kartu; žuvusiai savo rasei atminti jis pakrikštijo sūnų senoviniu praksi- 
betelišku vardu. 

Kadangi Fordas taip ir neišmoko ištarti tikrojo savo vardo, jo tėvas galiau- 
siai mirė iš gėdos; kai kuriose Galaktikos srityse ši liga vis dar neišgydo- 
ma. Mokykloje vaikai pravardžiuodavo Fordą Iksu - išvertus iš Betelgeu- 
zės V kalbos, tai reikštų “berniuką, kuris nesugeba padoriai paaiškinti, kas 
yra Hrungas, anei kodėl jam prireikė suirti Betelgeuzėje VII". 

čių vogonų. Vienintelė vogono atmaina, džiuginanti dentrasio akį 
- tai įtūžęs vogonas. Būtent šios kuklutės informacijos nuotrupos 
dėka Fordas Prefektas netapo vandenilio, ozono ir anglies viendę- 
ginio gūsiu. 

Jis išgirdo negarsų dejavimą. Pasišvietęs degtuku, pamatė ant 
grindų nežymiai krutantį gremėzdišką pavidalą. Skubiai užpūtė 
degtuką, kyštelėjo ranką kišenėn, surado ko ieškojęs, išėmė, atplė- 
šė, pakratė. Priklaupė ant grindų. Pavidalas vėl krustelėjo. 

Fordas Prefektas tarė: 

- Aš nupirkau truputį žemės riešutų. 

Arturas Dentas krustelėjo, vėl sudejavo, pradėjo padrikai 
murmėti. 

- Štai, pasivaišink, - paragino Fordas, dar kartą krestelėjęs 
pakelį. - Jei tau dar niekad neteko patirti materijos perkėlimo spin- 
dulio poveikio, tavo organizme tikriausiai sumažėjo druskų ir bal- 
tymų kiekis. Išgertasis alus turėjo truputį sušvelninti sukrėtimą. 

- Hhrrr, - pasakė Arturas Dentas. 

Paskui atsimerkė ir pareiškė: 

- Čia tamsu. 

- Taip, - pritarė Fordas Prefektas, - tamsu. 

- Nėr šviesos, - pasakė Arturas Dentas, - tamsu, nėr šviesos. 

Vienas žmogiškųjų bruožų, kurių Fordas taip ir neįstengė 
perprasti - tai įprotis nuolat pranešinėti bei kartoti akivaizdžių aki- 
vaizdžiausius dalykus, pavyzdžiui: “Graži diena“, arba “Jūs labai 
aukštas", arba “Oi, mielasis, atrodo, tu įkritai į trisdešimties pė- 
dų gylio šulinį, ar tau nieko neatsitiko?". Kadaise Fordas susikū- 
rė hipotezę, paaiškinančią tokį keistą elgesį. Jis samprotavo taip: 
jei žmogiškosios būtybės nemankštintų lūpų, tai tikriausiai užaktų 
jų burnos. Po kelių mėnesių stebėjimai bei apmąstymai privertė at- 
sisakyti pirmosios hipotezės ir suformuluoti naują: jeigu jie ne- 
mankština lūpų - pradeda dirbti jų smegenys. Dar po kurio laiko 
Fordas atsisakė ir šios hipotezės - kaipo nepatogiai ciniškos - ir 
nusprendė, kad žmogiškosios būtybės visgi gana patrauklios; ta- 
čiau siaubinga gausybė dalykų, apie kuriuos jos nenutuokia, taip 
ir nesiliovė variusi jo iš proto. 

- Tiesa, - nesiginčijo jis su Arturu, - nėr šviesos. 

Suvertė Arturui į burną saują riešutų ir paklausė: 

- Kaip jautiesi? 

- Kaip karo akademija, - atsakė Arturas, - mano sudėtis ne- 
siliauja kitusi. 

Fordas bejėgiškai spoksojo į Arturą tamsoje. 

- Jei paklausčiau tavęs, kur, velniai rautų, mes atsidūrėme, - 
silpnu balsu tarė Arturas, - ar paskui nesigailėčiau? 

Fordas atsistojo. 

- Mes saugūs, - tarė jis. 

- Tai gerai, - pasakė Arturas. 

- Mes esame mažoje kajutėje netoli laivo virtuvės, - paaiškino 
Fordas, - viename Statybinio Vogonų Laivyno erdvėlaivyje. 

- A, - atsiliepė Arturas, - čia tikriausiai kažkokia retai varto- 
jama žodžio “saugūs" prasmė, kurios anksčiau nežinojau. 

Įsižiebęs dar vieną degtuką, Fordas pradėjo ieškoti šviesos 
jungiklio. Vėl sušmėkščiojo ir sulingavo siaubingi šešėliai. Var- 
gais negalais atsistojęs Arturas baimingai susigūžė. Jam pasirodė, 
kad aplinkui susibūrė šlykštūs nesuprantami pavidalai, orą nuodi- 
jo priplėkę kvapai, kurie brovėsi į plaučius neprisistatydami, o že- 
mas erzinantis ūžesys kliudė surikiuoti mintis. 

- Kaip mes čia atsidūrėme? - šiurptelėjęs paklausė jis. 

- Mus paėmė pavėžėti, - atsakė Fordas. 

- Atsiprašau? - pasakė Arturas. - Ar tu mėgini mane įtikinti, 
atseit mes tiesiog atstatėme nykščius, o kažkoks žalias išverstakis 
pabaisa kyštelėjo galvą iš kabinos ir pasakė: “Sveiki, vaikinai, šo- 
kit vidun, galiu jus pamėtėti iki Beisingstoko aplinkkelio!''? 

- Na, - pasakė Fordas, - nykštys - tai elektroninė sub-eta ry- 
šio priemonė, aplinkkelis yra už šešeto šviesmečių, netoli Bernar- 
do Žvaigždės, bet šiaip atspėjai daugiau mažiau teisingai. 

- O išverstakis pabaisa? 

- Jis žalias, teisybė. 

- Puiku, - tarė Arturas, - kada aš galėsiu grįžti namo? 

- Niekados, - pasakė Fordas Prefektas, galų gale suradęs jun- 
giklį. 

- Užsidenk akis, - pasakė jis, ir įjungė šviesą. 

Nustebo net pats Fordas. 

- Dieve gailestingas, - tarė Arturas, - tai mes tikrai skraidan- 
čios lėkštės viduje? 


< 


Protezingasis Vogonas Medūzius valkiojo nepatraukliai Ža- 
lią savo kūną po valdymo kabiną. Po gyvenamų planetų sunaiki- 
nimo jis visuomet jausdavo neaiškų nerimą. Jis troško, kad kas 
nors ateitų pareikšti, jog šitaip daryti negražu - tuomet būtų gali- 
ma aprėkti prikaišiotoją ir pasijusti geriau. Visu svoriu drėbėsi į 
kapitono krėslą, tikėdamasis, kad tas sulūš ir suteiks progą kaip 
reikiant įniršti, tačiau krėslas tik gailiai sugirgždėjo. 

- Nešdinkis! - subliuvo kapitonas jaunam sargybiniui vogo- 
nui, tą akimirką įėjusiam į valdymo kabiną. 

Sargybinis dingo it nupūstas ir pajuto didį palengvėjimą. Jis 
džiaugėsi, nes dabar pranešti ką tik gautą naujieną turės kas nors 
kitas. Toji naujiena - oficialus pranešimas - skelbė, kad kaip tik 
šią akimirką vyriausybinėje tyrimų bazėje Damograne atidengia- 
mas nuostabus naujausios kartos erdvėlaivis, ir kad naujojo išra- 
dimo dėka visi hipererdviniai greitkeliai nuo šiol tampa neberei- 
kalingi. 

Prasivėrė kitos durys, bet šįkart vogonų kapitonas neberėkė, 
nes tos durys vedė į virtuvės patalpas, kuriose dentrasiai gamino 
jam maistą. Užkąsti visai, visiškai ne pro šalį. 

Pro duris įliuoksėjo stambus gauruotas padaras, nešinas pa- 
dėklu su priešpiečiais. Padaras šypsojosi nelyginant maniakas. 

Protezingasis Vogonas Medūzius apsidžiaugė. Jis žinojo: kai 
dentrasis atrodo šitoks patenkintas - kažkur laive vyksta kažkas 
tokio, dėl ko bus galima iš tiesų siaubingai supykti. 


+ 


Fordas su Arturu dairėsi išplėtę akis. 

- Na, kaip tau patinka? - paklausė Fordas. 

- Čia gana nešvaru, ar ne? 

Fordas raukydamasis nužvelgė purvinus čiužinius, neplautus 
puodelius ir nenusakomus, dvokiančius neregėtų apatinių rūbų 
komponentus, išdraikytus ankštoje patalpoje. 

- Na, supranti, čia darbinis laivas, - paaiškino Fordas, - čia 
dentrasių miegamasis. 

- Maniau, tu sakei, kad jie vogonai, ar panašiai. 

- Taip, - atsakė Fordas, - laivas priklauso vogonams, dentra- 
siai - virėjai; jie mus ir įsileido. 

- Nieko nesuprantu, - pareiškė Arturas. 

- Stai, užmesk akį, - pasakė Fordas. 

Jis sėdėjo ant čiužinio ir rausėsi po savo kuprinę. Arturas 
nervingai pabaksnojo čiužinį, paskui atsisėdo; tiesą sakant, galėjo 
beveik ir nebijoti, nes visi Žvynašarvio Zetos pelkynuose išaugę 
čiužiniai prieš naudojant tikrai nuodugniai pribaigiami bei išdžio- 
vinami. Labai nedaugelis jų tėra kada vėl atgiję. 

Fordas padavė Arturui knygą. 

- Kas čia? - paklausė Arturas. 

- “Keliautojo Kosmostopu Vadovas Po Galaktiką". Tai tokia 
elektroninė knyga. Ji tau papasakos viską, ką tik reikia Žinoti apie 
bet ką. Tokia jos paskirtis. 

- Arturas neramiai pavartaliojo knygą rankose ir pasakė: 
- Viršelis man patinka. “Nepanikuok" - tai pirmas naudingas 

ar bent suprantamas patarimas, kokį išgirdau šiandien per visą 
dieną. 

- Parodysiu, kaip veikia, - pasakė Fordas. Griebė knygą iš vis 
dar laikančio ją it kokį prieš dvi savaites padvėsusį vieversį Artu- 
ro rankų ir nutraukė dėklą. 

- Paspaudi šitą mygtuką - žiūrėk, nušvinta ekranas, pasirodo 
turinys. 

Maždaug trijų colių pločio ir keturių colių aukščio ekranas 
nušvito, jame pradėjo mirgėti rašmenys. 

- Tau reikia Žinoti apie vogonus, todėl aš surenku tą žodį, va 
šitaip, - Fordo pirštai bakstelėjo dar keletą mygtukų, - štai ir tu- 
rim. 

Ekrane sužibo žalios raidės: “Statybinis Vogonų Laivynas". 

Fordas spustelėjo didelį raudoną klavišą po ekranu, ir ekra- 
nu nuvilnijo žodžiai. Tuo pat metu knyga pradėjo dar ir skaityti 
pastraipą negarsiu, ramiu, vienodu balsu. Štai ką pasakojo knyga: 

“Statybinis Vogonų Laivynas. Štai ką patariame daryti, jei- 
gu norite, kad vogonai jus pavėžėtų: meskite tai iš galvos. Vo- 
gonai - viena nesimpatiškiausių Galaktikoje rasių; jų nepava- 
dintum apsigimusiais piktadariais, bet jie irzlūs, biurokratiški, 
grasūs ir bejausmiai. Net jei reikėtų gelbėti nuosavą senelę nuo 
Rajūno Blakiaplepio Traalio Žvėries - jie net piršto nepajudin- 
tų, iš pradžių negavę pasirašyto, išsiųsto trimis egzemplioriais, 
grąžinto, perpatikrinto, pamesto, atrasto, pateikto viešam svars- 
tymui, vėl pamesto ir galiausiai trims mėnesiams užkasto į smul- 
kias durpes bei perdirbto į prakuras įsakymo. 

Jei norite, kad vogonas jus pavaišintų, jums belieka nebent 
įgrūsti pirštą jam į gerklę, o jei norite vogoną suerzinti - geriau- 
sia sušerti jo senelę Rajūnui Blakiaplepiui Traalio Žvėriui. 

Nieku gyvu nesileiskite vogono terorizuojami eilėraščiais." 

Arturas sumirksėjo. 

- Kokia keista knyga. O tai kaip tuomet įsileido mus? 

- Taigi, taigi, šitie duomenys jau pasenę, - atsakė Fordas, vėl 
įkišęs knygą į dėklą. - Aš renku medžiagą Naujam Pataisytam Lei- 
dimui, ir vienas iš įvestinų dalykų - tai pastraipa, skelbianti, jog 
dabar vogonai samdo virėjais dentrasius, o tai suteikia gana nau- 
dingą mums spragą. 

Arturo veidu nuslinko skausminga išraiška. Jis paklausė: 

- Bet kas tokie tie dentrasiai? 

- Šaunūs vaikinai, - atsakė Fordas, - patys geriausi virėjai ir 
patys geriausi kokteilių plakėjai, o daugiau niekas jiems nerūpi nė 
per nago juodymą. Ir jie visada padeda pakeleiviams įsigauti į lai- 
vą - iš dalies todėl, kad mėgsta bendrauti, bet labiausiai todėl, kad 

tai siutina vogonus. Ir būtent šitokius dalykus privalai žinoti, jei 
esi varganas kosmostopininkas, mėginantis pasigrožėti Visatos 
stebuklais už mažiau nei trisdešimt Altairo dolerių per dieną. Toks 
tatai mano darbas. Linksma, ar ne? 

Arturas atrodė apgailėtinai. 

- Nuostabu, - pasakė jis ir susiraukė, pažvelgęs į dar vieną 
čiužinį. 5 

- Deja, Žemėje aš užtrukau kur kas ilgiau, negu ketinau, - pa- 
sakė Fordas, - atvykau savaitei, 0 įstrigau penkiolikai metų. 

- Bet kaip tu iš viso sugebėjai atsibelsti į Žemę? 

- Labai paprastai - su erzekliu. 

- Erzekliu? 

- Taip. 

- Ee, kas tas... 

- Erzeklis? Erzekliai - dažniausiai neturintys ką veikti turtingi 
vaikiščiai. Jie visur šmižinėja, dairydamiesi planetų, kurios dar ne- 
užmezgė tarpžvaigždinių kontaktų, ir jas zvimbina. 

- Zvimbina? - Arturui pradėjo atrodyti, kad Fordui patinka iš 
jo tyčiotis. 

- Taip, atsakė Fordas, - zvimbina. Jie susiranda kokią nuoša- 
lią vietovę, kur gyventojų labai nedaug, paskui nusileidžia tiesiai 
priešais kokį nieko neįtariantį bėdžių, kuriuo niekas niekad nė už 
ką nepatikės, ir ima priešais ji žirglioti pirmyn- -atgal, pasipuošę 
galvas kvailomis antenomis ir sakydami “pypt pypt". Tikrai vai- 
kiškos išdaigos. 

Fordas išsitiesė ant čiužinio aukštielninkas, pasikišo rankas 
po galva ir atrodė siutinančiai patenkintas savimi. 

- Fordai, - neatstojo Arturas, - nežinau, gal toks klausimas ir 
kvailai skamba, bet ką čia veikiu aš? 

- Turėtum suprasti, - pasakė Fordas, - aš išgelbėjau tave iš 
Žemės. 

- O kas atsitiko Žemei? 

- A. Ji sunaikinta. 

- Nejaugi, - tyliai tarė Arturas. 

- Taip. Ji tiesiog išgaravo kosmose. 

- Klausyk, - pasakė Arturas, - mane tai truputį jaudina. 

Fordas susiraukęs kažką mąstė - tarytum vartaliodamas gal- 
voje neaiškią mintį. 

- Taip. Šitai aš suprantu, - galiausiai tarė jis. 

- Supranti! - suriko Arturas. - Supranti! 

Fordas pašoko. 

- Žiūrėk į knygą! - niršiai sušnypštė jis. 

- Ką? 


- “Nepanikuok!" 

- Aš nepanikuoju! 

- Ne - panikuoji. 

- Gerai - panikuoju, o kas man belieka? 

- Tiesiog keliauk su manimi ir linksminkis. Galaktikoje sma- 
gu. Tau reikės įsidėti į ausį štai šitą žuvį. 

- Atsiprašau? - paklausė Arturas - jam pačiam atrodė, kad ga- 
na mandagiai. 

Fordas laikė iškėlęs mažytį stiklinį indelį, kuriame aiškiai 
matėsi nedidukė geltona spurdanti žuvelė. Arturas sumirksėjo. Ar- 
turas troško, kad gretimais būtų kas nors paprasto, atpažįstamo, 
ko jis galėtų įsitverti. Jis būtų jautęsis saugiau, jeigu greta dentra- 
sių apatinių drabužių, krūvos žvynašarviškų čiužinių bei vyruko 
iš Betelgauzės, tiesiančio jam mažą geltoną žuvį ir siūlančio įsi- 
dėti ją į ausį, matytųsi tegu ir nedidelis kukurūzų spragėsių pake- 
lis. Bet spragėsių nesimatė, todėl Arturas nesijautė saugus. 

Staiga iš kažkur - jis nesuprato iš kur - užgriuvo kurtinantis 
triukšmas. Arturas aiktelėjo iš siaubo: sprendžiant pagal garsus, 
kažkoks Žmogus gynėsi nuo gaujos vilkų ir tuo pat metu mėgino 
skalautis gerklę. 

- Tss! - tarė Fordas. - Paklausyk, tai gali būti svarbu. 

- Sv... svarbu? 

- Vogonų kapitonas per Kaukynę skaito pranešimą. 

- Tu nori pasakyti, kad vogonai šitaip kalba? 

- Klausyk! į 

- Bet aš nemoku vogonų kalbos. 

- Ir nereikia. Tiesiog įsidėk į ausį šitą žuvį. 

Fordas žaibišku judesiu pliaukštelėjo Arturui per ausį, ir tas 
pajuto staigų svaigulį - žuvis klausos kanalais nusirangė gilyn. 
Dusdamas iš siaubo, sekundę ar dvi krapštėsi ausį, bet netrukus 
pamažu apspango iš nustebimo. Arturas patyrė kažką panašaus į 
tą jausmą, kai žiūrėdamas į paveikslėlį, kuriame pavaizduoti du 
juodi profiliai, netikėtai pamatai baltos žvakidės atvaizdą. Arba 
kai gausybė įvairiaspalvių taškelių popieriaus lape staiga pavirs- 
ta skaitmeniu 6 - ir tai reiškia, kad akių gydytojas ketina nuplėš- 
ti nuo tavęs baisius pinigus už naujus akinius. 

Arturas vis dar girdėjo stūgaujantį gargaliavimą - jis tai ži- 
nojo, - tik dabar tie garsai kažkodėl pasirodė panašūs į gryniausią, 
aiškiausią jo gimtąją kalbą. 

Štai ką jis išgirdo... 


ŠešTas SkyRius 


- Vaūū vaūū hgrrl vūūū hgrrrl vūū vūūū vūūū hgrrri vūūū 
hgrrrrl vūūū vūūū hgrrrl hgrrrl vūūū hgrrrl hgrrrl hgrrrl vūūū 
šlerrrp aaaargh gerai leisti laiką. Kartoju. Kalba jūsų kapitonas, 
todėl meskit visus savo darbus ir įdėmiai klausykitės. Pirmiausia, 
mūsų aparatūra rodo, jog į laivą prasmuko pora kosmostopininkų. 
Sveiki, kad ir kur lindėtumėte. Aš tik noriu visiškai nedviprasmiš- 
kai pareikšti, kad jūs anaiptol nepageidaujami. Aš sunkiai dirbau, 
kol užsitarnavau savo postą, ir Statybinio Vogonų laivo kapitonu 
tapau ne tam, kad virsčiau paprasčiausiu vežiku, aptarnaujančiu 
nepageidaujančių mokėti už bilietą išsigimėlių krovinį. Aš jau iš- 
siunčiau paieškos būrį, ir išmesiu jus iš laivo, kai tik būsite aptikti. 
Jeigu jums labai pasiseks - galbūt iš pradžių padeklamuosiu jums 
keletą savo eilėraščių. 

Antra - mes rengiamės hipererdviniam šuoliui Bernardo 
Žvaigždės kryptimi. Atvykę septyniasdešimt dvi valandas užtruk- 
sime uoste - remontuosimės; per tą laiką joks įgulos narys neišeis 
iš laivo. Kartoju: visi leidimai apsilankyti planetoje atšaukiami. 
Mane ką tik apvylė meilė, todėl nematau, kodėl kas nors kitas tu- 
rėtų gerai leisti laiką. Pranešimas baigtas. 

Triukšmas nutilo. 

Arturas baisiai nustebo, kai susivokė begulintis ant grindų, 
susirietęs į mažą kamuoliuką ir susiėmęs rankomis galvą. Jis blan- 
kiai šyptelėjo ir pasakė: 

- Zavingas vyrukas. Norėčiau turėti dukrą, kad galėčiau už- 
drausti tekėti už tokio... 

- Tau neprireiktų drausti, - pasakė Fordas, - jie patrauklūs ly- 
giai tiek pat, kiek autoavarija. Ne, nesijudink, - pridūrė jis, pama- 
tęs, kad Arturas pradeda tiestis, - geriau lik pasirengęs hipererd- 
viniam šuoliui. Tai nemaloniai panašu į pagirias. 

- Kuo gi taip nemalonios pagirios? 

- Prašai stiklinės vandens. 

Arturas kiek pamąstė apie tai. 

- Fordai, - tarė jis. 

- Taip? 

- Ką ta žuvis veikia mano ausyje? 

- Ji tau vertėjauja. Tai Babelio žuvis. Jei nori, susirask kny- 
goje. 

Jis švystelėjo Arturui “Keliautojo Kosmostopu Vadovą Po 
Galaktiką", o pats susirietė kaip vaisius gimdoje - pasirengė šuo- 
liui. 

Tą pačią akimirką Arturo smegenų dugnas iškrito. 

Jo akys išsivertė išvirkščios. Jo pėdos pradėjo varvėti iš jo 
pakaušio. 

Patalpa aplinkui jį išsilankstė, pradėjo suktis, pavirto nebū- 
timi, 0 jis pats liko beslystąs gilyn į nuosavą bambą. 

Laivas lėkė hipererdve. 

- Babelio žuvis, - lyg niekur nieko šnekėjo “Keliautojo Kos- 
mostopu Vadovas Po Galaktiką", - yra maža, geltona, panaši į 
dėlę, ir veikiausiai pati keisčiausia Visatoje būtybė. Ji minta 
neuronine energija, pasisavinama ne iš nešiotojo, bet iš jį su- 
pančių asmenų. Iš šios neuroninės energijos ji absorbuoja visus 
nesąmoningus mentalinius dažnius, kuriuos paverčia savo penu. 
Po to išskiria į nešiotojo smegenis telepatinę matricą, sudarytą 
iš sąmoningų minties dažnių bei pasisavintų iš siuntėjo smege- 
nų kalbos centro nervinių signalų junginio. Iš čia praktinė išva- 
da: jeigu įsikišite į ausį Babelio žuvį - kaipmat pradėsite supras- 
ti viską, kas sakoma bet kokia kalba. Frazės, kurias girdite - tai 
dešifruota neuroninė matrica, jūsiškės Babelio žuvies įvedama 
į jūsų smegenis. 

Štai jums vienas neįtikėtinai juokingas sutapimas: šitoks 
kraupulingai pravartus dalykas negalėjo išsivystyti be niekur 
nieko, atsitiktinai, todėl kai kurie mąstytojai čia įžvelgia nenu- 
ginčijamą ir lemiamą Dievo Neegzistavimo įrodymą. 

Argumentuojama maždaug taip: 

“Aš atsisakau įrodinėti, kad egzistuoju, sako Dievas, nes 
įrodinėti - vadinasi, neigti tikėjimą, o be tikėjimo Aš esu niekas." 

“Bet, sako Žmogus, Babelio žuvis - baisi išdavikė, ar ne? Ji 
negalėjo išsivystyti atsitiktinai. Tai įrodo, kad tu egzistuoji, tai- 
gi, remiantis tavo paties žodžiais, iš to seka išvada, jog yra prie- 
šingai. OED." 

“O viešpatie, sako Dievas, apie tai aš nepagalvojau." 

Ir čia pat išgaruoja, virtęs logikos pliūpsniu. 

“Et, čia buvo nesunku", sako Žmogus, o bisui pasišauna 
įrodyti, jog juoda - tai balta, ir tampa pervažiuotas artimiausio- 
je "zebro" tipo gatvės perėjoje. 

Dauguma teologų šaukia, esą šis argumentas išvalgyto 
kiaušinio lukšto nevertas - bet tai nesukliudė Oolonui Kolufidui 
susikalti turtelį, panaudojus minėtąjį argumentą kaipo pagrin- 
dinę labai perkamos knygos “Ką Gi, Čia Kaip Ir Galas Dievui" 
temą. 

Tuo tarpu veiksmingai griaunanti bet kokius kalbinius bar- 
jerus tarp skirtingų rasių bei kultūrų nelaimingoji Babelio žuvis 
sukėlė daugiau ir kruvinesnių karų, negu bet kas kitas Visatos 
istorijoje. 

Arturas tyliai sudejavo. Jis pasibaisėjo, aptikęs, kad šuolis 
per hipererdvę jo nepribaigė. Dabar jis jau už šešių šviesmečių 
nuo tos vietos, kurioje būtų Žemė, jeigu ji dar egzistuotų. 

Žemė. 

Jos vaizdiniai įkyriai plaukiojo šleikštulio apsėstomis Artu- 
ro smegenimis. Jo vaizduotė jokiu būdu neįstengė aprėpti suvoki- 
mo, kad Žemės visai nebeliko - šito tiesiog per daug. Jis mėgino 
jausmus, galvodamas, kad nebėra tėvų ir sesers. Jokio atsako. Jis 
prisiminė visus artimus žmones. Jokio atsako. Tada pagalvojo 
apie visiškai nepažįstamą žmogų, už kurio prieš dvi dienas stovėjo 
eilėje parduotuvėje - ir staiga nutvilkė skausmas: parduotuvės ne- 
bėra, eilių nebėra. Nebėra Nelsono Kolonos! Nebėra Nelsono Ko- 
Jonos - ir nekils triukšmas, nes nebeliko kam triukšmauti. Nuo šiol 
Nelsono Kolona išliko tik Arturo galvoje. Anglija išliko tik jo gal- 
voje - jo, įstrigusio čia, šitame priplėkusiame, dvokiančiame šar- 
vuotame žvaigždėlaivyje. Arturą užplūdo klaustrofobijos banga. 

Anglijos nebėra. Šitai jis įsisąmonino - kažkaip įsisąmonino. 
Pabandė iš naujo. Pagalvojo: nebėra Amerikos. Šito suvokti nepa- 
vyko. Jis nusprendė vėl pradėti nuo smulkesnių dalykų. Nebėra 
Niujorko. Jokio atsako. Arturas ir šiaip netikėjo, kad Niujorkas 
yra. Doleris, pagalvojo jis, smuko amžiams. Dabar jau kažkas 
virptelėjo. Visut visutėliai Bogarto filmai sunaikinti, pasakė jis 
sau - ir pasijuto žiauriai sukrėstas. Makdonaldai, pagalvojo jis. 
Daugiau niekada nebebus tokio dalyko, kaip Makdonaldo 
mėsainis. 

Arturas apalpo. Kai po sekundėlės atsipeikėjo, pasijuto kūk- 
čiojąs it našlaitis. 

Jis pašoko kaip įgeltas. 

- Fordai! 

Fordas pažvelgė aukštyn iš kampo, kuriame atsisėdęs niūnia- 
vo panosėje. Jam, kosmoso klajokliui, pats keliavimo erdve pro- 
cesas visuomet keldavo baisų nuobodulį. 

- Ko? - paklausė jis. 

- Jeigu tu renki medžiagą tai knygai ar kam, ir jeigu gyvenai 
Žemėje, tai turėjai rinkti duomenis apie ją. 

- Ką gi, teisybė, man pavyko truputėlį praplėsti pradinį apra- 
šymą. 

- Nagi,-parodyk, kas rašoma šiame leidime, man būtinai rei- 
kia pamatyti. 

- Gerai, gerai! - Fordas vėl padavė knygą Arturui. 

Arturas tvirtai ją sugniaužė, mėgindamas įveikti rankų virpu- 
lį. Surinko atitinkamo puslapio numerį. Ekranas blykstelėjo, su- 
mirgėjo ir išskleidė spausdintą tekstą. Arturas spoksojo į jį. 

- Čia nėra Žemės aprašymo! - subliuvo jis. 

Fordas dirstelėjo per petį ir pasakė: 

Arturas nusekė akimis Fordo pirštą ir pamatė, kur tas rodo. 
Akimirką vis dar nieko nesuprato, paskui staiga ko nepakvaišo iš 
įtūžio. 

- Ką? “Nekenksminga "'? Ir tai viskas? “Nekenksminga "! 
Vienas žodis! 

Fordas gūžtelėjo pečiais ir pasakė: 

- Ką gi, Galaktikoje yra šimtas milijardų žvaigždžių, o kny- 
gos mikroprocesorių talpumas ribotas, be to, suprantama, apie Že- 
mę beveik niekas nežinojo. 

- Nagi, dėl Dievo meilės, tikiuosi, kad tu sugebėjai ką nors 
pridurti. 

- O, taip, man pavyko išsiųsti redaktoriui papildymą. Jam te- 
liko jį kiek sutrumpinti - bet vis šiokia tokia pažanga. 

- Ir kaip tas tekstas skamba dabar? - paklausė Arturas. 

- “Beveik nekenksminga", - kostelėjęs iš sumišimo prisipa- 
žino Fordas. 

- "Beveik nekenksminga"! - suriko Arturas. 

- Koks ten triukšmas? - sušnypštė Fordas. 

- Čia aš šaukiau, - riktelėjo Arturas. 

- Ne! Nutilk! - paliepė Fordas. - Atrodo, pakliuvom į bėdą. 

- A, jam atrodo, kad mes pakliuvom į bėdą! 

Už durų neaiškiai girdėjosi trankūs žingsniai. 

- Dentrasiai? - sušnibždėjo Arturas. 

- Ne, ten batai plieniniais antgaliais. 

Pasigirdo smarkus, garsus trankymas į duris. 

- Tai kas ten? - paklausė Arturas. 

- Ką gi, - atsakė Fordas, - geriausiu atveju vogonai tiesiog at- 
ėjo išmesti mūsų į kosmosą. 

- O blogiausiu atveju? 

- O blogiausiu atveju, - niūriai tarė Fordas, - pasirodys, kad 
kapitonas nejuokavo, kai grasino iš pradžių padeklamuosiąs mums 
keletą savo eilėraščių... 


SEprinTAS SkyRius 


Kas nežino, jog vogonų poezija - trečia tarp prasčiausiųjų Vi- 
satoje. Beveik prasčiausią kuria ezgotai iš Rėklos. Jų Poezijos 
Meistmi Kriuksilui Bezdžiausiajam bedeklamuojant savo sukur- 
tą poemą “Odė Mažam Žalio Glaisto Luiteliui, Kurį Radau Savo 
Pažastyje Vieną Vasarvidžio Rytą“, ketvertas klausytojų mirė nuo 
vidinių kraujosruvų, o Vidurio Galaktikos Menų Tramdymo Ta- 
rybos Prezidentas išliko gyvas vien tik todėl, kad nusigraužė ko- 
ją. Pranešama, jog Kriuksilą “nuvylė nedėkingi klausytojai", ir jis 
jau ketino atakuoti juos savuoju dvylikatomiu epu “Palaimingai 
Vonioj Kliuksinėju", tačiau jo nuosava storoji žarna, pasišovusi 
žūtbūt išgelbėti planetos gyvybę bei civilizaciją, šoko aukštyn, 
prasiveržė kiaurai stemplės ir pasmaugė poeto smegenis. 

Užvis prasčiausia Visatoje poezija pražuvo kartu su savo kū- 
rėja Paula Nense Girnapuse Dženings, Grinbridžo (Eseksas, An- 
glija) gyventoja, Žemės planetos sunaikinimo metu. 

Protezingasis Vogonas Medūzius labai lėtai nusišypsojo. Ne 
tiek siekė padaryti įspūdį, kiek mėgino prisiminti raumenų judė- 
jimo tvarką. Jis ką tik užbaigė siaubingai sveikatingą bliovimą ant 
belaisvių, todėl dabar jautėsi neblogai pailsėjęs ir pasirengęs pa- 
demonstruoti truputėlį patyčių. 

Belaisviai sėdėjo ant Mėgavimosi Poezija kėdžių - pririšti. 
Vogonai neapsigaudinėja iliuzijomis apie tai, kaip paprastai ver- 
tinama jų kūryba. Kadaise, kietakaktiškai besistengdami tapti pri- 
pažintais viena deramai išsivysčiusių, kultūringų rasių, jie pamė- 
gino, be kita ko, ir eiliuoti; dabar nesiliauna eiliavę vien iš krau- 
geriškumo. | 

Fordo Prefekto kaktą išmušęs šaltas prakaitas varvėjo įves- 
tais į jo smilkinius elektrodais. Šie buvo prijungti prie įvairiafunk- 
cinės elektroninės įrangos - vaizdinių intensifikatorių, ritminių 
moduliatorių, aliteracijos radikalizatorių ir palyginimų gausintu- 
vų; visa tai suprojektuota specialiai tam, kad klausytojas suvok- 
tų poeziją pilnutinai, kad neliktų neįvertintas net menkiausias po- 
eto minčių atspalvis. 

Arturas Dentas sėdėjo ir tirtėjo. Jis nenutuokė, kas jo laukia, 
tačiau - žinodamas, kad kol kas patirti įvykiai jokio malonumo ne- 


suteikė - nesivylė pasikeitimų į gerąją pusę. 

Vogonas pradėjo deklamuoti šleikštų nuosavos kūrybos per- 
liuką. 

- Ak koktai kriuksbakteriški, - pradėjo jis. 

Fordo kūną sukratė traukuliai - tokiam siaubui net jis nebu- 
vo pasirengęs. 

-... man tavo žiurkšlapiai/ Tarytum palšsparvės spuogkvė- 
šusios gausai! 

- Aaaaaabhhhrrrrhg! - neišlaikė Fordas Prefektas; galva, kurio- 
je trankėsi skausmo griūtis, trūkčiojo. Jis lyg pro miglas matė dūs- 
tantį ir besitampantį ant gretimos kėdės Arturą. Sukando dantis. 

- Drumstintryšką apkrapinėk, meldžiu, dumble, - negailes- 
tingai tęsė vogonas. 

Šaižus, tolydžio stiprėjantis jo balsas pasidarė tiesiog siau- 
bingai kurtinantis. 

- Ir klykratlankiu nešvankiabalioniui rangialenk/ Kitaip iš- 
plerpgirgžderiu spjaudkarpotu aš sprogplėšysiu tave, ir nema- 
nyk, kad ne! 

- Nnnnnnnneeeeeeeeeeeeeeeyyy! - suriko Fordas Prefektas ir, 
gavęs į smilkinius aparatūros sustiprintą pilną baigiamosios eilu- 
tės iškrovą, paskutinįkart tįstelėjo visu kūnu. Paskui suglebo. 

Arturo galva kadaravo. 

- Nagi, žemiečiai, - užsniaukrojo vogonas (jis nežinojo, kad 
Fordas Prefektas, tiesą sakant, kilęs iš mažos planetos taip kažkur 
apie Betelgeuzę, o jei ir būtų žinojęs - visvien nepaisytų), - patei- 
kiu jums nesudėtingą pasirinkimą! Arba dvėskite kosmoso tuštu- 
moje, arba... 

Jis kiek padelsė, norėdamas sustiprinti įspūdį. 

- ... pasakykite man, kaip jums patiko mano eilėraštis! 

Jis atsidrėbė į didžiulį gruoblėtą šikšnosparnio formos krės- 
lą, neatitraukdamas akių nuo belaisvių. Vėl pademonstravo tą pa- 
čią šypseną. 

Fordas šniokštuodamas gaudė kvapą. Perdžiūvusiu liežuviu 
persibraukė sukepusias lūpas ir sudejavo. 

Arturas guviai prašneko: 

- Tiesą sakant, man visai patiko. 

Fordas atsigręžė išsižiojęs. Gal ir nenuostabu, kad tokia trak- 
tuotė paprasčiausiai nešovė jam į galvą. 

Nustebęs vogonas kilstelėjo antakį (gana nebjauri grimasa, 
kadangi antakis veiksmingai pridengė nosį). 

- Nagi, nagi, - beveik suglumęs sublerbė jis. 

- O, taip, - tęsė Arturas, - man atrodo, kad kai kurie metafi- 
ziniai vaizdiniai iš tiesų nepaprastai įtaigūs. 

Fordas taip ir liko bevėpsąs. Jis po truputį rikiavo mintis ir 
mėgino suvirškinti šitokią visiškai netikėtą gudrybę. Nejau iš tik- 
rųjų įmanoma šitaip begėdiškai išsisukti? 

- Taip, prašau tęsti, - paragino vogonas. 

- Ak... ir, ee... dar įdomūs ritminiai as - toliau šnekėjo 
Arturas, - kurie tarytum paryškina tąjį... ee... ee... 

Jis visai susipainiojo. 

Fordas šoko į pagalbą - jis leptelėjo: 

- Paryškina paslėptos metaforos siurrealizmą, skirtą... ee... 

Fordas taip pat pasimetė, tačiau vėl atsigavo Arturas: 

- Humanizmui... 

- Vogonizmui, - sušnypštė jam Fordas. 

- Ak, taip, atleiskite, vogonizmui, kylančiam iš jautrios po- 
eto sielos, pabrėžti, - Arturas pasijuto išėjęs į finišo tiesiąją, - kuo- 
met išradingai pasitelkiama eiliavimo sandara ir sublimuojamas 
šis, transcendentuojamas tas bei derinama su fundamentalia ano 
dichotomija, - jo balsas pergalingai garsėjo, - todėl klausytojas lie- 
ka patyręs gilų bei ryškų įsijautimą į... į... ee.. 

Kreščendo staiga lūžo. 

Fordas šoko su mizerikordija. 

- Į tai, ką bevaizduotų kūrinys! - suklykė jis; burnos krašte- 
liu pridūrė: - Puikiai atlikta, Arturai, tu baisiai gudrus. 

Vogonas įdėmiai žvelgė į belaisvius. Akimirką jo sudiržusi 
rasinė siela sugruzdo, bet jis pagalvojo - ne, vėlu, truputį per vė- 
lu. Jo balsas įgavo nailoniniu šepečiu šukuojamos katės kailio 
traškesį. 

- Vadinasi, judu norite pasakyti, jog aš rašau eiles, kadangi 
nepaisant savosios bjaurios, šiurkščios, beširdiškos išorės iš tie- 
sų ilgiuosi meilės? - pasakė jis. 

Kiek padelsęs pridūrė: 

- Ar teisingai supratau? 

Fordas nervingai sukikeno ir pasakė: 

- Na, šitąjį, taip, argi, žinote, mums visiems, giliai širdyje, 
mmm... 

Vogonas atsistojo. 

- Ne, štai kas, jūs baisiai klystate, - pareiškė jis, - aš rašau ei- 
les tiesiog norėdamas kaip pridera atpalaiduoti savąją bjaurią, 
šiurkščią, beširdišką išorę. Aš visvien išmesiu jus iš laivo. Sargy- 
bini! Nuvesk belaisvius prie trečiojo liuko ir išmesk juos lauk! 

- Ką? - suriko Fordas. 

Sargybinis - stambus jaunas vogonas - žengė pirmyn ir stam- 
biomis gumbuotomis rankomis išrovė belaisvius iš kėdžių. 

- Negalima mesti mūsų į kosmosą, - suklykė Fordas, - mes 

mėginame rašyti knygą! 

- Priešintis beprasmiška! - riaugtelėjo vogonas. Tai buvo pir- 
moji frazė, kurią jis išmoko, įstojęs į Vogonų Sargybos Korpusą. 

Kapitonas nužvelgė grupę bešališkai susidomėjęs, paskui nu- 
sisuko. 

Arturas apsidairė paklaikusiu žvilgsniu. 

- Aš nenoriu mirti dabar! - užklykė jis. - Man vis dar skau- 
da galvą! Aš nenoriu keliauti į dangų su galvasopiu - būsiu baisiai 
piktas ir negalėsiu pasimėgauti! 

Sargybinis tvirtai sugniaužė abiejų sprandus ir pagarbiai 
linktelėjęs kapitono nugarai ištempė besimuistančius belaisvius iš 
vado kabinos. Plieninės durys užsivėrė, kapitonas vėl liko vienas. 
Jis tyliai niūniavo ir kažką mąstė, atsargiai sklaidydamas savo ei- 
lėraščių sąsiuvinį. 

- Hmmm, - sumurmėjo jis, - “paryškina paslėptos metaforos 
siurrealizmą"... 

Dar kiek pagalvojęs apie tai, užvertė sąsiuvinį ir niauriai nu- 
sišypsojęs tarė: 

- Mirtis - pernelyg lengva jiems bausmė. 

Ilgas plieninis koridorius aidėjo; dvejetas humanoidų negra- 
biai mėgino išsivaduoti iš kietai užspaudusių jų gerkles šiurkščių 
vogono pažastų. 

- Nuostabu, - putojo Arturas, - iš tikrųjų žavinga. Paleisk ma- 
ne, galvijau! 

Sargybinis vogonas tempė juos toliau. 

- Nesijaudink, - pasakė Fordas, - aš ką nors sugalvosiu. 

Jo balsas skambėjo neįtikinančiai. 

- Priešintis beprasmiška! - subliuvo sargybinis. 

- Tik jau nekartok tokių dalykų, - sušvokštė Fordas, - kam gi 
pavyktų neprarasti pasitikėjimo savimi, kai tu kartoji tokius daly- 
kus? 

- Dieve mano, - sudejavo Arturas, - tu šneki apie pasitikėji- 
mą, o net nepatyrei šiandien savos planetos sunaikinimo. Šįryt at- 
sikėlęs ketinau maloniai praleisti dieną, pailsėti, truputį paskaityti, 
sušukuoti šunį... Dabar gal tik kokia ketvirta po pietų, o mane jau 
meta iš ateivių erdvėlaivio už šešių šviesmečių nuo rūkstančių Že- 
mės liekanų! 

Jis apsiputojo ir sugargė, nes vogonas sugniaužė jį stipriau. 

- Gerai, - pasakė Fordas, - tik liaukis panikavęs! 

- Kas čia žada panikuoti? - atkirto Arturas. - Čia dar tik pa- 

prasčiausias kultūrinis šokas. Palauk, kol aš apsiprasiu su padė- 
timi ir pradėsiu orientuotis. Va tada tai imsiu panikuoti! 

- Arturai, tu pradedi elgtis kaip koks isterikas. Užsičiaupk! 

Fordas žūtbūtinai stengėsi sutelkti mintis, bet sukliudė vėl 
užrikęs sargybinis. ' 

- Priešintis beprasmiška! 

- Ei, pakeisk plokštelę, - pasakė Fordas. Pasuko galvą, vos 
neišsinarino sprando, bet pažvelgė tiesiai į savo varovo veidą. Jam 
dingtelėjo viena mintis. 

- Ar tau tikrai patinka tokia tarnyba? - staiga paklausė jis. 

Vogonas sustojo kaip įbestas; jo veidą pamažu nudažė bega- 
linis bukumas. 

- Patinka? - užgriaudėjo jis. - Ką nori tuo pasakyti? 

- Aš noriu pasakyti, - pasakė Fordas, - kad negi šitai ir yra 
pilnavertis, patenkinantis tave gyvenimas? Trepsėti, rėkauti, mė- 
tyti žmones iš erdvėlaivių... 

Vogonas įsispoksojo į žemas plieno lubas, ir jo antakiai be- 
veik susikryžiavo. Jo žandikaulis nukaro. Galiausiai jis tarė: 

- Na, tarnyba nebloga... 

- Kaipgi kitaip, - pritarė Fordas. 

Arturas vargais negalais pasisuko ir pažiūrėjo į Fordą. 

- Fordai, ką tu čia sugalvojai? - nustebęs sušnibždėjo jis. 

- Et, tiesiog mėginu pasidomėti mane supančiu pasauliu, ne- 
trukdyk, - atsakė tas. - Taigi tarnyba gana gera? - vėl kreipėsi į vo- 
goną. 

Vogonas nuleido akis į Fordą, o tamsiose jo kaukolės gelmė- 
se sušliurpseno vangios mintys. 

- Taip, - tarė jis, - bet kad jau apie tai šnekamės - dauguma 
tiesioginių pareigų gana bjaurios. Neskaitant... 

Jis dar kiek pagalvojo, o tuo tikslu vėl prireikė pažiūrėti į lu- 
bas. 

- ... neskaitant progos parėkauti, o rėkauti man patinka. 

Jis giliai įkvėpė ir užbaubė: 

- Priešintis... 

- Taip, taip, - skubiai įsiterpė Fordas, - tą tu puikiai sugebi, 
iškart matyti. Bet jeigu dauguma darbų bjaurūs, - pamažu, kad 
kiekvienas žodis pasiektų tikslą, kalbėjo jis, - tai kodėl tu juos dir- 
bi? Kas tave verčia? Merginos? Oda? Machizmas? O gal tau tie- 
siog atrodo, kad susitaikymas su visu tuo beprasmišku nuobodu- 
liu - tai įdomus iššūkis? 

Arturas dirsčiojo nuo vieno į kitą nieko nesuprasdamas. 

- Ee, - pasakė sargybinis, - ee... Ee... Nežinau. Manyčiau, aš 
kaip ir... darbą dirbu. Mano teta sakė, kad tarnyba žvaigždėlaivyje 

atveria jaunam vogonui puikias perspektyvas - žinot, uniforma, 
kadaruojantis spindulinio paralyžuoklio dėklas, beprasmiškas 
nuobodulys... 

- Na štai, Arturai, - prabilo Fordas, nelyginant lektorius, api- 
bendrinantis pasisakymus, - o tau atrodo, kad tavo padėtis kebli. 

Arturui iš tikrųjų taip atrodė. Neminint jau gimtąją planetą iš- 
tikusios nelaimės, sargybinis vogonas spėjo gerokai jį prismaug- 
ti, o ir šnekos apie išmetimą į atvirą kosmosą jam nelabai tepati- 
ko. 

- Pabandyk įsijausti į jo padėtį, - spyrėsi Fordas, - štai čia 
vargšas vaikinas, kurio gyvenimas - išvien trypinėti, mėtyti žmo- 
nes iš laivų... 

- Ir rėkauti, - pridūrė sargybinis. 

- Ir rėkauti, be abejo, - šnekėjo Fordas, draugiškai ir malonin: 
gai plekšnodamas per spaudžiančią jo sprandą gumbuotą ranką, - 
ojis net nežino, kodėl taip daro! 

Arturas sutiko, jog tai labai liūdna. Jis parodė pritariąs nežy- 
miu silpnu linktelėjimu, nes kalbėti trūko kvapo. Iš apstulbinto 
sargybinio gelmių nugrumėjo dundesys: 

- Ką gi. Kad jau šitaip dėstot, turbūt... 

- Šaunuolis! - padrąsino Fordas. 

- Bet gerai, - nesiliovė dundesys, - tai kokia gi alternatyva? 

- Na, - linksmai, bet lėtai ištarė Fordas, - suprantama, liau- 
kis taip daręs! Pasakyk visiems, - tęsė jis, - kad daugiau taip ne- 
bedarysi. 0 

Jis jautė, kad reikėtų kažką pridurti, bet, atrodė, kol kas sar- 
gybinio galvai pakanka darbo svarstant tai, kas jau pasakyta. 

- Eeėčėhhhmmmmmmmmmmmmm, - pasakė sargybinis, - 
ėhm, žinote, man tai neatrodo taip jau nuostabu. 

Fordas staiga pajuto, kad proga sprūsta iš rankų. 

- Nagi, luktelk minutėlę, - prabilo jis, - čia, supranti, tik pra- 
džia, viskas žymiai įdomiau, negu tau atrodo... 

Bet tą akimirką sargybinis vėl suspaudė belaisvius ir patrau- 
kė kur traukęs - išmesti jų į šliuzą. Matėsi, kad jis labai susijau- 
dinęs. 

- Ne, manau, jeigu jums tas pats, - pasakė jis, - aš verčiau įki- 
šiu judu į tą šliuzą, o paskui eisiu ir atliksiu dar kelis parėkavimus 
pagal tvarkaraštį. 

Fordui Prefektui buvo anaiptol ne tas pats. 

- Ei, palauk! Betgi paklausyk! - nebe taip lėtai, nebe taip 
linksmai pasakė jis. 

- Harrrrrhhhhnnnnn, - be jokios aiškios intonacijos pasakė 
Arturas. 

- Kur tu taip skubi? - tęsė Fordas. - Aš Lu dar nepapasako- 
jau apie muzikos meną, nei apie... 

- Priešintis beprasmiška! - subaubė Das paskui pridū- 
rė: - Matai, jeigu aš ir toliau dirbsiu kaip dirbęs, galbūt mane pa- 
aukštins į Vyresniuosius Rėkaujančius Karininkus, o vakansijų ne- 
rėkaujantiems ir nekomanduojantiems pareigūnams paprastai ne- 
gausu, todėl, manyčiau, pasiliksiu prie to, ką išmanau. 

Dabar jie jau pasiekė šliuzą - didelį, apskritą, baisiai galin- 
gą ir sunkų plieninį liuką, įleistą į vidinį laivo šarvą. SerByBInis 
paspaudė jungiklį, i ir liukas sklandžiai prasivėrė. 

- Bet ačiū, kad pasidomėjote, - pasakė sargybinis vogonas, - 
o dabar viso. 

Jis bloškė Fordą ir Arturą į nedidukę kamerą anapus liuko. 
Arturas gulėjo, gaudydamas kvapą. Fordas keturpėsčias nurėpliojo 
prie beužsidarančio liuko ir bergždžiai trenkė į jį petimi. 

- Bet paklausyk, - rėkė jis sargybiniui, - dar liko baisybė da- 
lykų, apie kuriuos tu net negirdėjai!... Ei, kaip tau šitas? 

Iš nevilties jis ekspromtu griebėsi vienintelio žinomo kultū- 
ros trupinio - sudainavo pirmąjį Bethoveno Penktosios taktą. 

- Tata ta - tam! Nejaugi tavęs tai visai nejaudina? 

- Ne, - atsakė sargybinis, - teisybę sakant, ne. Bet papasako- 
siu apie tai savo tetai. 

Jei jis ir kalbėjo dar ką nors - jiedu nebeišgirdo. Liukas san- 
dariai užsispaudė, ir nebesigirdėjo nė garselio, neminint neaiškaus, 
tolimo laivo variklių ūžimo. 

Jie buvo iššveistoje iki spindesio kokių šešių pėdų pločio ir 
dešimties pėdų ilgio cilindro formos kameroje. 

Arturas vis dar susirietęs gulėjo ant grindų ten, kur nukrito. 
Į viršų nežiūrėjo. Tiesiog gulėjo ir gaudė kvapą. 

- Dabar jau galas, ar ne? 

- Taip, - pasakė Fordas, - galas. 

- Na, ar sugalvojai ką? Maniau, sakei, kad ką nors sugalvo- 
si. Gal tu ką nors sugalvojai, tik aš nepastebėjau. 

- O taip, sugalvojau, - sušvokštė Fordas. Arturas viltingai pa- 
kėlė akis. 

- Bet, deja, - tęsė Fordas, - tam kaip ir reikėtų būti kitoje šio 
hermetiško liuko pusėje. 

Jis spyrė į liuką, pro kurį juos ką tik išgrūdo. 

- Bet sumanymas buvo geras, juk taip? 

- O, taip, tiesiog nuostabus. 

- Na ir koks gi? 

- Matai, smulkmenų aš nespėjau apgalvoti, o dabar turbūt ne- 
beverta, kaip manai? 

- Tai... ee, kas bus dabar? - paklausė Arturas. 

- A, hm, na - netrukus automatiškai prasivers kitas liukas, o 
tada, manyčiau, mudu išlėksime į atvirą kosmosą ir uždusime. Jei 
giliai įkvėpsi oro, žinoma, galėsi ištverti trisdešimt sekundžių, ne 
daugiau, - pasakė Fordas. 

Jis susidėjo rankas už nugaros, pakėlė antakius ir pradėjo 
niūniuoti senovinį Betelgeuzės kovos himną. Arturui staiga pasi- 
rodė, kad Fordas baisiai svetimas. 

- Tad štai kaip, - pasakė Arturas, - mes mirsime. 

- Taip, - pasakė Fordas, - tik... Ne! Minutėlę! 

Jis staiga liuoktelėjo skersai kameros prie kažko, ko Arturas 
nematė, ir suriko: 

- Koks čia jungiklis? 

- Kas? Kur? - suspurdo Arturas. 

- Ne, aš tik pajuokavau, - pasakė Fordas, - vis dėlto mes mir- 
simę. 

Jis vėl atsišliejo į sieną ir ėmė niūniuoti melodiją toliau nuo 
tos vietos, kur buvo sustojęs. 

- Žinai, - tarė Arturas, - štai tokiais atvejais, kai aš uždary- 
tas vogoniškame šliuze su žmogumi iš Betelgeuzės, ir žinau netru- 
kus mirsiąs nuo deguonies trūkumo atvirame kosmose, aš nuošir- 
džiai gailiuosi, kad neklausiau, ką sakydavo mama, kai būvau ma- 
žas. 

- Ir ką gi ji tau sakydavo? 

- Nežinau. Aš nesiklausydavau. 

- Ak. - Fordas niūniavo toliau. 

- Siaubas, - pats sau murmėjo Arturas. - Nelsono Kolonos ne- 
bėra, makdonaldų nebėra, ir visa, kas beliko - tai aš ir žodžiai 
“Beveik nekenksminga". O dar po kelių sekundžių beliks tik “Be- 
veik nekenksminga". O vakar atrodė, kad planeta klestėte klesti. 

Sudūzgė motoras. 

Tylus šnypštimas virto kurtinančiu vėjo riaumojimu: išorinis 
liukas prasivėrė į juodą tuštumą, prisagstytą mažyčių, neįmanomai 
ryškių šviesos taškelių. Fordas ir Arturas išlėkė į erdvę nelyginant 
kamščiai iš žaislinio šautuvėlio. 


AšrunTAS SkyRius 
“Keliautojo Kosmostopu Vadovas Po Galaktiką“ - iš tiesų 


neįkainojama knyga. Ją daugybę metų sudarinėjo ir daugybę 

kartų perdirbinėjo daugybė skirtingų redaktorių. Joje rasime ne- 
suskaitomų keliautojų bei tyrinėtojų pateiktas žinias. 

Įvadas prasideda taip: 

“Kosmosas, - rašoma knygoje, - yra didelis. Tikrai didelis. 
Jūs tiesiog nepatikėsite, koks jis baisiai milžiniškai kraupulingai 
didelis. Tai yra, jums gali atrodyti, kad vaistinė gatvės gale la- 
bai toli, bet palyginus su kosmosu tai niekų niekai. Paklausyki- 
te..." - ir taip toliau. 

(Po kurio laiko įmantrių plepalų beveik nebelieka, ir prade- 
dama pasakoti apie tai, ką iš tikrųjų pravartu žinoti, tarkime, 
kad pasakiškai žavingą Betselamino planetą taip nusiaubė besi- 
kaupianti erozija, sukelta dešimties milijardų kasmet aplankan- 
čių planetą turistų, jog bet koks neto skirtumas tarp jūsų bevie- 
šint planetoje suvalgyto bei jūsų pašalinto svorio jums išvyks- 
tant pašalinamas iš gyvojo jūsų svorio chirurginiu būdu, todėl 
gyvybiškai svarbu kiekvienąkart apsilankius tualete gauti kvitą.) 

Tačiau reikia pripažinti, kad susidūrę su milžiniškais tarp- 

sis už "Vadovo" įvadą protai. Kai kas pataria truputį pamąstyti 
apie žemės riešutą Redinge ir nedidelį graikišką riešutą Joha- 
nesburge, taip pat apie kitokias panašiai svaiginančias sąvokas. 

O tiesa paprasta: tarpžvaigždinių atstumų į žmogiškąją 
vaizduotę nesugrūsi. 

Net šviesa (kuri keliauja taip greitai, jog daugumai rasių 
prireikia tūkstantmečių, kol supranta, kad ji iš viso juda) ilgo- 
kai užtrunka tarpžvaigždinėse erdvėse. Reikia aštuonių minučių, 
kad žvaigždės Saulės šviesa pasiektų tą vietą, kur kitados būta 
Žemės, ir dar ketverto metų, kol ji atvyksta iki artimiausios dan- 
giškosios Saulės kaimynės - Proksimos Alfos. 

Kol šviesa pasiekia kitą Galaktikos galą, pavyzdžiui, kol ji 
pasiekia Damograną, praeina gerokai daugiau laiko - penki 
šimtai tūkstančių metų. 

Rekordinis laikas, per kurį įmanoma įveikti tokį atstumą ke- 
liaujant kosmostopu - truputį mažiau nei penketas metų; bet ši- 
taip lėkdamas ne ką įdomaus tepamatysi pakeliui. 

“Keliautojo Kosmostopu Vadovas Po Galaktiką"' moko: jei- 
gu labai giliai įkvėpsite ir sulaikysite kvapą - absoliučiame kos- 
moso vakuume galite išlikti gyvas maždaug trisdešimt sekundžių. 
Tačiau tuojau pat nurodoma: turint omenyje kraupulingą kos- 
moso dydį, tikimybė, kad per tas trisdešimt sekundžių jus išgel- 
bės kitas laivas, lygi 1:29770, 

Per visiškai stulbinantį sutapimą kaip tik toks buvo ir tele- 
fono numeris viename Islingtono bute, kur Arturas kartą dalyva- 

vo labai šauniame vakarėlyje ir susitiko labai mielą merginą, 
kurios apžavėti jam taip ir nepavyko - ją apžavėjo kažkoks ne- 
kviestas svečias. 

Nors dabar nebeliko nei Žemės planetos, nei buto Islingto- 
ne, nei telefono - pasiguoskime, galvodami, jog visa tai kukliai 
įamžina faktas, kad dvidešimt devintąją sekundę Fordas su Ar- 
turu buvo išgelbėti. 


Devinras SkyRius 


Kompiuteris neramiai sučirškė, pastebėjęs, kad šliuzas atsi- 
darė ir užsidarė savaime, be jokios sąmoningos priežasties. 

Tiesą sakant, taip atsitiko todėl, kad Sąmonė buvo išėjusi pa- 
pietauti. 

Galaktikoje ką tik prasivėrė plyšys. Jis žiojėjo lygiai nulinę 
sekundės dalį, buvo nulinės colio dalies pločio ir žvėriškos krūvos 
šviesmečių ilgio nuo galo iki galo. 

Plyšiui užsiveriant, iš jo iškrito baisybė popierinių kepurai- 
čių ir šventinių balionėlių, kurie išsisklaidė po Visatą. Iš jo iškrito 
ir žuvo - dalinai dėl deguonies stygiaus, dalinai iš nustebimo - sep- 
tynetas trijų pėdų ūgio rinkos tyrinėtojų. 

Taip pat iš jo iškrito du šimtai trisdešimt devyni tūkstančiai 
leistų apkeptų kiaušinių, kurie didžiule siūbuojančia kauge mate- 
rializavosi bado ištiktame Pogrilo krašte Penselio sistemoje. 

Visa pogrilų gentis buvo išmirusi badu, išskyrus vieną - pas- 
kutinį - vyriškį, kuris po kelių savaičių mirė apsinuodijęs choles- 
teroliu. 

Nulinė sekundės dalis, kurią egzistavo plyšys, aidėjo per lai- 
ką pirmyn ir atgal ypatingai neįmanomu būdu. Kažkur baisiai to- 
limoje praeityje ji rimtai pažeidė nedidelę atsitiktinių atomų san- 
kaupą, sklendusią sterilia kosmoso tuštuma, ir privertė juos susi- 
jungti į kuo nepaprasčiausiai neįtikėtinus modelius. Šie modeliai 
tuojau pat išmoko kopijuoti patys save ir pradėjo siaubti visas pla- 
netas, prie kurių tik atklysdavo. Štai taip Visatoje atsirado gyvy- 
bė. 

Nirtulingos absurdo audros susisuko į penkis pašėlusius Įvy- 
kių Sūkurius ir išriaugėjo grindinį. 

"Ant grindinio, žiopčiodami nelyginant pusgyvės žuvys, gulė- 
jo Fordas Prefektas ir Arturas Dentas. 

- Štai, prašom, - sušvokštė Fordas, mėgindamas pirštais įsi- 

rausti į švilpiantį skersai Trečiosios Neaiškumo Sferos grindinį, - 
sakiau, kad ką nors sugalvosiu. 

- Ak, be abejo, - atsiliepė Arturas, - be abejo. 

- Koks aš sumanus, - pasakė Fordas, - radau pralekiantį 
žvaigždėlaivį, kad mus išgelbėtų. 

Po jais svaigiai išlinko tikroji Visata. Visos netikrosios tyliai 
plasnojo pro šalį nelyginant kalnų ožiai. Pirmykštė šviesa sprogo 
ir nutaškė erdvę-laiką panašiai kaip saldžios varškės dribsniai. 
Laikas pražydo, materija susitraukė į nieką. Kampe tyliai susiliejo 
didžiausias pirminis skaičius, paskui pasislėpė amžiams. 

- Nesityčiok, - pasakė Arturas, - tikimybė, kad taip neatsitiks, 

„buvo astronomiška. 

- Neieškok kabliukų; sumanymas išdegė, - pasakė Fordas. 

- Kokiame laive mes esame? - paklausė Arturas, kai po jais 
prasižiojo amžinybės griova. 

- Nežinau, - atsakė Fordas, - aš dar neatsimerkiau. 

- Aha, aš irgi ne, - pasakė Arturas. 

Visata pašoko, sustingo, suvirpėjo ir išklypo į kelias netikė- 
tas puses. 

Arturas su Fordu atsimerkė ir gerokai nustebę apsidairė. 

- Dieve mieliausias, - tarė Arturas, - čia viskas atrodo lygiai 
taip, kaip Sautendo paplūdimyje. 

- Po velnių, džiugu tai girdėti, - pasakė Fordas. 

- Kodėl? 

- Nes jau galvojau, kad tikriausiai kraustausi iš proto. 

- Gal ir taip. Gal tau tik pasirodė, kad aš taip sakiau. 

Fordas pagalvojo. Paklausė: 

- Tai sakei ar ne? 

- Manau, kad sakiau, - atsakė Arturas. 

- Žinai, gal mes abu iš proto kraustomės. 

- Taip, - pasakė Arturas, - viską apsvarsčius, tik bepročiams 
galėtų atrodyti, kad čia Sautendas. 

- Ką gi, tu manai, kad čia Sautendas? 

- O taip. 

- Ir aš taip manau. 

- Vadinasi, mes tikrai išprotėjome. 

- Tinkama diena išprotėti. 

- Taip, - praeidamas pasakė maniakas. 

- Kas čia buvo? - paklausė Arturas. 

- Kas - ar tas vyrukas su penkiomis galvomis ir pilnu rūky- 
tų silkių šeivamedžiu? 

- Taip. 

- Aš nežinau. Šiaip praeivis. 


- A. ; 

Jiedu sėdėjo ant grindinio ir truputį sunerimę žiūrėjo, kaip po 
smėlį sunkiai šokinėja milžiniški vaikai, o per dangų griausmin- 
gai lekia laukiniai arkliai, gabenantys į Abejotinus Plotus naują ar- 
muotų turėklų siuntą. 

- Žinai ką, - negarsiai krenkštelėjęs prašneko Arturas, - jei- 
gu čia Sautendas, tai jis kažkodėl labai keistai atrodo. 

- Tu turi omenyje tai, kad jūra stūkso it nepajudinama uola, 
o pastatai nesiliauja bangavę? - pasakė Fordas. - Taip, man tai irgi 
pasirodė keista. Tiesą sakant, - tęsė jis, Sautendui su baisiu 
trenksmu skilus į šešias vienodas skiltis, kurios šokinėjo ir pašė- 
liškai sukosi viena aplink kitą nepadoriai, palaidai išsidėsčiusios, - 
čia apskritai dedasi kažkokie labai keisti dalykai. 

Vėją perskrodė laukinis pučiamųjų ir styginių kaukimas, iš 
kelio pliūpčiojo karštos spurgos po dešimt pensų už vieną, iš dan- 
gaus pasipylė baisingų žuvų liūtis, ir Arturas su Fordu nuspren- 
dė sprukti, kol nevėlu. 

Jie brovėsi pro sunkaus garso sienas, archaiškos minties kal- 
nus, niūrios muzikos slėnius, suplyšusių batų koncertus bei niekus 
tauškiančius šikšnosparnius, ir staiga išgirdo moterišką balsą. 

Balsas skambėjo gana įtikėtinai, bet tepasakė tik tiek: “Vie- 
nas iš dviejų šimtatūkstantuoju laipsniu, kreivė krinta“ - ir viskas. 

Fordas šviesos spinduliu nušliuožė žemyn ir pradėjo sukio- 
tis, ieškodamas, iš kur sklinda balsas, bet nepamatė nieko, kuo ga- 
lėtų rimtai patikėti. 

- Iš kur tas balsas? - suriko Arturas. 

- Nežinau, - klykė Fordas, - nežinau! Tikriausiai kažkas nu- 
sakinėjo tikimybės laipsnį. 

- Tikimybės? Ką tu nori pasakyti? 

- Na, tikimybės, žinai - vienas iš dviejų, vienas iš trijų, keturi 
iš penkių. Ji sakė - vienas iš dviejų šimtatūkstantuoju laipsniu. 
Tai, kad žinotum, labai menka tikimybė. 

Virš jų neperspėjusi apsivertė milijono galonų talpos statinė 
su plaktais kiaušiniais. 

- Bet ką tai reiškia? - suriko Arturas. 

- Kas, ar kiaušiniai? 

- Ne - netikimybės laipsnis! 

- Nežinau. Visai nežinau. Man rodos, kad mes esame kažko- 
kiame erdvėlaivyje. 

- Man belieka tikėtis, - pasakė Arturas, - kad čia ne pirmos 
klasės kajutė. 

Erdvės-laiko audinyje ėmė pūstis burbulai. Didžiuliai šlykš- 
tūs burbulai. 

- Aaaaauuuuhhhrrrrr, - pasakė Arturas, jausdamas, kaip jo 
kūnas minkštėja ir keistai lankstosi, - atrodo, Sautendas tirpsta... 
Žvaigždės sūkuriuoja... Dulkių rutulys... Srovė plukdo mano ko- 
jas į saulėlydį... Ir kairė ranka nukrito... 

Jį pritrenkė siaubinga mintis. Jis pasakė: 

- Ei, o kaip aš dabar užsivesiu savo skaitmeninį laikrodėlį? 

Jis paklaikusiomis akimis pažvelgė į Fordą ir tarė: 

- Fordai, tu virsti pingvinu. Liaukis. 

Vėl pasigirdo balsas: 

- Vienas iš dviejų septyniasdešimt penkių tūkstančių laipsniu, 
kreivė krinta. 

Įtūžęs Fordas krypavo ratu po savo kūdrą. 

- Ei, kas tu? - sukvaksėjo jis. - Kur tu? Kas čia darosi ir ar 
įmanoma kaip nors tai sustabdyti? 

- Prašom nesijaudinti, - maloniai pasakė balsas - taip šnekėtų 
stiuardesė laineryje su vienu sparnu ir dviem varikliais, iš kurių 
vienas dega, - jūs visiškai saugūs. 

- Bet aš ne apie tai klausiu! - nertėjo Fordas. - Man rūpi, ko- 
dėl dabar aš esu visiškai saugus pingvinas, o antai mano draugas 
baigia prarasti paskutines galūnes! 

- Nieko, tvarka, aš jas vėl atgavau, - pasakė Arturas. 

- Vienas iš dviejų penkiasdešimttūkstantuoju laipsniu, krei- 
vė krinta, - pasakė balsas. 

- Žinoma, - šnekėjo Arturas, - jos ilgesnės, negu aš įpratęs, 
bet... 

- Argi tau neatrodo, - paukštiškai įtūžęs sukliegė Fordas, - 
kad turėtum mums šį tą paaiškinti? 

Balsas kostelėjo. Į žydruosius tolius nudribčiojo milžiniškas 
pyragaitis su kremu. 

- Sveiki atvykę, - tarė balsas, - į “Aukso Širdies" žvaigždė- 
laivį. 

Balsas kalbėjo toliau. Jis sakė: 

- Prašau neišsigąsti, kad ir ką bepamatytumėt ar beišgirstu- 
mėt savo aplinkoje. Jūs negalite nepatirti tam tikrų liguistų pirmi- 
nių įspūdžių, kadangi buvote išgelbėti nuo neišvengiamos mirties, 
neįtikimumo lygiui esant vienas iš dviejų du šimtai septyniasde- 
šimt šešių tūkstančių laipsniu - o gal ir daug aukštesniam. Dabar 
mes skriejame esant vienam iš dviejų dvidešimt penkių tūkstančių 
laipsniu, kreivė krinta, ir grįšime į normalią būseną, kai tik įsiti- 
kinsime, kas gi pagaliau normalu. Dėkoju. Vienas iš dviejų dvide- 
šimttūkstantuoju laipsniu, kreivė krinta. 

Balsas nutilo. 

Fordas su Arturu atsidūrė mažoje, švytinčioje rausvoje kabi- 


58 


noje. 

Fordas ko nepakvaišo iš džiaugsmo. 

- Arturai! - prabilo jis. - Tai fantastiška! Mus išgelbėjo lai- 
vas, kurį varo Neriboto Neįtikimumo Energija! Tai neįtikėtina! 
Man jau teko girdėti tokių gandų! Jie visi buvo oficialiai paneig- 
ti, bet, matyt, pasisekė! Pagamintas Neįtikimumo Variklis! Artu- 
rai, tai... Arturai? Kas atsitiko? 

Arturas, visu kūnu prisįspaudęs prie kabinos durų, bandė iš- 
laikyti jas uždarytas, bet durys išsiklaipė. Pro spragas skverbėsi 
mažytės gauruotos rankelės rašaluotais pirštais; beprotiškai tarš- 
kėjo plonyčiai balseliai. 

Arturas pakėlė akis ir pasakė: - 

- Fordai! Ten už durų neįtikėtinas kiekis beždžionių, kurios 
nori mums papasakoti apie savo sukurtą scenarijų pagal “Hamle- 
tą". 


DešimTaS SkyRius 


Neriboto Neįtikimumo Energija - tai nuostabus naujas atra- 
dimas, kurio dėka milžiniškus nuotolius galima įveikti per nulinę 
sekundės dalį, išvengiant viso to ilgo ir nuobodaus klampojimo po 
hipererdvę. 

„ Energija atrasta laimingo atsitiktinumo dėka, o paskui Galak- 
tikos vyriausybės mokslinių tyrimų grupės Damograne išvystyta 
į valdomą varančiosios energijos atmainą. 

Štai atradimo istorijos santrauka. 

Visi, aišku, puikiai žino, kokiu principu generuojami nedideli 
riboto neįtikimumo kiekiai: Sukčiavaizduoklio 57 Sub-Mezoninių 
Smegenų loginės grandinės paprasčiausiai prijungiamos prie ato- 
minio vektorių brėžiklio, pamerkto į stipraus Brauno judėjimo su- 
kėliklį (tarkime, puodelį gardžios karštos arbatos) - tokie genera- 
toriai dažnai pasitelkiami vakarėliuose nuotaikos pagyvinimo su- 
metimais: visos apatinių šeimininkės drabužių molekulės priver- 
čiamos vienu metu šoktelėti per pėdą kairėn, kas atitinka Neapi- 
brėžtumo Teoriją. 

Dauguma garbių fizikų tvirtina neketiną to pakęsti: dalinai 
todėl, kad panašūs dalykai - pasityčiojimas iš mokslo, bet dau- 
giausia dėl to, kad jų niekas nekviečia į tokius vakarėlius. 

Ir dar jie negalėjo pakęsti to, kad nuolat žlugdavo visi jų mė- 
ginimai sukonstruoti mašiną, generuojančią neriboto neįtikimumo 

lauką, kuris galėtų nusviesti erdvėlaivį į stingdančias protą toly- 
bes, iki atokiausių žvaigždžių; galų gale mokslininkai suirzę pa- 
reiškė, jog tokia mašina neįmanoma: iš esmės. 

Paskui vieną dieną kažkoks studentas, po ypatingai nenusi- 
sekusio pasilinksminimo paliktas sutvarkyti laboratorijos, pasijuto 
besamprotaująs taip: 

Jeigu, mąstė jis sau, tokia mašina yra esminė neįmanomybė, 

"tai ji logiškai turi būti baigtinė neįtikimybė. Vadinasi, norint to- 
kią padaryti, tereikia tiksliai apskaičiuoti, kiek ji neįtikima, įves- 
ti gautąjį skaičių į baigtinio neįtikimumo generatorių, duoti jam 
puodelį šviežios, labai karštos arbatos, ir... įjungti jį! | 

Studentas taip ir padarė, ir gerokai apstulbo, pamatęs, kad 
jam pavyko iš nieko išburti taip ilgai ieškotąjį Neriboto Neįtiki- 
mumo generatorių. 

Jis apstulbo dar labiau, kai iškart po Galaktikos Instituto Pri- 
zo už Kraštutinį Protingumą įteikimo jį nulinčiavo įdūkusi garbių 
fizikų minia; šie galiausiai suprato, kad vienintelis dalykas, kurio 
jie iš tikrųjų negali pakęsti - tai išsišokėlis. 


Vienuolikras SkyRius 


Atspari Neįtikimumui “Aukso Širdies“ valdymo kabina iš 
pažiūros nė trupučio nesiskyrė nuo paprasčiausio erdvėlaivio val- 
dymo kabinos, tiktai buvo visiškai švari, nes labai nauja. Nuo kai 
kurių krėslų dar nebuvo nuimti plastikiniai apvalkalai. Beveik visa 
nedidelio restorano dydžio stačiakampė patalpa buvo balta. Tie- 
są sakant, kabina nebuvo tikrai stačiakampė: dvi ilgos sienos vos 
pastebimai krypo lygiagrečiais lankais, ir visus kabinos kampus 
bei kampelius juosė jaudinančiai griozdiški karnizai. Teisybę pa- 
sakius, būtų buvę nepalyginamai paprasčiau ir žymiai praktiškiau 
sukonstruoti paprastą trimatį stačiakampį kambarį, bet tada būtų 
nusiminę projektuotojai. O šiaip kabina atrodė nuostabiai praktiš- 
ka - virš stebėjimo ir valdymo sistemų skydų sienos nišoje rikia- 
vosi dideli videoekranai, o ant sienos išgaubos - ilgos įmontuotų 
į ją kompiuterių eilės. Viename kampe sėdėjo susikūprinęs robo- 
tas; jo tviskanti poliruoto plieno galva liūdnai kadaravo tarp tvis- 
kančių poliruoto plieno kelių. Jis taip pat buvo naujutėlis, puikiai 
pagamintas ir nulakuotas, bet visvien kažkodėl atrodė, kad įvai- 
rios daugiau ar mažiau humanoidiško jo kūno dalys lyg ir nelabai 
darnios. Iš tiesų jos buvo suderintos tobulai, bet kažkas roboto po- 

vyzoje vertė įtarti, jog galima buvo jį surinkti ir geriau. 

Zafodas Biblbroksas nervingai žingsniavo po kabiną pirmyn 
ir atgal, čiupinėjo įvairiausias žvilgančios įrangos dalis ir kikeno 
iš susijaudinimo. 

Trilijona sėdėjo palinkusi prie kažkokio aparato ir nuskaiti- 
nėjo-duomenis. Jos balsas per Kaukynių sistemą aidėjo po visą lai- 
vą. 

- Vienas iš penkių, kreivė krinta, - kalbėjo ji, - vienas iš ke- 
turių, kreivė krinta... Vienas iš trijų... dviejų... vieno... Galimu- 
mo faktorius lygus vienetui... Pasiekėme normalumo būseną, 
kartoju, pasiekėme normalumo būseną. 

Ji išjungė mikrofoną, paskui šyptelėjo, vėl įjungė ir kalbėjo 
toliau: 

- Taigi visa, su kuo nesugebate susidoroti dabar - jūsų pa- 
čių bėdos. Prašau nesijaudinti. Netrukus atsiųsime jums palydo- 
vą. 

Pasipiktinęs Zafodas pratrūko: 

- Kas jie tokie, Trilijona? 

Trilijona apsisuko su visa kėde, atsigręžė į Zafodą ir gūžte- 
lėjo pečiais. 

- Tiesiog pora vyrukų, kuriuos mes, atrodo, išgriebėme iš at- 
viro kosmoso, - pasakė ji, - sekcijoje ZZ9 Aibė Z Alfa. 

- Aha, taip, tai baisiai miela, Trilijona, - pasiskundė Zafodas, 
- bet kaip tau atrodo, ar tai labai išmintinga, turint omenyje mū- 
sų padėtį? Noriu pasakyti - štai mes sprunkame ir taip toliau, ir 
dabar mus tikriausiai jau vejasi pusė Galaktikos policininkų, o 
mes stabčiojame ir renkame pakeleivius. Gerai, dešimt iš dešimt 
už prašmatnumą, bet minus keli milijonai už praktinį protavimą, 
kaip? 

Jis irzliai subarbeno pirštais į valdymo pultą. Trilijona ramiai 
nustūmė Zafodo plaštaką, kol jis dar nepabarbeno per kokį svar- 
bų jungiklį. Kad ir kokie privalumai būdingi Zafodui - energingu- 
mas, bravūra, išdidumas, - apie techniką jis visai nieko neišmano 
ir lengviausiai gali susprogdinti visą laivą vienu prašmatniu jude- 
siu. Trilijona jau senokai įtarė, kad svarbiausia pašėliškai sėkmin- 
go Zafodo gyvenimo priežastis - tai, jog jis niekuomet iš tikrųjų 
nesuvokia savo veiksmų reikšmingumo. Ji kantriai paaiškino: 

- Zafodai, jie plūduriavo atvirame kosmose be jokios apsau- 
gos... Tu nenorėtum, kad jie mirtų - ar norėtum? 

- Na, šitąjį... Ne. Ne mirtų kaip tokie, bet... 

- Ne kaip tokie? Mirtų ne kaip tokie? Bet? - Trilijona pakrei- 
pė galvą į šoną. 

- Na, gal vėliau juos būtų paėmęs kas nors kitas. 

- Dar sekundė - ir jie būtų nebegyvi. 

- Aha, tai jei tu būtum nepatingėjusi pamąstyti apie visa tai 
truputį ilgiau, viskas būtų išsisprendę savaime. 

- Tu džiaugtumeisi, palikęs juos mirti? 

- Na, pasakyčiau, ne džiaugčiausi kaip toks, bet... | 

- Kaip ten bebūtų, - vėl nusisukdama į valdymo pultą pasa- 
kė Trilijona, - tai ne aš juos įsileidau. 

- Ką tu čia šneki? Tai kas tada juos įsileido? 

- Pats laivas. 

- A? | 

- Laivas. Pats, savaime. 

- A? 

- Kai veikė Neįtikimumo Variklis. 

- Betgi tai neįmanoma. 

- Įmanoma, Zafodai. Tik labai, labai neįtikėtina. 

- Eee... Taip. 

- Paklausyk, Zafodai, - pasakė ji, plekšnodama jam per petį, 
- nepergyvenk dėl tų pakeleivių. Man atrodo, kad jie tiesiog pa- 
prasčiausi keliauninkai. Aš tuo pasiųsiu robotą jų atvesti. Ei, Mar- 
vinai! 

Tūnančio kampe roboto galva žaibiškai kilstelėjo, bet tuojau 
pat ėmė nežymiai klibėti. Jis vargais negalais atsistojo, tarytum 
būtų bent penkiais svarais sunkesnis, negu iš tikrųjų, ir ėmėsi, pa- 
šalinio stebėtojo akimis žiūrint, didvyriškų pastangų - ėjimo per 
kambarį. Sustojęs priešais Trilijoną, spoksojo, sakytum, kiaurai 
jos kairiojo peties. 

- Manau, turėtumėte žinoti, kad aš jaučiuosi labai prislėgtas, 
- prabilo robotas. Jo balsas skambėjo dusliai ir nykiai. 

- O Dieve, - burbtelėjo Zafodas ir dribo į krėslą. 

- Ką gi, - guviu, užjaučiančiu balsu pasakė Trilijona, - štai 
gausi užsiėmimą, kuris padės užmiršti liūdnas mintis. 

- Nepadės, - suzirzė Marvinas, - mano atmintis nepaprastai 
talpi. 

- Marvinai! - perspėjo Trilijona. 

- Gerai, - pasakė Marvinas, - ko pageidaujate? 

- Nusileisk į antrą platformą ir atvesdink abu ateivius. 

Pasitelkęs mikrosekundės pauzę ir tiksliai apskaičiuotą toną 
bei tembrą - nieko, už ką galėtum tikrai įsižeisti, - Marvinas įsi- 
gudrino išreikšti neišpasakytą panieką bei pasibaisėjimą visais 
žmogiškais padarais. 

- Tik tiek? - paklausė jis. 

- Taip, - tvirtai pareiškė Trilijona. 

- Man tai nesuteiks malonumo, - pasakė Marvinas. 

Zafodas pašoko nuo krėslo. | 

- Ji neprašo, kad tu patirtum malonumą, - riktelėjo jis, - tie- 
siog teikis vykdyti nurodymą, aišku? 

- Gerai, - nelyginant didžiulis įskilęs varpas sugaudė Marvi- 
nas, - klausau. 

- Puiku, - drėbė Zafodas, - didžiai... dėkui... 

Marvinas pasisuko ir pažvelgė į Zafodą raudonais akių tri- 
kampiais, nukreiptais viršūnėmis žemyn. 

- Aš tikriausiai negadinu jums nuotaikos, o gal gadinu? - 
graudžiai paklausė jis. 

- Ne, ne, Marvinai, - sučiulbo Trilijona, - viskas puiku, tik- 
Tai... 

- Nenorėčiau galvoti, kad aš gadinu jums nuotaiką. 

- Ne, dėl to nesijaudink, - nenutilo čiulbesys, - tiesiog elkis 
kaip tau išeina, ir viskas bus puiku. 

- Jūs tikrai žinote, kad nepykstate? - kamantinėjo robotas. 

- Ne, ne, Marvinai, - čiulbėjo Trilijona, - viskas tiesiog pui- 
ku, tikrai... Tiesiog toks gyvenimas. 

Marvinas blykstelėjo elektroniniu žvilgsniu. 

- Gyvenimas, - tarė Marvinas, - nekalbėkit man apie gyveni- 
mą. 
Jis niūriai pasisuko ant kulnų ir išslimpino iš kabinos. Durys 
palaimingai suzvimbė, caktelėjo ir užsivėrė už jo. 

- Nemanau, kad dar ilgai įstengčiau pakęsti tą robotą, Zafo- 
dai, - suurzgė Trilijona. 


“Galaktikos Enciklopedija" robotą nusako kaip mechaninį 
įrenginį, kurio paskirtis - atlikti žmogaus darbą. Sirijaus Kiber- 
netikos Korporacijos prekybos skyrius nusako robotą kaip 
“Plastikinį Jūsų Bičiulį, Su Kuriuo Nenuobodžiausite ". 

“Keliautojo Kosmostopu Vadovas Po Galaktiką“ nusako 
Sirijaus Kibernetikos Korporacijos prekybos skyrių kaip “pul- 
ką besmegenių menkystų, kurie bus pirmi pastatyti prie sienos, 
kai prasidės revoliucija", ir prideda prierašą, kurį galima su- 
prasti maždaug taip: redakcija džiaugtųysi, sulaukusi bet kokio 
pretendento, pageidaujančio užimti robotikos korespondento 
postą. 

Gana įdomu tai, kad išleistos po tūkstančio metų “Galak- 
tikos Enciklopedijos" egzempliorius, kuriam pasisekė iškristi iš 
ateities pro laiko spragą, nusako Sirijaus Kibernetikos Korpo- 
racijos prekybos skyrių kaip “pulką besmegenių menkystų, ku- 
rie buvo pirmi pastatyti prie sienos, kai prasidėjo revoliucija". 

Rausvoji kabina blykčiodama ištirpo, beždžionės nugrimzdo 
į geresnį matmenį. Fordas su Arturu susivokė esą laivo triumo pri- 
eigoje. Čia atrodė visai jauku. 

- Man atrodo, kad šitas laivas naujutėlis, - pasakė Fordas. 

- Iš kur tu žinai? - paklausė Arturas. --Gal turi kokį egzotiš- 
ką prietaisą metalo amžiui nustatyti? 

- Ne, tiesiog radau ant grindų besimėtant šitą reklaminę bro- 
šiūrą. Čia pilna tauškalų apie tai, kaip “Visata gali priklausyti 
jums". Aha! Žiūrėk - aš teisus. 

Fordas bakstelėjo į vieną puslapį ir parodė Arturui. 

- Čia rašoma: “Sensacingas naujas Neįtikimumo Fizikos pa- 
siekimas. Kai tik energija laive pasiekia Neribotą Neįtikimumą, jis 
pralekia pro kiekvieną Visatos tašką. Tepavydi kitos rimtesnės vy- 
riausybės." Oho, čia ir techninio aprašymo esama. 

Fordas susijaudinęs naršė techninius laivo duomenis, kartkar- 
tėmis aikčiodamas iš nuostabos - per jo tremties metus astrotech- 
nologija Galaktikoje neabejotinai žingtelėjo pirmyn. 

Arturas kurį laiką klausėsi, bet neįstengė suprasti didžiosios 
daugumos Fordo žodžių, tad užsigalvojo apie šį bei tą, braukyda- 
mas pirštais nesuprantamos kompiuterio klaviatūros pakraštį, iš- 
tiesė ranką ir paspaudė viliojančiai didelį raudoną klavišą ant ar- 
timiausios skydo plokštės. Displėjuje sušvito žodžiai: “Prašome 
šito klavišo nebespaudinėti". Arturas pasipurtė. 

- Klausyk, - šnekėjo vis dar besigilinantis į aprašymą Fordas, 
- jie siaubingai giria kibernetinę laivo įrangą. “Nauja Sirijaus Ki- 
bernetikos Korporacijos robotų bei kompiuterių karta su naujomis 
TŽI savybėmis"... 

- TZI savybės? - atsiliepė Arturas. - Kas tai per daiktas? 

- A, čia rašoma - “Tikrai Zmogiškos Individualybės“. 

- Ak, - pasakė Arturas, - skamba siaubingai. 

Balsas už jų prabilo: 

- Taip ir yra. 

Balsas buvo žemas, nusiminęs, jį lydėjo negarsus žvangčio- 
jimas. Abu apsisuko it įgelti ir pamatė graudžiai susikūprinusį 
tarpduryje plieninį žmogų. 

- Ką? - paklausė abu. 

- Siaubinga, - tęsė Marvinas, - viskas. Absoliučiai siaubinga. 
Jau geriau net nekalbėti apie tai. Pažiūrėkit į tas duris. 

Ir jis žengė pro jas. Robotui bemėgdžiojant reklaminės bro- 
šiūros stilių, įsijungė balso moduliatoriaus ironijos relės: 

- “Visoms šio laivo durims būdingas linksmas ir giedras nu- 
siteikimas. Jos laimingos, kai atsiveria priešais jus, jos patenkin- 

tos, kai užsiveria vėl, žinodamos, kad gerai atliko darbą." 

Durims užsidarant paaiškėjo, kad tai tikra teisybė. 

- Hammmrmrnmm ach! - palaimingai atsidūsėjo durys. 

Marvinas žvelgė į jas šaltos neapykantos kupinu žvilgsniu, o 
jo loginės grandinės čirpė iš pasibjaurėjimo ir gromuliavo mintį, 
ar durų atžvilgiu nesigriebus fizinio smurto. Įsiterpė kitos grandi- 
nės, sakančios - kam vargti? koks tikslas? nėra nieko, su kuo ver- 
tėtų prasidėti. Dar kitos grandinės pašaipiai analizavo molekuli- 
nius durų komponentus ir humanoidinių smegenų ląsteles. Trum- 
pam bisui dar išmatavo deguonies sklaidos lygį kubiniame arti- 
miausios erdvės parseke, o paskui vėl išsijungė iš nuobodulio. Ap- 
sigręžusio roboto kūną supurtė nevilties traukuliai. 

- Eime, - sudūzgė jis, - man paliepta nuvesti jus į tiltelį. Štai 
aš - planetos talpumo smegenų savininkas, o jie sako man nuvesti 
jus į tiltelį. Ir šitoks darbas turėtų teikti pasitenkinimą? Tik jau ne 
man. 

Jis nusisuko ir patraukė nekenčiamų durų linkui. 

- Ee, atleiskite, - pasakė Fordas, eidamas įkandin, - kuriai vy- 
riausybei priklauso šis laivas? 

Marvinas jo nepaisė. 

- Ziūrėkit į tas duris, - burbtelėjo jis, - jos vėl rengiasi atsi- 
daryti. Jaučiu iš to nepakenčiamo pasipūtimo, kurį jos staiga pra- 
dėjo generuoti. 

Meilikaujančiai inkščiodamos durys vėl prasivėrė, ir Marvi- 
nas ištrepsėjo. 

- Eime, - paragino jis. . 

Kiti skubiai nusekė įkandin, o durys užsidarė, palaimingai 
pliaukšėdamos bei dūzgaudamos. 

- Padėkokite Sirijaus Kibernetikos Korporacijos prekybos 
skyriui, - pasakė Marvinas ir nykiai nukėblino besidriekiančiu 
priešais žvilgančiu išlinkusiu koridoriumi. - “Gaminkite Robotus 
Su Tikrai Žmogiškomis Individualybėmis" - pasakė jie. Ir pada- 
rė bandomąjį modelį - mane. Aš - individualumo prototipas. Pa- 
tys matote, ar ne? 

Fordas su Arturu susinepatoginę išvebleno keletą ištiktukų. 

- Negaliu pakęsti tų durų, - tęsė Marvinas, - bet gal aš kar- 
tais gadinu jums nuotaiką, juk ne? 

Fordas vėl pradėjo: 

- Kuriai vyriausybei... 

- Jokiai vyriausybei jis nepriklauso, - atrėžė robotas, - jis 
vogtas. | 

- Vogtas? 

- “Vogtas?", - pamėgdžiojo Marvinas. 


- Kas jį pavogė? - paklausė Fordas. 

- Zafodas Biblbroksas. 

Su Fordo veidu pradėjo darytis keisti dalykai. Jame pasirodė 
mažiausiai penkių visiškai nepanašių, prieštaringų sukrėtimo ir 
nuostabos išraiškų jaukinys. Pakelta pusėj žingsnio kairė koja, ro- 
dėsi, nebeįstengia vėl atrasti grindų. Jis išsprogino akis į robotą, 
mėgindamas atpalaiduoti kelis strėlinius raumenis. 

- Zafodas Biblbroksas? - sulemeno jis. 

- Atsiprašau, gal aš kažką pasakiau neteisingai? - prabilo 
Marvinas, abejingai vilkdamasis tolyn. - Meldžiu atleisti už kvė- 
pavimą, tik aš visvien nekvėpuoju, tai ir nežinau, kam vargstu kal- 
bėdamas, o Dieve, kaip man liūdna. Štai dar vienos išpuikėlės du- 
rys. Gyvenimas! Nekalbėkit man apie gyvenimą. 

- Niekas net neužsiminė apie jį, - irzliai suburbėjo Arturas. - 
Fordai, kas tau atsitiko? 

Fordas spoksojo į jį padėrusiomis akimis. 

- Ar tas robotas sakė “Zafodas Biblbroksas“? - paklausė jis, 


Dvyliktas SkyRius 


“Aukso Širdies" valdymo kabiną drebino trankios muzikos 
žvangesys - Zafodas Biblbroksas perjunginėjo sub-eta imtuvo dia- 
pazonus, ieškodamas žinių apie save. Valdyti tokį aparatą ne taip 
jau lengva. Ilgus metus imtuvai junginėti spaudant klavišus bei su- 
kiojant rankenėles; vėliau, vykstant techninei pažangai, atsirado 
sensorinis valdymas - tereikėdavo paliesti skalę pirštais; dabar ga- 
na mostelėti ranka daugmaž aparato kryptimi ir tikėtis. Šitaip, aiš- 
ku, sutaupoma baisybė raumenų energijos, tačiau tai reiškia, kad 
norėdamas klausytis vienos ir tos pačios programos privalai sėdėti 
siutinančiai ramiai. 

Zafodas mostelėjo ranka - įsijungė dar kitas kanalas. Taip pat 
šleikšti muzika, tačiau šįkart ji sudarė žinių foną. Naujienų redak- 
toriai visuomet pluša iki devinto prakaito, derindami pranešimus 
prie muzikos ritmo. , 

“.. ir naujausios žinios jūsų sub-eta bangomis, kurias visa 
Galaktika girdi visą parą, - kvaksėjo diktorius, - ir mes širdin- 
gai sveikiname visas mąstančias gyvybės formas, kur jos bebū- 
tų... ir visus kitus, kas mus girdi, svarbiausia, vaikinai, gerai 
įtrenkti. Ir, be abejo, šįvakar svarbiausia naujiena - sensacingo- 
ji naujojo bandomojo Neįtikimumo Energijos laivo vagystė, ku- 

rią įvykdė ne kas kitas, kaip Galaktikos Prezidentas Zafodas 
Biblbroksas... Ir visus domina vienintelis klausimas... Ar Didy- 
sis Z. galutinai kuoktelėjo? Biblbroksas, Visagalaktinio Garga- 
liasprogdžio išradėjas, buvęs sukčius, Žaidyklės Pranašyklės 
kartą apibūdintas kaip Šauniausias Paleistuvis nuo Didžiojo 
Trinkt laikų, ir neseniai septintą kartą vienbalsiai pripažintas 
Bjauriausiai Apsirengusia Mąstančia Būtybe Visatoje... Ką jis 
sugalvojo šįkart? Kreipiamės į jo asmeninį smegenų specialis- 
tą Replių Pusbamblį..." 

Muzika kurį laiką sūkuriavo, paskui staiga pritilo. Įsibrovė 
kitas balsas, matyt, priklausantis Pusbambliui. Jis pasakė: “Na, 
hinote, taz Zapodaz tieziog tokz vaikinaz? " - ir nutilo, nes skersai 
kabinos jautrumo erdvės nuskriejo elektrinis pieštukas. Įniršęs Za- 
fodas atsisuko į Trilijoną - pieštuką sviedė ji. 

- Ei, - paklausė jis, - ko trukdai? 

Trilijona baksnojo pirštu pilną skaičių ekraną. 

- Man ką tik dingtelėjo mintis, - pasakė ji. 

- Teip? Ir tokia puiki, kad vertėjo nutraukti pranešimą apie 
manę? 

- Tu jau ir taip pakankamai prisiklausai apie save. 

- Man gresia rimtas pavojus. Mes tai žinome. 

- Gal galėtumei sekundėlei užmiršti savąjį ego? Tai svarbų. 

- Jei čia kur nors yra kas nors svarbesnis už manąjį ego - aš 
noriu, kad jis nedelsiant būtų pagautas ir nušautas! - Zafodas vėl 
niršiai pažvelgė į Trilijoną, paskui nusijuokė. 

- Paklausyk, - tarė ji, - mes paėmėme tuos porą vyrukų... 

- Kokią porą vyrukų? 

- Tą porą, kurią mes paėmėme. 

- Ak, tiesa, - pasakė Zafodas, - šitą porą vyrukų. 

- Mes juos aptikome sektoriuje ZZ9 Aibė Z Alfa. 

- Tai kas? - pasakė Zafodas ir sumirksėjo. 

Trilijona ramiai pasiteiravo: 

- Ar tau tai nieko neprimena? 

- Mmmm, - numykė Zafodas, - ZZ9 Aibė Z Alfa. ZZ9 Aibė 
Z Alfa? 

- Nagi? - paragino Trilijona. 

' - Eė... Ką reiškia ta “Z"? - paklausė -Zafodas. 

- Kuri “Z"*? 

- Bet kuri. 

Bendraudama su Zafodu, Trilijona patyrė daugybę sunkumų, 
bet užvis sunkiausia buvo išmokti atskirti, kada jis apsimeta pus- 
kvailiu tiesiog norėdamas nuslopinti aplinkinių įtarumą, kada ap- 
simeta puskvailiu tingėdamas galvoti ir norėdamas, kad už jį gal- 

votų kiti, kada apsimeta siaubingu puskvailiu, norėdamas nuslėpti 
faktą, jog iš tiesų nesupranta, kas vyksta, ir kada jis tikrai yra gry- 
niausias puskvailis. Zafodą gaubė nepaprastai protingo žmogaus 
šlovė, ir, be jokios abejonės, jis buvo nepaprastai protingas - bet 
ne nuolatos, o tai jį aiškiai neramino; iš čia ir apsimetinėjimas. 
Jam labiau patiko aplinkinių nuostaba, o ne panieka. Trilijonai ši- 
tai atrodė užvis kvailiausia, bet ji jau nebeturėjo jėgų dėl to gin- 
čytis. 

Ji atsiduso ir ėmė spaudyti mygtukus, kad ekrane pasirody- 
tų žvaigždėlapis ir kad Zafodas suprastų - kad ir kokios būtų ap- 
"simestinio jo bukumo priežastys. 

- Va, - parodė ji, - štai čia. 

- Ei... Taip! - pasakė Zafodas. 

- Na ir? - tarė ji. 

- Na ir kas? 

Pusė Trilijonos smegenų pradėjo klykti ant kitos pusės. Tri- 
lijona labai ramiai pratarė: 

- Tai tas pats sektorius, kuriame tu pasigavai mane. 

- Tik pamanyk, teisybė, - atsiliepė jis, - tai bent pokštas. At- 
rodo, įmaknojome tiesiai į Arklio Galvos Ūko vidurį. Kaip atsiti- 
ko, kad mes čia? Noriu pasakyti - tai juk niekur. 

Nekreipdama dėmesio į Zafodo šnekas, Trilijona kantriai kal- 
bėjo toliau: 

- Neįtikimumo Variklis. Juk pats man aiškinai. Mes pralekia- 
me pro kiekvieną Visatos tašką, pats Žinai. 

- Taip, bet juk čia žvėriškas sutapimas, argi ne? 

- Taip. 

- Tokioje vietoje - ir pakeleiviai? Kai galima rinktis iš visos 
Visatos? Tai jau per... Man reikia išsiaiškinti. Kompiuteri! 

Sirijaus Kibernetikos gamybos Laivo Kompiuteris, kontro- 
liuojantis ir valdantis kiekvieną laivo dalelę, įsijungė bendravimo 
režimu. 

- Sveikučiai! - linksmai tarė jis, tuo pat metu spjaudamas plo- 
nytę teletaipo juostą - dėl visa ko. Juostoje buvo parašyta: “Svei- 
kučiai!". 

„ - O Dieve! - tarė Zafodas. Jis dar neilgai tedirbo su šiuo kom- 
piuteriu, bet jau spėjo išsiugdyti neapykantą jam. 

Kompiuteris šnekėjo toliau - įžūliai ir džiugiai, nelyginant 
dezinfekcinių priemonių pardavėjas. 

- Noriu, kad žinotumėte: kokios bebūtų jūsų problemos - aš 
esu čia tam, kad padėčiau jas išspręsti. 

- Gerai, gerai, - pasakė Zafodas, - žinai ką, man rodos, aš 
verčiau skaičiuosiu ant popieriaus. 


- Kaipgi, - tarė kompiuteris, tuo pat metu varydamas į šiukš- 
lių dėžę spausdintą tekstą, - suprantu. Jei tik jums prireiktų... 

- Užsičiaupk! - pasakė Zafodas, čiupo pieštuką ir atsisėdo 
greta Trilijonos prie pulto. 

- Klausau, klausau, - įsižeidusiu balsu tarė kompiuteris ir vėl 
išjungė savo garso kanalą. 

Zafodas su Trilijona įniko į skaičius, kuriuos jiems tyliai 
blyksniavo Neįtikimumo trasos skleidimo diskas. 

- Ar galima apskaičiuoti, - prašneko Zafodas, - koks išsigel- 
bėjimo Neįtikimumo laipsnis jų atžvilgiu? 

- Taip, jau konstatuota, - atsakė Trilijona, - vienas iš dviejų 
du šimtai septyniasdešimt šeši tūkstančiai septyni šimtai devintuo- 
ju laipsniu. 

- Labai menka tikimybė. Tiems vyrukams nepaprastai pasi- 
sekė. 

- Taip. 

- Bet palyginus su tuo, ką jiedu veikė, kai laivas juos įsilei- 
do... 

Trilijona spustelėjo dar kelis mygtukus. Ekrane sušvito “vie- 
nas-iš-dviejų-Begalybė-minus-vienas laipsniu" (iracionalus skai- 
čius, turintis sutartinę prasmę vien Neįtikimumo Fizikoje). 

-... gal ir didoka, - švilptelėjęs užbaigė Zafodas. 

- Taip, - sutiko Trilijona ir keistai pažvelgė į jį. 

- Su tokiu Neįtikimumo smūgiu negalima nesiskaityti. Jeigu 
visa tai susumuosime, balanso grafoje turėtų pasirodyti kažkoks 
dailiai neįmanomas skaičius. 

Zafodas paskubomis pakraigliojo keletą skaičių, užbraukė 
juos ir metė pieštuką šalin. 

- Išprotėt galima, nesuskaičiuoju. 

- Na ir? 

Suirzęs Zafodas trinktelėjo viena .savo kakta į kitą ir sugrie- 
žė dantimis. 

- Gerai jau, - pasakė jis, - kompiuteri! 

Balso kanalas kaipmat atgijo. 

- O, sveikučiai, - pasakė jis (juosta vyniojosi, juosta vynio- 
josi), - aš tenoriu jūsų dieną nuskaidrinti, ir nuskaidrinti, ir nu- 
skaidrinti... 

- Kaipgi, puiku, užsičiaupk ir malonėk paskaičiuoti. 

- Būtinai, - tarškėjo kompiuteris, - jums reikia įtikimumo 
prognozės, pagrįstos... 

- Neįtikimumo duomenimis, teisingai. 

- Tvarka, - tęsė kompiuteris, - štai įdomi pastabėlė. Ar Žinote, 
kad daugumos žmonių gyvenimą valdo telefonų numeriai? 

Skausminga grimasa iškreipė vieną, paskui antrą Zafodo vei- 
dą. Zafodas paklausė: 

- Kuoktelėjai? 

- Ne, bet suprasite, kai pasakysi kad... 

Trilijona aiktelėjo. Ji puolė prie Neįtikimumo trasos displė- 
jaus pulto. 

- Telefono numeris? - paklausė ji. - Ar tas daiktas sakė “te- 
lefono numeris"? 

Displėjuje įsižiebė skaitmenys. 

Iš mandagumo patylėjęs, dabar kompiuteris kalbėjo toliau: 

- Aš ir ketinau pasakyti, kad... 

- Prašau nesivarginti, - pasakė Trilijona. 

- Ei, ką tai reiškia? - pasakė Zafodas. 

- Nežinau, - pasakė Trilijona, - bet tie ateiviai - jie keliauja 
čionai su tuo pasibaisėtinu robotu. Gal galėtume pagauti juos ko- 
kiomis stebėjimo kameromis? 


TRylikras SkyRius 


Marvinas kėblino koridoriumi, nesiliaudamas aimanuoti: 

-... O paskui, beje, man dar siaubingai skauda visus kairio- 
jo šono diodus... 

- Nejaugi? - niūriai paklausė žingsniuojantis gretimais Artu- 
ras. - Iš tiesų? 

- O taip, - atsakė Marvinas, - noriu pasakyti, prašiau, kad 
juos pakeistų, bet argi kas manęs klauso? 

- Įsivaizduojiu. 

Nuo Fordo sklido negarsus švilpčiojimas ir niūniavimas. For- 
das nesiliaudamas bambėjo sau po nosimi: 

- Nagi, nagi, nagi... Zafodas Biblbroksas... 

Staiga Marvinas sustojo ir pakėlė ranką. 

- Tikriausiai žinote, kas dabar bus? 

- Ne, o kas? - paklausė Arturas, kuris visai nenorėjo žinoti. 

- Priėjome dar vienas duris. 

Koridoriaus šone buvo laušiojaačios durys. Marvinas įtariai 
šnairavo į jas. 

- Tai kaip? - nekantriai paklausė Fordas. - Einam ar ne? 

- “Einam ar ne?", - pamėgdžiojo Marvinas: - Taip. Čia įėji- 
mas į valdymo kabiną. Man paliepta atvesti jus į tiltelį. Nenusteb- 
čiau, jei pasirodytų, jog šiandien mano intelektinėms galimybėms 

sudėtingesnė užduotis nenumatyta. 

Visa savo povyza rodydamas pasišlykštėjimą, jis pamažu, 
tarsi tykantis aukos medžiotojas, žengė prie durų. Staiga durys 
prasivėrė. 

- Ačiū, - pasakė jos, - už tai, kad suteikėte šitokią laimę pa- 
prastoms durims. 

Marvino krūtinės gelmėse sudžeržgė krumpliaračiai. 

- Net juokinga, - gedulingu balsu tarė jis, - kaip tik tada, kai 
atrodo, kad gyvenimas nebegali pablogėti, jis staiga taip ir pada- 
ro. 

Robotas nukėblino pro duris, palikęs Fordą su Arturu be- 
spoksančius kits į kitą ir begūžčiojančius pečiais. 

- Tikriausiai dabar jūs pageidautumėte pasišnekėti su atei- 
viais, - pasakė jis. - Ar norėtumėte, kad aš sėdėčiau kampe, kol su- 
rūdysiu, ar kad tiesiog subyrėčiau vietoje? 

- Taip, pakviesk juos vidun, gerai, Marvinai? - pasigirdo ki- 
tas balsas. 

Arturas pažvelgė į Fordą ir baisiai nustebo, pamatęs, kad tas 
juokiasi. 

- Kas?... 

- Ššššš, - pasakė Fordas, - įeikime. 

Jis žengė pro duris į valdymo kabiną. 

Arturas nervingai nusekė iš paskos ir dar labiau nustebo, pa- 
matęs išsidrėbusį ant kėdės vyriškį, susikrovusį kojas ant valdy- 
mo pulto ir kaire ranka rakinėjantį dešiniosios galvos dantis. De- 
šinei galvai, rodos, terūpėjo vien tik šis procesas, tačiau kairioji 
šypsojosi plačia, atlaidžia, nerūpestinga šypsena. Jau balažin ke- 
lintą kartą Arturas nepatikėjo savo akimis. Kurį laiką jis taip ir 
stovėjo išsižiojęs. 

Keistasis vyriškis tingiai pamojavo Fordui ir pasibaisėtinai 
maivydamasis nerūpestingai prašneko: 

- Fordai, sveikas, kaip laikaisi? Džiaugiuosi, kad radai laiko 
užsukti. 

Bet Fordas neketino apsikvailinti. 

- Zafodai, - sumurkė jis, - kaip malonu tavę matyti. Tu pui- 
kiai atrodai, ta trečioji ranka tau labai tinka. Gražų laivą pasivo- 
gei. ė 

Arturui net akys ant kaktos išvirto. 

- Tu nori pasakyti, kad pažįsti tą tipą? - nirtulingai grūmoda- 
mas pirštu paklausė jis. 

- Pažįstu! - sušuko Fordas. - Jis... 

Fordas užsikirto, nutarė, kad pristatinėti derėtų kita tvarka, ir 

pasakė: 

- Ak, Zafodai, čia mano draugas Arturas Dentas. Aš jį išgel- 
bėjau, kai susprogo jo planeta. 

- Ak, kaipgi, - pasakė Zafodas, - sveikas, Arturai, džiugu, 
kad tau pasisekė. 

Dešinė jo galva abejingai atsisuko, pasakė “sveikas" ir grįžo 
prie dantų rakinėjimo. 

Fordas kalbėjo toliau. Jis buvo besakąs: 

- Ir, Arturai, čia mano antros eilės pusbrolis Zafodas Bibl... 

- Mes pažįstami, - aštriai įsiterpė Arturas. 

Kai važiuoji sau trečia kelio juosta, tingiai lenkdamas sunkes- 
nes transporto priemones, ir esi labai patenkintas savimi, ir nety- 
čia iš ketvirtos perjungi ne trečią, o pirmą pavarą, ir tavo mašinos 
variklis šlykščiai džergždamas ko neiššoka iš po gaubto - dažniau- 
siai sutrinki beveik taip pat, kaip sutriko Fordas Prefektas, išgir- 
dęs Arturo žodžius. 

- Ee... kaip? - pasakė jis. 

- Sakau, kad mes pažįstami. 

Nevikriai šoktelėjęs iš nustebimo Zafodas skaudžiai įsidūrė 
danteną. 

- Ei... Ee, iš tikrųjų? Ei... Ee... 

Fordas atsisuko į Arturą, piktai žybčiodamas akimis. Dabar, 
vėl atsidūręs įprastoje aplinkoje, jis staiga pradėjo apgailestauti, 
kam užsikrovė ant sprando šitą neišmanėlį primityvą, kuris apie 
Galaktikos reikalus nutuokia ne daugiau, negu Ilforde išsiritęs ma- 
šalas apie gyvenimą Pekine. 

- Ką tu čia paistai - “pažįstami? - pasiteiravo jis. - Kad ži- 
notum, čia Zafodas Biblbroksas iš Betelgeuzės V, o ne koks Mar- 
tinas Smitas iš Kroidono. 

- Man nesvarbu, - šaltai atkirto Arturas, - mes pažįstami, juk 
tiesa, Zafodai Biblbroksai - o gal turėčiau sakyti “Filai"? 

- Ką! - suriko Fordas. 

- Turėsite man priminti, - pasakė Zafodas, - aš siaubingai 
sunkiai įsimenu atmainas. 

- Buvo vakarėlis, - nesiliovė Arturas. 

- Tai, šitą, abejoju, - pasakė Zafodas. 

- Arturai, ar tu kartą apsiraminsi! - pareikalavo Fordas. 

Bet Arturas neketino leistis išmušamas iš vėžių. 

- Vakarėlis. Prieš šešetą mėnesių. Žemėje... Anglijoje... 

Prisiverstinai šypsodamasis, Zafodas pakratė galvas. 

- Londone, - nesiliovė Arturas, - Islingtone. 

- Ak, - kaltai krūptelėjęs tarė Zafodas, - anas vakarėlis... 


Šito Fordui buvo jau per daug. Jis žvilgčiojo tai į Arturą, tai 
į Zafodą. 

- Kaip? - kreipėsi jis į Zafodą. - Tik jau nesakyk, kad lankeisi 
ir toje apgailėtinoje planetėlėje. O gal lankeisi? 

- Ne, suprantama, ne, - sukikeno Zafodas, - na, nebent tiesiog 
trumpam užšokau, žinai, taip pakeliui į kur nors... 

- Bet aš ten kalėjau penkiolika metų! 

- Na, aš juk to nežinojau, ar ne? 

- Bet ką gi tu ten veikei? 

- Supranti, tiesiog dairinėjausi. 

- Jis nekviestas atsibruko į vakarėlį, - tirtėdamas iš pykčio 
pasakė Arturas, - į kaukių balių... 

- Kitaip ir negalėjo būti, tiesa? - paklausė Fordas. 

- Tame vakarėlyje, - atkakliai tęsė Arturas, - buvo mergina... 
Et, ką čia, taigi dabar jau nebesvarbu. Visvien viskas išlėkė vel- 
niop... 

- Norėčiau, kad liautumeisi inkštęs dėl tos nelemtos planetos, 
- pasakė Fordas. - Kas gi buvo toji dama? 

- A, tiesiog mergina. Et, ką jau čia, man nepavyko patraukti 
jos dėmesio. Visą vakarą bandžiau. Velniai rautų, ji - neprilygs- 
tama mergina. Graži, žavinga, pribloškiančiai protinga, galiausiai 
man pavyko ją nusičiupti, pradėjau užkalbinėti jai dantį - o čia įsi- 
brauna tas tavo draugelis ir sako: “Ei, lėlyte, tas tipas tau dar ne- 
atsibodo? Kodėl verčiau nepasišnekėjus su manimi? Aš iš kitos 
planetos!" Daugiau jos nebemačiau. 

- Zafodai?! - suriko Fordas. 

- Taip, - tęsė Arturas, tūžmingai žvelgdamas į jį ir stengda- 
masis nesijausti kvailai, - jis teturėjo tik dvi rankas ir vieną gal- 
vą, ir pasivadino Filu, bet... 

- Bet privalai pripažinti, kad jis tikrai pasirodė esąs iš kitos 
planetos, - kyštelėjusi galvą iš už valdymo prietaisų pasakė Trili- 
jona. Nusišypsojusi Arturui malonia šypsena, kuri priplojo jį kaip 
tona plytų, vėl įsmeigė akis į laivo valdymo pultą. 

Kelias sekundes viešpatavo tyla, paskui iš mišrainės Arturo 
smegenyse pradėjo formuotis žodžiai. Jis prabilo: 

- Tricija Makmilan? Ką tu čia veiki? 

- Tą patį, ką ir tu, - atsakė ji, - esu pakeleivė. Galų gale kuo 
dar užsiimti, turint matematikos ir astrofizikos mokslų diplomus? 
Reikėjo rinktis - arba čia, arba pirmadienį vėl į eilę prie vargšų ka- 
SOS. 

- Begalybė minus vienas, - sutarškėjo kompiuteris, - neįtiki- 
mumo apskaičiavimai atlikti. 

Zafodas apsidairė, pažiūrėjo į Fordą, į Arturą, o paskui į Tri- 


2 KK) 


" lijoną. 
* - Trilijona, - prabilo jis, - ar šitokie dalykai dėsis kiekvieną 
kartą, kai įjungsime Neįtikimumo variklį? 
- Bijau, jog tai labai tikėtina, - atsakė ji. 


KeTukiolikras SkyRius 


“Aukso Širdis" tyliai sklendė per kosminę naktį; dabar vei- 
kė paprastas fotoninis variklis. Ketvertas laivo įgulos narių neri- 
mavo, žinodami, kad juos suvedė ne jų pačių norai ar šiaip atsi- 
tiktinumas, bet kažkoks keistas fizikos iškrypimas - tarytum žmo- 
giškuosius santykius įtakotų tie patys dėsniai, kurie valdo ryšius 
tarp atomų ir molekulių. 

Stojus dirbtinei laivo nakčiai, visi su palengvėjimu išsiskirstė 
į savo kajutes ir pamėgino susigaudyti nuosavose mintyse. 

Trilijona neįstengė užmigti. Ji sėdėjo ant lovos ir žiūrėjo į 
paskutinį ir vienintelį prisiminimą apie Žemę - dvi baltas peles, 
kurias Zafodas po ilgų ginčų leido gabentis kartu. Ji jau anksčiau 
žinojo, kad nebepamatys gimtosios planetos, bet ją neramino ne- 
malonus jausmas, patirtas sužinojus apie planetos sunaikinimą. 
Viskas rodėsi tolima ir nerealu, ir Trilijonai nepavyko susikaup- 
ti, nesisekė svarstyti. Ji žiūrėjo, kaip pelės laksto po narvelį ir it 
pašėlusios sukasi mažyčiuose plastiko ratuose, ko! tai užvaldė visą 
jos dėmesį. Staiga pasipurčiusi nuėjo atgal į tiltelį stebėti mažy- 
čių mirgančių švieselių ir skaitmenų, žyminčių laivo kelią per tuš- 
tumą. Ji troško suprasti, apie ką gi stengiasi negalvoti. 

Zafodas neįstengė užmigti. Jis taip pat troško suprasti, kas gi 
tas dalykas, apie kurį pats sau neleidžia galvoti. Nes kiek tik at- 
mintis siekė - jį be paliovos kamavo keistas, įkyrus jausmas: at- 
rodė, lyg viduje kažko trūktų. Dažniausiai Zafodui pavykdavo at- 
sikratyti tokių minčių, liautis nerimavus, bet netikėtas, nepaaiški- 
namas Fordo Prefekto ir Arturo Dento atvykimas vėl jas sužadi- 
no. Sakytum, iš įvykių klostytųsi mozaika, kurios jis nesugeba pa- 
matyti. 

Fordas neįstengė užmigti. Jis pernelyg susijaudino, vėl paki- 
lęs į kelią. Penkiolika įkalinimo metų baigėsi kaip tik tuomet, kai 
jis buvo beprarandąs paskutinę viltį. Kūrį laiką pasibastyti su Za- 
fodu turėtų būti baisiai linksma, tačiau atrodo, kad su antros eilės 
pusbroliu kažkas ne taip - tik neaišku, kas gi. Tiesiog neįtikėtina, 
kad jis tapo Galaktikos Prezidentu; o šio posto apleidimo būdas 

dar keistesnis. O gal viskas rimčiau? Zafodo klausti neverta, jis, 
atrodo, į jokius savo veiksmus niekuomet nežiūri rimtai: nenusa- 
komumą jis pavertė meno forma. Jis kaunasi su gyvenimu, pasi- 
telkęs nepaprasto genialumo ir naivaus neišmanymo mišinį, ir daž- 
nai sunku suprasti, kur genialumas, o kur naivumas. 

Arturas miegojo: jis buvo siaubingai nuvargęs. 

Kažkas pabarbeno į Zafodo kajutės duris. Durys atsidarė. 
- Zafodai?... 

- Aha? Ė 

Šviesos ovale stovėjo Trilijona. 

- Atrodo, mes aptikome būtent tai, ko tu ieškai. 

- Ei, tikrai? 

Fordas liovėsi mėginęs užmigti. Kajutės kampe stovėjo nedi- 
delis displėjus su klaviatūra. Prisėdęs prie jo, Fordas kurį laiką 
bandė sukurti “Vadovui" naują skyrių, apibūdinantį vogonus, bet 
neįstengdamas rasti pakankamai tulžingų žodžių metė šį darbą, 
apsisiautė chalatu ir patraukė pasivaikščioti į tiltelį. 

Kai įėjo, nustebęs pamatė dvi susijaudinusias figūras, palin- 
kusias prie stebėjimo prietaisų. 

- Matai? Laivas netrukus įeis į orbitą, - šnekėjo Trilijona, - 
ten yra kažkokia planeta. Koordinatės tiksliai tokios, kaip sakei tu. 

Išgirdęs triukšmą, Zafodas pakėlė akis ir sušnypštė: 

- Fordai! Nagi, eikš čionai ir pažvelk į šitai. 

Fordas priėjo ir pažiūrėjo. Ekrane mirgėjo simbolių eilė. 

- Atpažįsti šias galaktines koordinates? - paklausė Zafodas. 

- Ne. f 

- Paaiškinsiu. Kompiuteri! 

- Labutis visiems! - nudžiugo kompiuteris. - Renkasi links- 
ma draugija, ar ne? | 

- Užsičiaupk, - pasakė Zafodas, - ir įjunk monitorius. 

Sviesa kabinoje prigeso. Linksmai nublyksėję per pultą švie- 
sos taškeliai atsispindėjo keturiose porose akių, įsmeigtų į išori- 
nio stebėjimo monitorius. 

Monitoriuose visiškai nieko nesimatė. 

- Atpažįsti? - sušnibždėjo Zafodas. 

Fordas susiraukė. 

- Ee... ne, - pasakė jis. 


- Ką tu matai? 

- Nieko. 

- Atpažįsti? 

- Apie ką tu šneki? 

- Mes Arklio Galvos ūke. Vientisame didžiuliame tamsiame 
debesyje. 

- O aš turiu jį atpažinti, pažiūrėjęs į tuščią ekraną? 

- Tamsaus ūko vidus - vienintelė vieta Galaktikoje, kur ma- 
tai tuščią ekraną. 

- Nuostabu. ž 

Zafodas nusijuokė. Aiškiai matėsi, kad jis kažkodėl nepa- 
prastai jaudinasi - beveik kaip vaikas. 

- Ėhėhė, čia tai tikrai nuostabu, čia tai jau per daug! 

- Ir kuo gi taip nuostabu įmaknoti į dulkių debesį? - pasitei- 
ravo Fordas. 

- Kaip tau atrodo, ką čia galima rasti? - nenurimo Zafodas. 

- Nieko. 

- Jokių žvaigždžių? Jokių planetų? 

- Teisingai. 

- Kompiuteri! - riktelėjo Zafodas. - Pasuk vaizdą trisdešimt 
aštuonių laipsnių kampu, tik neplepėdamas! 

Akimirką atrodė, kad vaizdas nesikeičia; paskui didžiulio ek- 
rano pakraštyje sutvisko šviesa. Per ekraną nušliaužė raudona ne- 
didelės lėkštės didumo žvaigždė, netrukus įkandin jos nusekė ki- 
ta - dvinarė sistema. Po to vaizdo kampą prariekė didžiulis pjau- 
tuvas - raudonas žioravimas, pereinantis į tirštą juodumą, nakti- 
nė planetos pusė. 

- Aš ją radau! - rėkė Zafodas, tvatydamas per pultą. - Aš ją 
radau! 

Fordas nustebęs sužiuro į ekraną. 

- Kas ten? - paklausė jis. 

- Ten, - pasakė Zafodas, - pati neįtikimiausia iš visų bet ka- 
da egzistavusių planetų. 


Penkiolikras SkyRius 


(Ištrauka iš “Keliautojo Kosmostopu Vadovo Po Galaktiką", 
psl. 634784, posk. 5a, str.: “Magratėja"') 

Seniai seniai, miglotose pranykusių amžių glūdumose, 
ankstyvosios Galaktinės Imperijos klestėjimo ir šlovės laikais, 

gyvenimas buvo audringas, turtingas ir beveik neapmokestintas. 

Galingi žvaigždėlaiviai vagojo erdves tarp egzotiškų saulių, 
ieškojo nuotykių ir lobių tolimiausiuose Galaktikos pakraščiuo- 
se. Tais laikais narsa buvo beribė, iššūkiai buvo įžūlūs, vyrai bu- 
vo tikri vyrai, moterys buvo tikros moterys, o maži gauruoti pa- 
darėliai iš Kentauro Alfos buvo tikri maži gauruoti padarėliai iš 
Kentauro Alfos. Niekas nebijojo susikauti su nepatirtais siau- 
bais, ryžtis didvyriškiems žygdarbiams, įžūliai asmenuoti ben- 
dratis, kurių anksčiau neasmenavo joks žmogus - ir šitaip tvir- 
tėjo Imperija. 

Daugybė žmonių, suprantama, nepaprastai praturtėjo, bet 
tai buvo visiškai natūralu ir anaiptol negėdinga, kadangi niekas 
netapo tikru skurdžiumi - bent jau niekas, apie ką verta kalbė- 
ti. Ir patiems turtingiausiems, patiems dalingiausiems pirkliams 
gyvenimas neišvengiamai pradėjo atrodyti baisiai nuobodus ir 
prėskas, ir jie pradėjo vaizduotis, jog dėl to iš tiesų kalti jų ko- 
lonizuoti pasauliai: nė viena planeta nebuvo tikrai nepriekaiš- 
tinga - arba vėlyvą popietę oras nebuvo visai toks, arba diena 
truko pusvalandžiu per ilgai, arba jūros rausvumui stigo paties 
būtiniausio atspalvio. . 

Šitaip tatai susidarė sąlygos suklestėti stulbinančiai naujai 
ypatingosios industrijos atmainai: prabangių planetų gaminimui 
pagal užsakymą. Šios industrijos lopšiu tapo Magratėjos plane- 
ta, kur hipererdvės inžinieriai siurbdavo materiją pro baltas 
kosmoso skyles ir formuodavo iš jos pasakiškas planetas - auk- 
sines planetas, platinines planetas, minkštas planetas su gausy- 
be žemės drebėjimų; į jų gaminimą konstruktoriai širdį dėjo - 
planetos privalėjo atitikti reikliausius standartus, kurių, supran- 
tama, turėjo teisę tikėtis turtingiausi Galaktikos asmenys. 

Bet šis sumanymas pasirodė esąs toks sėkmingas, kad ne- 
trukus pati Magratėja tapo turtingiausia visų laikų planeta, o li- 
kusioji Galaktika nugrimzdo į baisiausią skurdą. Ir šitaip siste- 
ma žlugo, Imperija subyrėjo, o milijardą alkanų pasaulių ap- 
gaubė niūri tyla, kurią trikdė vien iki išnaktų besidarbuojančių 
prie įmantrių traktatėlių apie planuojamos politinės ekonomikos 
privalumus mokslinčių plunksnų krebždesys. 

Pati Magratėja dingo, o atsiminimai apie ją netrukus virto 
miglotomis lėgendomis. 

Šiais šviesuoliškais laikais, suprantama, joks žmogus netiki 
nė vienu tų legendų žodžiu. 


Šešiolikras SkyRius 


Arturą pažadino garsus kivirčas; jis nuėjo į valdymo kabiną. 
Fordas mosikavo rankomis ir kalbėjo: 

- Tu pamišai, Zafodai. Magratėja - tai mitas, pasaka, tokias 
pasakas prieš miegą vaikams seka tėvai, kurie nori, kad užaugę 
vaikai taptų ekonomistais, tai... 

- Ir tai planeta, aplink kurią mes skriejame, - nenusileido Za- 
fodas. 

- Klausyk, aš nežinau, aplink ką skrieji tu asmeniškai, - pa- 
sakė Fordas, - bet šitas laivas... 

- Kompiuteri! - riktelėjo Zafodas. . 

- Ak, ne.. 

- Sveikučiai! Čia Edis, jūsų laivo kompiuteris, ir, vaikinai, 
mano savijauta kuo puikiausia, ir aš neabejoju, kad kaipmat ištar- 
šysiu bet kokią programą, kokią bepanorėtumėt man pateikti. 

Arturas klausiamai žvilgtelėjo į Trilijoną. Ji linktelėjo - įeik, 
bet tyliai. 

- Kompiuteri, - pasakė Zafodas, - papasakok mums dar kar- 
tą, kokia dabartinė mūsų trajektorija. 

- Grynas malonumas, drauguži, - sučiurleno tas, - šiuo metu 
mes skriejame trijų šimtų mylių aukščio orbita aplink legendinę 
Magratėjos planetą. 

- Tai nieko neįrodo, - pareiškė Fordas, - aš tam kompiuteriui 
nepatikėčiau net savo svorio nustatyti. 

- Kaipgi, galiu, - apsidžiaugė kompiuteris, perforuodamas to- 
lydžio ilgėjančią juostą, - jei tik iš to bus naudos, galiu netgi ap- 
skaičiuoti tavo asmenybės problemas vienos dešimtmilijardinės 
dalies tikslumu. 

Įsiterpė Trilijona. 

- Zafodai, - tarė ji, - mes bet kurią minutę galime išlėkti į ap- 
šviestąją tos planetos pusę. 

Ir pridūrė: 

- Kad ir kokia ten būtų planeta. 

- Ei, ką tu nori tuo pasakyti? Planeta ten, kur aš numačiau, 
argi ne? 

- Taip, aš žinau, kad ten kažkokia planeta. Aš neketinu su 
niekuo ginčytis - tiesiog negalėčiau atskirti Magratėj 05 nuo bet 
kurio kito šalto akmens luito. Jei nori, tuoj išauš. 

- Gerai, gerai, - burbtelėjo Zafodas, - gal bent akis pagany- 

sime. Kompiuteri! 

- Sveikučiai! Kuo galėčiau... 

- Tiesiog užsičiaupk ir dar kartą parodyk mums planetą. 

Ekranus vėl užpildė tamsi beformė masė - beslystanti apačio- 
je planeta. 

Kurį laiką visi žiūrėjo tylėdami, bet susijaudinęs Zafodas ne- 
nustygo. 

- Dabar mes kertame nakties ribą, - pakuždomis tarė jis. Pla- 
neta sukosi toliau. 

- Dabar planetos paviršius už trijų šimtų mylių po mumis, - 
toliau kalbėjo Zafodas. Jis mėgino prisiminti tą iškilmingumo po- 
jūtį, derantį nepaprastai didingai, jo manymu, akimirkai. Magra- 
tėja! Fordo skeptiškumas kėlė apmaudą. Magratėja! 

- Po kelių sekundžių, - tęsė jis, - turėtume išvysti... Štai! 

Reginys bylojo pats už save. Net daug regėjęs žvaigždžių 
valkata negali nesuvirpėti, pamatęs iš kosmoso įspūdingą saulė- 
tekio dramą, tačiau dvigubas saulėtekis - tai vienas Galaktikos ste- 
buklų. 

Neįžvelgiamą juodumą staiga pervėrė akinančiai ryškus spin- 
dulys. Jis lėtai kopė aukštyn ir plėtėsi į šalis, panašus į plonus 
pjautuvo ašmenis, o dvi po kelių sekundžių pasirodžiusios saulės 
- šviesos Židiniai - nutvilkė liepsnomis juodą horizonto briauną. 
Karštos spalvingos strėlės varstė retą atmosferą apačioje. 

- Rytmečio laužai! - tyliai pratarė Zafodas. - Saulės dvynės, 
Sulaijenis ir Ramas!... 

- Ar kaip jos besivadintų, - ramiai pasakė Fordas. 

- Sulaijenis ir Ramas! - nenusileido Zafodas. 

Saulės žioravo kosmoso juodumoje, o valdymo kabinoje ai- 
dėjo žema, kraupi melodija: ironiškai niūniavo Marvinas, nes 
žmonės kėlė jam baisų pasišlykštėjimą. 

Fordas neatitraukė akių nuo priešais šokančių šviesų, ir jo 
širdyje liepsnojo susižavėjimas - bet vien susižavėjimas regint 
naują planetą; Fordui patiko matyti ją tokią, kokia ji yra. Trupu- 
tį erzino tai, kad Zafodas negalėjo neprikergti kokios absurdiškos 
fantazijos, norėdamas pajungti reginį sau. Visi jo tauškalai vaikiš- 
ki. Argi negana matyti, kad sodas nuostabus - nejaugi būtina tikė- 
ti, jog jame dar ir fėjos slapstosi? 

Arturui visi šitie ginčai apie Magratėją atrodė visiškai nesu- 
prantami. Jis atsargiai prisigretino prie Trilijonos ir paklausė, kas 
čia dedasi. 

- Aš Žinau tik tiek, kiek pasakojo Zafodas, - pakuždomis at- 
sakė ji, - atrodo, Magratėja - kažkokia gilios senovės legenda, ku- 
ria niekas rimčiau netiki. Maždaug kaip Atlantida Žemėje - tiktai 

legendose pasakojama, kad Magratėjos gyventojai gamindavo pla- 
netas. 

Arturas mirkčiodamas spoksojo į ekranus ir jautė, kad trūksta 
kažkokio svarbaus dalyko. Staiga suprato, kokio. 

- Ar šitame erdvėlaivyje atsirastų bent gurkšnelis arbatos? - 
paklausė jis. 

“Aukso Širdžiai" skriejant savo orbitiniu taku, apačioje drie- 
kėsi vis nauji planetos plotai. Dabar saulės pakilo aukštai į juodą 
dangų, aušros liepsnojimas baigėsi, o paprastoje dienos šviesoje 
planeta pasidarė blanki, atstumianti - pilka, dulsva, išskydusiais 
kontūrais. Atrodė, kad ji negyva ir šalta tarsi laidojimo rūsys. Ret- 
karčiais horizonto toliuose šmėkštelėdavo teikiantys vilčių vaizdai 
- griovos, galbūt kalnai, gal netgi miestai - bet artėjant linijos iš- 
skysdavo, neatpažįstamai išblukdavo, ir nieko neatsitikdavo. Pla- 
netos paviršių nudildė laikas, ilgus šimtmečius šliaužęs per plane- 
tą lėtas troškaus oro judėjimas. 

Ji aiškiai sena, labai sena. 

Stebint apačioje slenkantį pilką kraštovaizdį, Fordą staiga 
apniko abejonės. Neramino laiko - jauste jautei jo alsavimą - di- 
dybė. Fordas kostelėjo. 

- Ką gi, net tariant, jog tai... 

- Neabejotinai, - pasakė Zafodas. 

- Nieko panašaus, - tęsė Fordas, - ko, galų gale, tau čia rei- 
kia? Planetoje nieko nėra. 

- Paviršiuje nėra, - pasakė Zafodas. 

- Gerai jau, tarkime, kad ten kažko esama. Manyčiau, tu čia 
atsibeldei ne naudingųjų iškasenų žvalgyti. Ko to čia ieškai? 

Viena iš Zafodo galvų nusisuko. Antroji grįžtelėjo, susido- 
mėjusi, į ką taip žiūri pirmoji, bet toji nežiūrėjo į jokį konkretų da- 
lyką. 

- Šitąjį, - nerūpestingai tarė Zafodas, - iš dalies kaltas smal- 
sumas. iš dalies - nuotykių troškimas, bet, man rodos, svarbiau- 
sia - šlovė ir pinigai... 

Fordas skvarbiai žvilgtelėjo į jį. Kuo toliau, tuo labiau stip- 
rėjo nuojauta, kad Zafodas nė iš tolo nenutuokia, ko gi čia atvy- 
ko. 

- Žinot ką, man tos planetos išvaizda visai nepatinka, - šiurp- 
telėjusi pasakė Trilijona. 

- Et, nekreipk dėmesio, - tarė Zafodas, - planeta, susikrovu- 
si kažkur savo gelmėse pusę ankstyvosios Galaktikos Imperijos 
turtų, gali sau leisti atrodyti senamadiškai. 

Šūdas, pagalvojo Fordas. Net jei tartume, jog čia senovinės 
civilizacijos, iš kurios dabar beliko dulkės, lopšys, net jei tartume, 

„jog visi paistalai - tikriausia teisybė, visiškai neįtikėtina, kad ne- 

suskaičiūojami lobiai, kurie kada nors galėjo būti ten sukaupti ne- 
svarbu kokiu pavidalu, vis dar liktų kažko verti dabar. Fordas 
gūžtelėjo pečiais ir pasakė: 

- Man atrodo, kad ten tiesiog negyva planeta. 

- Šitas laukimas mane pribaigs, - irzliai tarė Arturas. 

Stresai ir nervinė įtampa nūnai tapo rimtomis socialinėmis 
problemomis visose Galaktikos dalyse, tad būtent stengiantis ne- 
aitrinti skaudulio tolimesni faktai šiuo atskleidžiami iš anksto. 

Aptariamoji planeta iš tiesų yra legendinė Magratėja. 

Netrukus prasidėsiantis nepermaldaujamas senobinės auto- 
matinės gynybos sistemos raketų antskrydis baigsis tik trijų kavos 
puodelių sudužimu, pelių narvelio sulūžimu, mėlyne ant kažkieno 
peties bei nesavalaikiu vazos su petunijomis ir nekalto kašaloto 
sutvėrimu, 0 taip pat netikėta pastarųjų žūtimi. 

Norėdami išlaikyti tam tikrą paslaptingumą, mes kol kas ne- 
atskleisime, kieno būtent petys nukentėjo nuo sutrenkimo. Šis fak- 
tas ramiausiai gali likti įtampos šaltiniu, kadangi jis visiškai ne- 
reikšmingas. 


SEpryniolikras SkyRius 


Išaušus gana abejotinai dienai, iš vakar patirto sukrėtimo pa- 
liktų skeveldrų pradėjo atgimti Arturo sąmonė. Arturas aptiko Nu- 
tri-Matinę mašiną, o šioji aprūpino jį plastiko puodeliu, pripiltu 
skysčio, kuris buvo beveik visiškai - tačiau ne visai - tiksliai ne- 
panašus į arbatą. Aparatas veikė nepaprastai įdomiai. Paspaudus 
mygtuką “Gerti", jis atlikdavo žaibiškus, tačiau neišpasakytai iš- 
samius subjekto organizmo medžiagų apykaitos tyrimus, o po to 
neuronų takais pasiųsdavo į subjekto smegenų skonio centrus vos 
pastebimą elektroninį signalą, kad paaiškėtų, kas turėtų nusiryti 
skaniai. Tačiau niekas taip ir neperprato, kodėl aparatas atlieka ty- 
rimus, kadangi jis visuomet pateikdavo puodelį skysčio, kuris bū- 
davo beveik visiškai - tačiau ne visai - tiksliai nepanašus į arba- 
tą. Nutri-Matiką suprojektavo ir pagamino Sirijaus Kibernetikos 
Korporacija, kurios skundų departamentas šiuo metu užima visus 
didesnius pirmųjų trijų Sirijaus Tau žvaigždės sistemos planetų 
žemynus. 

Arturas išgėrė skystį i ir nutarė, kad tasai gaivina. Dar ir 
dirstelėjo į monitorius ir pamatė pralekiant dar kelis šimtus nykios 

pilkumos mylių. Staiga panūdo garsiai užduoti jį neraminusį klau- 
simą. 

- Ar čia nepavojinga? - pasakė jis. 

- Magratėja mirė prieš penkis milijonus metų, - pasakė Zafo- 
das, - aišku, Kad ji nepavojinga. Dabar jau net šmėklos tikriausiai 
spėjo susitupėti ir prisiperėti vaikelių. 

Ir tą pačią akimirką valdymo kabiną staiga sudrebino keistas, 
nepaaiškinamas triukšmas - garsas, primenantis tolimą fanfarų ai- 
dą, tuščias, spigus, bekūnis garsas. Jį lydėjo toks pats tuščias, spi- 
gus ir bekūnis balsas. Tasai balsas pasakė: 


- Sveikiname jus... 
- Kompiuteri! - suriko Zafodas. 
- Sveikučiai! 


- Kas, fotonai rautų, čia šneka? 

- Et, tiesiog transliuojamas kažkoks penkių milijonų metų se- 
numo įrašas. 

- Kas toks? Įrašas? 

- Cit, - pasakė Fordas, - jis dar nebaigė! 

Senas, garbus, beveik kerintis balsas tačiaugi skambėjo ne- 
abejotinai grėsmingai. Jis kalbėjo toliau: 

- Šis pranešimas įrašytas, kadangi bijau, jog šiuo metu mes 
visi išvykę. Komercinė Magratėjos taryba dėkoja jums už tai, 
kad suteikėte mums garbę apsilankydami... 

(“Senosios Magratėjos balsas!" - suriko Zafodas. “Gerai jau, 
gerai!" - atsakė Fordas.) 

-... bet apgailestauja, - tęsė balsas, - nes visa planeta lai- 
kinai uždaryta. Dėkojame jums. Jeigu malonėsite palikti savo 
pavardę bei planetos, kurioje galėtume jus rasti, adresą - teiki- 
tės kalbėti, kai išgirsite signalą. 

Sekė trumpas zvimbtelėjimas, paskui tyla. 

- Jie nori mus išprašydinti, - nervingai tarė Trilijona, - ką da- 
rysime? 

- Čia paprasčiausias įrašas, - pasakė Zafodas, - skrendame 
toliau. Supratai, kompiuteri? 

- Supratau, - atsakė kompiuteris. Ir padidino laivo greitį. 

Visi laukė. 

Po sekundės ar dviejų vėl suskambo fanfaros, o paskui ir bal- 
sas. 

- Norėtume patikinti jus, kad vos atnaujinę gamybą, kuomet 
mūsų užsakovai vėl galės rinktis visa, kas tik bus geriausia tuo- 
metinėje geografijoje, pasiskelbsime visuose madingiausiuose 
žurnaluose bei spalvotuose prieduose, - balsas ėmė skambėti 
grėsmingiau, - o kol kas dėkojame mieliems užsakovams už susi- 

domėjimą ir paprašytume keliauti sau. Nedelsiant. 

Arturas apžvelgė neramius bendrakeleivių veidus. 

- Ką gi, manyčiau, verčiau jau gal nešdinamės? - pasiūlė jis. 

- Ššššš! - pasakė Zafodas. - Nėra jokio pagrindo nerimauti. 

- Tai kodėl visi tokie įsitempę? 

- Jiems paprasčiausiai įdomu! - suriko Zafodas. - Kompiuteri, 
pradėk leistis į atmosferą ir pasiruošk nutūpti. 

Šįkart fanfaros skambėjo gana atsainiai, o balsas kalbėjo ne- 
abejotinai šaltai. 

- Mus nepaprastai džiugina, - bylojo balsas, - tai, kad jūsų 
susidomėjimas mūsų planeta neatslūgo, todėl norėtume patikin- 
ti, jog valdomos raketos, šiuo metu artėjančios prie jūsų laivo - 
dalis ypatingų paslaugų, teikiamų visiems atkakliausiems mūsų 
lankytojams, o pilnai apginkluotos branduolinės galvutės - tik, 
suprantama, mandagi smulkmena. Tikimės jūsų užsakymų kita- 
me gyvenime... Dėkojame. 

Balsas staiga nutilo. 

- Oi, - pasakė Trilijona. 

- Ee... - pasakė Arturas. 

- Nagi? - pasakė Fordas. 

- Klausykit, - pasakė Zafodas, - ar vieną kartą įsikalsite sau 
į galvas? Čia tik įrašytas tekstas. Jam jau per milijoną metų. Mūsų 
tai neliečia, suprantat? 

- O kaip, - ramiai tarė Trilijona, - raketos? 

- Raketos? Nejuokinkit manęs. 

Fordas plekštelėjo Zafodui per petį ir parodė į galinį ekraną. 
Toli už laivo atmosferą skrodė dvi kopiančios artyn ryškios sidab- 
rinės strėlės. Staigus didinimo pakeitimas išvedė jas į ekrano cen- 
trą - dvi svariai tikroviškas raketas, griaudėjančias dangumi. Ne- 
tikėtas reginys stulbino. 

- Man atrodo, jie visai rimtai ketina pasistengti pataikyti į 
mus, - pasakė Fordas. 

Zafodas spoksojo į raketas apstulbęs. 

- Ėhė, tai bent! - pasakė jis. - Kažkas ten apačioje mėgina 
mus užmušti! 

- Siaubas, - pasakė Arturas. 

- Bet negi nesuprantate, ką tai reiškia? 

- Taip. Mes visi mirsime. 

- Teisingai, bet neminint to? 

- Neminint to?! 

- Tai reiškia, kad mes aptikome kažką svarbaus! 

- Ar galėtume kuo greičiau jų atsikratyti? 

Raketų atvaizdas ekrane didėjo kas sekundę. Dabar jos jau 

atsigręžė tiesiai į taikinį, todėl matėsi tik kovinės galvutės - atsuk- 
tos į juos. 

- Klausiu vien iš smalsumo, - - pasakė Trilijona, - ką mes ke- 
tiname daryti? 

- Tik jau nespirgėk, - pasakė Zafodas. 

- Ir viskas? - suriko Arturas. 

- Ne, mes taip pat imsimės... eee... atsakomųjų veiksmų, - at- 
sakė Zafodas, ištiktas staigaus panikos priepuolio. - Kompiuteri, 
kokių atsakomųjų veiksmų mes galėtume imtis? 

- Hm, bijau, bičiuliai, kad jokių, - atsakė kompiuteris. 

-.. ar šiaip ko, - pasakė Zafodas, - eee, - pasakė Zafodas. 

- Atrodo, kažkas blokuoja mano valdymo sistemas - iki smū- 
gio liko keturiasdešimt penkios sekundės. Prašau vadinti mane 
Edžiu, jeigu tai padės jums atsipalaiduoti. 

Zafodas pamėgino bėgti iškart keliomis vienodai lemtingomis 
kryptimis. 

- Teisingai! - tarė jis. - Eee... Reikia persijungti į rankinį laivo 
valdymą. 

- Tu sugebi jį vairuoti? - meiliai pasiteiravo Fordas. 

- Ne, o tu? 

- Ne. 

- Trilijona, o tu? 

- Ne. 

- Puiku, - aprimęs tarė Zafodas, - vairuosime jį visi drauge. 

- Ir aš nesugebu, - pasakė Arturas, pajutęs, kad atėjo metas 
apsispręsti. 

- Pats atspėjau, - pasakė Zafodas. - Nagi, kompiuteri, noriu 
pilno rankinio valdymo. Nedelsiant! 

- Prašom, - atsakė kompiuteris. 

Kelios nedidelės paskirstymo plokštės valdymo skyde nusly- 
do į įsprūdą, ir iš po jų iššoko valdymo prietaisų grupės; ant ke- 
leivių pabiro suplėšyto polietileno skutų bei sprogusio celofano 
kamuoliukų lietus: šiais valdymo prietaisais anksčiau dar niekas 
nesinaudojo. 

Zafodas niršiai vėpsojo į prietaisus. 

- Nagi, Fordai, - pasakė jis, - visu greičiu atgal ir dešimt 
laipsnių į dešinę. Arba kaip pats išmanai. 

- Sėkmės, bičiuliai, - sučiulbo kompiuteris, - iki smūgio liko 
trisdešimt sekundžių. 

Fordas vienu šuoliu pripuolė prie skydo; iš bėdos pažįstami 
atrodė vos keli jungikliai, taigi tais jis ir suspragsėjo. Laivas su- 
drebėjo i ir sužviegė - kreipiantieji reaktyviniai varikliai ėmė jį 
stumti į visas keturias puses vienu metu. Fordas paleido pusę ran- 


kenėlių; tada laivas apsisuko staigiu lanku ir nušvilpė atgal - sta- 
čiai link atskriejančių raketų. 

Iš sienų akimirksniu iššoko oro pagalviai - visi atsitrenkė į 
juos. Keletą sekundžių inercijos jėga laikė visus priplotus, gaudan- 
čius kvapą, negalinčius net krustelėti. Zafodas muistėsi ir spurdėjo 
it paklaikęs; galų gale jam pavyko kaip reikiant įspirti nedideliam 
svertui, kyšančiam iš valdymo pulto. 

Svertas atšoko. Laivas staigiai pasisuko ir nukaukė aukštyn. 
Baisi jėga sviedė įgulą skersai kabinos. Eordo “Keliautojo Kos- 
mostopu Vadovo Po Galaktiką" egzempliorius trenkėsi į kitą val- 
dymo plokštės sekciją; bendros pasekmės buvo tokios, kad “Va- 
dovas" pradėjo aiškinti visiems pageidaujantiems, kaip sėkmin- 
giausiai kontrabanda išvežti iš Antareso antarietiškas parakaišti- 
nes liaukas (persmeigta maža lazdele antarietiška parakaištinė 
liauka - šlykštus, tačiau baisiai populiarus kokteilių delikatesas, ir 
labai turtingi idiotai, norintys padaryti įspūdį kitiems labai turtin- 
giems idiotams, dažnai moka už jį labai dideles pinigų sumas), o 
laivas staiga ėmė kristi žemyn tarsi akmuo. 

Be abejo, maždaug apie tą laiką kažkuris įgulos narys ir įsi- 
gijo bjaurią mėlynę ant peties. Šitai būtina pabrėžti, kadangi, kaip 
jau minėjome, šiaip visi liks gyvi ir sveiki, o pražūtingosios bran- 
duolinės raketos galiausiai nepataikys į laivą. Įgulos saugumas ga- 
rantuotas. 

Kompiuteris pasakė: 

- Iki smūgio liko dvidešimt sekundžių, bičiuliai... 

- Tai įjunk gi vėl tuos prakeiktus variklius! - subaubė Zafo- 
das. 

- Ak, būtinai, bičiuli, - pasakė kompiuteris. 

Švelniai užriaumojo atgiję varikliai, laivas sklandžiai išlygino 
trajektoriją ir vėl nulėkė link raketų. 

Kompiuteris uždainavo. 

- Kai per audrą eini, - Smiaukrojančių balsu inkštė jis, - ne- 
nuleisk galvos... 

Zafodas klyktelėjo, kad kompiuteris užsičiauptų, bet jo bal- 
są nustelbė žvangesys, kurį visi, savaime aišku, palaikė žūties pra- 
džia. 

- Ir nesi... bijoki... tamsos! - kaukė Edis. 

Išlyginęs trajektoriją laivas, tiesą pasakius, išsilygino pilvu 
aukštyn, ir todėl dabar, kai visi gulėjo ant lubų, nė vienas jokiu 
būdu negalėjo pasiekti valdymo prietaisų. 

- Ten, kur baigiasi ji... - jausmingai traukė Edis. 

Dvi atgriaudėjančios prie laivo raketos išsiplėtė per visą ek- 
raną. 

-... dangus sužėruos... 

Bet nepaprastai laimingo atsitiktinumo dėka jos nespėjo pil- 
nutinai sukoreguoti kurso padrikai šokčiojančio laivo atžvilgiu, to- 
dėl pralėkė vos vos žemiau. 

- O jame vyturys užgiedos... Pakoreguotas smūgis - po pen- 
kiolikos sekundžių, bičiuliai... Prieš vėją žygiuok... 

Raketos žviegdamos apsigręžė ir vėl nėrė paskui laivą. 

- Va kaip, - žiūrėdamas į jas pasakė Arturas, - dabar tai jau 
mes tikrų tikriausiai mirsim, ar ne? 

- Norėčiau, kad liautumeisi tai kartojęs, - suriko Fordas. 

- Betgi aš teisus, o gal ne? 

- Taip. 

- Prieš lietų žygiuok, - dainavo Edis. 

Arturui dingtelėjo mintis. Jis vargais negalais atsistojo ir pa- 
sakė: 

- Kodėl niekas neįjungia to, kaip ten jį, Neįtikimumo Varik- 
lio? Tą tikriausiai kaip nors pasiektume. 

- Tu ką, išprotėjai? - pasakė Zafodas. - Deramai neužprogra- 
mavus galas žino kas gali atsitikti. 

- Ar šiuo metu tai taip jau svarbu? - šūktelėjo Arturas. 

- Nors svajones ir blaško audra, - dainavo Edis. 

Arturas užsiropštė ant vienos stebėtinai griozdiškos karnizo 
atbrailos sienos linkio ir lubų sandūroje. 

- Žygiuok, žygiuok su viltim širdyje... 

- Ar kas nors žino, kodėl Arturui nepavyksta įjungti Neįtiki- 
mumo Variklio? - šaukė Trilijona. 

- Ir neliksi vienišas, ne... Smūgis po penkių sekundžių, bu- 
vo neapsakomai malonu bendrauti su jumis, bičiuliai, laimink Die- 
ve... Nelik... si... vie... nišas... ne! 

- Sakau, - klyktelėjo Trilijona, - ar kas nors žino... 

O paskui atsitiko veriančio smegenis triukšmo ir šviesos 
sprogimas. 


AšTuoniolikras SkyRius 


O paskui atsitiko, kad “Aukso Širdis" ramiausiai lėkė savo 
keliu su gana patraukliai pertvarkytu interjeru. Patalpa truputį pa- 
didėjo, sienas dabino švelnūs pasteliniai žalios ir mėlynos spalvos 
atspalviai. Viduryje stovėjo sraigtiniai laiptai, vedantys kaip ir į 
niekur, laiptus supo šakoti paparčiai ir geltonos gėlės, o greta jų 
apskritame akmeniniame cokolyje tūnojo pagrindinis kompiuterio 
terminalas. Sumaniai išdėstytų šviestuvų bei veidrodžių dėka jau- 
teisi tarytum patekęs į oranžeriją, iš kurios matosi platus įmantriai 
išdailinto sodo sklypas. Oranžeriją juosė marmuriniai staleliai ant 
žavingai susivijusių suvirinto plieno kojų. Ilgiau pažiūrėjus į po- 
liruotą marmurinį paviršių, išryškėdavo blankūs instrumentų kon- 
tūrai, o juos palietus instrumentai tučtuojau materializuodavosi 
po jūsų rankomis. Pažvelgus į veidrodžius tam tikrų kampu, pa- 
aiškėdavo, kad juose atsispindi visi reikalingi stebėjimo duome- 
nys, nors anaiptol nebuvo aišku, nuo ko jie atsispindi. Iš tiesų vis- 
kas atrodė stulbinančiai gražiai. 

Išsidrėbęs ant pinto krėslo Zafodas Biblbroksas paklausė: 

- Kas, po velnių, atsitiko? 

- Na, aš tiesiog sakiau, - tarė išsitiesęs prie nedidelio basei- 
nėlio Arturas, - tas Neįtikimumo Variklio jungiklis va ten... 

Jis mostelėjo į tą pusę, kur anksčiau būta jungiklio. Dabar ten 
stovėjo puodas, o jame augo gėlė. 

- Bet kur mes? - prabilo Fordas, kuris sėdėjo ant sraigtinių 
laiptų, laikydamas rankoje puikiai atšaldytą Visagalaktinį Garga- 
liasprogdį. 

- Lygiai ten, kur ir buvome, manyčiau, - pasakė Trilijona, o 
visi nesuskaitomi veidrodžiai parodė nykaus Magratėjos pavir- 
šiaus vaizdą, vis dar besidriekiantį apačioje. 

Fordas taip ir pašoko. 

- Tai kur tada dingo raketos? 

Veidrodžiuose pasirodė naujas pritrenkiantis. vaizdas. 

- Atrodytų, - nepatikliai tarė Fordas, - kad jos virto vaza su 
petunijomis ir labai nustebusiu banginiu. 

- Kuomet Neįtikimumo Faktorius, - įsiterpė Edis, kuris nė 
trupučio nepasikeitė, - buvo lygus vienam iš aštuonių milijonų 
septynių šimtų šešiasdešimt septynių tūkstančių šimto dvidešimt 
aštuonių. 

Zafodas išvertė akis į Arturą. 

- Tai tu, žemieti, sugalvojai? - pasiteiravo jis. 

- Na, - pasakė Arturas, - aš tiktai... 

- Žinai ką, tai buvo puikus sumanymas. Sekundei įjungti Ne- 
įtikimumo Variklį, iš anksto nesuaktyvinus apsauginių ekranų. Ei, 
vaikeli, tu juk išgelbėjai mūsų gyvybes, žinai? 

- Ak, - atsakė Arturas, - na, tai tikrai nesvarbu... 

- Tikrai? - tarė Zafodas. - Puiku, tai ir pamiršk. Gerai, kom- 
piuteri, nutupdyk laivą. 

- Bet... 

- Pasakiau - baisiai 

Dar vienas dalykas, apie kurį niekas nepagalvojo - tai faktas, 
kad priešingai bet kokiam įtikimumui kelių mylių aukštyje virš 
svetimos planetos atsidūrė staiga sutvertas kašalotas. 

O kadangi tokia aplinka netinka gyventi banginiams - vos 
spėjęs apsiprasti su savo banginiškuoju tapatumu, šis nelaimingas, 
nekaltas sutvėrimas jau turėjo apsiprasti su tuo, kad daugiau ne- 
beteks būti banginiu. 

Štai nesutrumpintas jo minčių įrašas nuo tos akimirkos, kai 
prasidėjo banginio gyvenimas, iki tos akimirkos, kai jis baigėsi. 

Banginis galvojo: 

Ak... Kas čia atsitiko? 

Ee, atleiskite, kas aš toks? 

Ar girdite? 

Kodėl aš čia? Koks mano gyvenimo tikslas? 

Ką aš turiu omenyje, galvodamas, kas esu? 

Nusiramink, nagi, valdykis... ak! Įdomus pojūtis - ką jis 
reikštų? Tarytum ir koks... žiovulio, kutulio pojūtis mano... ma- 
no... Ką gi, atrodo, turėčiau pradėti atradinėti daiktų pavadinimus, 
jeigu noriu ką nors pasiekti šiame - dėl aiškumo pavadinsiu tai pa- 
sauliu - taigi, mano, pavadinkime, skrandyje. 

Gerai. Ooo00, kuo toliau, tuo stipriau! Ir - ei! - kaip supras-. 
ti tą švilpiantį, riaumojantį garsą, lekiantį pro tai, ką aš staiga su- 
galvojau pavadinti savo galva? Gal reikėtų jį pavadinti... Vėju! Ar 
geras pavadinimas? Tiks... Gal vėliau, kai sužinosiu, kam jis rei- 
kalingas, surasiu jam tinkamesnį vardą. Jis tikriausiai nepapras- 
tai svarbus, nes be juokų atrodo, kad jo čia velniškai daug. Ei! O 
ten kas? Čia... Imkim ir pavadinkim tą daiktą uodega - taip, uode- 
ga. Ėhė! O juk aš galiu ja visai šauniai tvatyti, ar ne? Oho! Oho! 
Tai nepaprastai malonu! Neatrodo, kad iš to būtų kokios naudos, 
bet aš tikriausiai sužinosiu jos paskirtį vėliau. Nagi - ar man jau 


pavyko susidaryti nors kokį suprantamą aplinkos įvaizdį? 

Ne. 

Na, nieko, ei, tai juk iš tiesų nuostabu - reikia tiek daug su- 
žinoti, manęs laukia tiek naujovių - aš tiesiog svaigstu iš nekan- 
trumo... 

Betgi tas vėjas? 

Dabar tai jau tikrai jo čia baisybė, nagi, ar ne? 

Dar - oho! Ėhė! Koks ten dar daiktas, staiga pradėjęs artėti 
baisiu greičiu? Greitai, nepaprastai greitai? Toks didelis ir platus 
ir apvalus, jam reikia stambiai plačiai skambančio vardo, saky- 
kim... Oo... Stambus... apvalus... Gruntas! Kaip tik! Labai geras 
vardas - gruntas! 

Kažin, ar jis draugaus su manimi? 


+ 


Staiga pasigirdo drėgnas bumbtelėjimas, o paskui beliko ty- 
la. 


< 


Kad ir kaip atrodytų keista, vienintelė mintis, šmėkštelėjusi 
petunijų vazai bekrintant, buvo tokia: “Ak, ne, nejaugi vėl!" Dau- 
gybė žmonių įtaria, kad jei tiksliai žinotume, kodėl toji vaza su pe- 
tunijomis taip pagalvojo - išmanytume apie Visatos prigimtį ne- 
palyginamai daugiau, negu išmanome dabar. 


Devyniolikras SkyRius 


- Ar ir tą robotą vesimės? - paklausė Fordas, nedraugiškai 
žiūrėdamas į Marviną, kuris nerangiai susikūprinęs stovėjo po ne- 
aukšta palme. 

Zafodas trumpam atitraukė akis nuo veidrodinių ekranų, ro- 
dančių panoraminį nykaus krašto, kur jau nusileido “Aukso Šir- 
dis“, vaizdą. 

- + A, Androidą Paranoidą, - pasakė jis, - tai-ip, vesimės. 

- Bet kokia nauda iš roboto, apsėsto maniakinės depresijos? 

- Jums atrodo, kad jūs nelaimingi, - prabilo Marvinas, tarsi 
kreipdamasis į šviežią karsto įnamį, - o ką darytumėt, jeigu patys 
būtumėt maniakinės depresijos kamuojami robotai? Ne, neatsaky- 

kit, nesivarginkit - aš penkis tūkstančius kartų protingesnis už JUS, 
bet net aš nežinau atsakymo. Man įsisopa galvą vien pamėginus 
nusileisti iki jūsų mąstymo lygio. 

Trilijona išgriuvo pro savo kajutės duris. 

- Mano baltosios pelės pabėgo! - pasakė ji. 

Gilaus nerimo ir užuojautos išraiška nepasirodė nė viename 
Zafodo veide. 

- Velniop tavo baltas peles, - atsakė jis. 

Trilijona nuvėrė jį priekaištingu žvilgsniu ir vėl pranyko. 

Tikriausiai jos žodžiai būtų sukėlę didesnį susirūpinimą, jei- 
gu visi būtų žinoję, kad žmogiškos būtybės - tik trečia pagal pro- 
tavimo lygį gyvybės forma Žemės planetoje, o ne (kaip paprastai 
galvodavo patys bešališkiausi stebėtojai) antra. 


+ 


- Gerą dieną, berniukai. 

Balsas atrodė pažįstamas, bet drauge keistai kitoks. Jame 
skambėjo matriarchatiškas sniaukrojimas. Jis apsireiškė, įgulai 
priėjus prie šliuzo liuko, turinčio išvesti į planetos paviršių. 

Visi nustebę susižvalgė. 

- Tai kompiuteris, - paaiškino Zafodas, - aš aptikau, kad ja- 
me numatyta pagalbininko kritiškos padėties atveju individualy- 
bė, ir pagalvojau, kad gal ji pasirodys pravartesnė. 

- Taigi, jūsų laukia pirma diena nepažįstamos naujos plane- 
tos paviršiuje, - tęsė naujasis Edžio balsas, - todėl aš noriu, kad vi- 
si jaukiai ir šiltai apsitūlotumėte ir nežaistumėte su jokiais neklau- 
žadomis išverstakiais siaubūnais. 

Zafodas nekantriai pabarbeno į liuką. 

- Atsiprašau, - pasakė jis, - pasirodo, mums geriau pravers- 
tų logaritminė liniuotė. 

- Kaipgi! - riktelėjo kompiuteris. - Kas tai pasakė? 

- Gal malonėtum atidaryti šliuzą, kompiuteri? - stengdama- 
sis neįniršti tarė Zafodas. 

- Tik po to, kai tas, kuris taip pasakė, prisipažins, - nenusi- 
leido kompiuteris, užblokuodamas kelias sinapses. 

- O viešpatie, - sumurmėjo Fordas, atsišliejo į pertvarą ir pra- 
dėjo skaičiuoti iki dešimties. Jį baisiai neramino tai, kad mąstan- 
čios gyvybės formos vieną gražią dieną gali užmiršti, kaip tai da- 
roma. Žmogiškosios būtybės tik skaičiuodamos tegali pademonst- 
ruoti savo nepriklausomybę nuo kompiuterių. 

- Nagi! - griežtai tarė Edis. 

Zafodas pradėjo: 


- Kompiuteri... 

- Aš laukiu, - nutraukė jį Edis. - Jeigu prireiks, galiu laukti 
visą dieną. 

- Kompiuteri, - vėl pasakė Zafodas, neįstengdamas sugalvoti 
jokio subtilaus argumento kompiuteriui numaldyti ir nusprendęs, 
kad neverta varžytis su mašina ten, kur ji pranašesnė, - jei tu šią 
pat akimirką neatidarysi liuko, aš įsiveršiu tiesiai į centrinę tavo 
duomenų bazę ir perprogramuosiu tave labai dideliu kirviu, supra- 
tai? 

Sukrėstas Edis nutilo ir susimąstė. 

Fordas ramiai skaičiavo sau toliau. Tai beveik pats agresy- 
viausias dalykas, kokį galima padaryti kompiuteriui - lygiai tas 
pat, kaip artintis prie žmogiškos būtybės, kartojant: "Kraujas... 
Kraujas... Kraujas... Kraujas..." 

Pagaliau Edis tyliai prabilo: 

- Matau, kad mūsų santykiai - kažkas tokio, ką dar teks to- 
bulinti mums visiems. 

Ir liukas atsivėrė. 

Keliautojus nutvilkė ledinis vėjas; jie susiglaudė, kad būtų 
šilčiau, ir nuožulniu trapu žengė į bevaises Magratėjos dulkes. 

- Visa tai baigsis ašaromis, aš žinau! - šūktelėjo pavymui 
Edis ir vėl uždarė liuką. 

Po kelių sekundžių jis dar kartą atidarė ir uždarė liuką, paklu- 
sęs komandai, kuri užklupo jį visiškai netikėtai. 


DvidešimTAs SkyRius 


Penketas pavidalų pamažu slinko nykiais tyrais. Dalis peiza- 
žo buvo nuobodžiai pilka, dalis - nuobodžiai ruda, o likusieji plo- 
tai dar neįdomesni pažiūrėti. Kraštas priminė išdžiūvusią pelkę, 
kurioje nebeliko jokio augalėlio, užklotą maždaug colio storumo 
dulkių sluoksniu. Čia buvo labai šalta. 

Aiškiai matėsi, kad Zafodas nepatenkintas. Jis pats vienas 
nusliūkino sau, ir netrukus dingo iš akių už neaukšto kauburio. 

Vėjas badė Arturui akis ir ausis, gerklę Žnaibė troškus, retas 
oras. Tačiau skaudžiausiai kankino mintys. 

- Fantastiška, - pasakė jis, ir ausyse nemaloniai sutarškėjo 
nuosavas balsas. Retoje planetos atmosferoje garsas sklido ne- 
kaip. 

- Turiu pasakyti - na ir skylė, - pasakė Fordas. - Kačių krai- 

ke, ir tai būtų įdomiau. 

Jis vis labiau irzo. Galaktikoje šitiek žvaigždžių sistemų, ši- 
tiek planetų - daugelis jų laukinės, egzotiškos, kunkuliuojančios 
gyvybe, - ojam po penkiolikos tremties metų būtinai reikėjo atsi- 
durti šitokiame šiukšlyne! Net prekystalio su dešrelėmis nematy- 
ti. Jis pasilenkė ir pakėlė šaltos žemės grumstą, bet po juo nera- 
do nieko, dėl ko vertėtų sukarti tūkstančių šviesmečių kelią. 

- Ne, - nesutiko Arturas, - kaip tu nesupranti, aš juk pirmą 
kartą iš tikrųjų stoviu ant svetimos planetos paviršiaus... Ištisas 
naujas pasaulis!... Aišku, gaila, kad toks nuobodus. 

Trilijona susigūžė, krūptelėjo ir susiraukė. Būtų galėjusi pri- 
siekti, kad akies krašteliu pastebėjo nežymų, netikėtą judėjimą, bet 
kai pažvelgė į tą pusę, tepamatė gal už kokio šimto jardų pasili- 
kusį laivą - nejudantį ir tylų. 

Ji aprimo, kai po sekundėlės kitos visi pamatė stovintį ant 
kauburio ir mojantį prieiti Zafodą. 

Zafodas atrodė susijaudinęs, tačiau reta atmosfera ir vėjas ne- 
leido išgirsti, ką jis sako. 

Priartėjus prie grunto pakilumos pasirodė, jog ji apskrita - 
maždaug šimto penkiasdešimties jardų skersmens krateris. Išori- 
nis kraterio šlaitas buvo apdrabstytas juodais ir raudonais luitais. 
Visi stabtelėjo apžiūrėti vieno gabalo. Gabalas buvo drėgnas. Ga- 
balas buvo minkštas. | 

Jie staiga pasibaisėję suprato, kad čia šviežia banginiena. 

Ant kraterio briaunos jų laukė Zafodas. 

- Pažiūrėkite, - pasakė jis, rodydamas į daubą. 

Centre dryksojo sprogęs vienišo kašaloto, kuris gyveno taip 
valingas gokčiojimas Trilijonos gerklėje. 

- Manau, neverta bandyti jį palaidoti? - sumurmėjo Arturas 
- ir iškart pasigailėjo prasižiojęs. 

- Eime, - pasakė Zafodas, ir vėl pradėjo leistis į kraterį. 

- Kaip, į tą duobę? - paklausė siaubingai pasišlykštėjusi Tri- 
lijona. 

- Aha, - atsakė Zafodas, - einam, turiu jums šį tą parodyti. 

- Ir taip matom, - pareiškė Trilijona. 

- Ne šitą, - pasakė Zafodas, - kitką. Nagi, judinkitės. 

Visi dvejojo. 

- Einam, einam, - spyrėsi Zafodas, - aš radau angą į vidų. 

- Į vidų? - pasibaisėjo Arturas. 

- Į planetos vidų! Požeminį tunelį. Nukritęs banginis pralaužė 
skliautą, turėsime įeiti pro ten. Ten, kur jau penkis milijonus metų 
nežengė žmogaus koja, į giliausias paties laiko gelmes... 

Marvinas vėl pradėjo pašaipiai niūniuoti. 

Zafodas vožtelėjo robotui, ir tas nutilo. 

Krūpčiodami iš pasišlykštėjimo, visi nusekė paskui Zafodą 
žemyn į kraterį, iš visų jėgų stengdamiesi nežiūrėti į nelaimingą- 
jijo kūrėją. 

- Gyvi padarai, - melancholiškai tarė Marvinas, - gali jais 
bjaurėtis, gali jų nepaisyti, bėt neįmanoma jų mėgti. 

Pro banginiui nukritus atsiradusią įgriuvą matėsi galerijų ir 
tunelių tinklas, bet praeiti kliudė betono ir armatūros liekanos. Za- 
fodas buvo pradėjęs valytis kelią į vieną tunelį, bet Marvinas su- 
gebėjo tai atlikti kur kas greičiau. Iš tamsių užkaborių tvokstelė- 
jo priplėkęs oras, o kai Zafodas pašvietė žibintu - dulkėtoje prie- 
temoje beveik nieko nesimatė. Jis pasakė: - 

- Pasak legendų, didžiąją gyvenimo dalį magratėjiečiai pra- 
leisdavo požemiuose. 

- O kodėl? - paklausė Arturas. - Ar jie taip baisiai užteršė pa- 
viršių, o gal gyventojų buvo per daug? 

- Ne, nemanau, - atsakė Zafodas, - man atrodo, paviršiuje 
jiems tiesiog nelabai patiko. 

- Ar esi tikras, kad žinai, ką darai? - neramiai žvelgdama į 
tamsą pasiteiravo Trilijona. - Neužmiršk - kartą mus jau užpuo- 


- Klausyk, mažute, galiu patikinti, kad gyvų padarų skaičius 
šioje planetoje lygus nuliui, plius mes keturi, todėl negaiškime, 
pirmyn, į vidų. Hm, ei, žemieti... 

- Arturas, - pasakė Arturas. 

- Aha, gal galėtum, šitąjį, pasilikti su tuo robotu ir pasaugoti 
šitą tunelio galą, gerai? 

- Pasaugoti? - paklausė Arturas. - Nuo ko? Ką tik sakei, kad 
čia nieko nėra. 

 - Tai, na, tiesiog kad ramiau būtų, sutarėm? - pasakė Zafo- 
das. 

- Kam? Jums ar man? 

- Šaunuolis. Nagi, traukiam. 

Zafodas prasispraudė į tunelį, įkandin nusekė Trilijona ir 
Fordas. 

- Ką gi, tikiuosi, kad jūs visi labai pasigailėsite, - pasiskun- 
dė Arturas. 

- Nesijaudink, - patikino Marvinas, - taip ir bus. 

Įsižeidęs Arturas sutrepsėjo kojomis, paskui nutarė, kad ban- 
ginio kapas - ne pati tinkamiausia vieta trypti iš pykčio. 

Marvinas kurį laiką niauriai žiūrėjo į Arturą, paskui išsijun- 
gė. 

Zafodas sparčiai žingsniavo tuneliu. Jis velniškai nerimavo, 
bet mėgino tai nuslėpti ryžtinga eigastimi. Jis sukinėjo prožekto- 
rių į visas puses. Tamsių plytelių sienos buvo šaltos paliesti, oras 
- troškus ir priplėkęs. 

- Va, o ką aš jums sakiau? - pasakė jis. - Gyvenama plane- 
ta. Magratėja. 

Ir ryžtingai nuskubėjo tolyn per grindų plyteles dengiantį pur- 
vą bei šlamštą. 

Trilijona negalėjo nepalyginti tunelio su Londono metro - tik 
ten ne taip baisiai prišnerkšta. 

Tarpais sienų plytelės užleisdavo vietą didžiulėms mozai- 
koms - nesudėtingiems kampuotiems ryškiaspalviams ornamen- 
tams. Trilijona sustojo prie vieno ornamento ir pradėjo jį tyrinė- 
ti, bet kokios nors prasmės aptikti nepavyko. Ji šūktelėjo Zafodui: 

- Ei, ar tu bent iš tolo nutuoki, ką galėtų reikšti tie keisti sim- 
boliai? 

- Man atrodo, tai tiesiog kažkokie keisti simboliai, - net ne- 
atsisukdamas atsakė Zafodas. 

Trilijona gūžtelėjo pečiais ir nuskubėjo paskui jį. 

Kartkartėmis tai kairėje, tai dešinėje pasitaikydavo durys, ve- 
dančios į nedideles patalpas, kuriose Fordas aptiko gausybę ap- 
leistos kompiuterinės įrangos. Jis nusitempė Zafodą į vieną kam- 
barį pažiūrėti. Kartu įėjo Trilijona. 

- Žiūrėk, - tarė Fordas, - tu manai, kad čia Magratėja... 

- Aha, - atsakė Zafodas, be to, girdėjom tą balsą, teisingai? 

- Gerai, aš patikėjau, kad čia Magratėja - bent kol kas. Bet tu 
dar nė žodeliu neprasitarei apie tai, kaip, Galaktika rautų, tu ją ra- 
dai. Tikrai nepanašu, kad būtum paprasčiausiai susiieškojęs ją 
žvaigždėlapyje. 

- Tyrimai. Valstybiniai archyvai. Samdyti sekliai. Pora taik- 
lių spėjimų. Lengva. 

- O paskui pavogei “Aukso Širdį", kad turėtum kuo skristi 
ieškoti Magratėjos? 

- Aš pavogiau tą laivą, kad galėčiau ieškoti įvairiausių daly- 


- Įvairiausių dalykų? - nustebo Fordas. - Pavyzdžiui, kokių? 
- Nežinau. 

- Ką? 

- Aš pats nežinau, ko ieškau. 


- Kodėl? 

- Todėl... Todėl... Man atrodo, tikriausiai todėl, kad jei žino- 
čiau - negalėčiau ieškoti. 

- Tu ką, iš proto išsikraustei? 

- Šitos galimybės aš dar neapsvarsčiau, - tyliai tarė Zafodas, 
- žinau pats apie save tik tiek, kiek įstengia išsiaiškinti mano pro- 
tas dabartinėje būsenoje. O kaip tik dabartinė būsena yra prasta. 

Visi ilgokai tylėjo; Fordas spoksojo į Zafodą, staiga nepa- 
prastai sunerimęs. 

Galiausiai Fordas prašneko: 

- Klausyk, senasis drauguži; jei nori... 

- Ne, palauk... Pasakysiu vieną dalyką, - pasakė Zafodas. - 
Aš daug ką darau nepagalvojęs. Man šauna mintis kažką padaryti 
- ir, oplia, kodėl ne, taip ir darau. Sumanau tapti Galaktikos Pre- 
zidentu - taip ir atsitinka, visai nesunku. Nusprendžiu pasivogti tą 
laivą. Nusprendžiu ieškoti Magratėjos - ir viskas susiklosto savai- 
me. Taip, teisybė, aš apgalvoju, kaip galima tai padaryti geriau- 
siai, bet pasiseka visada. Lyg turėtum Galaktikredito kortelę, kuri 
galioja, nors tu niekuomet niekam nesiunti čekių. Bet kada tik su- 
stoju ir pradedu galvoti - kodėl norėjau kažką padaryti? kaip su- 
galvojau, kokiu būdu tai padaryti? - mane apima labai stiprus troš- 
kimas tuojau pat liautis galvojus. Lygiai kaip dabar. Man nepa- 
prastai sunku kalbėti apie tai. 

Zafodas užsikirto. Kurį laiką viešpatavo tyla. Paskui jis su- 
siraukė ir prabilo: 

- Šiąnakt vėl sunerimau dėl to. Dėl fakto, kad dalis mano 
smegenų, atrodo, veikia nepatenkinamai. Paskui man šovė į gal- 
vą, kad jeigu jau šitaip - tai gal kažkas kitas naudojasi mano protu 
ir peša iš jo geras mintis, neatsiklausdamas manęs. Suvedžiau abi 
mintis į vieną ir nusprendžiau, kad tikriausiai tas kažkas tyčia ųž- 
blokavo dalį mano smegenų, ir būtent todėl aš negaliu ja naudo- 
tis. Pradėjau spėlioti, ar nepavyktų kaip nors patikrinti. 

Nuėjau į laivo ligoninę ir prisijungiau prie encefalografo mo- 
nitoriaus. Patikrinau abi savo galvas visais svarbiausiais būdais - 
atlikau visus testus, kuriais manę tikrino vyriausybinės medicinos 
pareigūnai, prieš oficialiai pripažindami, kad man galima patikėti 
Prezidento postą. Nieko neaptikau. Bent nieko netikėto. Testai pa- 
liudijo, kad esu protingas, lakios vaizduotės, neatsakingas, nepa- 
tikimas ekstravertas - nieko nenuspėjamo. Ir jokių kitų anomali- 
jų. Todėl aš pradėjau išradinėti naujus testus - tiesiog kaip paklius. 
Nieko. Tada pamėginau sutapdinti vienos galvos testavimo rezul- 
tatus su kitos galvos testavimo rezultatais. Ir vėl nieko. Galų ga- 
le apkvaitau, nes nutariau, kad visa tai ne daugiau kaip paranojos 

priepuolis. Bet prieš galutinai pasiduodamas dar paėmiau sutap- 
dintąjį atvaizdą ir pažiūrėjau į jį pro žalią filtrą. Prisimeni - kai 
buvau mažas, aš visuomet prietaringai garbinau žalią spalvą? Vis 
norėjau tapti prekybinio laivo pilotu. 

Fordas linktelėjo. 

- Tada - kaipgi - pamačiau, - pasakė Zafodas, - aiškiai kaip 
dieną. Ištisa skiltis abiejų smegenų sandūroje sąveikauja vien tar- 
pusavyje ir su niekuo daugiau aplinkui. Kažkoks niekšas pridegino 
visas sinapses ir elektroniškai pažeidė abi izoliuotas smegenėlių 
dalis. 

Priblokštas Fordas tik akis išvertė. Trilijona išblyško. 

- Kažkas šitaip tave sužalojo? - sukuždėjo Fordas. 

- Aha. 

- Bet ar tu bent nujauti kas? Arba kodėl? 

- Kodėl? Aš galiu tik spėlioti. Užtat tikrai žinau, kas tasai 
niekšas. 

- Žinai? Iš kur tu žinai? 

- Nes pridegintose sinapsėse įlydyti inicialai. Jis juos ten pa- 
liko, kad aš pamatyčiau. 

Pasibaisėjęs Fordas žvelgė į Zafodą, jausdamas, kaip ima 
šiurpti oda. 

- Inicialai? Įdeginti tavo smegenyse? 

- Aha. 3 

- Na ir kokie gi tie inicialai, dėl Dievo meilės? 

Zafodas kurį laiką žiūrėjo į Fordą tylėdamas. Paskui nusisu- 
ko. 

-“Z.B.", - tyliai tarė jis. 

Tą akimirką už jų žvangėdamas užsitrenkė plieninis skląstis, 
0 į patalpą pradėjo tekėti dujos. 

- Apie tai papasakosiu vėliau, - sušvokštė Zafodas, ir visi 
trys prarado sąmonę. 


Dvidešimr PiRmas SkyRius 


Arturas suirzęs slampinėjo Magratėjos paviršiumi. 

Rūpestingasis Fordas paliko jam savąjį “Keliautojo Kosmo- 
stopu Vadovą Po Galaktiką", kad nereikėtų nuobodžiauti. Arturas 
spustelėjo kelis pirmus pasitaikiusius mygtukus. 


“Keliautojo Kosmostopu Vadovas Po Galaktiką" - labai 


nenuosekliai sudaryta knyga, joje yra nemaža epizodų, kuriuos 
redaktoriai įtraukė vien todėl, kad tuomet jiems tai atrodė įdo- 
mu. 

Vienas tokių epizodų (tas, kurį dabar netyčia aptiko Artu- 
ras) pasakoja, jei neklystame, apie tai, ką patyrė toksai Sukis 
Klydelis, romus jaunas Maksimegalono Universiteto studentas, 
kuris studijavo senovės filosofiją, transformacinę etiką bei isto- 
rinę bangų darnumo teorijos sampratą, ir pasiekė nepaprastai 
aukštų rezultatų, bet staiga, kiaurą naktį su Zafodu Biblbroksu 
gėręs Visagalaktinius Gargaliasprogdžius, ėmė vis labiau domė- 
tis klausimu, kas gi atsitiko visiems šuntams, kuriuos jis nusipir- 
ko per keletą pastarųjų metų. 

Prasidėjo ilgas kruopščių tyrinėjimų periodas, kurio metu 
studentas aplankė visus žymesnius prarastų šuntų centrus visoje 
Galaktikoje, ir galų gale paskelbė keistą teorijėlę, kuri tuo me- 
tu gerokai suaudrino viešąją vaizduotę. Kažkur kosmose, teigė 
studentas, tarp visų planetų, kuriose gyvena humanoidai, repti- 
loidai, žuvoidai, vaikščiojantys medžioidai bei superišmintingi 
šešėliai pamėlę, yra ir planeta, skirta išimtinai šuntiškoms gyvy- 
bės formoms. Ir kaip tik į šią planetą veržiasi visi neprižiūrimi 
šuntai: jie patyliukais pasprunka pro spragas erdvėje į pasau- 
lį, kuriame, jų žiniomis, bus galima mėgautis nepakartojama 
šuntiška gyvensena, jausti labai šuntiškai orientuotas paskatas, 
ir apskritai patirti šuntišką gero gyvenimo atitikmenį. 

Teorija yra teorija: viskas buvo puiku ir miela, kol Sukis 
Klydelis netikėtai pareiškė iš tiesų aptikęs tokią planetą ir kurį 
laiką ten dirbęs - vairavęs pigių žalių įtraukų šeimos limuziną; 
tuomet studentas buvo suimtas, uždarytas, parašė knygą, 0 ga- 
liausiai tapo ištremtas už mokesčių nemokėjimą - paprastai toks 
likimas laukia visų, kurie negali ištverti viešai neapsikvailinę. 

Kai vieną dieną pagal tas kosmines koordinates, kurios, 
Klydelio tvirtinimu, žymėjo tą planetą, buvo pasiųsta ekspedicija 
- teaptiktas tik nedidelis asteroidas, kuriame gyveno vienišas se- 
nis, be paliovos tvirtinęs kad viskas netiesa; tačiau vėliau paaiš- 
kėjo, kad jis meluoja. 

Šiaip ar taip, lieka neatsakyta į klausimus apie kasmet pa- 
slaptingai pervedamus į Klydelio sąskaitą Brentisvogeno banke 
60000 Altairo dolerių, ir, suprantama, apie nepaprastai pelnin- 
gą Zafodo Biblbrokso prekybą padėvėtais šuntais. 


Perskaitęs epizodą, Arturas padėjo knygą. 
Robotas vis dar sėdėjo kur sėdėjęs tarsi negyvas. 
Arturas atsistojo ir užkopė į kraterio viršų. Apėjo aplinkui 

kraterį. Pažiūrėjo į didingai besileidžiančias Magratėjos saules. 

Vėl grįžo į kraterį. Pažadino robotą, nes jau geriau pasišne- 
kėti su maniakinės depresijos kamuojamu robotu, negu visai su 
niekuo. 

- Temsta, - pasakė jis, - pažiūrėk, robote, jau pasirodė 
žvaigždės. 

Žiūrint iš tamsaus ūko vidurio matosi labai nedaug žvaigž- 
džių, ir tos pačios labai neryškios - bet matosi. 

Robotas klusniai pažvelgė į jas, paskui atgal į Arturą. 

- Žinau, - pasakė jis, - siaubas, ar ne? 

- Bet koks saulėlydis! Keisčiausiuose sapnuose nesu regėjęs 
nieko panašaus... Dvejetas saulių! Atrodo, lyg erdvėje tirptų ug- 
niniai kalnai. 

- Mačiau, - tarė Marvinas, - šlamštas. 

- Ten, kur gyvenau aš, tebuvo tik viena saulė, - nesiliovė Ar- 
turas, - žinai, aš kilęs iš Žemės planetos. 

- Žinau, - tarė Marvinas, - tu šneki apie tai be perstojo. 
Skamba siaubingai. | 

- Oi, ne, tai buvo nuostabi vieta. 

- Ar ten buvo vandenynų? 

- O taip, - atsidusęs pasakė Arturas, - didžiuliai, platūs, ban- 
guojantys mėlyni vandenynai... 

- Negaliu pakęsti vandenynų, - pareiškė Marvinas. 

- Pasakyk, - pasiteiravo Arturas, - ar tu gerai sutari su kitais 
robotais? 

- Neapkenčiu jų, - atsakė Marvinas. - Kur tu eini? 

Arturui jau buvo per daug. Jis vėl atsistojo ir pasakė: 

- Manau, dar truputį pasivaikščiosiu. 

- Negaliu priekaištauti, - pasakė Marvinas, ir per sekundę su- 
skaičiavęs devyniasdešimt septynis tūkstančius milijonų avių už- 
migo. 

Arturas padaužė rankomis sau per šonus, bandydamas pri- 
versti kraujotaką bent truputį smagiau dirbti jai priklausantį dar- 
bą. Ir vėl pradėjo ropštis kraterio šlaitu. 

Kadangi atmosfera buvo tokia reta ir kadangi nebuvo mėnu- 
lio, naktis užslinko labai staigiai ir jau buvo baisiai tamsu. Todėl 
Arturas pastebėjo senį tik tada, kai atsitrenkė į jį. 


Dvidešimr AnTRAS SkyRius 


Tasai stovėjo nugara į Arturą ir žiūrėjo, kaip horizonto juo- 
dumoje tirpsta paskutinieji šviesos blyksniai. Jis buvo aukštokas, 
pagyvenęs, vilkėjo vien ilgą pilką tuniką. Kai jis atsisuks, Arturas 
pamatys liesą ir taurų, išvargusį, tačiau malonų veidą - tokį vei- 
dą, kokiu taip ir norisi pasitikėti. Bet senis dar neatsisuko - net kai 
Arturas klyktelėjo iš nustebimo. 

Pagaliau paskutiniai saulių spinduliai visiškai pradingo, ir se- 
nis atsigręžė. Ant jo veido iš kažkur krito šviesa, o kai Arturas ap- 
sidairė, ieškodamas tos šviesos šaltinio - pamatė už keleto jardų 
bestovint nedidukę keistą skraidyklę; Arturas pagalvojo, kad ten 
nedidelis sklandytuvas. Aparatas ir skleidė blankiąją šviesą. 

Vyriškis pažvelgė į Arturą kažkaip liūdnai. 

- Vizitui į mirusią mūsų planetą jūs pasirinkote šaltą naktį,- 
pasakė jis. 

- Kas... kas jūs toks? - sumikčiojo Arturas. 

Žmogus nusuko žvilgsnį. Jo veidu tarytum vėl nuslinko liū- 
desio šešėlis. 

- Mano vardas nesvarbus, - pasakė jis. 

Atrodė, senį kažkas neramina. Jis aiškiai nenorėjo leistis į po- 
kalbį. Arturas visai sutriko. 

- Aš... ee... Jūs mane išgąsdinot, - užsikirsdamas pasakė jis. 

Vyriškis vėl pažiūrėjo į jį ir vos pastebimai kilstelėjo anta- 
kius. 

- Hmmm? - tarė jis. 

- Aš sakiau, kad jūs mane išgąsdinot. 

- Nesibaiminkite - aš neketinu jūsų skriausti. 

Arturas rūsčiai pažiūrėjo į senį ir pasakė: 

- Bet jūs šaudėt į mus! Tos raketos ten... 

Vyriškis įdėmiai apžiūrinėjo kraterio duobę. Neryškus Mar- 
vino akių švytėjimas metė blankius raudonus atšvaistus ant di- 
džiulio banginio lavono. 

Vyriškis negarsiai sukikeno. 

- Automatinė apsauga, - pasakė jis ir tyliai atsiduso, - seno- 
viniai kompiuteriai, išrikiuoti planetos gelmėse, skaičiuoja tamsius 
tūkstantmečius, ir amžiai sunkiai slegia dulkėtas jų duomenų ba- 
zes. Man atrodo, jie retkarčiais pašaudo vien dėl įvairumo. 

Jis rimtai pažvelgė į Arturą ir tarė: 

- Žinote, aš didelis mokslo gerbėjas. 


- Ak... Ee, iš tiesų? - pasakė Arturas, kurį pradėjo trikdyti 
keista, maloni vyriškio elgsena. 

- O, taip, - atsakė senis ir vėl paprasčiausiai liovėsi šnekėjęs. 

- Ak, - pasakė Arturas, - eee... 

Jį apėmė keistas jausmas - jautėsi lyg meilužis, kurį svetima- 
vimo akto metu nustebina moteriškės vyras, kuris atklysta į kam- 
barį, persimauna kelnes, mesteli kelis nereikšmingus sakinius apie 
orą ir vėl išeina sau. 

- Atrodo, jūs nerimaujate, - mandagiai užjausdamas tarė se- 
nis, 

- Ee, ne... O gal taip. Tiesą pasakius, suprantate, mes tikrai 
nesitikėjome ką nors sutiksią, štai kaip. Aš lyg ir galvojau, kad jūs 
visi išmirėte, ar kaip... 

- Išmirėme? - pasakė senis. - Viešpatie pasigailėk, ne, mes 
tiktai miegojome. 

- Miegojote? - nepatikliai paklausė Arturas. 

- Taip, žinote, kol baigsis ekonominis nuosmukis, - atsakė se- 
nis, kuriam tarytum visiškai nerūpėjo, ar Arturas supranta bent Žo- 
dį iš to, kas jam kalbama, ar ne. 

Arturui vėl teko jį raginti. 

- Koks ekonominis nuosmukis? 

- Na, suprantate, prieš penkis milijonus metų Galaktikos eko- 
nomika žlugo, ir turint omenyje, kad planetų gaminimas pagal už- 
sakymą - gana brangus malonumas, suprantate... 

Jis nutilo, pasižiūrėjo į Arturą ir rimtai pasiteiravo: 

- Jūs žinote, kad mes gaminome planetas, ar ne? 

- Na, taip, - atsakė Arturas, - aš maždaug taip ir supratau. 

- Žavingas darbas, - tarė senis, ir jo akyse sužibo ilgesinga 
šviesa, - aš visados labiausiai mėgau projektuoti pakrantes. Kadai- 
se patirdavau begalinį džiaugsmą, gamindamas fjordų įrantas... Et, 
kaip ten bebūtų, - tęsė jis, bandydamas prisiminti, apie ką šnekėjo, 
- paklausa smuko, todėl mes nusprendėme, kad bus žymiai ra- 
miau, jei tiesiog pamiegosime, kol truks nuosmukis. Todėl už- 
programavome kompiuterius, kad mus atgaivintų, kai krizė baig- 
sis. 

Vyriškis užgniaužė vos pastebimą žiovulį ir tęsė: 

- Matote, kompiuteriai prijungti prie Galaktinės biržos kai- 
nų rodyklės, taigi mes visi turėtume būti prikelti, kai visi kiti bus 
tiek atgaivinę ekonomiką, kad įstengtų įpirkti gana nepigias mū- 
sų paslaugas. 

Arturą, ištikimą kairiosios pakraipos laikraščių skaitytoją, ši- 
tai giliai sukrėtė. 

- Juk šitaip elgtis visai negražu, ar ne? 

- Nejaugi? - romiai paklausė senis. - Atleiskite, aš truputį at- 
silikęs. 

Jis parodė į kraterio gilumą ir tarė: 

- Ar tas robotas jūsų? 

- Ne, - pasigirdo iš kraterio spigus metalinis balsas, - aš pats 
savo. 

- Jei galima vadinti jį robotu, - sumurmėjo Arturas. - Tai jau 
veikiau kažkokia elektroninė aikštijimosi mašina. 

- Pasikvieskite jį, - tarė senis. 

Arturas beveik nustebo, išgirdęs senio balse netikėtai su- 
skambusią ryžtingumo gaidelę. Jis šūktelėjo Marvinui; tas užsi- 
rioglino šlaitu, kuo iškalbingiau vaidindamas apšlubusį, nors vi- 
sai nebuvo apšlubęs. 

- Geriau pagalvojus, - tarė senis, - palikite jį čia. Jūs priva- 
lote vykti su manimi. Prasideda reikšmingi įvykiai. 

Senis grįžtelėjo savo laivo link; laivas - nors joks pastebimas 
signalas nebuvo duotas - dabar tyliai sklendė per tamsą artyn. 

Arturas pažiūrėjo į Marviną - tas dabar ne ką prasčiau suvai- 
dino vargingą apsisukimą ir vėl pradėjo sunkiai kėblinti atgal į 
kraterį, murmėdamas panosėje tylius prakeiksmus. 

- Nagi, - šūktelėjo senis, - eime, kitaip pavėluosite. 

- Pavėluosiu? - pasakė Arturas. - Kur? 

- Kuo jūs vardu, žmogau? 

- Dentas. Arturas Dentas, - atsakė Arturas. 

- Pavėluosite, tai yra, tapsite velioniu Dentasarturasdentu, - 
griežtai pareiškė senis. - Čia, suprantama, toks grasinimas. 

Nuvargusiose, senose jo akyse vėl sutvisko ryžtas. 

- Aš pats niekuomet nemokėjau įtikinamai grasinti, bet esu 
girdėjęs, kad grasinimai kartais būna labai veiksmingi. 

Arturas tik sumirksėjo. 

- Kokia keista asmenybė, - sumurmėjo pats sau. 

- Atleiskite? - tarė senis. 

- Ak, nieko, atsiprašau, - visai sutrikęs pasakė Arturas. - Na, 
tai kur mes keliausime? 

- Į mano oromobilį, - atsakė senis, rodydamas lipti į tyliai nu- 
sileidusią prie pat jų mažiną. - Mes leisimės į pačias planetos gel- 
mes, kur kaip tik šią akimirką gaivinama senoji rasė, išmiegojusi 
penkis milijonus metų. Magratėja bunda. 

Sėsdamasis greta senio, Arturas nevalingai krūptelėjo. Jį ne- 
ramino įvykių keistumas, tylus staiga pakilusios aukštai į naktinį 
dangų skraidyklės plūduriavimas. 

Jis pažiūrėjo į senį, kurio veidas bolavo blankioje mažyčių 
prietaisų skydo lempelių šviesoje. 

- Atleiskite, - paklausė jis, - koks, tiesą sakant, jūsų vardas? 

- Mano vardas? - prabilo senis, ir jo veide vėl šmėkštelėjo tas 
pats nenusakomas liūdesys. Senis patylėjo. Paskui pasakė: - Ma- 
no vardas... Personažas. 

Arturas taip ir žagtelėjo. 

- Atleiskite, nenugirdau? - suvebleno jis. 

- Personažas, - ramiai pakartojo senis. 

- Personažas?! 

Senis niūriai pažiūrėjo į Arturą. 

- Sakiau, kad vardas nesvarbus. 

Oromobilis lėkė skradžiai nakties. 


DvidešimT TREčias SkyRius 


Reikšmingas ir plačiai žinomas faktas: daiktai ne visada to- 
kie, kokie atrodo. Pavyzdžiui, Žemės planetoje žmogus visuomet 
įsivaizdavo esąs protingesnis už delfinus, nes šitiek daug išrado - 
ratą, Niujorką, karus ir taip toliau; tuo tarpu delfinai tiek ir tevei- 
kė, kad tvarsėsi vandenyje ir linksminosi. Bet delfinai, priešingai, 
visuomet tikėjo esą žymiai pranašesni už žmogų - kaip tik dėl tų 
pačių priežasčių. 

Kaip beatrodytų keista, delfinai iš anksto žinojo apie neišven- 
giamą Žemės planetos sunaikinimą, ir ne kartą mėgino perspėti 
žmoniją apie gresiantį pavojų; bet dauguma jų pranešimų buvo 
klaidingai palaikyti žaismingais bandymais stumdyti sviedinius 
bei švilpavimais, prašinėjant gardžių kąsnelių, taigi galų gale jie 
liovėsi mėginę ir prieš pat atvykstant vogonams paliko Žemę sa- 
vais persikėlimo būdais. 

Paskutinysis delfinų pranešimas buvo palaikytas nuostabiai 
įmantriu mėginimu atlikti dvigubą atbulinį saltomortale pro lan- 
ką, tuo pat metu švilpaujant “Jungtinių Valstijų Vėliavos" melo- 
diją, tačiau iš tikrųjų žinia skambėjo taip: “Sudie, ir ačiū už žu- 
vis!" 

Faktiškai planetoje tik vienos rūšies gyvūnai išmintimi pra- 
noko delfinus; ir jie didžiumą laiko praleisdavo psichotyrinėjimų 
laboratorijose, sukdami ratus bei atlikinėdami siaubingai puikius 
ir subtilius žmogaus tyrinėjimus. Tai, kad žmonija vėlgi visiškai 
neteisingai suprato tuos tarpusavio santykius, kuo tiksliausiai ati- 
tiko šių būtybių planus. 

Dvidešim7 KErviRTAS SkyRius 


Oromobilis tyliai sklendė per šaltą tamsą - vienišas blankios 
šviesos blyksnis, visiškai apleistas Magratėjos nakties juodumo- 
je. Jis lėkė greitai. Arturo bendrakeleivis atrodė paskendęs nuosa- 
vose mintyse, o kai Arturas dar porą kartų pamėgino jį prašnekinti 
- paprasčiausiai paklausdavo, ar Arturui patogu, paskui vėl nutil- 
davo. 

Arturas bandė nuspėti skridimo greitį, tačiau anapus iliumi- 
natorių viešpatavo absoliuti tamsa, todėl nepavyko rasti jokio at- 
skaitos taško. Skraidyklė lėkė taip švelniai ir sklandžiai, kad be- 
veik galėjai patikėti, jog ji visai nejuda. 

Paskui tolumoje pasirodė mažytis šviesos taškelis; per kelias 
sekundes jis padidėjo taip, kad Arturas, supratęs, kokiu neįtikėtinu 
greičiu jis artėja, pradėjo spėlioti, kas gi čia per laivas. Spoksojo 
įtempęs akis, bet neįžiūrėjo jokio aiškaus pavidalo; staiga išsigan- 
dęs aiktelėjo - skraidyklė netikėtai nėrė žemyn ir pasileido link 
šviesulio, tarsi ketindama jį taranuoti. Santykinis greitis atrodė 
siaubingas, ir Arturas nespėjo net padoriai įkvėpti - o viskas jau 
baigėsi. Paskui laivelis tarytum paskendo beprotiškoje sidabrinėje 
migloje. Vos nenusilauždamas sprando, Arturas atsigręžė atgal ir 
pamatė mažytę juodą dėmelę, greitai mažėjančią tolumoje; praėjo 
kelios sekundės, ko! jis suprato, kas atsitiko. 

Jie įlėkė į išraustą grunte tunelį. Milžiniškas greitis buvo jų 
laivo greitis šviesiosios dėmės - nejudančios angos Žemėje, vartų 
į tunelį - atžvilgiu. Beprotiškas sidabrinis švytėjimas - tai žiedi- 
nė tunelio siena; 0 tuneliu jie lekia, atrodo, kelių šimtų mylių per 
valandą greičiu. 

Pasibaisėjęs Arturas užsimerkė. 

Praėjus ilgokam laikui (trukmės net nemėgino nustatyti) pa- 
juto, kad greitis truputį sumažėjo, o dar po kurio laiko suvokė, kad 
laivas palaipsniui švelniai stoja. 

Jis vėl atsimerkė. Jie vis dar buvo sidabriniame tunelyje - 
nardė nelyginant šaudyklė kažkuo panašiu į gausybės besikryžiuo- 
jančių viename taške koridorių rezginį. Galų gale sustojo nedide- 
lėje apvalioje plieninėje kameroje. Čia baigėsi dar keletas tunelių, 
o tolimiausiame patalpos gale Arturas pamatė didžiulį blankios, 
erzinančios šviesos apskritimą. Šviesa erzino todėl, kad apgaudi- 
nėjo akis: buvo neįmanoma žmoniškai į ją įsižiūrėti anei atspėti, 
ar ji toli, ar arti. Arturas spėjo (visai neteisingai), jog ten veikiau- 

siai ultravioletinė šviesa. 

Personažas atsigręžė ir pažvelgė į Arturą rimtomis senomis 
akimis. 

- Žemieti, - prabilo jis, - dabar mes esame pačiose Magratė- 
jos gelmėse. 

- Iš kur jūs žinote, kad aš žemietis? - pasiteiravo Arturas. 

- Sie dalykai taps jums aiškūs, - švelniai ištarė senis, - ar 
bent, - pridūrė šiek tiek dvejojančiu balsu, - aiškesni nei šiuo metu. 

Jis kalbėjo toliau: 

- Turėčiau perspėti, kad patalpa, į kurią netrukus pateksime, 
yra, tiesą sakant, ne šioje planetoje. Ji truputį per... didelė. Netru- 
kus mes žengsime pro vartus, vedančius į didoką hipererdvės plo- 
tą. Jums gal pasirodys nelabai smagu. 

Arturas neramiai kažką suvebleno. 

Personažas palietė mygtuką ir nelabai paguodžiančiai pridū- 
rė: 

- Aš tai tiesiog pakraupstu. Stipriai laikykitės. 

Skraidyklė nėrė stačiai į šviesos ratą, ir staiga Arturas gana 
aiškiai suprato, kaip atrodo begalybė. 

Iš tikrųjų ten buvo ne begalybė. Pati begalybė atrodo plokš- 
čia ir neįdomi. Žiūrėjimas į naktinį dangų - tai žiūrėjimas į bega- 
lybę: atstumas nesuvokiamas, taigi ir bereikšmis. Patalpa, kurio- 
je išniro skraidyklė, anaiptol nebuvo begalinė - ji tiesiog buvo la- 
bai, labai didelė, tokia didelė, jog kėlė begalybės įspūdį žymiai 
sėkmingiau, negu pati begalybė. 

Visi Arturo pojūčiai pakriko, kai lėkdamas milžinišku grei- 
čiu - jis žinojo, kad oromobilis skrieja nepaprastai greitai - laivas 
lėtai kopė aukštyn, o vartai, pro kuriuos įskrido, pasiliko toli už- 
pakalyje ir pavirto neįžvelgiamu taškeliu žvilgančioje sienoje. 

Siena. 

Siena tyčiojosi iš vaizduotės - viliojo ją ir slėgė ją. Siena bu- 
vo tokia pribloškiančiai milžiniška ir nenusakoma, jog nepavyko 
įžiūrėti tolybėse nei jos viršaus, nei apačios, nei šonų. Jau vien 
svaigulio priepuolis galėjo žmogų pribaigti. 

Atrodė - siena tobulai plokščia. Tik subtiliausi lazeriniai ma- 
tavimo prietaisai galėjo parodyti, jog sienai svaigulingai kylant - 
iš pažiūros į begalybę, - tolstant bei plečiantis į abi puses, ji dar 
ir išlinksta. Už trisdešimties šviessekundžių ji vėl jungėsi pati su 
savimi. Kitaip tariant, siena sudarė vidinę tuščios sferos pusę - 
sferos skersmuo viršijo tris milijonus mylių; ir dar čia plieskė ne- 

įtikėtina šviesa. 

- Sveiki atvykę, - tarė Personažas, mažyčiam taškeliui - oro- 
mobiliui - triskart didesniu nei garso skrydis greičiu vos pastebi- 
mai šliaužiant kraupulinga erdve, - sveiki, - pasakė jis, - atvykę į 
mūsų gamybines patalpas. 

Arturas dairėsi aplink, apimtas kažkokio nuostabaus siaubo. 
Toli toli priešakyje, nuotolyje, kurio jis negalėjo ne tik apskaičiuo- 
ti, bet net ir nuspėti, matėsi eilė keistų pastatų - trapių, permato- 
mų metalo ir šviesos rutulių, kyburiuojančių erdvėje. 

- Štai čia, - pasakė Personažas, - matote, mes dažniausiai ir 
gaminame planetas. 

- Tai yra, - sunkiai rinkdamas žodžius prabilo Arturas, - tai 
yra, jūs vėl atnaujinote gamybą? 

- Ne, dangūs aukščiausieji, ne, - sušuko senis, - Galaktika dar 
toli gražu nėra tokia turtinga, kad pajėgtų mus išlaikyti. Ne - mes 
pažadinti tam, kad atliktume vieną ypatingą, labai... labai neįpras- 
tų užsakovų iš kito matmens pavedimą. Jus tai turėtų sudominti... 
Štai ten, toli priekyje. 

Arturas pažiūrėjo tenlink, kur rodė senio pirštas - ir pagaliau 
įžvelgė plūduriuojantį statinį. Teisybę pasakius, vienintelį iš dau- 
gybės statinių, prie kurio matėsi bent kokios veiklos požymiai - 
nors ir tuos tegalėjai pavadinti nesuvokiamu įspūdžiu, o ne kaž- 
kuo apčiuopiamu. 

Šiai ar taip, būtent tą akimirką statinį pervėrė ryškus blyks- 
nis, kuris apšvietė sustingusius kontūrus, suformuotus tamsaus ru- 
tulio viduje. Šiuos kontūrus Arturas jau buvo matęs: grubūs, 
gruoblėti pavidalai atrodė pažįstami nelyginant žodžių - dalies jo 
sąmonės baldų - formos. Kelias sekundes jis priblokštas sėdėjo ir 
tylėjo - o galvoje sūkuriavo vaizdinių verpetas, ir tie vaizdiniai 
ieškojo savo vietos, prasmingos vietos. 

Dalis Arturo smegenų sakė, kad jis puikiai supranta, į ką žiū- 
ri ir ką primena jo matomi pavidalai; tuo tarpu kita dalis visiškai 
pagrįstai atsisakė tiek pripažinti tą suvokimą, tiek imtis atsakomy- 
bės už bet kokį tolesnį galvojimą apie tai. 

Vėl blykstelėjo šviesa - ir šįkart abejonių nebeliko. 

Arturas sukuždėjo: 

- Žemė... 

- Na, teisybę sakant, čia antrasis modelis, - linksmai pasakė 
Personažas, - mes gaminame kopiją pagal pirminius brėžinius. 

Kurį laiką tvyrojo tyla. 

- Ar Jūs mėginate man sakyti, - lėtai prabilo Arturas, steng- 
damasis valdytis, - kad tai jūs... tai jūs iš tiesų... pagaminote Že- 
mę? 

- O taip, - atsakė Personažas, - gal kada nors lankėtės... kaip 
ji ten... Atrodo, ta šalis vadinta Norvegija? 

- Ne, - tarė Arturas, - ne, neteko. Ė 

- Gaila, - pasakė Personažas, - tai mano kūrinys. Žinote - už 
tą darbą aš laimėjau apdovanojimą. Žavingi raižyti krantai. Bai- 
siai nusiminiau, kai išgirdau, kad visa tai sunaikinta. 

- Jūs nusiminėte! 

- Taip. Dar penketas minučių - ir viskas būtų buvę ne taip jau 
svarbu. Siaubingas nesusipratimas. 

- A? - paklausė Arturas. 

- Pelės tiesiog įtūžo. 

- Kas įtūžo, pelės? 

- O taip, - romiai atsakė senis. 

- Taigi, kaipgi, manyčiau, taip pat įtūžo šunys, katės ir Aust- 
ralijos ančiasnapiai, bet... 

- Ak, betgi, suprantate, ne jie mokėjo už planetą, juk tiesa? 

- Žinot ką, - tarė Arturas, - ar kartais nebūtų paprasčiau, jeigu 
aš tiesiog pasiduočiau ir išprotėčiau iškart? 

Kurį laiką skraidyklėje viešpatavo nemaloni tyla. Paskui se- 
nis pradėjo kantriai aiškinti. 

- Zemieti, planetą, kurioje jūs gyvenote, užsakė, apmokėjo ir 
valdė pelės. Planeta sunaikinta, likus vos penketui minučių iki jai 
skirtos užduoties įvykdymo, todėl dabar mes turime pagaminti dar 
vieną. 

Arturo sąmonę pasiekė tik vienas žodis. 

- Pelės? - pasakė jis. 

- Iš tiesų, Žemieti. 

- Klausykit, atleiskit - ar mes kalbame apie mažus plaukuo- 
tus padarėlius, kvaištelėjusius sūrio klausimu, kuriuos pamačiu- 
sios penktojo dešimtmečio filmų herojės lipa ant stalų ir klykia? 

Personažas mandagiai kostelėjo ir tarė: 

- Žemieti, jūsų kalbėseną kartais sunku suprasti. Neužmirš- 
kite - aš penkis milijonus metų miegojau čionai, Magratėjos pla- 
netos gelmėse, tad ne ką tenutuokiu apie tuos jūsų paminėtus 
penktojo dešimtmečio filmus. Suprantate, tie sutvėrimai, kuriuos 
jūs vadinate pelėmis, nėra visiškai tokie, kokie atrodo. Tai tik ne- 
paprastai hiperišmintingų daugiadimensinių būtybių projekcija į 
mūsų matmenį. O visi tie sūriai bei cypčiojimai - paprasčiausia 
maskuotė. 

Senis kiek patylėjo, paskui užjaučiamai susiraukė ir tęsė: 

- Bijau, kad jie jus tyrinėjo. 

Arturas sekundėlę pagalvojo apie tai, paskui jo veidas nušvi- 
to. 

- Oi, ne, - pasakė jis, - dabar man jau aišku, koks čia nesu- 
sipratimas. Ne, klausykit, matot, štai kaip yra iš tikrųjų: tai mes 
juos tyrinėdavome. Juos dažnai naudodavo biheiviorizmo tyrinė- 
tojai, na, ten Pavlovas ir panašiai. Tai va kaip būdavo: pelėms bū- 
davo pateikiamos visokiausios užduotys, jos mokydavosi spaudyti 
skambučių jungiklius, bėgioti labirintais ir taip toliau - kad būtų 
galima ištirti visą mokymosi proceso prigimtį. Stebėdami jų elg- 
seną, mes galėjome perprasti savo... 

Arturo balsas nuslopo. 

= Koks subtilumas! - tarė Personažas. - Neįmanoma nesiža- 
vėti. 1 

- Ką? - pasakė Arturas. 

- Kaip puikiai nuslėpta tikroji prigimtis, ir kaip puikiai ma- 
nipuliuota jūsų mąstymu! Staiga nubėgti ne tuo labirinto takeliu, 
suėsti ne tą sūrio gabalėlį, netikėtai nugaišti nuo daugybinių auglių 
- kada viskas kruopščiai apskaičiuojama, bendras efektas milžiniš- 
kas. 

Senis patylėjo, norėdamas sustiprinti įspūdį. 

- Matote, žemieti, tai iš tiesų nepaprastai protingos, išmintin- 
gos daugiadimensinės būtybės. Jūsų planeta ir žmonės sudarė or- 
ganinio kompiuterio, vykdančio tiriamąją dešimties milijonų me- 
tų trukmės programą, matricą... Žinote ką - papasakosiu jums vis- 
ką. Tačiau tai užims šiek tiek laiko. 

- Laiko, - suvebleno Arturas, - pastaruoju metu aš turiu dau- 
giau negu reikia. 


Dvidešimr Penkras SkyRius 


Gyvenant, suprantama, kyla daugybė klausimų, ir vieni popu- 
liariausių jų tarpe yra šie: Kodėl žmonės gimsta? Kodėl jie mirš- 
ta? Kodėl jie linkę tokią didelę esančio tarp šių dviejų įvykių lai- 
ko dalį praleisti nešiodami skaitmeninius laikrodėlius? 

Prieš daugel, daugel milijonų metų hiperišmintingų daugiadi- 
mensinių būtybių (kurių išvaizda jų daugiamatėje visatoje nėra to- 
kia jau ir nepanaši į mūsąją) rasei taip įkyrėjo nuolatiniai kivirčai 
dėl gyvenimo prasmės, kurie amžinai kliudydavo poilsiauti ir žais- 
ti Opšriškąjį Ultra Kriketą (šio įdomaus žaidimo esmė - staiga be 
jokios aiškios priežasties trinktelėti bendrapiliečiui, o paskui pa- 
sprukti), jog jos nusprendė susėsti ir išspręsti tuos klausimus kartą 
visam laikui. 

Ir šiuo tikslu pasigamino milžinišką superkompiuterį, kuris 
buvo toks nuostabiai išmintingas, jog dar nespėjus užpildyti duo- 
menų bazės pareiškė: “Aš mąstau, vadinasi, aš esu!", o paskui įsi- 
jautęs nustatė ryžių pudingo bei pajamų mokesčio egzistavimo 

Kompiuteris buvo nedidelio miestelio dydžio. 

Pagrindinė jo klaviatūra buvo sumontuota tam tyčia supro- 
jektuotame administraciniame kabinete, įtaisyta milžiniškame 
prašmatniausio ultraraudonmedžio, aptraukto prabangiausia ultra- 
raudona oda, administraciniame stale. Tamsūs kilimai buvo neįky- 
riai prabangūs, egzotiški oranžeriniai augalai bei skoningai išgra- 
viruoti svarbiausiųjų kompiuterio programuotųjų bei jų artimųjų 
portretai buvo gausiai išdėstyti kabinete, o pro didingus langus 
matėsi apsodinta medžiais viešoji aikštė. 

Atvykę Didžiojo Įjungimo dieną du kukliai pasirėdę, nešini 
portfeliais programuotojai buvo kuo slapčiausiai nulydėti į kabi- 
netą. Jie žinojo, jog šiandien jiems teks atstovauti visą rasę, visą 
jos didybę, bet elgėsi ramiai ir kukliai: pagarbiai susėdo už stalo, 
prasegė savo portfelius ir išsiėmė aptrauktas oda užrašų knygutes. 

Jų vardai - Stropbukis ir Kvanklys. 

Kelias akimirkas jiedu sėdėjo pagarbiai tylėdami, paskui ra- 
miai susižvalgęs su Kvankliu Stropbukis pasilenkė į priekį ir pa- 
lietė nedidelę juodą plokštę. 

Vos girdimas dūzgimas pranešė, jog didysis kompiuteris da- 
bar jau pilnutinai suaktyvintas. Po kurio laiko jis prabilo sodriu, 
aidžiu, žemu balsu. 

Jis pasakė: 

- Kokia gi toji didžioji užduotis, dėl kurios aš, Giliamintis, 
antrasis tarp didingiausiųjų Laiko ir Erdvės Visatoje kompiuterių, 
tapau pašauktas į gyvenimą? 

Stropbukis ir Kvanklys nustebę susižvalgė. 

Kvanklys pradėjo: 

- Tavo užduotis, o Kompiuteri... 

- Ne, minutėlę, čia kažkas ne taip, - sunerimo Stropbukis, - 
juk mes suprojektavome šį kompiuterį taip, kad jis būtų didingiau- 
siasis iš didingiausiųjų, ir neketiname terliotis su prastesniu. Gi- 
liaminti, - kreipėsi jis į kompiuterį, - argi tu nesi toks, kokį tave 
projektavome - ne didingiausias, ne galingiausias visų laikų kom- 
piuteris? 

- Aš pasivadinau antruoju tarp didingiausiųjų, - progiesmiu 
tarė Giliamintis, - ir esu toks. 

Dvejetas programuotojų vėl neramiai susižvalgė. Stropbukis 
kostelėjo ir pasakė: 

- Čia tikriausiai kažkokia klaida. Argi tu, kompiuteri, nesi ga- 
lingesnis už Maksimegalono Milijardį Gargantiusmegenį, galintį 
suskaičiuoti visus bet kokios žvaigždės atomus per milisekundę? 

- Milijardis Gargantiusmegenis? - neslėpdamas paniekos pa- 
reiškė Giliamintis. - Neminėkit jo - tai paprasčiausi skaitliukai. 

- Argi tu nesi, - palinko pirmyn susijaudinęs Kvanklys, - ge- 
resnis analitikas už Painingąjį Žvaigždžių Galvotoją iš Septinto- 
sios Šviesos ir Išradingumo Galaktikos, sugebantį apskaičiuoti 
kiekvienos smiltelės trajektoriją penkių savaičių trukmės smėlio 
pūgos Dengrabedo Betoje metu? 

- Penkių savaičių trukmės smėlio pūga? - išdidžiai paklausė 
Giliamintis. - Jūs teiraujatės manęs, kuris apmąstė paties Didžiojo 
Sprogimo atomų vektorius? Nesityčiokite iš manęs tokiais kišeni- 
nio kalkuliatoriaus uždavinukais. 

Abu programuotojai kurį laiką sėdėjo nejaukiai tylėdami. 
Paskui Stropbukis vėl palinko pirmyn. 

- Bet argi tu nesi, - paklausė jis, - disputuotojas, apsukresnis 
už Ciceronikaus 12 Pranašiausiąjį Hipergumbį Visaregį Neutronų 
Tramdytoją - Stebuklingąjį ir Nenuilstantįjį? 

- Pranašiausiasis Hipergumbis Visaregis Neutronų Tramdy- 
tojas, - urgzte išurgzdamas kiekvieną “r" pareiškė Giliamintis, - 
galėtų užkalbėti visas keturias Arkturo MegaAsilo kojas - bet po 
to vien aš sugebėčiau įtikinti MegaAsilą pasivaikščioti. 

- Tai kame, - paklausė Kvanklys, - bėda? 

- Jokios bėdos, - kerinčiai aidinčiu balsu pasakė Giliamintis. 
- Tiesiog aš - antras tarp galingiausiųjų Laiko ir Erdvės Visatos 
kompiuterių. 

- Betgi antras, - nenurimo Stropbukis, - kodėl tu vis kartoji 
esąs antras? Juk tikriausiai turi omenyje ne Multikortikoidinį 
Įžvalgiatroną Titano Painiavinėtoją, juk ne? Ir ne Apmąstmatiką? 
Ir ne... 

Kompiuterio skalėmis nublykčiojo paniekinančios švieselės. 

- Aš net vieno minties vieneto neeikvočiau tokiems kiberne- 
tiniams neišmanėliams! - užgriaudėjo jis. - Aš kalbu ne apie ką ki- 
tą, tik apie kompiuterį, kuris užgims po manęs! 

Kvanklys pradėjo prarasti kantrybę. Jis nustūmė savo užra- 
šų knygutę šalin ir burbtelėjo: 

- Man rodos, įsivėlėme į nepageidautinus pranašavimus. 

- Jūs nieko neišmanote apie ateitį, - pareiškė Giliamintis, - ta- 
čiau aš, kurio grandinėse knibždėte knibžda minčių, galiu susek- 
ti begalines būsimos tikimybės delta sroves, ir todėl žinau, jog vie- 
ną dieną būtinai gims kompiuteris - aš nevertas net jo darbinių 

matmenų apskaičiuoti, - bet suprojektuoti jį metui atėjus man sky- 
rė lemtis. 

Kvanklys sunkiai atsiduso ir dirstelėjo į Stropbukį. 

- Ar galime pradėti klausti? - pasidomėjo jis. 

Stropbukis mostelėjo luktelėti. 

- Koks gi tasai kompiuteris, apie kurį tu kalbėjai? - paklau- 
sė jis. 

- Šiuo metu aš apie jį daugiau nieko nebesakysiu, - atsakė Gi- 
liamintis. - Nagi, sakykite, ko dar norite iš manęs, idant galėčiau 
veikti. Kalbėkite. 

Sutrikę programuotojai susižvalgė. Kvanklys susikaupė ir 
prabilo: 

- O Giliaminti Kompiuteri, užduotis, kuriai atlikti mes tave 
sukūrėme, yra tokia. Mes norime, kad pasakytum mums... 

Jis padelsė. 

- „Atsakymą! 

- Atsakymą? - pasakė Giliamintis. - Kokį i 

- Gyvenimo! - suspurdėjo Kvanklys. 

- Visatos! - pasakė Stropbukis. 

- Visa ko! - choru pasakė abu. 

Giliamintis kiek pasvarstė. Galiausiai tarė: 

- Painus klausimas. 

- Bet tu gali rasti atsakymą? 

Dar viena reikšminga pauzė. 

- Taip, - pasakė Giliamintis, - galiu. 

- Tai atsakymas yra? - dusdamas iš susijaudinimo tarė Kvan- 
klys. 

- Paprastas atsakymas? - pridūrė Stropbukis. 

- Taip, - pasakė Giliamintis, - Gyvenimas, Visata ir Visa 
Kas. Atsakymas yra. Bet, - pridūrė jis, - man teks pagalvoti apie 
tai. 

Iškilmingą nuotaiką išblaškė staiga kilęs šurmulys; durys 
triukšmingai atsilapojo, ir į kambarį įvirto du įniršę vyriškiai iš- 
blukusiomis mėlynomis togomis, persijuosę Tuščios Painiavos 
Universiteto juostomis; jie iššvaistė nevikriai mėginančius užkirsti 
kelią tarnautojus. 

- Mes reikalaujame įsileidžiami! - suriko jaunesnysis, rėžda- 
mas alkūne į jaunos dailios sekretorės kaklą. 

- Na jau ne! - rėkė senesnysis. - Jums nepavyks mūsų neįsi- 
leisti! 

Jis išgrūdo lauk programuotojo asistentą. 

- Mes reikalaujame, kad nedrįstumėte mūsų neįsileisti! - su- 

baubė jaunesnysis, nors jau spėjo įsibrauti į kambarį, ir niekas ne- 
bemėgino jo sulaikyti. 

- Kas jūs tokie? - paklausė Stropbukis, piktai pakildamas nuo 
kėdės. - Ko jums reikia? 

- Aš esu Didžiasmailys! - paskelbė senesnysis. 

- O aš reikalauju, kad aš Viskuotikis! - suriko jaunesnysis. 

Didžiasmailys pasisuko į Viskuotikį ir piktai pamokė: 

- Su tuo tvarka, šito tau nereikia reikalauti. 

- Tvarka! - subliuvo Viskuotikis, trinktelėjęs per artimiausią 
stalą. - Aš esu Viskuotikis, ir tai ne reikalavimas - tai nenuginči- 
jamas faktas! Mes ir reikalaujame nenuginčijamų faktų! 

- Najau ne! - irzliai šūktelėjo Didžiasmailys. - Kaip tik to 
mes visai nereikalaujame! 

Nespėjęs net atsikvėpti, Viskuotikis suriko: 

- Mes nereikalaujame nenuginčijamų faktų! Tai, ko mes rei- 
kalaujame - visiškas nenuginčijamų faktų nebuvimas! Aš reikalau- 
ju, kad galėčiau būti arba nebūti Viskuotikis! 

- Bet kas, po velnių, jūs esate? - sušuko priblokštas Kvan- 
klys. 

- Mes, - paskelbė Didžiasmailys, - esame Filosofai. 

- Nors galime ir nebūti, - pasakė Viskuotikis, perspėjančiai 
grūmodamas programuotojams pirštu. 

- Ne, mes būtent filosofai, - spyrėsi Didžiasmailys, - mes be 
jokios abejonės atstovaujame čionai Suliedintąją Filosofų, Išmin- 
čių, Korifėjų bei kitų Mąstančių Asmenų Sąjungą, ir mes norime, 
kad šita mažina būtų išjungta, ir kad ji būtų išjungta nedelsiant! 

- Kas jums nepatinka? - paklausė Stropbukis. 

- Aš tau paaiškinsiu, kas mums nepatinka, prieteliau, - pasa- 
kė Didžiasmailys, - demarkacija, va kas mums nepatinka! 

- Mes reikalaujame, - suklykė Viskuotikis, - kad demarkaci- 
ja galėtų arba negalėtų mums nepatikti! 

- Tegu tos jūsų mašinos toliau sau skaičiuoja, - pagrasino Di- 
džiasmailys, - o jau amžinosiomis tiesomis pasirūpinsime mes, 
nuolankiai dėkojame. Jūs norite atstatydinti mus iš teisėtų mūsų 
pareigų, ar ne, prieteliau? Pagal Neginčijamos Tiesos Ieškojimo 
įstatymą tai visiškai neabejotinai neatimama nuolankių jūsų tarnų, 
dirbančių galvotojų prerogatyva. Pirma pasitaikiusi sumauta ma- 
šina ims ir iš tikrųjų atras Tiesą, o mes kaipmat liksim be darbo, 
ar ne? Noriu pasakyti, kam mums iki išnaktų sėdėti ir ginčytis, ar 
esama kokio dievo, ar ne, jei kitą rytą ta mašina paprasčiausiai 
tykšt ir paklos jo sumautą telefono numerį? 

- Teisingai! - suriko Viskuotikis. - Mes reikalaujame griež- 
tai apibrėžtų abejonės bei netikrumo sferų! 

Netikėtai kambarį sudrebino griausmingas balsas. 

- Gal ir aš galėčiau išsakyti savo nuomonę? - pasiteiravo Gi- 
liamintis. 

- Mes streikuosime! - suklykė Viskuotikis. 

- Teisingai! - pritarė Didžiasmailys. - Jums gresia visuotinis 
filosofų streikas! 

Ūžesys kambaryje staiga sustiprėjo - keletas įmontuotų išdės- 
tytose aplink kambarį solidžiai išraižytose bei nulakuotose garsa- 
spintėse pagalbinių žemų dažnių garsiakalbių įsijungė ir pridėjo 
Giliaminčio balsui šiek tiek galingumo. 

- Aš tenorėjau pasakyti, - užbaubė kompiuteris, - kad dabar 
mano grandinės užprogramuotos nebeišjungiamai, todėl privalo 
ieškoti atsakymo į Esminį Klausimą apie Gyvenimą, Visatą ir Vi- 
sa Ką, - jis kiek patylėjo, paskui, įsitikinęs, kad dabar jau visi at- 
kreipė į jį dėmesį, kiek tyliau tęsė, - bet kol įvykdysiu programą, 
praeis dar truputis laiko. 

Kvanklys nekantriai žvilgtelėjo į laikrodėlį. 

- Kiek? - paklausė jis. 

- Septyni su puse milijono metų, - atsakė Giliamintis. 

Stropbukis su Kvankliu tik sumirksėjo. Paskui abu drauge 
sušuko: 

- Septyni su puse milijono metų?!... 

- Taip, - iškilmingai pareiškė Giliamintis, - juk sakiau, kad 
man teks pagalvoti, ar ne? Ir man atrodo, kad šitokios programos 
vykdymas negali nesukelti milžiniško viešosios nuomonės susido- 
mėjimo bet kokia filosofija apskritai. Kiekvienas kurs nuosavas 
hipotezes apie tai, kokį gi atsakymą aš pagaliau pateiksiu, ir kas, 
jei ne jūs patys, galėtų išspausti pelną tokioje žinių rinkoje? Jei- 
gu tik jūs ir toliau pakankamai aršiai ginčysitės tarpusavyje, pil- 
site vieni ant kitų pamazgas populiariuose laikraščiuose, ir jeigu 
tik susirasite apsukrius agentus - visą gyvenimą galėsite vartytis 
kaip inkstai taukuose. Kaip jums tai patinka? 

Abu filosofai vėpsojo į kompiuterį išsižioję. 

- Velniausi velniai rautų, - prašneko Didžiasmailys, - štai ši- 
tai aš ir vadinu mąstymu. Ei Viskuotiki, kodėl mes patys niekuo- 
met neišgalvojame ko nors panašaus? 

- Nežinau, - baimingai sukuždėjo Viskuotikis, - musėt būk 
mūsų smegenys pernelyg tobulai išlavintos, Didžiasmaily. 

Tai pasakę, jiedu apsisuko ant kulnų ir pro duris išėjo į tokį 
gyvenimą, kokio nesapnavo net drąsiausiuose sapnuose. 

DvidešimT Šešras SkyRius 


- Taip, iš tikrųjų pagirtina, - pasakė Arturas, kai Personažas 
supažindino jį su svarbesniaisiais šios istorijos punktais, - bet aš 
nesuprantu, kuo gi čia dėta Žemė, pelės ir panašiai. 

- Tu, žemieti, išgirdai tik pirmą pasakojimo pusę, - atsakė se- 
nis, - o jei pageidauji sužinoti, kas atsitiko praėjus septyniems su 
puse milijono metų - didžiąją Atsakymo dieną - leisk pakviesti ta- 
ve į mano laboratoriją, kur Sens-O-Juostos įrašų padedamas ga- 
lėsi pats patirti tuos įvykius. Tai yra, nebent labiau norėtum tru- 
putį pasivaikščioti Naujosios Žemės paviršiumi. Bijau, ji dar ne- 
baigta - mes kol kas net nebaigėme įkasinėti į plutą dirbtinių di- 
nozaurų griaučių, paskui dar liko pakloti Trečiojo ir Ketvirtojo 
Kainozojaus eros periodų sluoksnius, paskui... 

- Ne, ačiū, - pasakė Arturas, - tai nebūtų visai tas pats. 

- Ne, - pritarė Personažas, - nebūtų. 

Jis apgręžė oromobilį ir vėl nuskriejo beprotiškosios sienos 
linkui. 


DvidešimT SEprinTAS SkyRius 


Personažo laboratorijoje viešpatavo siaubinga netvarka - ne- 
lyginant viešojoje bibliotekoje po sprogimo. Įžengus vidun, senis 
susiraukė. 

- Siaubinga nesėkmė, - pasakė jis, - perdegė kažkurio pagal- 
binio kompiuterio diodas. Kai bandėme atgaivinti valytojus, pa- 
aiškėjo, kad jie jau beveik trisdešimt tūkstančių metų nebegyvi. 
Kas gi kūnus išneš - štai ką norėčiau žinoti. Klausyk, gal atsisės- 
tum štai ten ir leistumeisi prijungiamas? 

Jis pasiuntė Arturą prie kėdės, kuri atrodė taip, lyg būtų pa- 
daryta iš stegozauro šonkaulių. 

- Ji padaryta iš stegozauro šonkaulių, - paaiškino senis, ne- 
grabiai tempdamas iš po nestabilių popiEniaUs kaugių ir braižyk- 
linių kažkokius laidus. 

- Še, - pasakė jis, - turėk, - ir sadavė Arturui porą neizoliuotų 
laido galų. 

Vos tik Arturas juos paėmė, kiaurai jo praskrido paukštis. 

Jis kabojo ore ir visiškai nematė pats savęs. Apačioje plytė- 
jo graži miesto aikštė, apsodinta medžiais, o aplinkui ją kiek tik 
akis užmatė driekėsi balti betoniniai pastatai - grakštūs, erdvūs, 
tiktai kiek apšiurę; dauguma buvo aptrupėję ir dėmėti nuo lietaus. 
Tačiau šiandien švietė saulė, medžių šakose plazdėjo gaivus vėje- 
lis, o keistą įspūdį - tarytum visi pastatai tyliai ūžautų - kėlė tik- 
riausiai tai, kad aikštėje ir visose aplinkinėse gatvėse grūdosi džiū- 
gaujantys, susijaudinę žmonės. Kažkur grojo orkestras, vėjyje 
plaikstėsi ryškiaspalvės vėliavos - ore sklandė karnavalo nuotai- 
ka. 

Kybantis virš viso to Arturas pasijuto nepaprastai vienišas - 
nei kūno, nei nieko, vien vardas beliko; bet jam nespėjus apmąs- 
tyti to klausimo, nuskardėjęs per aikštę balsas paprašė visų dėme- 
sio. 

Žmogus, stovintis ant spalvingos pakylos priešais pastatą, 
kuris neabejotinai buvo svarbiausias aikštėje, kreipėsi į minią pro 
Kaukynę. 

- O žmonės, laukiantieji Giliaminčio paunksmėje! - sušuko 
jis. - Garbingieji Viskuotikio ir Didžiasmailio, ĮŽymiausiųjų ir Iš 
Tiesų Įdomiausiųjų Mokslo Vyrų, kokius tik kada regėjo Visata, 
palikuonys!... Laukimo Laikas baigėsi! 

Minia suriaumojo iš džiaugsmo. Orą raižė vėliavos, gairelės 
ir spigus švilpesys. Siauresnės gatvės atrodė kaip kokie šimtako- 
jai, apvirtę aukštielninki ir paklaikėliškai mosikuojantys kojomis 
ore. 

- Septynis su puse milijono metų mūsų rasė laukė šios Di- 
džiosios, Viltingosios, Mokslingosios Dienos! - šaukė džiūgautojų 
vadas. - Atsakymo Diena išaušo! 

Ekstazės apimta minia pratrūko valiuoti. 

- Jau niekados, - plyšojo kalbėtojas, - jau niekados mes ne- 
atsibusime rytą galvodami: kas aš esu? koks mano gyvenimo tiks- 
las? ar iš tikrųjų, kosmiškai šnekant, taip jau svarbu - kelsiuosi aš 
ir eisiu į darbą ar nesikelsiu tr neisiu? Nes šiandien mes galų ga- 
le kartą ir visam laikui sužinosime paprastą atsakymą į visus tuos 
įkyrius klausimėlius apie Gyvenimą, Visatą ir Visa Ką! 

Minia vėl suriaumojo, o Arturas pasijuto besklendžiąs oru 
link vieno didžiulių įspūdingų antro aukšto langų, esančių pasta- 
te už pakylos, nuo kurios kalbėtojas bylojo į susirinkusiuosius. 

Belekiant stačiai į langą, jį apėmė trumpa panika, tačiau po 
sekundės kitos ji praėjo; Arturas suvokė kiaurai perskrodęs storą 
stiklą, nors visai jo nepalietė. 

Niekas iš esančiųjų patalpoje nepasipiktino tokiu neįprastu 
svečiu, tačiau vargu ar vertėjo stebėtis - juk Arturo čia ir nebuvo. 

Jis pradėjo suprasti, jog visi patiriami įspūdžiai - tiesiog įrašas, 
projektuojamas į šalmą šešiagyslio septyniasdešimties milimetrų 
laido pagalba. 

Kambarys atrodė beveik taip, kaip buvo nupasakojęs Perso- 
nažas. Septynis su puse milijono metų jis buvo rūpestingai prižiū- 
rimas, nuolat - kas šimtmetį ar panašiai - valomas. Ultraraudon- 
medžio stalo kampai jau spėjo truputį apdilti, kilimas - truputį pa- 
blukti, tačiau didysis kompiuterio terminalas ant aptraukto oda 
stalo prakilniai švytėjo - skaistus, tarytum tik vakar sumontuotas. 

Du žmonės griežto kirpimo apdarais sėdėjo priešais terminalą 
ir laukė. : 

- Laikas beveik atėjo, - tarė vienas, o Arturas nustebo, pama- 
tęs staiga susikondensavusį tiesiog ore prie pat šnekančiojo pakar- 
pos žodį. Žodis - “"LUNAKVIKAS" - porą kartų blykstelėjo, pas- 
kui vėl išnyko. Arturui dar nespėjus susigaudyti, prabilo antrasis 
žmogus, ir virš jo pakarpos sušvito žodis “CHRLIŪLYS". 

- Septyniasdešimt penkių tūkstančių kartų gelmėje mūsų pro- 
tėviai įjungė šią programą, - pasakė antrasis Žmogus, - ir per vi- 
są tą laiką mes būsime pirmieji, kurie išgirsime kompiuterio žo- 
džius. 

- Net šiurpu, Chrliūly, - pritarė pirmasis žmogus, o Arturas 
netikėtai suvokė stebįs įrašą su subtitrais. 

- Mes esame tie, kurie išgirs, - tarė Chrliūlys, - atsakymą į di- 
dįjį klausimą apie Gyvenimą!... 

- Visatą! - pasakė Lunakvikas. 2 

- Ir Visa Ką!... 

- Tsss, - nežymiai mostelėjęs pasakė Lunakvikas, - atrodo, 
Giliamintis ruošiasi kalbėti! 

Kurį laiką tvyrojo viltinga tyla; palaipsniui įsijunginėjo pul- 
to skalės. Tiriamai pablykčiojusios švieselės netrukus sutvisko 
rimtai, dalykiškai. Kalbos kanalas negarsiai suūžė žemu tonu. 

- Labą rytą, - galų gale pasakė Giliamintis. 

- Ee... Labą rytą, Giliaminti, - nervingai prašneko Lunakvi- 
kas. - Ar tu parengei... eee, tai yra... 

- Atsakymą jums? - didingai pertarė Giliamintis. - Taip, pa- 
rengiau. 

Abu vyriškiai net virpėjo iš nekantrumo. Jų laukta neveltui. 

- Tad atsakymas iš tiesų yra? - atsiduso Chrliūlys. 

- Atsakymas iš tiesų yra, - patvirtino Giliamintis. 

- Į Visa Ką? Į didįjį klausimą apie Gyvenimą, Visatą ir Visa 
Ką? 

- Taip. 

Abu vyrai šiai akimirkai ruošėsi visą gyvenimą, rengėsi nuo 

mažų dienų, vos gimę buvo išrinkti atsakymo liudytojais, bet vis- 
vien pajuto, jog dūsta ir nenustygsta it maži vaikai. 

- Ir tu pasirengęs pranešti jį mums? - spirgėjo Lunakvikas. 

- Pasirengęs. 

- Dabar? 

- Dabar, - atsakė Giliamintis. 

Abudu apsilaižė perdžiūvusias lūpas. 

- Tik nemanau, - pridūrė Giliamintis, - kad jis jums patiks. 

- Nesvarbu! - pasakė Chrliūlys. - Mes privalome jį išgirsti! 
Tuojau pat! 

- Tuojau pat? - pasiteiravo Giliamintis. 

- Taip! Tuojau pat... 

- Gerai, - atsakė kompiuteris, ir vėl nutilo. Abu vyriškiai virte 
virė. Įtampa tapo nebepakeliama. 

- Jums tikrai nepatiks, - pastebėjo Giliamintis. 

- Pasakyk mums! 

- Gerai, - tarė Giliamintis. - Atsakymas į Didįjį Klausimą... 


- Taip!... 

- Yra, - pasakė Giliamintis - ir nutilo. 
- Taip!!! 

- Yra... 

- Taip!!!...? 


- Keturiasdešimt du, - be galo didingai ir ramiai tarė Gilia- 
mintis. 
— 


Dvidešimr AšrunTAS SkyRius 


Ilgai, labai ilgai niekas neprabilo. 

Akies krašteliu Chrliūlys matė jūrą nekantraujančių, laukian- 
čių veidų - ten, už lango, aikštėje. 

- Mus nulinčiuos, tiesa? - sušnibždėjo jis. 

- Jums pavesta pavojinga užduotis, - švelniai tarė Giliamin- 
tis. 

- Keturiasdešimt du! - suklykė Lunakvikas. - Ir tai viskas, ką 
tu gali pateikti po septynis su puse milijono metų trukusio darbo? 

- Aš patikrinau labai nuodugniai, - pasakė kompiuteris, - ir 
atsakymas visiškai neabejotinai toks. Man atrodo, jūsų bėda - jei 
jau šnekėsim visai atvirai - štai kokia: jūs, teisybę pasakius, nie- 
kuomet nežinojote, kaip skamba pats klausimas. 

- Betgi tai Didysis Klausimas! Svarbiausiasis Klausimas 

apie Gyvenimą, Visatą ir Visa Ką! - sustūgo Lunakvikas. 

- Taip, - pasakė Giliamintis nepykstančio ant kvailių išmin- 
čiaus balsu, - bet kaip jis iš tikrųjų skamba? 

Žmonės nustėrę dėbsojo į kompiuterį, paskui susižvalgė tar- 
pusavyje; įsivyravo mirtina tyla. 

- Betgi, supranti, tai tiesiog Visa Kas... Visa Kas... - suveb- 
leno Chrliūlys. 

- Būtent! - pareiškė Giliamintis. - Tad jeigu jau žinote, kaip 
iš tikrųjų skamba klausimas, turite suprasti, ką reiškia atsakymas. 

- O siaube, - sumurmėjo Chrliūlys, nusviedė šalin užrašų 
knygutę ir nusibraukė ašarėlę. | 

- Na, gerai jau, gerai, - pasakė Lunakvikas, - ar negalėtumei, 
meldžiamasis, pasakyti, kaip skamba klausimas? 

- Didysis Klausimas? 

- Taip! 

- Apie Gyvenimą, Visatą ir Visa Ką? 

- Taip! 

Giliamintis kurį laiką pamąstė. Paskui tarė: 

- Painus klausimas. 

- Bet tu gali jį suformuluoti? - suriko Lunakvikas. 

Giliamintis dar kurį - ilgą - laiką pamąstė. Galų gale tvirtai 
pareiškė: 

- Ne. 

Abu vyrai beviltiškai susmuko ant kėdžių. 

- Bet pasakysiu, kas galėtų, - tarė Giliamintis. 

Abudu staiga pakėlė galvas. 

- Kas? 

- Pasakyk! 

Staiga Arturas pajuto, kad ima šiauštis jo, tiesą sakant, neeg- 
zistuojantys plaukai: jis jautė, kad lėtai, bet nenumaldomai slen- 
ka pirmyn, pulto linkui; tačiau nusprendė, jog čia vien dariusio 
įrašą operatoriaus triukas. 

- Aš kalbu ne apie ką kitą, tik apie kompiuterį, kuris ateis po 
manęs, - progiesmiu prabilo Giliamintis, į kurio balsą vėl grįžo 
įprastinės pompastiškos gaidelės, - kompiuterį, kurio net darbinių 
matmenų apskaičiuoti nesu vertas - 0 tačiau jį jums suprojektuo- 
siu. Kompiuterį, kuris gali apskaičiuoti Klausimą Svarbiausiajam 
Atsakymui, kompiuterį, kurio sudėtingumas toksai beribis ir sub- 
tilus, jog pati organinė gyvybė taps jo darbinės matricos dalimi. Ir 
jūs patys persikūnysite ir įeisite į to kompiuterio vidų valdyti jo 
programos, kuri bus vykdoma dešimt milijonų metų. Ir taip pat aš 
suteiksiu jam vardą. Ir jis vadinsis... Žemė! 

Chrliūlys dėbsojo į Giliamintį. 

- Koks nuobodus vardas, - pasakė jis, ir išilgai jo kūno nu- 
mirgėjo plačios juostos. 

Lunakviką taip pat staiga suraikė siaubingi iš niekur atsira- 
dę randai. Kompiuterio klaviatūra išblanko ir suskilo, sienos su- 
mirgėjo ir sutrupėjo, ir visas kambarys nugarmėjo aukštyn į nuo- 
savas lubas... 


+ 


Priešais Arturą stovėjo Personažas, laikydamas abu laidus. 
- Įrašo pabaiga, - paaiškino jis. 


Dvidešimr Devinras SkyRius 


- Zafodai! Pabusk! 

- Mmmmmhhhrrrkkąją? 

- Ei, nekvailiok, budinkis. 

- Klausykit, netrukdykit man užsiimti tuo, ką geriausiai mo- 
ku, aha? - suburbėjo Zafodas ir apsivertęs ant kito šono vėl užmi- 
g0. 

- Ar nori, kad tau įspirčiau? - paklausė Fordas. 

- O tai suteiks tau nepaprastą malonumą? - mieguistai pasi- 
teiravo Zafodas. 

- Ne. 

- Anei man. Tai kam spardytis? Liaukis mane tuzakojęs! - 
Zafodas susirietė. 

- Jis gavo dvigubą dujų porciją, - pasakė Trilijona, žiūrėda- 
ma į Zafodą iš viršaus, - nes turi dvi nosis. 

- Ir liaukitės tarškėję, - pasakė Zafodas, - jau ir taip neįma- 
noma miegoti. Kas atsitiko grindims? Jos labai šaltos ir kietos. 

- Jos auksinės, - tarė Fordas. 

Neįtikėtinu balerinos šuoliu pakilęs Zafodas įsmeigė ereliš- 
ką žvilgsnį į horizontą - nes tobulai lygus ir kietas auksinis grin- 
dinys driekėsi į visas puses iki pat horizonto. Žvilgėjo kaip... Ne- 
įmanoma nupasakoti, kaip jis žvilgėjo, nes niekas visoje Visato- 
je nežvilga lygiai taip, kaip grynas auksas. 

- Kas visa tai čia sudėjo? - išsproginęs akis klyktelėjo Zafo- 
das. 

- Neįsijausk, - pasakė Fordas, - čia tik katalogas. 

- Kas toks? 

- Katalogas, - paaiškino Trilijona, - iliuzija. 

- Kaip jūs galit taip kalbėti? - suriko Zafodas, parkritęs ant 
kelių ir gręždamas grindinį akimis. Jis jį baksnojo ir braižė. Grin- 
dinys buvo labai sunkus ir vos pastebimai linko - nagas palikda- 
vo jame žymę. Jis buvo labai geltonas ir labai spindintis, o kai Za- 
fodas kvėptelėjo - kvapo garai padengė paviršių kaip tik ta nepa- 
kartojama, ypatinga miglele, kokia kvėpavimas padengia gryną 
auksą. 

- Mes su Trilijona atsigavome truputį anksčiau, - pasakė For- 
das. - Mudu tol rėkėme ir klykėme; kol kažkas atėjo, o paskui ne- 
siliovėme rėkę ir klykę, kol jie įkišo mus į katalogą, kad turėtume 
ką veikti, kol šeimininkai sugalvos, ką su mumis daryti. Čia Sens- 
O-Juosta. 

Zafodas apmaudžiai dėbtelėjo į Fordą. 

- Sušiktas gyvenimas, - pasakė jis. - Jūs pažadinote mane iš 
neprilygstamo sapno, kad parodytumėte svetimą sapną. 

Jis įsižeidęs atsisėdo. 

- Kokie dar ten slėniai? - paklausė jis. 

- Firmos ženklas, - atsakė Fordas, - mes tikrinome. 

- Nežadinom tavęs anksčiau, - pasakė Trilijona. - Paskutinę 
planetą dengė žuvų sluoksnis, siekiantis kelius. 

- Žuvų? 

- Kai kuriems žmonėms patinka keisčiausi dalykai. 

- O prieš tai, - šnekėjo Fordas, - buvo platininė planeta. Nuo- 
bodoka. Tačiau pagalvojome, kad šitą tu norėtum pamatyti. 

Kur bepažvelgtum - visur išvien tviskėjo žvilgančios jūros. 

- Labai gražu, - irzliai pasakė Zafodas. 

Danguje pasirodė milžiniškas katalogo numeris. Jis blykste- 
lėjo ir pasikeitė, o apsižvalgius paaiškėjo, kad pasikeitė ir krašto- 
vaizdis. 

Visi vienu balsu aiktelėjo. 

- Oi! 

Jūra buvo purpurinė. Paplūdimys, kuriame jie atsidūrė - iš- 
vien mažyčiai geltoni ir žali akmenėliai. Raudonviršūniai kalnai 
tolumoje atrodė švelnūs ir garbanoti. Netoliese po gofruotu raus- 
vai violetiniu skėčiu su sidabriniais kutais stovėjo gryno sidabro 
paplūdimio stalelis. 

Katalogo numerį danguje pakeitė milžiniškas užrašas. Jis 
skelbė: “Koks bebūtų jūsų skonis - Magratėja gali jus užganė- 
dinti. Mes nesame išpuikę. " 

Iš dangaus parašiutais nusileido penki šimtai nuogut nuogu- 
tėlių moterų. 

Po akimirkos viskas išnyko, ir trijulė atsidūrė pavasario pie- 
voje, pilnoje karvių. 

- Uūū! - sudejavo Zafodas. - Mano smegenys! 

- Norėtum pašnekėti apie jas? - paklausė Fordas. 

- Taip, kodėl ne? - pasakė Zafodas; visi trys susėdo ir liovėsi 
kreipę dėmesį į aplinkui kylančius ir nykstančius reginius. 

- Aš galvoju taip, - pasakė Zafodas, - kad ir kas bebūtų išti- 
kę mano smegenis - tai mano paties darbas. Ir aš viską padariau 
taip, kad šito neaptiktų valdininkai, tiriantys sąmonę. Net aš pats 
neturėjau nieko apie tai žinoti. Gana beprotiška, ką? 

Kiti du linktelėjo - teisingai. 

- Tai va, aš ir galvoju: kas čia per paslaptis, kad negaliu nie- 
kam išsiduoti ją žinąs - ir ne tik Galaktikos Vyriausybei, bet net 
sau pačiam? O atsakymas štai koks: nežinau. Tikriausiai. Bet su- 
dėjau šį ir tą, todėl galiu pradėti spėlioti. Kada aš nusprendžiau 
balotiruotis į prezidentus? Netrukus po to, kai mirė Prezidentas 
Jodenas Vranksas. Tu pameni Jodeną, Fordai? 

- Aha, - pasakė Fordas, - tai tas vyrukas, su kuriuo susipaži- 
nome dar vaikiščiai, Arkturo kapitonas. Liuks vyras. Jis mums da- 
vė kriauklių, kai tu įsilaužei į jo megakrūvį. Sakė, kad tu - pats 
nuostabiausias vaikas, kokį tik jis tėra regėjęs. 

- Ką jūs čia paistote? - pasidomėjo Trilijona. 

- Et, seni prisiminimai, - pasakė Fordas, - dar iš mūsų vaikys- 
tės Betelgeuzėje laikų. Arkturo megakrūviai paprastai gabendavo 
stambius krovinius iš Galaktikos centro į pakraščius ir atvirkščiai. 
Betelgeuzės žvalgai ieškodavo rinkų, o arkturiečiai tiekdavo pre- 
kes. Baisybę nemalonumų pridarydavo kosminiai piratai - paskui, 
po Dordelijų karų, jų nebeliko, - todėl megakrūvius tekdavo aprū- 
pinti pačiais fantastiškiausiais apsaugos skydais, kokius tik žinojo 
Galaktikos mokslas. Tie laivai atrodydavo tiesiog pabaisiškai - 
žiauriai dideli. Įėję į planetos orbitą, užtemdydavo saulę. 

Vieną gražią dieną mūsų vaikelis Zafodas nutarė užpulti to- 
kį laivą. Vaikiščias, teturintis triturbinę jachtą. Et, kvailystės - pa- 
mišusi beždžionė, ir ta protingesnė. Aš nusprendžiau pasivažinėti 
kartu, nes buvau susilažinęs iš labai rimtų pinigų, kad jis to nepa- 
darys, ir nenorėjau, kad jis grįžtų su suklastotais įrodymais. Ir kas 
gi atsitinka? Mudu sėdam į Zafodo triturbinę, kurią jis permaka- 
lavo į kažkokį visai neregėtą daiktą, per kelias savaites sukariame 
tris parsekus, įsiveržiame į megakrūvį - iki šiol nesuprantu kaip, 
- mojuodami žaisliniais pistoletais nužygiuojame į tiltelį ir parei- 
kalaujame kriauklių. Nieko nesąmoningesnio nesu girdėjęs. Pralo- 
šiau visų metų kišenpinigius. Ir dėl ko? Dėl kriauklių. 

- Kapitonas Jodenas Vranksas, nepaprastai šaunus vyrukas, 

- pasakė Zafodas, - davė mums pavalgyti, atsigerti - o jau produk- 
tai surinkti iš pačių neįmanomiausių Galaktikos kampelių, - ir mes 
linksminomės kaip niekad gyvenime. Paskui jis teleportavo mus 
atgal. Į griežčiausiai saugojamą valstybinio Betelgeuzės kalėjimo 
sparną. Jis buvo nuostabus vyrukas. Vėliau tapo Galaktikos Pre- 
zidentu. 

Zafodas nutilo. 

Dabar juos supantį reginį siautė migla. Aplinkui sūkuriavo 
tamsaus rūko tumulai, prieblandoje šmėkščiojo neaiškūs drambloti 
pavidalai. Orą kartkarčiais perskrosdavo iliuzinių padarų, žudan- 
čių kitus iliuzinius padarus, riksmai. Matyt, gana gausi publika 
mėgsta tokius dalykus, jeigu jau apsimoka juos gaminti. 

- Fordai, - tyliai tarė Zafodas. 

- Aha? 

- Prieš pat mirdamas Jodenas mane aplankė. 

- Ką? Tu niekad man nesakei. 

- Ne. 

- Ką jis kalbėjo? Dėl ko jis atvyko pas tave? 

- Jis man papasakojo apie “Aukso Širdį". Tai jis sumanė, kad 
turėčiau ją pavogti. 

- Jis sumanė? 

- Aha, - atsakė Zafodas, - o pavogti įmanoma vieninteliu bū- 
du: dalyvaujant atidengimo iškilmėse. 

Fordas akimirką vėpsojo į Zafodą išsižiojęs, paskui pratrūko 
kvatotis. 

- Nejau bandai mane įtikinti, - pasakė jis, - kad susigalvojai 
tapti Galaktikos Prezidentu vien tam, kad pavogtum tą laivą? 

- Būtent, - pasakė Zafodas su šypsena, už kokią dauguma as- 
menų taptų įkalinti kambariuose minkštai apmuštomis sienomis. 

- Bet kodėl? - klausė Fordas. - Kodėl šitaip svarbu jį turėti? 

- Nežinau, - atsakė Zafodas, - man rodos, jei būčiau sąmonin- 
gai suvokęs tą svarbą ir kam man jo reikia - tikrinant sąmonę vis- 
kas būtų išaiškėję. ir aš nieku gyvu nebūčiau prasmukęs. Tikriau- 
siai Jodenas apsakė man gausybę dalykų, kurių vis dar neprisime- 
nu. 

- Tad tu manai, kad ėmei ir išnarstei nuosavas smegenis vien 
todėl, kad su tavimi pasišnekėjo Jodenas? 

- Jis buvo neprilygstamas įtikinėtojas. 

- Aha - bet, Zafodai, bičiuli senasis, tau, kad žinotum, būti- 
na saugotis. 

Zafodas skėstelėjo rankomis. 

- Noriu pasakyti - ar bent iš tolo nutuoki, ką visa tai reiškia? 
- paklausė Fordas. 

Zafodas įniko galvoti apie tai; atrodė, kad jis dvejoja. 

- Ne, - galų gale pasakė jis, - neatrodo, kad patikėčiau sau 
nors menkiausią savo paslaptį. Visgi, - dar kiek pasvarstęs pridūrė 
jis, - niekaip nesuprantu. Pats tai nepasitikėčiau savimi daugiau 
nei triumo žiurke. 

Netrukus iš po jų išslydo paskutinė kataloginė planeta, ir vėl 
įsiviešpatavo realus pasaulis. 

Jie sėdėjo išmuštame pliušu laukiamajame, kur buvo pilna 
stiklinių stalelių ir premijuotų maketų. 

Priešais juos stovėjo aukštas magratėjietis. 

- Pelės dabar jus priims, - pasakė jis. 


TRisdešimTAS SkyRius 


- Štai ir visa istorija, - tarė Personažas, negrabiai ir atsainiai 
mėgindamas bent truputį aptvarkyti siaubingai užšnerkštą labora- 
toriją. Paėmė popiergalį nuo krūvos viršaus, bet neįstengė sugal- 
voti, kur čia jį padėjus, todėl vėl padėjo ant tos pačios krūvos; toji 
negaišuodama nugriuvo. 

- Giliamintis suprojektavo Žemę, mes ją pagaminome, o jūs 
joje gyvenote. 

- O vogonai prisistatė ir sunaikino ją, likus penkioms minu- 
tėms iki programos užbaigimo, - ne be kartėlio pridūrė Arturas. 

- Taip, - atsakė senis ir nutilo, bejėgiškai dairydamasis po 
kambarį. - Dešimt milijonų metų planavimo ir darbo šuniui ant 
uodegos. Dešimt milijonų metų, žemieti... Ar tu bent įsivaizduo- 
ji tokį laiko tarpą? Per tokį laiką iš vienišo kirminėlio galėjo išaug- 
ti galaktinė civilizacija. Viskas pražuvo. 

Jis nutilo. Paskui pridūrė: 

- Biurokratija - kitaip nepavadinsi. 

- Žinai, - susimąstęs tarė Arturas, - visa tai daug ką paaiški- 
na. Visą gyvenimą mane persekiojo keistas, nepaaiškinamas jaus- 
mas - tarytum pasaulyje kažkas vyktų, kažkas svarbaus, netgi lem- 
tingo - tik niekas nenorėjo paaiškinti, kas. 

- Ne, - pasakė senis, - tai tik visai normali paranoja. Ja ser- 
ga visi Visatos gyventojai. 

- Visi? - paklausė Arturas. - Na, jei tai jaučia visi - tikriau- 
siai tai kažką reiškia! Galbūt kažkur už mums pažįstamos Visa- 
tos ribų... 

- Galbūt. Argi tai svarbu? - pasakė Personažas, Arturui dar 
nespėjus kaip reikiant įsijausti. - Gal aš senas ir pavargęs, - tęsė 

jis, - bet visuomet galvoju, kad galimybė suprasti, kas gi iš tikrųjų 
vyksta, yra tokia absurdiškai menka, jog vienintelė išeitis - tai pa- 
sakyti: velniop prasmingumą. Ir tiesiog dirbti savo darbą. Kad ir 
aš: aš projektuoju pakrantes. Gavau apdovanojimą už Norvegiją. 

Jis pasirausė šlamšto krūvoje ir ištraukė didelį, skaidrų lui- 
tą, kuriame buvo įlydytas jo vardas ir Norvegijos maketas. 

- Ir kur ta prasmė? - pasiteiravo jis. - Bent man nepavyko jos 
įžvelgti. Visą gyvenimą dariau fjordus. Vieną akimirką jie tapo 
madingi, ir aš gavau pagrindinį prizą. 

Pasukinėjo maketą rankose, gūžtelėjo pečiais ir abejingai 
sviedė šalin - bet ne taip abejingai, kad tas nenukristų į nekietą 
vietą. 

- O šitoje antrojoje Žemėje man paskirta Afrika, ir, supran- 
tama, aš būtinai papuošiu ją fjordais, nes taip jau yra, kad jie man 
patinka, ir nesu pernelyg senamadiškas, todėl manau, jog jie su- 
teiks kontinentui žavingą barokišką nuotaiką. O čia man šneka, 
kad fjordai nelabai tinka ekvatoriui! Ekvatoriui! 

Jis nelinksmai nusijuokė. 

- Kas man rūpi? Mokslas, aišku, įkopė į stebuklingas aukš- 
tumas, bet aš mieliau būsiu laimingas, negu teisus. 

- O tu laimingas? 

- Ne. Čia, aišku, ir yra visa bėda. 

- Gaila, - užjausdamas tarė Arturas, - šiaipjau atrodė, kad 
toks gyvenimas įdomus. 

Kažkur ant sienos sumirksėjo maža balta lemputė. 

- Eime, - pasakė Personažas, - tau paskirtas pasimatymas su 
als Tavo atvykimas į mūsų planetą sukėlė nemažą šurmulį. 

is įvykis, kiek žinau, jau apskelbtas trečiu pagal neįtikimumą Vi- 
satos istorijoje. 

- O du pirmieji? 

- Et, veikiausiai vien sutapimai, - nerūpestingai numojo Per- 
sonažas. 

Jis jau laukė Arturo, atidaręs duris. 

Arturas dar kartą apsidairė aplinkui, paskui nužvelgė pats sa- 
ve - savo prakaituotus, sumurkšlintus drabužius, kuriais apsiren- 
gęs ketvirtadienio rytą gulėjo dumble. 

- Atrodo, mano gyvensena siaubingai pakrikusi, - burbtelėjo 
jis panosėje. 

- Atsiprašau? - švelniai tarė senis. 

- Et, nesvarbu, - pasakė Arturas, - aš tik juokauju. 

TaRisdEšimr PiRmas SkyRius 


Kiekvienas, be abejo, žino, kokios pražūtingos yra neapgal- 
votos šnekos, tačiau visas problemos rimtumas ne visuomet suvo- 
kiamas. 

Pavyzdžiui, kaip tik tą akimirką, kai Arturas pasakė - “Atro- 
do, mano gyvensena siaubingai pakrikusi", erdvės-laiko audinio 
kontinuume prasivėrė nenormali spraga, pro kurią jo žodžiai iškri- 
to į tolimą praeitį, už beveik begalinių kosmoso plotų, tolimoje ga- 
laktikoje, kur keisti 1r karingi padarai buvo visai pasirengę siau- 
bingam tarpžvaigždiniam mūšiui. 

Dviejų susipriešinusių armijų vadai paskutinį kartą derėjosi. 

Konferencijų stalą apgaubė šiurpi tyla, kai pasidabinęs siu- 
vinėtomis deimantais kovinėmis glaudėmis VI“ gargų karvedys šal- 
tu žvilgsniu nudelbė G' Gagnėkų vadą, tupintį priešais žalių sal- 
džiakvapių garų debesyje, ir, žinodamas, kad milijonai lieknų ir 
siaubingai ginkluotų tarpžvaigždinių kreiserių pasirengę sėti elek- 
trinę mirtį, vos tik jis palieps, pareikalavo, kad šlykštusis sutvė- 
rimas atšauktų žodžius, pasakytus apie jo motiną. 

Sutvėrimas šleikščiai kunkuliuojančiuose garuose sujudėjo - 
ir kaip tik tą akimirką per konferencijų stalą nuriedėjo žodžiai: 
“Atrodo, mano gyvensena siaubingai pakrikusi". 

Nelaimė - VI'gargų kalba tai buvo pats baisiausias įžeidimas, 
kokį tik įmanoma įsivaizduoti, ir jis šaukėsi ne ko kito, kaip tik 
siaubingo karo, truksiančio šimtmečius. 

Tiesa, praėjus kuriam laikui - po to, kai per kelis tūkstantme- 
čius kariautojai sunaikino beveik visą savo galaktiką, - išaiškėjo, 
jog padaryta baisinga klaida, taigi abu koviniai laivynai atidėjo 
keletą likusių nesutarimų ir suvienytomis jėgomis užpuolė mūsų 
Galaktiką, iš kurios - įrodyta neabejotinai - ir atskriejo užgaulio- 
ji pastaba. 

Dar kelis tūkstančius metų galingieji laivai riaumojo per tuš- 
čias kosmoso platybes, ir pagaliau kaukdami užgriuvo pirmą pa- 
sitaikiusią planetą - atsitiktinai tai buvo Žemė, - kur per pasibai- 
sėtiną matmenų apskaičiavimo netikslumą visą kovinį laivyną ne- 
tyčia prarijo mažas šunelis. 

Sudėtingųjų priežasčių ir pasekmių santykių Visatos istorijo- 
je tyrinėtojai tvirtina, kad tokie dalykai atsitinka nuolat - tačiau 
mes esame bejėgiai užkirsti jiems kelią. 

Sakoma: 
“Toks jau gyvenimas". 


+ 


Po neilgos kelionės skraidykle Arturas ir senasis magratėjie- 
tis atsidūrė priešais duris. Jiedu išlipo iš oromobilio ir žengė pro 
duris į prieškambarį, pilną stiklinių staliukų bei premijuotų make- 
tų. Virš durų kitame kambario gale beveik tą pačią akimirką 
plykstelėjo švieselė, ir jie įėjo. 

- Arturai! Tu sveikas! - šūktelėjo kažkoks balsas. 

- Tikrai? - gąstelėjęs pasakė Arturas. - Tai gerai. 

Šviesa buvo blanki, todėl jis ne iš karto pamatė, kad už sta- 
lo, dailiai apkrauto egzotiškais patiekalais, nematytais saldumy- 
nais bei neregėtais vaisiais, sėdi Fordas, Trilijona ir Zafodas. Visi 
šveitė, net ausys linko. 

- Kaip jūs čia patekot? - pasiteiravo Arturas. 

- Na, - pasakė Zafodas, dorodamas didžiulį kepsnį, - va štai 
mūsų šeimininkai apsvaigino mus dujomis, praplovė mums sme- 
genis, ir apskritai keistai elgėsi, o dabar, norėdami atsiprašyti, pa- 
vaišino mus visai neblogais pietumis. Še, - tarė jis, išlupęs iš du- 
bens gabalą bjauriai dvokiančios mėsos, - pasivaišink muštiniu iš 
Vegos raganosienos. Jis labai skanus, jei mėgsti tokius patiekalus. 

- Šeimininkai? - paklausė Arturas. - Kokie šeimininkai? Aš 
nematau jokių... 

Plonas balselis cyptelėjo: 

- Kviečiame pasivaišinti, žemiškasis sutvėrime. 

Arturas apsidairė ir staiga suklykė. 

- Brrr! - pasakė jis. - Ant stalo pelės! 

Įsiviešpatavo nemaloni tyla; visi priekaištingai sužiuro į Ar- 
turą. 

Pats Arturas neatplėšdamas akių spoksojo į dvi baltas peles, 
įsitaisiusias ant stalo kažkokiose lyg ir viskio taurėse. Pajutęs tylą 
apsidairė. 

- Ak! - staiga susivokęs tarė jis. - Ak, atleiskite, aš nespėjau 
dorai pasirengti... 

- Leiskite supažindinti, - pasakė Trilijona. - Arturai, čia pe- 
liukas Bendžis. 

- Sveikutis, - pasakė viena pelė. Palietė ūseliais kažką, kas 
tikriausiai buvo sensorinis pultas, įmontuotas panašiame į taurę 
viskiui daikte, ir taurė slinktelėjo pirmyn. 

- O čia peliukas Frenkis. 

- Malonu su jumis susipažinti, - tarė antroji pelė, ir padarė tą 

patį. 

Arturas taip ir išsižiojo. 

- Bet ar čia ne... 

- Taip, - patvirtino Trilijona, - čia pelės, kurias aš atsigabe- 
nau iš Žemės. 

Ji pažiūrėjo Arturui į akis, ir jam pasirodė, kad Trilijonos 
žvilgsnis vos pastebimai sutrikęs ir nusiminęs. 

- Gal galėtumėt man paduoti tą dubenį su Arkturo MegaAsilo 
maltinukais? - paklausė ji. 

Personažas mandagiai kostelėjo ir tarė: 

- Hmm, atleiskite... 

- Taip, ačiū, Personaže, - griežtai pasakė peliukas Bendžis, - 
jūs galite eiti. 

- Kaip? A... Ee, klausau, - pasakė kiek sutrikęs senis, - jau ei- 
nu - tai ir padirbėsiu dar šiek tiek prie savo fjordų. 

- Ak, beje, teisybę sakant, šito nebeprireiks, - pasakė peliu- 
kas Frenkis, - atrodo, gana įtikėtina, kad naujoji Žemė mums jau 
nebereikalinga. 

Peliukas pavartaliojo nedidukes rausvas akis. 

- Nebereikalinga, nes mes aptikome planetos gyventoją, ku- 
ris ten buvo, iki jos sunaikinimo belikus trims sekundėms. 

- Ką?! - pasibaisėjęs suriko Personažas. - Tik jau ne šitai! Aš 
paruošiau tūkstantį ledkalnių, kurie netrukus nušliauš per Afriką! 

- Na, gal galėtum kiek paatostogauti ir paslidinėti, prieš juos 
išmontuodamas, - rūgščiai pasakė Frenkis. 

- Paslidinėti! Paatostogauti! - suriko senis. - Nuolankiai dė- 
koju! Ką gi, žemieti, - pasakė jis Arturui, - linkiu susidoroti su gy- 
vensena. 

Sausai linktelėjęs visiems kitiems, apsisuko ir nusiminęs iš- 
ėjo iš kambario. 

Arturas žiūrėjo pavymui, nesumodamas, ką čia bepasakius. 

- Dabar, - tarė peliukas Bendžis, - už reikalų. 

Fordas ir Zafodas susidaužė taurėmis, sakydami: 

- Už reikalus! 

- Atleiskite? - pasakė Bendžis. 

Fordas apsidairė. 

- Atsiprašau - man pasirodė, kad jūs siūlote tostą, - pasakė 
jis. 

Abi pelės nekantriai sukrebždėjo stikliniuose savo važiuok- 
liuose. Pagaliau nusiramino; tada Bendžis slystelėjo pirmyn ir 
kreipėsi į Arturą. 

- Taigi, žemiškasis padare, - tarė jis, - padėtis maždaug tokia. 
Mes, kaip žinai, daugiau ar mažiau valdėme tavo planetą per pas- 

taruosius dešimt milijonų metų, nes norėjome atrasti tą nelemtąjį 
dalyką, vadinamą Esminiu Klausimu. 

- Kodėl? - dygiai paklausė Arturas. 

- Ne - apie šitą mes jau galvojome, - įsiterpė Frenkis, - bet jis 
nepritinka prie atsakymo. “Kodėl?" - “Keturiasdešimt du"... Pats 
matai - netinka. 

- Ne, - pasakė Arturas, - aš norėjau paklausti, kodėl taip i!- 
gai vargote? 

- A, suprantu, - pasakė Frenkis. - Ką gi, galiausiai tiesiog iš 
įpročio, manyčiau - jeigu jau visai atvirai. Bet štai kame - daugiau 
ar mažiau - esmė: mums iki ausų įkyrėjo visas tas dalykas, o per- 
spektyva vėl pradėti darbą nuo pradžios vien per tuos žirneliuo- 
tus vogonus, kaip mane gyvą, tiesiog vemti verčia, supranti, ką 
noriu pasakyti? Visiško atsitiktinumo - laimingo! - dėka mudu su 
Bendžiu baigėme vykdyti mums skirtą užduotį, ir, gavę trumpas 
atostogas, išvykome iš planetos, o paskui sumaniai parsiradome į 
Magratėją, maloniai padedant tavo draugams. 

- Magratėja - tai vartai į mūsų matmenį, - įsiterpė Bendžis. 

- O tada,- tęsė peliškasis jo bendradarbis, - gavome nepapras- 
tai pelningą pasiūlymą dalyvauti SM plepalyno pramoginėje lai- 
doje nuosavo matmens pasaulyje, ir anaiptol neketiname jo atsi- 
sakyti. 

- Aš tai neatsisakyčiau, o tu kaip, Fordai? - guviai įsikišo Za- 
fodas. 

- O, taip, - pasakė Fordas, - griebčiau visom keturiom. 

Arturas dirstelėjo į juos, spėliodamas, ką visa tai reiškia. 

- Bet, matai, mes privalome pateikti rezultatą, - pasakė Fren- 
kis, - tai yra, idealiu atveju mums visvien reikalingas Esminis 
Klausimas vienokiu ar kitokiu pavidalu. 

Zafodas palinko arčiau Arturo. 

- Supranti, - tarė jis, - jeigu jie išsidrėbs ten studijoje baisiai 
atsipalaidavę ir, žinai, tiesiog užsimins žinantys Atsakymą apie 
Gyvenimą, Visatą ir Visa Ką, o paskui po kurio laiko turės pripa- 
žinti, jog faktiškai tai “keturiasdešimt su" - laida veikiausiai išeis 
trumpoka. Nebus, supranti, tęsinio. 

- Mums reikia kažko, kas skambėtų įtikinamai, - pasakė Ben- 
džis. 
- Kažko, kas įtikinamai skambėtų? - suriko Arturas. - Esmi- 
nio Klausimo, kuris įtikinamai skambėtų?! Porai pelių?!! 

Pelės pasišiaušė. . 

- Kaipgi, teisybė, taip idealizmui, taip grynųjų tyrimų didin- 
gumui, taip tiesos visais jos pavidalais ieškojimui - bet galų gale 
ateina laikas, kai, bijau, pradedi įtarti, kad jeigu ir yra kokia ne- 

ginčijama tiesa - tai ji tokia: visą begalinę daugiamatę Visatą be- 
veik neabejotinai tvarko gauja maniakų. Ir jei jau tenka rinktis tarp 
galimybės sugaišti dar dešimt milijonų metų tam, kad tai aptik- 
tum, ir, kita vertus, galimybės paprasčiausiai susišluoti pinigėlius 
ir pasprukti - tai aš už sportą, - pasakė Frenkis. 

Arturas beviltiškai pradėjo: 

- Bet... 

- Ei, žemieti, kaip tu nesupranti, - įsiterpė Zafodas, - tu esi 
tos kompiuterinės matricos paskutinės laidos gaminys, ar ne, ir 
buvai ten iki pat akimirkos, kai tavo planeta išlėkė velniop, gal 
ne? 

- Eee... 

- Vadinasi, tavo smegenys - neatskiriama to kompiuterio pro- 
gramos priešpaskutinio kontūro dalis, - paaiškino Fordas - jam 
pačiam atrodė, kad labai suprantamai. 

- Teisingai? - pasakė Zafodas. 

- Tai jau, - nepatikliai tarė Arturas. Jam neatrodė, kad jis ka- 
da būtų jautęsis neatskiriama nesvarbu ko dalimi. Jis visuomet 
galvojo, jog tai - viena iš jo nelaimių. 

- Kitaip tariant, - pasakė Bendžis, vairuodamas savo keistą- 
ją mažutę transporto priemonę stačiai link Arturo, - yra gana ne- 
maža tikimybė, kad klausimo sandara užkoduota tavo smegenų 
sandaroje - todėl mes norime iš tavęs nusipirkti... 

- Ką - klausimą? - nesuprato Arturas. 

- Taip, - pasakė Fordas ir Trilijona. 

- Už didžiulius pinigus, - pasakė Zafodas. 

- Ne, ne, - pasakė Frenkis, - smegenis norim nusipirkti, sme- 
genis! 

- Ką! 

- Na, kas gi jų pasiges? - pasiteiravo Bendžis. 

- Aš galvojau, kad jūs tiesiog nuskaitysite jo smegenų sroves 
elektroniškai, - užprotestavo Fordas. 

- O taip, - pasakė Frenkis, - bet pirmiausia turime jas išim- 
ti. Jas reikia parengti. 

- Apdoroti, - pasakė Bendžis. 

- Susmulkinti. 

- Dėkoju, - suriko Arturas, iš siaubo apvertė kėdę ir ėmė ata- 
tupstas trauktis nuo stalo. 

- Jas visuomet galima pakeisti, - supratingai tarė Bendžis, - 
jeigu jau manai, kad tai svarbu. 

- Taip, elektroninėmis smegenimis, - pasakė Frenkis. - Pa- 
kaks paprasčiausių. 

- Paprasčiausių! - suaimanavo Arturas. 


128 


- Aha, - staiga klastingai nusivaipė Zafodas, - tereikės už- 
programuoti jas sakyti - “Ką7"", ir “Aš nesuprantu", ir “Kur ta ar- 
bata?" - ir nieks nepastebės skirtumo. 

- Ką? - suriko Arturas, vis dar traukdamasis atbulas. 

- Argi neaišku? - pasakė Zafodas ir sustūgo, nes tą akimirką 
Trilijona jam kažką padarė. 

- Aš pastebėsiu skirtumą, - pareiškė Arturas. 

- Ne, nepastebėsi, - pasakė peliukas Frenkis, - būsi užprog- 
ramuotas nepastebėti. 

Fordas patraukė prie durų, sakydamas: 

- Štai kas, atleiskit, pelės mieliausios, man atrodo, kad nesu- 
sitarsim. 

- O man veikiau atrodo, kad teks susitarti, - vienu balsu pa- 
reiškė abi pelės, ir iš jų cypčiojančių balselių kaipmat išgaravo vi- 
sas žavumas. Abi taurės-skraidyklės spigiai, gailiai žvygtelėjo, pa- 
kilo nuo stalo ir nuskriejo prie Arturo, kuris atbulas įsispraudė į 
kampą, visiškai nebeįstengdamas nei priešintis, nei galvoti. 

Trilijona it paklaikusi griebė jį už rankos ir mėgino nutempti 
prie durų, kurias iš visų jėgų stengėsi atidaryti Fordas su Zafodu, 
bet Arturas buvo sustabarėjęs - jį, matyt, užhipnotizavo sklen- 
džiantys artyn graužikai. 

Trilijona užriko ant jo, bet jis tik spoksojo. 

Dar kartą vožtelėję, Fordas ir Zafodas įveikė duris. Kitoje pu- 
sėje laukė grupelė gana bjaurių asmenų, kuriuos galėjai palaikyti 
nebent Magratėjos banditais. Ne tik jie patys atrodė šlykščiai - jų 
gabenama medicininė įranga taip pat toli gražu nekėlė susižavė- 
jimo. Jie puolė. 

Taigi - Arturo laukė galvos operacija, Trilijona neįstengė jam 
padėti, o prie Fordo ir Zafodo artėjo keletas žymiai stambesnių ir 
kur kas geriau ginkluotų galvažudžių. 

Kaip beverstum - iš tikrųjų nepaprasta laimė, kad tuo metu 
pratrūko kurtinančiai žviegti visos planetos sirenos. 


TRisdeEšimT ANTRAS SkyRius 


- Pavojus! Pavojus! - staugė klaksonai visoje Magratėjoje. - 
Į planetą nusileido priešų laivas. Ginkluoti įsibrovėliai sekcijoje 
8A. Gynybos postai, gynybos postai! 

Dvejetas pelių irzliai uostinėjo pažirusias ant grindų stiklinių 
savo skraidyklių šukes. 

- Prakeikimas, - suburbėjo peliukas Frenkis, - šitiek triukšmo 
dėl poros svarų žemietiškų smegenų. 

Jis šmirinėjo pirmyn ir atgal, rausvos akutės žaibavo, dailus 
baltas kailiukas pasišiaušė nuo statinių krūvių. 

- Vienintelis dalykas, kurio dabar galime griebtis, - pritūpęs 
ir mąsliai glostydamasis ūsus prabilo Bendžis, - tai pamėginti su- 
klastoti klausimą, išgalvoti tokį, kuris skambėtų įtikinamai. 

- Sunku, - pasakė Frenkis; pagalvojo. - O jeigu “Kas yra gel- 
tonas ir pavojingas?“? 

Bendžis kiek pasvarstė ir pasakė: 

- Ne, negerai. Netinka prie atsakymo. 

Abu patylėjo dar kelias sekundes. 

- Gerai, - prabilo Bendžis, - “Kiek išeis, jeigu padauginsi še- 
šis iš septynių?" 

- Ne, ne, pernelyg tiesmukiška, pernelyg faktiška, - pasakė 
Frenkis, - nesukels karšto susidomėjimo. 

Jie vėl susimąstė. 

Paskui Frenkis tarė: 

- Stai, sugalvojau. “Kiek kelių privalo nueiti žmogus?" 

- A! - pasakė Bendžis. - Aha, štai čia jau iš tikrųjų panašiau. 

Jis keliskart raiškiai pakartojo frazę. Paskui pasakė: 

- Taip, nuostabu! Skamba labai reikšmingai, tačiau neprimeta 
jokios konkrečios prasmės. “Kiek kelių privalo nueiti žmogus? - 
Keturiasdešimt du!“ - nuostabu. Nuostabu, ant šito jie užkibs. 
Frenki, vaikuti, mes išgelbėti! 

Iš to džiaugsmo jiedu energingai sušoko suktinį. 

Netoliese ant grindų gulėjo keli gana šlykštūs žmonės, gavę 
per galvas keliais sunkiais premijuotais maketais. 

Už pusmylio koridoriumi dundėjo ketvertas pavidalų, beieš- 
kančių išėjimo. Pavidalai išlėkė į erdvią kompiuterių salę. Apsi- 
dairė paklaikusiomis akimis. 

- Kaip tau atrodo, Zafodai, kurlink bėgam? - paklausė For- 
das. 

- Spėtinai - sakyčiau, ten, - atsiliepė Zafodas, bėgdamas į de- 
šinę tarp kompiuterių eilės ir sienos. Kai kiti pasileido pavymui, 
Zafodas sustojo kaip įbestas - per kelis colius priešais jį oru nu- 
spragsėjo Pribaigeklio energijos žaibas, kuris išlydė nedidelę gre- 
timos sienos dalį. 

Pasigirdo megafono sustiprintas balsas: 

- Gerai, Biblbroksai, nejudėk. To apsuptas. 

- Faraonai! - sušnypštė Zafodas ir apsisuko tarsi įgeltas. - 
Gal dabar tu norėtum pabandyti paspėlioti, Fordai? 

- Gerai - štai ten, - pasakė Fordas; ketveriukė nubėgo praėji- 

mu tarp dviejų kompiuterių eilių. 

Praėjimo gale išdygo skafandruota, šarvuota figūra, mojuo- 
janti grėsmingu Pribaigekliu. Figūra sušuko: 

- Mes nenorim tavęs nušauti, Biblbroksai! 

- Labai džiaugiuosi! - riktelėjo Zafodas ir nėrė į platų tarpą 
tarp dviejų duomenų apdorojimo blokų. 

Kiti pasuko įkandin. 

- Jų ten dvejetas, - pasakė Trilijona, - pakliuvome į spąstus. 

Visi įsispraudė į kamputį tarp didelės kompiuterio duomenų 
saugyklos ir sienos. 

Užkandę kvapą laukė. 

Staiga oras įkaito nuo energijos žaibų - abu policininkai kartu 
pradėjo šaudyti. 

- Ei, jie šaudo į mus, - pasakė susirietęs į kamuoliuką Artu- 
ras, - aš maniau - jie sakė, kad nenori taip daryti. 

- Aba, ir man taip pasirodė, - sutiko Fordas. 

Zafodas surizikavo kyštelėti vieną galvą iš užuoglaudos. 

- Ei, - šūktelėjo jis, - aš galvojau - jūs sakėt, kad nenorit mū- 
sų nušauti! - ir vėl nėrė atgal. 

Jie laukė. 

Po kurio laiko nuaidėjo balsas: 

- Nelengva būti policininku! 

- Ką jis pasakė? - nustebęs sušnibždėjo Fordas. 

- Jis pasakė, kad nelengva būti policininku. 

- Bet juk tai, be abejo, jo asmeninis reikalas, ar ne? 

Fordas riktelėjo: 

- Ei, paklausykit! Mums jau ir taip pakanka nemalonumų per 
tą jūsų šaudymą, tai jei galėtumėt nesukti mums galvos dar ir jū- 
sų nemalonumais, manau, visiems būtų lengviau! 

Dar truputėlis tylos - ir vėl užgriaudėjo garsiakalbis. 

- Žinai ką, vaikine, - šnekėjo balsas per garsiakalbį, - jūs su- 
sidūrėte ne su kokiais bukais vien tik pyškint mokančiais silpna- 
pročiais žemakakčiais mažomis kiauliškomis akutėmis, net pašne- 
kėt nesugebančiais; mes - pora inteligentiškų, jautrių vyrukų, ir jūs 
tikriausiai mielai pasilinksmintumėte su mumis vakarėlyje! Aš ne- 
vaikštau šaudydamas į žmones nė už ką, ir paskui nesigiriu tuo 
prišnerkštuose kosmoso bastūnų baruose kaip kiti policininkai. Aš 
vaikštau šaudydamas į žmones nė už ką, o paskui valandų valan- 
das sielojuosi, pasakodamas apie tai savo merginai! 

- O aš rašau romanus! - įsitraukė į pokalbį kitas policininkas. 
- Tik kol kas dar nė vienas neišspausdintas, užtat turiu perspėti - 
mano nuotaika kuo bjaurrrryriausia! 

Fordo akys ko neišlėkė iš akiduobių. Jis pasiteiravo: 

- Kas tie vyrukai? 

- Nežinau, - atsakė Zafodas, - atrodo, man labiau patiko, kai 
jie šaudė. 3 

- Tai ar jūs išeisit patys, - vėl suriko kažkuris policininkas, - 
ar lauksit, kol mes jus išrūkysime? 

- O kaip jums labiau patiktų? - šūktelėjo Fordas. 

Po milisekundės oras aplink juos vėl pradėjo kaisti - Pribai- 
geklių žaibai vienas paskui kitą plieskė į dengiančių bėglius kom- 
piuterių eilę. 

Pragariškas apšaudymas tęsėsi keletą sekundžių. 

Kai liovėsi, kelias sekundes buvo beveik tylu, tik slopo aidai. 

- Jūs dar ten? - šūktelėjo vienas policininkas. 

- Taip, - atsiliepė jie. 

- Mums tai visai nepatiko, - šūktelėjo kitas policininkas. 

- Patys matėm, - riktelėjo Fordas. 

- Nagi, paklausyk, Biblbroksai, tik pasistenk gerai klausytis! 

- Kodėl? - šūktelėjo Zafodas. 

- Todėl, - rėkė policininkas, - kad išgirsi labai protingus, ga- 
na įdomius ir jautrius žodžius! Tai va: arba jūs visi negaišuoda- 
mi pasiduodate ir leidžiatės truputį apkumščiuojami - bet, supran- 
tama, nelabai stipriai, nes mes esame griežti nebūtino smurto prie- 
šininkai, - arba mes susprogdinam visą šitą planetą, o gal dar ir 
vieną ar dvi kitas, kurias pastebėjom pakeliui! 

- Betgi tai beprotiška! - suriko Trilijona. - Jūs to nepadary- 
site! 

- Dar ir kaip! - šūktelėjo policininkas. - Ar ne? - paklausė jis 
antrojo. 

- Būtinai, mes privalome, kokios gali būti kalbos, - atsiliepė 
antrasis. 

- Bet kodėl? - pasiteiravo Trilijona. 

- Todėl, kad yra darbų, kuriuos privalai atlikti net tuo atve- 
ju, kai esi išsilavinęs liberalių pažiūrų policininkas, puikiai išma- 
nantis apie jautrumą ir visa kita! 

- O aš štai netikiu tais vyrukais, ir viskas, - sumurmėjo For- 
das, kratydamas galvą. 

Vienas policininkas šūktelėjo kitam: 

- Gal dar truputį į juos pašaudytume? 

- Gerai, kodėl ne. 

Abu vėl paleido iškrovų papliūpą. 

Karštis ir triukšmas pasidarė nebeįmanomi. Kompiuterių blo- 
kas pradėjo lėtai irti. Beveik visas jo priekis ištirpo, ir link susi- 
gūžusių bėglių nuvingiavo tiršti išlydyto metalo upeliukai. Ketver- 
tas spraudėsi tolyn ir laukė galo. 

TRisdEšimT TRčias SkyRius 


Bet galas taip ir neatėjo - bent kol kas. 
Kanonada visai netikėtai nutrūko, o staiga užslinkusią tylą 


paryškino pora kimių gargtelėjimų ir būptelėjimų. 


eisiu 


Visi keturi spoksojo viens į kitą. 

- Kas atsitiko? - paklausė Arturas. 

- Jie liovėsi, - patraukęs pečiais pasakė Zafodas. 

- Kodėl? 

- Nežinau, gal norėtum nueiti pas juos pasiklausti? 
- Ne. 

Jie palaukė. 

- Ei? - riktelėjo Fordas. 

Jokio atsakymo. 

- Keista. 

- Turbūt tai spąstai. 

- Jie ne tokie gudrūs. 

- O kas ten bumbsėjo? 

- Nežinau. 

Jie palaukė dar kelias sekundes. 

- Gerai, - tarė Fordas, - einu apsidairyti. 

Jis apžvelgė visus kitus. 

- Argi nė vienas nepasakys - “Ne, tik ne tu, leisk, verčiau aš 
1 0 

Visi papurtė galvas. 

- Nieko nepadarysi, - pasakė Fordas ir atsistojo. 
Akimirką nieko neatsitiko. 

Paskui, praėjus sekundei kitai, vėl nieko neatsitiko. Fordas 


mėgino ką nors įžiūrėti pro virstančius iš degančio kompiuterio 
tirštus dūmus. 


druo 


Atsargiai žengė iš užuoglaudos. 

Vis dar nieko neatsitiko. 

Už dvidešimties jardų pro dūmus neryškiai matėsi skafan- 
tas vieno policininko pavidalas. Policininkas nejudėdamas 


dryksojo ant grindų. Kitoje pusėje, irgi už dvidešimties jardų, gu- 
lėjo jo porininkas. Daugiau nieko niekur nesimatė. 


Fordui šitai pasirodė neišpasakytai keista. 
Jis lėtai, nervingai artinosi prie pirmojo policininko. Einant 


133 


artyn kūno, tas gulėjo guodžiančiai nejudėdamas - guodžiančiai 
nejudėjo ir toliau, Fordui priėjus visai prie pat jo ir primynus koja 
Pribaigeklį, vis dar styrantį suglebusioje rankoje. 

Fordas pasilenkė ir ištraukė ginklą, nesutikdamas jokio pasi- 
priešinimo. 

Policininkas buvo visai neabejotinai negyvas. 

Skubota apžiūra parodė, kad čia Blagulono Kapos gyvento- 
jas - kvėpuojanti metanu gyvybės forma, kurią retoje Magratėjos 
deguonies atmosferoje nuo žūties saugojo skafandras. 

Atrodo, kažkodėl sprogo mažytis gyvybės palaikymo siste- 
mos kompiuterėlis, įmontuotas kuprinėje. 

Fordas jį pakrapštinėjo, nepaprastai stebėdamasis. Tokie mi- 
niatiūriniai skafandrų kompiuteriai visiškai priklauso nuo pagrin- 
dinio kompiuterio, esančio laive, su kuriuo juos jungia tiesioginis 
sub-eta ryšys. Tokia sistema nepažeidžiama jokiomis aplinkybė- 
mis, išskyrus visišką grįžtamojo ryšio nutrūkimą, o tai - negirdė- 
tas dalykas. 

Fordas nuskubėjo prie kito bežadžio kūno. Jis pamatė, kad ir 
čia atsitiko visiškai toks pats neįmanomas dalykas - veikiausiai 
tuo pačiu metu. 

Jis pakvietė kitus pasižiūrėti. Jie priėjo, nustebo kaip ir jis, 
bet jo susidomėjimui nepritarė. 

- Nešdinamės iš šitos skylės, - pasakė Zafodas. - Jei tai, ko 
aš atseit ieškau, čia ir būtų - man to nebereikia. 

Jis griebė antrąjį Pribaigeklį, susprogdino niekuo dėtą apskai- 
tos kompiuterį ir išpuolė į koridorių; kiti nubėgo pavymui. Zafo- 
das vos neištaškė velniop skraidyklės, laukiančios jų už keleto jar- 
dų. 

Skraidyklėje nieko nebuvo, bet Arturas atpažino, kad ji pri- 
klauso Personažui. 

Prie netvarkingos valdymo plokštės krašto buvo prismeigtas 
raštelis. Jame nupiešta strėlė rodė į vieną jungiklį. 

Užrašas skelbė: “Turbūt geriausia būtų spausti šitą klavi- 


„M 


šą". 
TRisdešimT KerviRras SkyRius 


Skraidyklė nešė juos gerokai viršijančiais 17R greičiais kiau- 
rai plieninių tunelių, vedančių į siaubingąjį planetos paviršių, kurį 

dabar slėgė dar vieno rūškano ryto prieblanda. Viską stingdė pa- 
mėkliška pilka šviesa. 

R - tai greičio matas, nusakantis padorų keliavimo tempą, su- 
derinamą su sveikata, psichine gerove bei ne didesniu nei, tarki- 
me, penkių minučių pavėlavimu. Taigi, suprantama, šis dydis be- 
veik be galo kinta priklausomai nuo sąlygų, kadangi pirmieji du 
faktoriai nepastovūs ne tik absoliutaus greičio atžvilgiu, tačiau dar 
ir trečiojo faktoriaus suvokimo atžvilgiu. Šios lygties nepaisymas 
gali baigtis geroku sukrėtimu, opomis ir netgi mirtimi. 

17R nėra pastovus greitis, bet jis, be abejo, pernelyg jau di- 
delis. ž 

virš sustingusio grunto, paskui veržliai nušvilpė atgal, į tą pusę, 
iš kur atskridusi - matyt, turėjo kokių nors svarbių savų reikalų. 

Ketveriukė stovėjo, tirtėjo ir žiūrėjo į laivą. 

Greta jo stovėjo kitas laivas. 

Tai buvo Blagulono Kapos policijos kreiseris, panašus į nu- 
sipenėjusį murzinai žalios spalvos ryklį ir nuraizgytas juodomis 
trafaretinėmis raidėmis, kurių dydis bei nedraugiškumas įvairavo. 
Raidės informavo kiekvieną, kas nepatingės jas perskaityti, apie 
tai, iš kur laivas, kokiame policijos padalinyje jis užregistruotas, 
ir kur reikia pajungti maitinimą. 

Kreiseris atrodė kažkoks nenatūraliai tamsus ir tylus - netgi 
kaip laivas, kurio dviejų narių įgula tą akimirką gulėjo uždususi 
pilnoje dūmų patalpoje keleto mylių gylyje. Tai vienas tų keistų 
dalykų, kurių neįmanoma paaiškinti ar nupasakoti - bet kai laivas 
visiškai negyvas, tai matosi. 

Fordas pajuto, kad laivas negyvas, ir pagalvojo, jog tai bai- 
siai paslaptinga - atrodo, nei iš šio, nei iš to žuvo kreiseris ir dve- 
jetas policininkų. Fordo patirtis sakė, kad Visatoje tokių dalykų 
paprasčiausiai nebūna. 

Kiti trys taip pat pajuto nuostabą, bet dar labiau jautė stiprų 
šaltį, todėl ištikti aštraus nesmalsumo priepuolio nuskubėjo į 
“Aukso Širdį". 

Fordas pasiliko ir patraukė apžiūrėti Blagulono laivo. Beei- 
damas vos nepargriuvo, užkliuvęs už nejudrios plieninės figūros, 
gulinčios šaltose dulkėse veidu žemyn. 

- Marvinai! - sušuko jis. - Ką čia veiki? 

Pasigirdo duslus zirzimas: 

- Prašau, nemanykite, kad privalote kreipti į mane bent men- 
kiausią dėmesį. 

- Bet kaip tu jautiesi, metalinis žmogau? - paklausė Fordas. 

- Baisiai prislėgtas. 

- Kas atsitiko? 

- Nežinau, - atsakė Marvinas, - aš ten nebuvau. 

- Kodėl, - tarė Fordas, pritūpęs greta ir šiurptelėjęs, - tu gu- 
li dulkėse kniūbsčias? 

- Šitaip labai patogu sielvartauti, - pasakė Marvinas, - neap- 
simesk, kad nori su manimi pasišnekėti, aš žinau, kad neapkenti 
manęs. 

- Nieko panašaus. 

- Ne - tu neapkenti manęs, visi manęs nekenčia. Tokia jau Vi- 
satos prigimtis. Tik pradedu su kuo nors kalbėtis - ir jis pradeda 
manęs neapkęsti. Net robotai manęs nekenčia. Jeigu tu tiesiog ne- 
kreiptum į mane dėmesio, manau, kad tikriausiai eičiau sau. 

Jis staiga pašoko ir stovėjo, ryžtingai žvelgdamas į kitą pu- 
sę. 

- Tas laivas manęs nekentė, - nusiminęs tarė jis, rodydamas 
policijos kreiserį. 

- Tas laivas? - staiga susijaudino Fordas. - Kas jam atsitiko? 
Ar tu žinai? 

- Jis manęs nekentė, nes aš kalbėjausi su juo. 

- Kalbėjaisi su juo?! - sušuko Fordas. - Ką tu nori pasakyti? 
Kaip tu su juo kalbėjaisi? 

- Paprasčiausiai. Man pasidarė labai nuobodu ir liūdna, todėl 
nuėjau ir prisijungiau prie išorinio jo kompiuterio lizdo. Aš ilgai 
kalbėjau su kompiuteriu, išdėsčiau jam savo požiūrį į Visatą. 

- Ir kas atsitiko? - nenurimo Fordas. 

- Jis nusižudė, - pasakė Marvinas ir nuslimpino atgal prie 
“Aukso Širdies". 


TRisdeEšimT Penkras SkyRius 


Tą naktį, “Aukso Širdžiai" nešdinantis kuo toliau nuo Arklio 
Galvos ūko, Zafodas drybsojo valdymo kabinoje po nedidele pal- 
me, mėgindamas numalšinti sumaištį savo smegenyse milžiniško- 
mis Visagalaktinio Gargaliasprogdžio porcijomis; Fordas su Tri- 
lijona sėdėjo kamputyje ir aptarinėjo gyvenimą bei su juo susiju- 
sius klausimus; o Arturas įsikraustė į lovą, norėdamas paskaitinėti 

Fordo “Keliautojo Kosmostopu Vadovą Po Galaktiką". Kadangi 
teks čia gyventi, samprotavo jis, tai vertėtų pradėti kaupti žinias. 

Jis aptiko tą pastraipą. 

Štai tokią: 

Kiekvienos žymesnės Galaktinės Civilizacijos Istorija pa- 
prastai praeina tris atskiras, skirtingas fazes, būtent: Išgyveni- 
mo, Klausinėjimo ir Įmantrumo, kitaip dar vadinamas Kaip, Ko- 
dėl ir Kur fazėmis. 

Pavyzdžiui, pirmąją fazę apibūdina klausimas "Kaip čia 
pavalgius?", antrąją - klausimas “Kodėl mes valgome? ", 0 tre- 
čiąją - klausimas “Kur pietausime? ". 

Toliau Arturas nebeskaitė, nes suzvimbė atgijęs vidaus ryšio 
garsiakalbis. 

- Ei, žemieti? Tu alkanas, vaikuti? - pasiteiravo Zafodo bal- 
sas. 

- Ee, šitąjį, taip, sakyčiau, truputį praalkau, - atsakė Arturas. 

- Puiku, mažyli, nenukabink nosies, - pasakė Zafodas, - už- 
suksime ko nors sukrimsti į Restoraną Visatos Gale. 


SUDIE, IR AČIČ 
UZ ŽUVIS 


PRologas 


Toli toli, nemadingiausiojo Vakarinės Galaktikos Vijos 
galo užkampyje, kurio nerasite jokiame žvaigždėlapyje, yra 
maža nereikšminga geltona saulė. 

Aplinkui šiąją maždaug devyniasdešimt dviejų milijonų 
mylių atstumu skrieja visiškai neverta dėmesio. mažytė žalia 
planeta, kurios gyventojai, kilę iš beždžionių, yra tokie stebėtinai 
primityvūs, jog vis dar įsivaizduoja, esą skaitmeniniai 
laikrodėliai - baisiai gudrus išradimas. 

Šią planetą kamuoja - ar veikiau kamavo - štai koks 
galvosūkis: dauguma jos gyventojų didžiumą laiko jaučiasi 
nelaimingi. Siūlyta daugybė šio galvosūkio sprendimo būdų, 
tačiau beveik kiekvienu atvejų dažniausiai nagrinėtas nedidelių 
žalių popieriaus gabalėlių judėjimas - įr tai keista, nes apskritai 
nelaimingi jausdavosi ne tie mažieji žalieji popieriaus 
gabalėliai. 

Žodžiu, galvosūkis liko neišspręstas; daugybė žmonių tūžo, 
beveik visi sielvartavo - netgi tie, kurie turėjo skaitmeninius 
laikrodėlius. . 

Ne vienas vis tvirčiau tikėjo, kad visi baisiai apsiriko, iš 
viso išlipdami iš medžių. O kai kurie tvirtino, jog net medžiai - 
netikęs ėjimas: geriausia būtų buvę apskritai neišlįsti iš 
vandenyno. 

O paskui vieną ketvirtadienį, praėjus beveik dviems 
tūkstančiams metų nuo tos dienos, kai vienas žmogus buvo 
prikaltas prie medžio, nes šnekėjo, kaip šaunu būtų dėl įvairumo 
neskriausti kitų žmonių, mergina, sėdėjusi nuošaliame mažos 
Rikmensvorto kavinės kamputyje, staiga atspėjo, kas visą tą 
laiką kriko, ir galiausiai suvokė, kaip galima paversti pasaulį 

gera ir laiminga vieta. Šįkart sprendimas teisingas, turėtų 
pasisekti, ir nebereikėtų nieko prie nieko kalti. 

Deja, mergina nespėjo net nubėgti iki telefono ir kam nors 
papasakoti apie tai - užgriuvo siaubinga, kvaila katastrofa, 
todėl sumanymas pražuvo amžinai. 

Štai pasakojimas apie tą merginą. 


PiRmas SkyRius 


Tą vakarą sutemo anksti - visai įprastas dalykas tokiu metų 
laiku. Buvo šalta ir vėjuota - įprastas dalykas. 

Pradėjo lyti - nepaprastai įprastas dalykas. 

Nusileido erdvėlaivis - o tai jau neįprasta. 

Netoliese nebuvo nieko, kas jį pamatytų, išskyrus keletą 
pribloškiančiai bukų keturkojų, kurie nė iš tolo nenutuokė, ką su 
tuo daiktu daryti, nei ar derėtų ką nors su juo daryti, ar suėsti, ar 
dar kaip. Todėl jie padarė tą patį, ką darytų su bet kuo, tai yra, 
spruko šalin ir pabandė pasislėpti vienas po kitu - nesėkmingai 
kaip paprastai. 

Laivas leidosi iš debesų, sakytum, palaikomas vienut vieno 
šviesos spindulio. 

Iš atokiau būtumėt gal net nepastebėję, trukdė žaibai ir 
audros debesys, bet iš arti erdvėlaivis atrodė keistai gražus - 
pilkas grakščių linijų laivas, gana nedidelis. 

Suprantama, žmogus nelabai teįsivaizduoji, kokio didumo bei 
pavidalo turėtų pasirodyti esančios nežemiškos būtybės, bet jeigu 
pripažintumėt, kad naujausios ataskaitos apie Galaktikos Vidaus 
Gyventojų Surašymą duomenys bent iš bėdos tiksliai atspindi 
statistinį vidurkį - tikriausiai įtartumėt, jog tokiame laive gali tilpti 
maždaug šeši asmenys; ir nesuklystumėt. 

Šitiek tikriausiai jau ir patys atspėjote. Gyventojų Surašymo 
Ataskaita, kaip dauguma panašių apžvalgų, kainavo baisią krūvą 
pinigų ir niekam nepranešė nieko, ko visi ir šiaip nežinotų - nebent 
kad kiekvienutėlis Galaktikos gyventojas turi po 2,4 kojos ir laiko 
po hieną. Kadangi čia aiškiai neteisybė, galų gale teko išmesti į 
šiukšlyną visą ataskaitą. 

Tyliai slystantį žemyn lietuje laivą blankios nusileidimo 

švieselės, sakytum, apjuosė skoningomis vaivorykštėmis. Artėjant 
prie žemės, labai negarsus dūzgesys palaipsniui stiprėjo, sodrėjo, 
ir šešių pėdų aukštyje pavirto galingu tvinkčiojimu. 

Galiausiai laivas nusileido ir nutilo. 

Atsidarė liukas. Išsilankstė neilgos kopėtėlės. 

Angoje sužibo šviesa - skaisti šviesa, pasruvusi į naktį; 
viduje sušmėkščiojo šešėliai. 

Šviesoje sušmėžavo aukštas pavidalas, apsidairė, krūptelėjo 
ir nuskubėjo laipteliais žemyn, nešdamasis po pažasčia didelį 
krepšį pirkiniams. 

Pasisuko ir trumpai, staigiai mostelėjo kažkam pasilikusiam 
laivo viduje. Pavidalo plaukais jau sruvo lietus. 

- Ačiū, - šūktelėjo jis, - labai jums... 

Balsą nustelbė kurtinantis perkūnijos trenksmas. Žmogus 
baimingai dirstelėjo aukštyn, paskui tarsi staiga kažką prisiminęs 
pradėjo skubiai raustis po didžiulį plastikinį krepšį pirkiniams, 
kurio dugne - paaiškėjo tik dabar - žiojėjo skylė. 

Dideli rašmenys ant krepšio šono bylojo (kiekvienam, kas 
sugeba iššifruoti kentauriškąjį raidyną): “NEAPMUITINAMAS 
MEGAPREKYBOS CENTRAS, BRASTOS UOSTAS, 
KENTAURO ALFA. BŪK KAIP DVIDEŠIMT PIRMASIS 
DRAMBLYS SU ĮKAITINTA VERTE KOSMOBARŽOJE!". 

- Palaukit! - riktelėjo žmogus, mosuodamas laivo pusėn. 

Jau pradėję lankstytis atgal į liuką laipteliai sustojo, 
išsilankstė vėl ir įleido jį vidun. 

Po kelių sekundžių pavidalas išniro antrą kartą, nusitvėręs 
suglamžytą, nušiurusį rankšluostį, kurį įbruko į krepšį. 

Dar kartą pamojavo, pasikišo krepšį po pažasčia ir bėgte 
pasileido slėptis po medžiais; likęs už nugaros erdvėlaivis jau 
pradėjo kilti. 

Skersai viso dangaus tvykstelėjo žaibas; žmogus stabtelėjo, 
paskui nuskubėjo tolyn, jau nebesislėpdamas po medžiais, o 
lenkdamas juos plačiu lankstu. Jis sparčiai judėjo gruntu, dažnokai 
paslysdamas, gūždamasis nuo lietaus, kuris dabar pylė vis 
atkakliau, tarsi kieno traukiamas iš dangaus. 

Kojos taškė dumblą. Virš kalvų grumėjo griaustinis. Žmogus 
visai be reikalo nusišluostė šlapią veidą ir nuklupčiojo pirmyn. 

Vėl šviesos. 

Šį kartą nebe žaibai, o labiau išsklaidytos, blankesnės 
šviesos, pamažu išnirusios viršum horizonto ir vėl pradingusios. 

Pamatęs jas, Žmogus vėl stabtelėjo, paskui dvigubai 
spartesniu žingsniu nuskubėjo tiesiai link to horizonto taško, 
kuriame jos buvo sušvitusios. 

O šlaitas dabar darėsi vis statesnis, kilo aukštyn, ir dar už 
dviejų ar trijų šimtų jardų galiausiai baigėsi kliūtimi. Žmogus 
stabtelėjo, apžiūrėjo užtvarą, paskui permetė per ją savo krepšį ir 
persiropštė pats. 

Vos spėjus nusileisti ant žemės kitoje pusėje, iš lietaus atūžė 
automobilis, žibintų šviesomis rėždamas vandens sieną. 
Automobiliui lekiant artyn, žmogus prisispaudė prie užtvaros. 
Glotni, pilka, aptaki, neaukšta lašo formos mašina atrodė tarsi 
išniręs virš bangų nedidelis banginis - ir lėkė siaubingu greičiu. 

Žmogus tarsi gindamasis pakėlė rankas, bet jį kliudė tik 
klioktelėjusi banga, o pats automobilis prašvilpė pro šalį ir ištirpo 
naktyje. 

Mašiną trumpai apšvietė dar vienas perkirtusio dangų žaibo 
blyksnis, kurio dėka permirkęs nelaimėlis šalikelėje prieš mašinai 
pradingstant spėjo pamatyti nedidelį užrašą ant užpakalinio stiklo. 

Žmogus aiškiai apstulbo, perskaitęs: “Kitas mano 
automobilis irgi Porše!". 


AnrRas SkyRius 


Robas MakKena buvo apgailėtinas netikša - ir pats tai 
žinojo, nes taip metų metus tvirtino gausybė Žmonių, o nesutikti 
su jais jis neturėjo jokio pagrindo, nebent vieną, akivaizdžią 
priežastį - jam patiko nesutikti su žmonėmis, ypač su tais, kurie 
jam nepatiko, o nepatiko, gerai pagalvojus, visi. 

Jis sunkiai atsiduso ir perjungė pavarą. 

Įkalnė darėsi vis statesnė, o sunkvežimis buvo prikrautas 
daniškų termostatinių reguliatorių radiatoriams. 

Nepasakytum, kad Robas jau gimė su polinkiu rūgti, bent jis 
pats tikėjosi, kad ne. Tiesiog jį baigė papjauti lietus - amžinai tas 
lietus. 

Dabar lijo - tiesiog dėl įvairumo. 

Labai savotiškas lietus, kaip tik toks, koks Robui ypatingai 
nepatiko, ypač vairuojant. Robas net žinojo jo numerį. 
Septynioliktojo tipo lietus. 

Robas kažkur skaitė, kad eskimai turi per du šimtus žodžių 
sniegui apibūdinti; be tų žodžių jų pašnekesiai veikiausiai 

pasidarytų labai nuobodūs. Taigi, jie skiria smulkų sniegą ir tirštą 
sniegą, lengvą sniegą ir sunkų sniegą, šlapią sniegą, trapų sniegą, 
sniegą, bloškiamą vėjo gūsių, sniegą, supustytą į pusnis, sniegą, 
kaimyno batų išdrabstytą po visas dailias, švarias jūsų iglu 
grindis, žiemos sniegus, pavasario sniegus, sniegus, kuriuos 
prisimenate nuo vaikystės ir kurie būdavę nepalyginamai geresni 
už tuos visus naujoviškus sniegus, birų sniegą, minkštą sniegą, 
kalvų sniegą, slėnių sniegą, sniegą, kuris krenta iš ryto, sniegą, 
kuris krenta vakare, sniegą, kuris nelauktai netikėtai iškrenta kaip 
tik tada, kai susiruošiate pažvejoti, ir sniegą, kurį - nepaisant viso 
vargo, kurį padėjote juos bemokydamas - apšlapino šunys. 

Savo mažojoje knygelėje Robas MakKena turėjo susirašęs du 
šimtus trisdešimt vieną skirtingą lietaus tipą, ir visi tie tipai jam 
nepatiko. 

Jis vėl perjungė pavarą, variklio apsukos padidėjo. 
Sunkvežimis nepiktai niurzgėjo apie visus tuos daniškus 
termostatinius radiatorių reguliatorius, kuriuos jam tenka vežti. 

Vakar po pietų išvažiavęs iš Danijos, Robas jau spėjo 
susidurti su šiais tipais: trisdešimt trečiuoju (smulki, įkyri dulksna, 
nuo kurios keliai pasidaro slidūs), trisdešimt devintuoju (stambūs 
lašai), keturiasdešimt septintuoju - penkiasdešimt pirmuoju 
imtinai (statmena smulki purkšna, pereinanti į įžambų druoksmą, 
pereinantį į vidutinio stiprumo dulksną, kuri vėliau sustiprėja), 
aštuoniasdešimt septintuoju ir aštuoniasdešimt aštuntuoju (du 
nežymiai besiskiriantys smarkios statmenos liūties porūšiai), 
šimtuoju (ūmios poaudrinės liūtys, šaltos), visais audros tipais 
nuo šimtas devyniasdešimt antrojo iki du šimtai tryliktojo iškart, 
šimtas dvidešimt trečiuoju, šimtas dvidešimt ketvirtuoju, šimtas 
dvidešimt šeštuoju, šimtas dvidešimt septintuoju (nestiprūs ir 
vidutinio stiprumo šalti šuorai, vienodai ir sinkopuotai 
barbenantys į kabiną lašai), vienuoliktuoju (vėsus krapnojimas); 
dabar prasidėjo užvis nemėgstamiausias - septynioliktasis. 

Septynioliktojo tipo lietus - tai drumzlinos čiurkšlės, 
čiurškiančios į priekinį stiklą taip smarkiai, kad beveik nėra 
skirtumo, ar valytuvai įjungti, ar išjungti. 

Robas patikrino šią hipotezę - trumpam išjungė valytuvus; 
bet įsitikino, kad visgi matomumas gerokai pablogėjo. Tik kad 
nepagerėjo ir tada, kai vėl juos įjungė. 

Teisybę pasakius, vieno valytuvo šepetėlis pradėjo plazdenti. 

Čiūkšt čiūkšt čiūkšt pliaukšt, čiūkšt čiūkšt pliaukšt, čiūkšt 
čiūkšt pliaukšt, čiūkšt pliaukšt, čiūkšt pliaukšt, pliaukšt, plerrkšt 
grrrykšt, 

Robas apdaužė vairą, apspardė grindis, trankė magnetofoną 
tol, kol tas staiga pragydo Bario Manilovo balsu, trankė tol, kol 
vėl nutilo, ir keikėsi, ir keikėsi, ir keikėsi, ir keikėsi, ir keikėsi. 

Kaip tik tą akimirką, kai Robo įtūžis įsikunkuliavo kaip 
čiurkšles pavidalas. 

Sušniuręs, murkšlinas žmogelis, keistai apsirengęs, šlapesnis 
už ūdrą skalbimo mašinoje - ir iškėlęs nykštį. 

“Vargšas apgailėtinas iškrypėlis" - pagalvojo sau Robas 
MakKena, suvokęs, kad mato asmenį, kuris turi rimtesnį pagrindą 
jaustis nuskriaustas, negu jis pats, - “tikriausiai sustiręs iki pat 
kaulų. Kvaila valkiotis ir stabdinėti mašinas šitokią bjaurią naktį. 
Gali tikėtis nebent sušlapsiąs, permirksiąs ir liksiąs aptaškytas 
pravažiuojančių sunkvežimių." 

Jis niūriai palingavo galva, dar kartą sunkiai atsidūsėjo, 
suktelėjo vairą ir tykštelėjo gerą klioksnį vandens tiesiai ant 
balsuotojo. 

- Matai, ką turiu omenyje? - pats sau tarė jis, visu greičiu 
skrosdamas klaną. - Kelyje pasitaiko tikrų galvijų. 

Po poros sekundžių užpakalinio vaizdo veidrodėlyje matėsi 
tik išskydęs permerkto šalikelės balsuotojo atspindys. 

Kurį laiką Robas džiaugėsi. Dar po kurio laiko pradėjo irzti, 
kam džiaugiasi. Paskui apsidžiaugė dėl to, kad irzta, nes 
džiaugiasi, ir patenkintas nuvažiavo toliau į naktį. 

Tai nors padėjo užmiršti, kad sunkvežimį galų gale aplenkė 
“Porše", kuriam Robas uoliai kliudė važiuoti pastarąsias 
dvidešimt mylių. 

O bevažiuojant tolyn lietaus debesys slinko dangumi iš 
paskos, nes Robas MakKena - nors pats to nežinojo - buvo 
Lietaus Dievas. Robas težinojo tik tiek: darbo dienos niūrios, o 
išeiginės kaip viena pasibjaurėtinos. Debesys težinojo tik tiek: jie 
myli Robą ir nori būti netoli jo, globoti jį ir laistyti jį. 


TRečias SkyRius 


Kitus du sunkvežimius vairavo ne Lietaus Dievai, bet ir jie 
pasielgė lygiai taip pat. 
Žmogelis kėblino, ar veikiau taškėsi pirmyn, kol įkalnė 

baigėsi, o klastingosios balos liko už nugaros. Po kurio laiko 
lietus pradėjo rimti, iš už debesų trumpam dirstelėjo mėnulis. 

Pro šalį pravažiavo “Reno"; vairuotojas įnirtingai ir 
nesuprantamai mosikavo kėblinančiam pavidalui, rodydamas, jog 
šiaip kuo mieliausiai pavėžėtų, tik šįkart negali, kadangi važiuoja 
ne į tą pusę, į kurią reikia eiti pavidalui, nesvarbu kokia bebūtų 
toji pusė, ir neabejoja, kad pavidalas supras. Mosikavimą užbaigė 
linksmu nykščio kilstelėjimu, tarsi norėdamas pasakyti, kad 
viliasi, jog pavidalui iš tikrųjų Linksma būti sušalusiam ir beveik 
mirtinai peršlapusiam, ir kad kitą kartą mielai paveš. 

Pavidalas kėblino toliau. Pravažiavo “Fiatas", kuris pasielgė 
lygiai taip pat, kaip ir “Reno". 

Kita kelio puse pravažiuojantis limuzinas pamirksėjo pamažu 
klumpinančiam pavidalui šviesomis, nors taip ir liko neaišku, ar 
mirksėjimą suprasti kaip “Sveikas!", ar “Atleisk, mes važiuojam 
ne į tą pusę", ar “Ei, žiūrėkit, kažkas mirksta po lietumi, na ir 
mulkis!". Žalias užrašas priekinio stiklo viršuje skelbė, jog žinią 
- kokia ji bebūtų - perduoda Stivas ir Kerola. 

Liūtis spėjo neabejotinai apslopti, ir griaustinis - kiek jo dar 
liko - dabar niurnėjo virš tolimų kalvų nelyginant žmogus, 
sakantis - “... ir dar vienas dalykas...", nors jau prieš dvidešimt 
minučių prisipažino pralaimėjęs ginčą. 

Oras pasidarė skaidresnis, naktis žvarbesnė. Garsas sklido 
gana gerai. Netrukus nelaimingas keleivis visas tirtėdamas pasiekė 
sankryžą, kur šalutinis kelias suko į kairę. Prieš posūkį stovėjo 
kelio ženklas; žmogelis staiga nubėgo prie jo ir įniko karštligiškai, 
smalsiai apžiūrinėti; atšoko tik tada, kai netikėtai praūžė dar 
vienas automobilis. 

Ir dar vienas. 

Pirmasis prašvilpė lyg pro tuščią vietą, antrasis beprasmiškai 
pamirksėjo. Pravažiavo “Fordas Kortina", staiga sustojo. 

Susverdėjęs iš nustebimo žmogelis prispaudė savo krepšį prie 
krūtinės ir nuskubėjo automobilio link, bet paskutinę akimirką 
“Kortina" ūžtelėjo iš klano ir gana juokingai pasvirusi ant šono 
nulėkė plentu. 

Žmogelis sulėtino žingsnį, sustojo ir pasiliko bestovįs - 
sutrikęs, nusiminęs. 

Taip jau išėjo, kad kitą dieną “Kortinos" vairuotojas atsigulė 
į ligoninę operuotis apendicito, tiktai per gana juokingą 
nesusipratimą apsirikęs chirurgas pašalino jam koją, ir, nespėjus 
skirti naujos datos apendektomijai, apendicitas komplikavosi, 
virto įdomiai rimtu peritonitu, ir teisingumas tam tikra prasme 


146 


nugalėjo. 

Keleivis kėblino tolyn. 

Greta jo sustojo “SAABas". 

Langelis nusileido, draugiškas balsas pasiteiravo: 

- Ar iš toli einate? 

Keleivis atsigręžė balso pusėn. Sustojo, suspaudė durelių 
rankeną. 

Keleivis, automobilis ir jo durelių rankena - visi buvo 
planetoje, vadinamoje Žeme, pasaulyje, kuris “Keliautojo 
Kosmostopu Vadove Po Galaktiką" nusakomas viso labo dviem 
žodžiais: “Beveik nekenksminga". 

Vyrukas, parašęs šį apibūdinimą, vadinosi Fordas Prefektas, 
ir kaip tik šią akimirką viešėjo anaiptol ne nekenksmingoje 
planetoje, sėdėjo anaiptol ne nekenksmingame bare ir šaukte 
šaukėsi nemalonumų. 


KerviRTAs SkyRius 


Ar čia kaltas girtumas, ar koks negalavimas, ar savižudiškas 
pamišimas - atsitiktinis stebėtojas nesusigaudytų; beje, “Senojo 
Rausvojo Šuns' bare, esančiame skurdžiame pietiniame Heno 
Doldo miesto pakraštyje, atsitiktinių stebėtojų, teisybę pasakius, 
nebūna, nes ši vieta ne tokia, į kokią galėtum užklysti atsitiktinai, 
jeigu nori likti gyvas. Jeigu čia ir pasitaiko kokių stebėtojų - tie 
stebėtojai nuožmūs, akyli, ginkluoti iki dantų, o kai jie pastebi 
kažką, kas jiems nepatinka, tvinksėjimas galvose priverčia juos 
elgtis pamišėliškai. 

Smuklėje ką tik įsiviešpatavo bjauri tyla - tokia tyla, kokia 
kiltų belaukiant branduolinės krizės. 

Net koktusis paukštis, tupintis ant skersinio virš baro, liovėsi 
klykavęs vietinių samdomų žudikų pavardes ir adresus (šią 
paslaugą jis teikdavo nemokamai). 

Visos akys žvelgė į Fordą Prefektą. Kai kurios styrojo ant 
stiebelių. 

Siandien Fordas pasirinko labai savotišką beprotiško žaidimo 
su mirtimi būdą, tai yra - pabandė apmokėti išgertuvių sąskaitą, 
prilygstančią nedideliam gynybiniam biudžetui, Amerikos 

Ekspreso kortele, kuri nepripažįstama niekur žinomoje Visatoje. 

- Ko tu pergyveni, - džiugiu balsu paklausė jis, - gal dėl 
galiojimo datos? Argi jūs, vyručiai, čia niekad negirdėjot apie 
Naująjį Reliatyvumą? Yra ištisa nauja fizikos sritis, kuri dorojasi 
su panašiais dalykais. Laiko išplėtimo efektai, temporinė 
relastatika... 

- Galiojimo data mūsų nejaudina, - tarė vyriškis, kuriam 
Fordas dėstė šias pastabas - pavojingas barmenas pavojingame 
mieste. Jo balsas - žemas, švelnus murkimas - priminė švelnų 
murkimą, pasigirstantį atsiveriant siloso bokštui. Plaštaka, panaši 
į skerdienos gabalą, švelniai plekštelėjo per baro paviršių; tas 
nežymiai įdubo. 

- Ką gi, tada viskas gerai, - pasakė Fordas, užsimesdamas 
savo kuprinę ir ruošdamasis eiti. 

Barbenantis pirštas išsitiesė ir lengvai palietė Fordo Prefekto 
petį. Tas pirštas sukliudė išeiti. 

Nors pirštas laikėsi prie panašios į trinką plaštakos, o 
plaštaka laikėsi prie panašaus į vėzdą dilbio - pats dilbis nesilaikė 
prie nieko, nebent perkeltine prasme prie baro, kurį dilbis laikė 
namais ir kuriam jautė nuožmią šunišką ištikimybę. Kadaise dilbis 
priklausė ankstesniam baro savininkui, kuris, gulėdamas mirties 
patale, netikėtai paaukojo savo ranką medicinos mokslui. 
Medicinos mokslo atstovai nusprendė, kad rankos išvaizda jiems 
nepatinka, todėl grąžino ją atgal į “Senojo Rausvojo Šuns" barą. 

Naujasis barmenas netikėjo nei antgamtiškais reiškiniais, nei 
bildukais, nei dar kokiais panašiais niekais - jis paprasčiausiai iš 
pirmo žvilgsnio įvertino naudingą pagalbininką. Ranka įsitaisė ant 
baro. Ji priiminėjo užsakymus, ji pilstė gėrimus, ji žudikiškai 
susidorodavo su lankytojais, kurie elgdavosi taip, tarsi norėtų būti 
nužudyti. Fordas Prefektas sėdėjo nekrustelėdamas. 

- Galiojimo data mūsų nejaudina, - pakartojo barmenas, 
įsitikinęs, kad dabar Fordas Prefektas klausosi iš tikrųjų kuo 
įdėmiausiai, - mus jaudina šitas plastmasės gabalas apskritai. 

- Koks? - paklausė iš pažiūros šiek tiek suglumęs Fordas. 

- Šitas, - pasakė barmenas, atkišęs kortelę tarsi kokią 
žuviūkštę, kurios siela prieš trejetą savaičių išplasnojo į 
Amžinosios Žuvų Palaimos Kraštus. - Mes tokių nepriimam. 

Fordas gal akimirką pasvarstė, ar neužsiminus apie tai, kad 
jokios kitos mokėjimo priemonės čia neturi, bet nusprendė kol kas 
nepasiduoti. Bekūnė plaštaka dabar švelniai, bet tvirtai laikė jo 
petį smiliumi ir nykščiu. 

- Bet jūs nesuprantate, - tarė Fordas; šiek tiek suglumusi 

išraiška jo veide pamažu noko, virsdama baisiu nustebimu,- čia 
Amerikos Ekspreso kortelė. Žmonija dar neišgalvojo geresnio 
sąskaitų apmokėjimo būdo. Nejaugi neskaitote reklaminių 
lankstinukų? 

Linksmas Fordo balso skambėjimas pradėjo dirginti barmeno 
klausą. Skambėjo taip, lyg vienos niūresniųjų karinio rekviem 
temų atlikimo metu kažkas įkyriai liurlintų lūpine armonikėle. 

Kažkuris Fordo peties kaulas pradėjo griežti į kažkurį kitą jo 
peties kaulą tokiu būdu, kuris leido įtarti, jog sukelti skausmą 
plaštaka išmoko iš nepaprastai įgudusio chiropraktiko. Fordas 
vylėsi, kad pavyks sutvarkyti šį reikalą plaštakai dar nepradėjus 
brūžinti jo peties kaulu į kokios nors kitos jo kūno dalies kaulus. 
Laimė, ranka spaudė ne tą petį, ant kurio kabojo Fordo kuprinė. 

Barmenas stumtelėjo kortelę Fordui skersai baro. 

- Mes niekada, - tramdydamas įniršį tarė jis, - nesame girdėję 
apie tokį dalyką. 

Ne taip jau ir nuostabu. 

Tą kortelę Fordas įsigijo tik rimtos kompiuterio klaidos dėka, 
besibaigiant penkiolika metų trukusiai viešnagei Žemės planetoje. 
Amerikos Ekspreso kompanijai ta klaida visu rimtumu atsirūgo 
labai greitai, o tolydžio griežtesnius bei kupinus panikos skolų 
apmokėjimo skyriaus užklausimus nutildė tik netikėtas visos 
planetos sunaikinimas, vogonų įvykdytas hipererdvinio greitkelio 
tiesimo dingstimi. 

Fordas taip ir neišmetė tos kortelės, kadangi nutarė, jog 
naudinga nešiotis tam tikrą niekur nepripažįstamą valiutą. 

Jis tarė: : 

- Skolon? Aaahhhrrrrr... 

“Senojo Rausvojo Šuns" bare šiedu žodžiai paprastai linkę 
poruotis. 

- Aš maniau, - sušvokštė Fordas, - kad čia atseit aukščiausios 
klasės įstaiga... 

Jis apmetė akimis margą rinkinį, sudarytą iš galvažudžių, 
sąvadautojų ir garso įrašų firmų atstovų, besislapstančių blankios 
šviesos klanelių, marginančių tamsybes patalpos gilumoje, 
pakraščiais. Visi kaip vienas ryžtingai žiūrėjo kur tik nori, tik ne 
į Fordą, įnikę uoliai tęsti kiek anksčiau nutrūkusius pokalbius apie 
žudynes, narkotikų tiekimo bei muzikos įrašų platinimo sandėrius. 
Žinodami, kas dabar nutiks, jie nenorėjo žiūrėti, kad kartais 
neužmirštų savo gėrimų. 

- Tu tuoj mirsi, vaikeli, - tyliai sumurmėjo Fordui Prefektui 
barmenas; faktai liudijo, kad jis teisus. 

Seniau bare kabėjo vienas tų skelbimų, kuriuose rašoma: 
“Prašome neprašyti išgerti skolon, nes smūgis į dantis dažnai 
įžeidžia"; bet visiško tikslumo sumetimais užrašas buvo pakeistas 
į “Prašome neprašyti išgerti skolon, nes nuožmus paukštis, 
išdreskiantis jums gerklę tuo metu, kai bekūnė ranka tranko jūsų 
galva per barą, dažnai įžeidžia“. Tačiau šitaip pataisytas 
skelbimas virto neįskaitoma makalyne, o ir skambėjo kur kas 
prasčiau, todėl buvo visai nukabintas. Nutarta, kad žinia pasklis 
savaime; taip ir atsitiko. 

- Duok, dirstelėsiu į tą sąskaitą dar kartelį, - paprašė Fordas. 

Pakėlė sąskaitą ir mąsliai įsistebeilijo į ją, sekamas 
grėsmingai žvelgiančio barmeno ir lygiai taip pat grėsmingai 
žvelgiančio paukščio, kuris šiuo metu raižė nagais gilias vagas 
baro paviršiuje. 

Sąrašas buvo gana netrumpas. 

Skaičius jo apačioje atrodė panašus į tuos gamyklinius 
numerius, kuriuos randate apatinėje buitinių aparatų pusėje ir 
kurie visada suryja baisybę laiko, kol perrašote juos į garantinį 
kvitą. Šiaip ar taip, bare Fordas prasėdėjo visą dieną, išgėrė labai 
daug skysčių su burbuliukais, užsakė siaubingai daug kokteilių 
visiems tiems sąvadautojams, galvažudžiams ir garso įrašų firmų 
atstovams, kurie staiga susigriebė neprisimenantys, kas jis toks. 

Fordas gana negarsiai krenkštelėjo ir apsitapšnojo kišenes. 
Jose - pats žinojo - nieko nebuvo. 

Jis švelniai, bet tvirtai uždėjo kairiąją plaštaką ant 
praskleistos kuprinės. Bekūnė ranka vėl suspaudė dešinįjį jo petį. 

- Matai, - pasakė barmenas, kurio veidas priešais Fordo veidą 
kažkaip nešvankiai persikreipė,- aš turiu galvoti apie gerą vardą. 
Tu tai supranti, ar ne? 

Na, pakaks, pamanė sau Fordas. Daugiau nieko 
nebepadarysi. Jis laikėsi taisyklių, jis sąžiningai mėgino apmokėti 
sąskaitą, jo bandymas buvo atstumtas. Dabar gresia pavojus jo 
gyvybei. 

- Ką gi, - negarsiai tarė Fordas, - jeigu jau kalbame apie gerą 
vardą... 

Jis netikėtai žaibišku judesiu atlapojo kuprinę ir tėškė ant 
stalo savąjį “Keliautojo Kosmostopu Vadovo Po Galaktiką“ 
egzempliorių bei tarnybinį pažymėjimą, liudijantį, jog Fordas - 
duomenų “Vadovui" rinkėjas, kuriam griežtai draudžiama elgtis 
taip, kaip jis pasielgė dabar. 

- Norėtum įrašomas? 

Persikreipęs barmeno veidas sustingo. Paukščio nagai įstrigo 
nebaigę vagos. Plaštaka pamažu atleido pirštus. 

- Šito, - vos girdimai sušnibždėjo barmenas sausomis 
lūpomis, - pakaks su kaupu, gerbiamasis. 


Penkras SkyRius 


“Keliautojo Kosmostopu Vadovas Po Galaktiką" - galingas 
leidinys. Iš tikrųjų jo įtakingumas toks didžiulis, kad norint 
išvengti piktnaudžiavimo redkolegijai teko nustatyti griežtas 
taisykles. Todėl nė vienam duomenų rinkėjui neleidžiama priimti 
jokių paslaugų, nuolaidų arba privilegijų, kad ir kokios jos būtų, 
mainais į leidybinės paslaugas, nebent: 

a) jie sąžiningai stengėsi užmokėti už paslaugą įprastiniu 
būdu; 

b) priešingu atveju kyla pavojus jų gyvybei; arba 

c) jiems labai jau norisi. 

Kadangi pasinaudojus trečiuoju punktu tekdavo dalintis 
pelnu su redaktoriumi, tai Fordas visuomet mieliau tepdavosi 
rankas dviem pirmaisiais. 

Jis išėjo laukan ir guviai nužingsniavo gatve. 

Oras buvo troškus, bet Fordui patiko - juk čia troškus miesto 
centro oras, kupinas jaudinančiai nemalonių kvapų, pavojingos 
muzikos garsų ir ataidinčio iš tolumos triukšmo, keliamo 
kariaujančių tarpusavyje policijos genčių. 

Jis nešėsi savo kuprinę pasisiūbuodamas, kad galėtų gerai 
siūbtelėti bet kam, kas pabandys ją pasisavinti neatsiklausęs. 
Kuprinėje buvo visa Fordo Prefekto manta, šiuo metu negausi. 

Gatve net pasviręs nužviegė limuzinas; jis išvinguriavo tarp 
degančių šiukšlių krūvų ir pabaidė seną nešulinį gyvulį, kuris 
kvykdamas nuklypavo automobiliui iš kelio, atsitrenkė į žolelių 
gyduolių parduotuvės vitriną, įjungė kurtinančią signalizaciją, 
numaknojo į gatvės galą, o paskui apsimetė nugriuvęs nuo 
laiptelių priešais nedidelę itališką užkandinę, kur - žinojo - bus 
nufotografuotas ir pašertas. 

Fordas žingsniavo į šiaurę. Pagalvojo, kad tikriausiai traukia 
į kosmouostą, bet panašiai jau galvojo kažkada anksčiau. Žinojo 

einąs ta miesto dalimi, kurioje žmonių ketinimai dažnai gana 
netikėtai pasikeičia. 

Balsas iš tarpdurio tarė: 

- Gal norėtum pasilinksminti? 

- Kiek suprantu, - atsakė Fordas, - jau linksminuosi. Dėkui. 

- Ar tu turtingas? - pasiteiravo balsas. 

Tai Fordą prajuokino. 

Jis apsigręžė, plačiai išskėtė rankas ir paklausė: 

- Ar aš atrodau turtingas? 

- Nežinau, - pasakė mergina. - Gal taip, gal ne. Gal tu 
praturtėsi.  Turtingus žmones aš aptarnauju tikrai 
nepakartojamai... 

- Ak, tikrai, - smalsiai, bet atsargiai tarė Fordas, - ir kaip gi? 

- Aš jiems paaiškinu, kad nieko blogo, jei esi turtingas. 

Iš viršutinio lango pasigirdo šūvių papliūpa, bet nušautas 
buvo tik bosistas, nes tris kartus iš eilės neteisingai sugrojo 
kvadratą - o bosistai Heno Doldo mieste kainuoja po pusę skatiko. 

Fordas sustojo ir prisimerkęs pažiūrėjo į tamsų tarpdurį. 

- Kaip, kaip? - paklausė jis. 

Mergina nusijuokė i ir žingtelėjo iš prieblandos. Ji buvo aukšta 
ir laikėsi oriai, bet droviai; tokia laikysena byloja apie tikrą 
meistriškumą, jei tik sugebi ją suvaidinti. 

- Tai meistriškiausia mano arija, - pasakė ji. - Turiu 
socialinės ekonomikos magistrės diplomą ir moku kalbėti labai 
įtikinančiai. Žmonėms nepaprastai patinka. Ypač šiame mieste. 

- Viešpatie aukštielninkas, - tarė Fordas Prefektas; šį 
ypatingą betelgeuzišką pasakymą jis pasitelkdavo tuomet, kai 
žinodavo, kad reikia kažką pasakyti, bet nežinodavo, ką tokio. 

Jis atsisėdo ant laiptelio, išsiėmė iš kuprinės Senojo Žvangt 
Ūpo butelį ir rankšluostį. Atkimšo butelį, apšluostė gurklelį 
rankšluosčiu - šio veiksmo pasekmės išėjo priešingos, negu 
ketinta, kadangi Senasis Žvangt Ūpas akimirksniu pribaigė 
milijonus mikrobų, kurie pamažu vystė gana sudėtingą ir 
išsilavinusią civilizaciją kvapnesniuosiuose Fordo rankšluosčio 
plotuose. 

Fordas gurkštelėjo pats, paskui paklausė: 

- Norėtum gurkšnelio? 

Mergina gūžtelėjo pečiais ir paėmė atkištą butelį. 

Kurį laiką abu sėdėjo, tykiai klausydamiesi stūgaujančių 
gretimame kvartale apsauginės signalizacijos sirenų. 

- Teisybę pasakius, - prašneko Fordas, - man priklauso 
nemaži pinigai, tai jei man kada nors pavyks juos atsiimti, gal tada 

galėčiau užeiti ir pabendrauti su tavimi? 

- O kaipgi, aš būsiu čia, - atsakė mergina. Ir kiek gi reiškia 
“nemaži"'? 

- Atlyginimas už penkiolikos metų darbą. 

- O tas darbas? 

- Parašiau du žodžius. 

- Prasmek, - tarė mergina. - Katras surijo šitiek laiko? 

- Pirmasis. Kai tik atradau tą - antrasis vieną dieną po 
priešpiečių paprasčiausiai prisistatė pats. 

Pro aukštai viršuje esantį langą išgriuvo didžiulis 
elektroninių mušamųjų rinkinys, ištiško į gabalėlius ant grindinio 
priešais juodu. 

Netrukus paaiškėjo, kad dalį apsauginės signalizacijos sirenų 
gretimame kvartale tyčia įjungė viena policininkų gentis, 
sumaniusi įvilioti į pasalą kitą. Sulėkę į rajoną automobiliai su 
klykiančiais garsiakalbiais terado vien šaudančius į juos 
sraigtasparnius, kurie griaudėdami atlėkė padangėmis tarp 
milžiniškų miesto centro dangoraižių. 

“- Iš teisybės, - paaiškino Fordas, kurį triukšmas privertė rėkti, 
- tai ne visai taip. Aš prirašiau tiek ir tiek, bet redaktoriai iškarpė. 

Jis vėl išsiėmė iš kuprinės savąjį “Vadovo" egzempliorių. 

- Ta planeta buvo sunaikinta, - riktelėjo jis, - tikrai 
prasmingas darbas, ką? Tačiau jie visvien turės man užmokėti. 

- Tu dirbi tam daiktui? - užklykė mergina. 

- Aha. 

- Kietas. 

- Norėtum pamatyti, ko prirašiau, - šaukė jis, - kol dar 
neištrinta? Apie naujausius pataisymus per tinklą turėtų būti 
paskelbta šįvakar. Kažkas tikriausiai sužinojo, kad planeta, 
kurioje aš praleidau penkiolika metų, seniai sunaikinta. Keliuose 
pastaruosiuose pataisytuose leidimuose apie tai neužsimenama, 
bet neįmanoma amžinai nekreipti dėmesio į tokį dalyką. 

- Darosi nebeįmanoma kalbėtis, ar ne? 

- Ką? 

Mergina skėstelėjo rankomis ir parodė į viršų. 

Dabar virš galvų kybojo sraigtasparnis, iš pažiūros įsitraukęs 
į nelabai rimtą susišaudymą su gauja viršutiniame aukšte. Iš 
pastato virto dūmai. Po langu kadaravo garso inžinierius, 
laikydamasis palangės pirštų galais, o kažkoks įsiutęs gitaristas 
daužė per tuos pirštus degančia gitara. Sraigtasparnis pyškino į 
visus. 

- Gal eitume kur kitur? 


Abu patraukė gatve tolyn nuo triukšmo. Susidūrė su gatvės 
teatro trupe, kuri bandė suvaidinti jiems trumpą pjesę apie miesto 
centro problemas, bet paskui pasidavė ir pasislėpė mažojoje 
užkandinėje, į kurią neseniai užsuko anas nešulinis gyvulys. 

Fordas visą laiką baksnojo “Vadovo" klaviatūrą. Jiedu su 
mergina nėrė į kažkokį skersgatvį. Duomenims pradėjus slinkti 
“Vadovo" displėjumi, Fordas prisėdo ant šiukšlių dėžės. 

Jis susirado reikiamą skirsnį. 

“Žemė: Beveik nekenksminga. ' 

Ekrane vos ne akimirksniu sumirguliavo gausybė nurodymų 
vartotojui. 

- Jau tuoj, - pasakė Fordas. 

Nurodymai nurodė: 

“Malonėkite palaukti. Sub-Eta Tinklu siunčiami naujausieji 
pakeitimai. Šis skirsnis peržiūrimas. Sistema neveiks dešimt 
sekundžių. " . 

Skersgatviu prašliaužė plieno pilkumo limuzinas, sustojo 


, 


gale. . 
- Ei, paklausyk, - pasakė mergina, - jeigu tau užmokės - 
susiieškok mane. Aš turiu duoną pelnytis, o ten yra žmonių, 
kuriems manęs reikia. Turiu eiti. 

Numojusi ranka į nelabai aiškius Fordo prieštaravimus, ji 
paliko jį besėdintį ant šiukšlių dėžės ir liūdnai besiruošiantį 
stebėti, kaip didžiulę jo gyvenimo triūso dalį elektronai išnešios 
po eterį. 

Triukšmas gretimoje gatvėje truputėlį aptilo. Policininkų 
kautynės pasistūmėjo į kitus miesto kvartalus, keli išlikę gyvi roko 
grupės nariai susitarė pripažinti muzikinius nesutarimus ir toliau 
siekti šlovės pavieniui, gatvės teatro aktoriai traukė iš itališkos 
užkandinės kartu su nešuliniu gyvuliu, žadėdami nusivesti jį į 
vieną tokį barą, kur su juo bus elgiamasi bent kiek pagarbiau, o 
dar truputį toliau prie šaligatvio tyliai stovėjo plieno pilkumo 
limuzinas. 

Mergina nuskubėjo link jo. 

Pasilikusio tamsiame skersgatvyje Fordo Prefekto veidą 
skalavo mirguliuojantis žalsvas švytėjimas, o jo akys pamažu 
plėtėsi iš nustebimo. 

Nes ten, kur jis tikėjosi nerasiąs nieko - tik ištrintą, 
panaikintą skirsnį, - ten kažkodėl liejosi nenutrūkstantis duomenų 
srautas: tekstas, brėžiniai, skaičiai, vaizdai, besikeičiantys 
aprašymai apie mūšą Australijos paplūdimiuose, Jogurtą Graikijos 
salose, restoranus, kurių patartina vengti Los Andžele, valiutinius 
sandėrius, kurių patartina vengti Stambule, klimatą, kurio 

patartina vengti Londone, barus, į kuriuos patartina užsukti visur. 
Puslapių puslapiai duomenų. Viskas čia, viskas, ką jis buvo 
parašęs. 

Neįstengdamas susigaudyti, vis baisiau raukydamasis, Fordas 
žiūrinėjo tai pradinius, tai galinius puslapius, šen bei ten 
stabtelėdamas perskaityti kokios nors pastraipos. 


“Patarimai besilankantiesiems Niujorke: 

Nusileiskite bet kur. Centriniame Parke - bet kur. Niekam 
tai nerūpės, teisybę pasakius, niekas net nepastebės. 

Išgyvenimas: Negaišuodami įsidarbinkite taksistu. Taksisto 
darbas - didelėmis geltonomis mašinomis, vadinamomis taksi, 
vežioti žmones ten, kur jie nori važiuoti. Nepergvvenkite, jeigu 
nežinote, kaip veikia mašina, o patys nemokate tenykštės kalbos, 
nemokate orientuotis vietovėje ar net iš viso nieko neišmanote, 
o ant jūsų galvos styro ilgos žalios antenos. Patikėkite: tai 
geriausias būdas nekristi į akis. 

Jeigu jūsų kūnas iš tikrųjų klaikus - pabandykite jį už 
pinigus rodyti žmonėms gatvėse. 

Amfibinės gyvybės formos iš bet kurio Pamazgingės, 
Nuodainės arba Šleikštalijos sistemų pasaulio ypatingai pamėgs 
Rytų Upę, kurioje, pasak gandų, žavingųjų, teikiančių gyvybę 
maisto medžiagų esama daugiau, negu puikiausiose, 
nuodingiausiose gliaumėse, kokias tik įmanoma pagaminti 
laboratorijoje. 

Pramogos: jų visų net išvardinti neįmanoma. Neįmanoma 
pasilinksminti šauniau, neišdeginant elektra nuosavo malonumo 
centro..." 


Fordas spustelėjo mygtuką, ties kuriuo pamatė užrašą 
“Užbaigimo. Režimui Pasirengta“, pakeitusį dabar jau 
senamadišką “Informacijos Pabaiga“, kuris jau seniai išstūmė 
pasibaisėtinai senovišką “Išjungti". 

Toji planeta sunaikinta, jis pats matė, nuosavomis dviem 
akimis matė, o tikriau - apakintas pragariško šviesos ir oro 
sprogimo - nuosavomis dviem pėdomis jautė, kaip sugriebta 
galingų energijos bangų, plūstančių iš šleikščiųjų geltonųjų 
vogonų laivų, spurdanti, staugianti žemė pradėjo trankyti jį tarsi 
kūjis. O paskui, galų gale, jau praėjus penkioms sekundėms po tos 
akimirkos, kurią Fordas palaikė paskutine įmanoma akimirka, jis 
pajuto švelnų, sūpuojantį dematerializacijos šleikštulį, ir juodu su 
Arturu Dentu nuspinduliavo kiaurai atmosferos nelyginant kokia 

sporto žinių laida. 

Jis tikrai neapsiriko, jis negalėjo apsirikti. Žemė neabejotinai 
sunaikinta. Neabejotinai, neabejotinai. Išgarinta į erdves. 

O visgi čia - Fordas vėl įsijungė “Vadovą" - jo paties 
parašytas skirsnis apie tai, nuo ko derėtų pradėti linksmybes 
Baurnmute, Dorsete, Anglijoje; šiuo skirsniu jis visuomet 
didžiavosi kaipo vienu įmantriausių prasimanymų, kokius tik kada 
teko sukurti. Jis dar kartą viską perskaitė ir neapsakomai nustebęs 
pakratė galvą. 

Staiga Fordas suprato, koks šitos mįslės įminimas, o 
įminimas toks: dedasi kažkas labai keisto; o jeigu dedasi kažkas 
labai keisto, pagalvojo Fordas, tai aš irgi noriu dalyvauti! 

Jis įkišo “Vadovą" atgal kuprinėn ir nuskubėjo į gatvę. 

Vėl leidosi į šiaurę, praėjo pro stovintį prie šaligatvio plieno 
pilkumo limuziną, ir pro artimiausias dureles išgirdo švelnų balsą 
šnekant: 

- Viskas gerai, branguti, viskas tikrai gerai, tau reikia išmokti 
dėl to nepergyventi. Pažiūrėk, kokia visos ekonomikos sandara... 

Fordas nusišaipė, apėjo lankstu kitą kvartalą, kuris jau 
skendo liepsnose, aptiko policijos sraigtasparnį, kuris stovėjo 
diržu, suraitė špygą ir nemokšiškai švystelėjo mašiną į padanges. 

Siaubingai nukrypuliavo aukštyn panašių į skardžius miesto 
sienų tarpekliais, o kai tie pagaliau liko apačioje - nugriaudėjo per 
juodai raudoną dūmų apklotą, amžinai gaubiantį šitą miestą. 

Po dešimties minučių Fordas Prefektas nuleido trūkčiojantį, 
staugiantį visomis sirenomis, greitašaude savo patranka kaip 
paklius pyškinantį į debesis sraigtasparnį žemyn tarp pakrovimo 
bokštelių bei nusileidimo šviesų Heno Doldo kosmouoste, kur 
mašina prisiglaudė nelyginant milžiniškas, persigandęs ir labai 
triukšmingas uodas. 

Kadangi malūnsparnis liko palyginti sveikas, Fordui pavyko 
jį išmainyti - gauti už jį pirmos klasės bilietą į artimiausio reiso 
laivą, išskrendantį iš sistemos, 1r Fordas įsitaisė viename 
milžiniškų, geidulingų, glamonėjančių kūną krėslų. 

Laivui tyliai blykčiojant skersai beprotiškų atviro kosmoso 
tolių, o patarnautojams kaip reikiant įsijautus į ekstravagantiškų 
savo pareigų vykdymą, Fordas pamanė, kad bus linksma. 

- Taip, malonėkite, - atsakydavo jis palydovams, vos tik kuris 
pričiuoždavo pasiūlyti jam nesvarbu ko. 

Iš naujo skaitinėdamas paslaptingai sugrįžusį Žemės planetos 
aprašymą, Fordas šypsojosi iš keisto, maniakiško džiaugsmo. 
Dabar jis turi labai nemažą nebaigtą darbą, kuriuo galės 

pasirūpinti, ir baisiai džiaugiasi, kad gyvenimas netikėtai 
padovanojo rimtą tikslą, kurio galima siekti. 

Staiga jam dingtelėjo pasidomėti, kur dabar Arturas Dentas, 
ir ar jis Žino. 


< 


Arturas Dentas buvo už vieno tūkstančio keturių šimtų 
trisdešimt septynių šviesmečių “SAABe"' ir nesitvėrė savo kailyje. 

Už jo ant galinės sėdynės sėdėjo mergina, kurią jis išvydo 
lipdamas vidun, ir čia pat trinktelėjo kakta į dureles. Jis nežinojo, 
ar tik dėl to, kad čia pirmoji jo paties padermės moteriškos lyties 
būtybė, pamatyta po ilgų metų, ar dar kaip, bet pasijuto tiesiog 
apstulbintas jos... jos... Nesąmonės - pasakė jis pats sau. 
Raminkis, pasakė jis pats sau. Tavo būsena, pačiu griežčiausiu 
vidiniu balsu, kokį tik pavyko išspausti, toliau dėstė jis pats sau, 
nėra nei normali, nei racionali. Tu ką tik lėkei kosmostopu 
daugiau nei šimtą tūkstančių šviesmečių skersai Galaktikos, tu esi 
labai pavargęs, truputį sutrikęs ir nepaprastai pažeidžiamas. 
Atsipalaiduok, nepanikuok, susitelk ir giliai kvėpuok. 

Jis persisuko, dirstelėjo atgal ir vėl paklausė: 

- Ar jūs neabejojate, kad jai nieko blogo? 

Arturas žinojo tik tiek: ši mergina jam tokia graži, kad net 
širdis spurda; daugiau beveik nieko nepastebėjo - nei koks jos 
ūgis, nei koks jos amžius, nei koks būtent jos plaukų atspalvis. Ir 
negalėjo paprašyti, kad pati mergina ką nors pasakytų apie save, 
kadangi - deja - ji buvo visiškai be sąmonės. 

- Ji tiesiog apsvaigusi, - neatitraukdamas akių nuo bėgančio 
plento tarė jos brolis ir gūžtelėjo pečiais. 

- O tai nieko, ar ne? - sunerimęs paklausė Arturas. 

- Man nekliudo, - atsakė vairuotojas. 

- Ak, - pasakė Arturas. - Mmm, - dar truputį pagalvojęs 
pridūrė jis. 

Kol kas pokalbis klostėsi stulbinančiai nevykusiai. 

Po skubotų įžanginių pasisveikinimų bei prisistatymų 
Arturas ir Raselas (nuostabiosios merginos brolis vadinosi 
Raselas; Arturo vaizduotėje tas vardas visuomet siejosi su 
kresnais šviesiaūsiais vyrais, kurie džiovinasi plaukus fenu ir dėl 
menkiausio nieko puola dėvėti aksominius smokingus bei 
klostytus žabo, o paskui juos tenka jėga tramdyti, kad neko- 
mentuotų biliardo varžybų) netrukus suprato, kad jiedu vienas 
kitam visiškai nepatinka. 


157 


Raselas buvo kresnas vyras. Jo ūsai buvo šviesūs. Jo plaukai 
buvo ploni ir išdžiovinti fenu. Nors derėjo pripažinti - tik Arturui 
visai neatrodė, kad tai būtina, nebent protinės mankštos dėlei, - 
kad jis, Arturas, pats atrodė gana niauriai. Žmogus negali 
nukeliauti šimto tūkstančių šviesmečių, daugiausia svetimo 
bagažo skyriuose, nepatirdamas šiokio tokio dvasinio išsekimo, o 
Arturas išseko kaip reikiant. 

- Ji ne narkomanė, - staiga prašneko Raselas, tarsi neabejotų, 
kad kažkas kitas šiame automobilyje gali toks būti, - jai suleista 
raminančių. 

- Betgi tai baisu, - pasakė Arturas ir vėl persisuko, 
norėdamas pažiūrėti į merginą. 

Mergina lyg ir nežymiai krustelėjo, jos galva palinko į šoną, 
nusviro ant peties. Tamsūs plaukai užkrito ant veido ir jį paslėpė. 

- Kas jai atsitiko, ar ji susirgo? 

- Ne, - tarė Raselas, - ji tik visiška pamišėlė. 

- Ką? - pasibaisėjęs pasakė Arturas. 

- Kuoktelėjus, visus varžtelius pasėjus. Vežu ją atgal į 
ligoninę, pasakysiu daktarams, tegu pabando dar kartelį. Jie ją 
išleido, nors ji vis dar manėsi esanti ežys. 

- Ežys? 

Raselas nirtulingai supypčiojo automobiliui, kuris iššoko iš 
už posūkio priešais juos, lėkdamas vos ne-šia kelio puse, ir 
privertė staigiai suktelėti. Pyktis, sakytum, pataisė Raselo 
nuotaiką. 

- Na, gal ir ne ežys, - vėl aprimęs pasakė jis, - nors tikriausiai 
būtų žymiai lengviau susitvarkyti, jeigu ji manytų taip. Jeigu 
žmogus galvoja, kad jis ežys, sakykim, paprasčiausiai duodi jam 
veidrodį, kelias ežių nuotraukas, ir paliepi pačiam susigaudyti, ir 
sugrįžti tada, kai pasijus geriau. Su tuo, mažų mažiausia, 
medicinos mokslas gali susidoroti, štai kur esmė. Tiktai Fenei, 
berods, šito nepakanka. 

- Fenei? 

- Žinai, ką jai padovanojau per Kalėdas? 

- Na, ne. : 

- Bleko “Medicinos Zodyną". 

- Graži dovana. 

- Aš irgi taip pagalvojau. Tūkstančiai ligų, visos surašytos 
abėcėlės tvarka. 

- Sakėt, kad jos vardas Fenė? 

- Aha. Išsirink, pasakiau aš. Bet ką, kas čia įrašyta, galima 
sutvarkyti. Galima prirašyti tinkamus vaistus. Bet ne - jai būtinai 

reikia pasigauti kažką nežmoniško. Tiesiog gyvenimo 
apsunkinimui. Ji taip darė, žinotum, jau mokykloje. 

- Iš tikrųjų? 

- Iš tikrųjų. Bežaisdama ledo ritulį pargriuvo ir susilaužė 
kaulą, apie kurį niekas niekad nebuvo net girdėjęs. 

- Suprantu, kaip erzina tokie dalykai, - dvejodamas pasakė 
Arturas Dentas. 

Jis gerokai nusivylė, sužinojęs, kad merginos vardas Fenė. 
Labai kvailas, slegiantis vardas, tokį veikiausiai pasirinktų nedaili 
netekėjusi teta, jeigu jai pristigtų lėšų deramai aprūpinti Fenelos 
vardui. Ė 

- Nesakau, kad jos neužjausčiau, - kalbėjo toliau Raselas, - 
bet mane tai tikrai pradėjo šiek tiek erzinti. Ji šlubavo kelis 
mėnesius. 

Jis sulėtino greitį. 

- Tau čia išlipti, ar ne? 

- Oi, ne, - atsakė Arturas, - dar už penkių mylių. Jeigu 
galima. 

- Tvarka, - truputį patylėjęs, kad Arturas suprastų, jog 
negalima, tarė Raselas, paskui vėl padidino greitį. 

Teisybę pasakius, Arturui reikėjo čia išlipti, bet jis negalėjo 
pasišalinti, kol nesužinojo šiek tiek daugiau apie tą merginą, kuri 
net akių nepramerkusi kažkodėl! šitaip užvaldė jo sąmonę. Galės 
išlipti toliau arba dar kiek toliau. 

Iš ten galės sugrįžti į kaimelį, kuriame kadaise gyveno, nors 
pats nedrįso vaizduotis, ką ten ras. Pro šalį tamsoje tarsi pamėklės 
šmėkščiojo pažįstami riboženkliai, žadindami šiurpuliukus, kokius 
gali sukelti tik labai, labai paprasti dalykai, kai juos išvysti ten, 
kur tavo protas nėra jiems pasirengęs, ir nepažįstamoje šviesoje. 

Matuojant Arturo asmeniniu laiko matu, kiek jis pats įstengė 
apskaičiuoti gyvendamas - kaip jau susiklostė - pagal nežemišką 
tolimų saulių sukimąsi, nuo išvykimo praėjo aštuonetas metų, bet 
kiek laiko praslinko čia, jis negalėjo net spėlioti. Teisybę pasakius, 
kad ir kas čia būtų atsitikę - iškamuota Arturo sąmonė neįstengė 
to suvokti, nes šios planetos, gimtosios planetos, turėtų nebebūti. 

Prieš aštuonetą metų, per priešpiečius, šią planetą 
susprogdino, visiškai sunaikino milžiniški geltoni vogonų laivai, 
kurie kybojo priešpiečių meto danguje taip, tarsi traukos dėsnis 
reikštų ne daugiau nei kokia vietinė taisyklė, o jo pažeidimas - ne 
daugiau nei paprasčiausias draudžiančio stovėti ženklo nepai- 
symas. 

- Iliuzijos, - tarė Raselas. 

- Ką? - staiga nutrūkus minčių gijai pašoko Arturas. 

- Ji sako, kad ją apsėdo keistos iliuzijos, tarytum gyventų 
tikrame pasaulyje. Nieko nepadeda aiškinimai, kad ji tikrai gyvena 
tikrame pasaulyje, nes ji tiesiog atkerta - kaip tik dėl to tos 
iliuzijos tokios keistos. Nežinau, kaip tau, bet man panašūs 
pašnekesiai atrodo gana varginantys. Duot jai tablečių ir nešdintis 
išgert alaus - va koks mano sprendimas. Noriu pasakyti - 
kiekvieno kantrybė su dugnu, ar ne taip? 

Arturas susiraukė - jau ne pirmą kartą. 

- Na... 

- Ir dar visi tie sapnai, tie košmarai. Ir daktarai, užsivedę apie 
keistus šuoliukus jos neurodiagramose. 

- Šuoliukus? 

- Šitas, - tarė Fenė. 

Arturas ir įgeltas apsisuko atgal ir įsistebeilijo į staiga 
atsimerkusias, bet visiškai bereikšmės merginos akis. Kad ir į ką 
ji bežiūrėjo - tas kažkas buvo ne mašinoje. Jos blakstienos 
suplazdeno, jos galva kartelį trūktelėjo, o paskui ji vėl ramiai 
miegojo. 

- Ką ji pasakė? - susijaudinęs paklausė Arturas. 

- Ji pasakė "šitas". 

- Šitas kas? 

- Šitas kas? O ką, po galais, aš žinau? Šitas ežys, tas 
kaminas, anas don Alfonso pincetas. Ji visiška beprotė, atrodo, jau 
užsiminiau apie tai. 

- Neatrodo, kad jums labai jau rūpėtų. 

Arturas pabandė ištarti tuos žodžius kiek įmanoma 
dalykiškiau, bet jam, atrodo, nepavyko. 

- Klausyk, valkata... 

- Gerai, aš atsiprašau. Čia ne mano reikalas. Aš nenorėjau 
šitaip kalbėti, - pasakė Arturas. - Aš suprantu, kad jums labai 
rūpi, aiškiai matosi, - pridūrė - pamelavo - jis. - Aš suprantu, kad 
jums reikia kažkaip tvarkytis. Turėsite man atleisti. Aš ką tik 
pakeleivingomis atkakau iš kito Arklio Galvos ūko galo. 

Jis įnirtingai spoksojo pro langą. 

Arturą pribloškė tai, kad iš visų jausmų, besipešančių dėl 
vietos galvoje šią sugrįžimo į, jo manymu, visiems laikams 
nugrimzdusius užmarštin namus naktį, pats galingiausias pasirodė 
pamišimas dėl šios keistos merginos, apie kurią teaišku tiek, kad 
ji pasakė "šitas", ir kad panašaus brolio Arturas net vogonui 

nelinkėtų. 

- Taigi - eee - kokie tie šuoliukai - šuoliukai, kuriuos 
paminėjote, - kiek įstengdamas greičiau nutarė tęsti jis. 

- Klausyk, čia mano sesuo. Aš net nežinau, kodėl šnekuosi su 
tavimi apie... 

- Gerai, atsiprašau. Gal verčiau išleiskite mane. Čia jau... 

Tą pačią akimirką, kai Arturas pasiprašė išlaipinamas, išlipti 
pasidarė nebeįmanoma, nes aplenkusi automobilį liūtis staiga 
prapliupo vėl. Dangų perrėžė žaibas, ir kažkas, sakytum, 
kliostelėjo iš aukštybių kažką labai PanAšaWS į Atlanto vandenyną, 
košiamą per rėtį. 

Kelias sekundes Raselas uoliai keikėsi ir vairavo, o dangus 
vemte vėmė. Vairuotojas išliejo pyktį staigiai padidindamas greitį 
ir aplenkdamas sunkvežimį su užrašu “MakKena: Vežame 
Krovinius Bet Kokiu Oru". Lietui slopstant, įtampa slūgo. 

- Prasidėjo nuo viso to triukšmo dėl CŽV agento, kurį rado 
rezervuare, kai visus apniko tos haliucinacijos ir panašiai, 
prisimeni? 

Arturas akimirką pasvarstė, gal dar kartą paminėjus, kad jis 
ką tik parlėkė kosmostopu iš kitos Arklio Galvos ūko pusės, ir dėl 
šios bei dėl įvairių kitų panašių bei stulbinančių priežasčių nelabai 
teišmano nesenus įvykius, bet nusprendė, kad taip tikriausiai tik 
sukeltų dar didesnę painiavą. 

- Ne, - tarė jis. 

- Kaip tik tada ji ir kuoktelėjo. Sėdėjo kažkokioje kavinėje, 
kažkur Rikmensvorte. Nežinau, ko jai ten prireikė, bet kaip tik ten 
ji ir kuoktelėjo. Atrodo, ji atsistojo, ramiausiai pasiskelbė patyrusi 
kažkokį nepaprastą praregėjimą ar kažkaip panašiai, truputį 
pasvirduliavo, iš pažiūros kiek sutriko, ir galų gale klykdama 
susmuko tarsi leista kiaušinienė. 

Arturas krūptelėjo. 

- Man labai gaila, kad taip atsitiko, - nelabai nuoširdžiu balsu 
pasakė jis. 

Raselas kažką niurgztelėjo. 

- Tai ką, - bandydamas gelbėti padėtį paklausė Arturas, - tas 
CŽV agentas veikė tame rezervuare? 

- Plūduriavo, negi neaišku. Jis buvo negyvas. 

- Bet kaip... 

- Liaukis, pats prisimeni visus tuos niekus. Haliucinacijas. 
Visi kalbėjo, kad kalta CŽV - darė cheminio ginklo bandymus, ar 
dar kaip. Kažkokia kvaišų teorija, atseit, užuot užpuolus valstybę, 

daug pigiau ir veiksmingiau būtų priversti visus galvoti, kad jie 
užpulti. 

Arturas gana ramiu balsu paklausė: 

- Kaip būtent atrodė tos haliucinacijos?... 

- Ką tu nori pasakyti - kaip atrodė haliucinacijos? Aš kalbu 
apie visą tą beprotyną su didžiaisiais geltonaisiais laivais, visi eina 
iš proto ir sako - tuoj mirsim, o paskui pliūpt - viskas pranyko, 
nes baigėsi narkotikų veikimas. CŽV viską neigė, o tai reiškia, 
kad tikriausiai viskas tiesa. 

Arturo galva truputėlį svaigtelėjo. Jo ranka, besigraibanti ko 
įsitverti, kažką sugriebė ir tvirtai sugniaužė. Jo burna neplačiai 
žiojosi ir čiaupėsi, žiojosi ir čiaupėsi, tarsi Arturas labai norėtų 
kažką pasakyti, bet neišsprūdo nė garselis. 

- Siaip ar taip, - tęsė Raselas, - kad ir koks bebuvo tas 
narkotikas - iš Fenės jis, rodos, taip greitai neišgaravo. Aš kaip 
reikiant pasinešiau paduoti ieškinį prieš CŽV, bet vienas mano 
draugas teisininkas pasakė, kad tai būtų tas pat, kaip bandyti 
įsilaužti į beprotnamį apsiginklavus bananu, todėl... 

Jis gūžtelėjo pečiais. 

Arturas cyptelėjo: 

- Vogonai... tie geltoni laivai... išnyko? 

- Oką, kaipgi kitaip, jie buvo haliucinacijos, - atsakė Raselas 
ir keistai pažiūrėjo į Arturą. - Tu nori pasakyti, kad nieko 
neprisimeni? Dangau aukščiausias - kur tu buvai? 

Šitas klausimas - Arturo atveju - pasirodė toks stulbinančiai 
taiklus, kad priblokštas Arturas vos pro stiklą neiššoko. 

- Jėzau! - suklykė Raselas, iš visų jėgų stengdamasis 
suvaldyti automobilį, kuris staiga užsimanė pačiužinėti. Išlupo 
mašiną iš priešpriešiais važiuojančio sunkvežimio kelio, staigiai 
pasuko į žolėtą šalikelę. Automobilis sudrebėjo, sustojo, mergina 
iš galo atsitrenkė į Raselo atlošą ir nepatogiai susmuko. 

Pasibaisėjęs Arturas apsigręžė. 

- Ar ji sveika? - leptelėjo jis. 

Raselas piktai persibraukė delnais savuosius išdžiovintus 
fenu plaukus. Pasitampė šviesius ūsus. Atsisuko į Arturą. 

- Gal malonėtumei, - tarė jis, - paleisti tą rankinį stabdį? 

Šešras SkyRius 


Nuo čia iki kaimelio ketvertas mylių pėsčiomis, dar mylia iki 
posūkio, iki kurio pavėžėti bjaurūsis Raselas dabar žvėriškai 
atsisakė, o nuo ten dar trys mylios vingiuojančiu kaimo keliuku. 

“SAABas" nužiebė į naktį. Arturas žiūrėjo į nuvažiuojantį 
automobilį apstulbęs nelyginant žmogus, kuris štai jau penketą 
metų manėsi esąs aklas, bet staiga aptiko paprasčiausiai dėvėjęs 
per didelę skrybėlę. 

Jis smarkiai krestelėjo galvą, vildamasis, kad gal šitaip 
pavyks išjudinti kažkokį užstrigusį faktą, kuris kris savo vieton ir 
grąžins prasmę šiaip visiškai susimakalavusiai Visatai, bet 
kadangi tas užstrigęs faktas - jeigu tokio išvis būta - griežtai 
atsisakė paklusti, Arturas vėl leidosi į kelią, vildamasis, kad geras, 
energingas pasivaikščiojimas, o gal net kelios geros, skausmingos 
nuospaudos padės patikėti jei ne nuosavo proto sveikumu, tai, 
mažų mažiausia, nuosavu egzistavimu. 

Jis atvyko dešimtą trisdešimt; šį faktą sužinojo pažvelgęs pro 
aprūkusį, suodiną “ Arklio ir Arklininko“ aludės langą; aludėje nuo 
senų senovės kabėjo senas, apdaužytas Gineso laikrodis, 
papuoštas paveikslėliu, vaizduojančiu strutį, kurio gurklyje gana 
juokingai įstrigo pintos talpos bokalas. 

Kaip tik šioje aludėje Arturas ir sėdėjo tą nelemtą priešpiečių 
valandą, kada buvo sunaikintas iš pradžių jo namas, o paskui ir 
visas pasaulis, o gal veikiau pasirodė, kad sunaikintas - ne, velniai 
rautų, buvo sunaikintas, nes jeigu ne - tai kur, po velniausių 
velnių, pats Arturas buvo pastaruosius aštuonerius metus, ir kaip 
jis ten pateko, jeigu ne vienu tų didžiųjų geltonųjų vogoniškųjų 
laivų, kuriuos bjaurusis Raselas kaip tik pavadino paprasčiausia 
narkotikų sukelta haliucinacija, bet visgi jeigu viskas buvo 
sunaikinta - tai ant ko Arturas šiuo metu stovi?... 

Arturas trenkė per įsilėkusių minčių stabdžius, nes tokios 
mintys negalėjo nuvesti niekur kitur, tik ten, kur jau nuvedė 
pastaruosius dvidešimt kartų apmąstinėjant šitą klausimą. 

Arturas pradėjo iš naujo. 

Kaip tik šioje aludėje jis ir sėdėjo tą nelemtą priešpiečių 
valandą, kada atsitiko kažkas, ką jis pabandys suvirškinti vėliau, 
ir... 

Visvien jokios prasmės. 

Jis pradėjo iš naujo. 

Kaip tik šioje aludėje jis ir... 

Šičia aludė. 

Aludėse pardavinėjami gėrimai, o jam neabejotinai vertėtų 
išgerti. 

Įsitikinęs, kad surizgusių minčių veikla galiausiai atvedė iki 
šiokios tokios išvados, ir ta išvada jį patenkina, nors ir nėra tokia, 
kokios jis ieškojo, Arturas žengė durų linkui. 

Ir sustojo. | 

Iš už neaukštos užtvarėlės išbėgo mažas, juodas, pasišiaušęs 
terjeras, o kai aiškiai pamatė Arturą - pradėjo urgzti. 

Betgi Arturas pažinojo tą šunį, ir pažinojo gerai. Šuo 
priklausė jo draugui, reklamos srities darbuotojui, ir vadinosi 
Drimba-Nieko-Nežinau Nenuostabusis Šuo, nes styrantys ant jo 
galvos šeriai priminė žmonėms Jungtinių Amerikos Valstijų 
Prezidentą; šuo taip pat pažinojo Arturą, ar bent turėjo pažinoti. 
Kvailas tas šuo, bet, mažų mažiausia, privalėtų sugebėti atpažinti 
Arturą, užuot čia stovėjęs pašiaušta ketera, tarsi priešais save 
regėtų patį siaubingiausią vaiduoklį, koks tik kada buvo įsibrovęs 
į minkštaprotišką šunėko gyvenimą. 

Tai paskatino Arturą grįžti ir dar kartą gerai pažiūrėti į langą 
- šįkart dairantis ne dūstančio stručio, bet nuosavo atspindžio. 

Pirmą kartą išvydus save netikėtai pažįstamoje aplinkoje teko 
pripažinti, kad šuo teisus. 

Arturas atrodė labai panašus į daiktą, kokį ūkininkas 
panaudotų paukščiams baidyti; galėjai neabejoti, kad jei šitaip 
atrodydamas įžengtum aludėn - sukeltum nedraugišką 
subruzdimą; be to - dar blogiau - tuo metu aludėje būtinai sėdėtų 
bent keli pažįstami žmonės, ir visi kaip vienas pasineštų 
užbombarduoti klausimais, kuriuos aptarinėti Arturas kol kas 
nelabai pasirengęs. 

Kad ir Vilas Smitersas, Drimbos-Nieko-Nežinau Nenuos- 
tabiojo Šuns savininkas, kurio gyvulys toks bukas, kad net pats 
Vilas jį kartą pavarė iš vieno savųjų reklaminių klipų už 
nesugebėjimą susigaudyti, kuris šunų pašaras privalėjo Nenuos- 
tabiajam labiausiai patikti, nors mėsa visuose kituose dubenė- 
liuose buvo gausiai apšlakstyta benzinu. 

Vilas būtinai bus čia. Čia jo šuo, čia jo automobilis - pilkas 

“Porše 928S"“ su užrašu ant galinio stiklo, skelbiančiu: “Kitas 
mano automobilis irgi Porše". Trauk jį velniai. 

Vilas Smitersas, kaip ir dauguma pernelyg dosniai 
apmokamų ir pernelyg nesąžiningų nenaudėlių reklamos srities 
darbuotojų, kuriuos pažinojo Arturas, iš principo keisdavo 
automobilį kiekvieną rugpjūtį, kad galėtų visiems pasakoti, atseit, 
taip daryti verčiąs jo apskaitininkas, nors iš tikrųjų tas 
apskaitininkas apsiputojęs stengdavosi Vilą perkalbėti - taigi ir 
visi tie alimentai, kuriuos reikia mokėti, ir taip toliau... O čia tas 
pats automobilis, kurį Arturas prisimena iš anksčiau. Numerio 
ženklas atitiko metus. : 

Turint omenyje, kad dabar žiema, ir kad įvykis, pridaręs 
Arturui šitiek nemalonumų prieš jo asmeninius aštuonetą metų, 
įvyko rugsėjo pradžioje - čia galėjo praeiti ne daugiau nei šeši ar 
septyni mėnesiai. 

Akimirką Arturas stovėjo baisiai ramiai, nepaisydamas 
šokinėjančio ir skalijančio ant jo Drimbos-Nieko-Nežinau. Arturą 
netikėtai pribloškė suvokimas, kurio jau nebeišėjo kratytis, o 
būtent: dabar jis svetimas nuosavame pasaulyje. Niekas net ir 
baisiausiai stengdamasis neįstengs netgi sugebėti patikėti Arturo 
istorija. Ji ne tik skamba visiškai pakvaišėliškai; jai griežtai 
prieštarauja patys paprasčiausi faktai, badantys akis. 

Ar čia tikrai Žemė? Ar liko bent mažiausia tikimybė, kad jis 
padarė kažkokią neįmanomą klaidą? 

Aludė prieš akis pažįstama nepakeliamai, iki smulkmenėlės 
- kiekviena plyta, kiekvienas atsilaupiusių dažų lopelis; o viduje, 
kuždėjo nuojauta, tvyro pažįstama tvanki, triukšminga šiluma, 
matosi neapkaltos sijos, neautentiški špižiniai pažibinčiai, baras 
lipnus nuo alaus, į kurį pažįstami žmonės dažnai įmerkia alkūnes, 
o viršum baro kartoninės merginos, kurių krūtinės visos 
nukabinėtos žemės riešutų pakeliais. Visa tai - Arturo namai, 
Arturo pasaulis. 

Jis netgi pažįsta šitą nelemtą šunį. 

- Ei, Nieko-Nežinau! 

Vilo Smiterso balso skambesys reiškė, kad reikia 
negaišuojant apsispręsti, ką daryti. Jeigu Arturas pasiliks čia - 
taps aptiktas, ir prasidės tikras cirkas. Jeigu pasislėps - tik 
atitolins tą akimirką, o jau ir dabar Žiauriai šalta. 

Apsisprendimą palengvino tai, kad čia Vilas. Nepasakytum, 
kad Arturui jis nepatiko kaip toks - Vilas buvo tikras linksmuolis. 
Tiesiog tas jo linksmumas baisiai įkyrėdavo, kadangi Vilas - tikras 
reklamos srities darbuotojas - amžinai norėdavo, kad visi žinotų, 

kaip jam linksma ir kur jis pirko savo švarką. 

Prisiminęs visa tai, Arturas pasislėpė už dengto sunkvežimio. 

- Ei, Nieko-Nežinau, kas atsitiko? 

Durys atsidarė, išėjo Vilas, apsirengęs odine lakūno striuke, 
kurią jo draugužis iš Eismo Tyrimų Laboratorijos suvažinėjo 
automobiliu, tyčia priprašytas Vilo, užsimaniusio, kad striukė 
atrodytų apsitrynusi. Nieko-Nežinau suskalijo iš džiaugsmo; 
sulaukęs geistojo dėmesio, šunėkas kuo mieliausiai pamiršo 
Arturą. 

Su Vilu išėjo keletas draugų, o tie mėgo pažaisti su šunimi 
vieną žaidimą. 

- Komunistai! - suriko šuniui visi choru. - Komunistai, 
komunistai, komunistai!!! 

Šunėkas tiesiog paklaiko belodamas, šokinėjo aukštyn ir 
žemyn, skalijo iš visos mažos savo širdelės, apsvaigęs nuo 
palaimingo įtūžio priepuolio. Visi kvatojosi, džiaugsmingais 
šūksniais skatino šunį, paskui po truputį išsiskirstė į visokiausius 
automobilius ir išnyko naktyje. 

Ką gi, vienas dalykas dabar jau aiškus, galvojo užsiglaudęs 
už dengto sunkvežimio Arturas. Čia visai neabejotinai ta planeta, 
kurią aš prisimenu. 


SEprinTAS SkyRius 


Jo namas vis dar stovėjo kur stovėjęs. 

Kaip ar kodėl - Arturas nė iš tolo nenumanė, bet nusprendė 
nueiti ir užmesti akį, o kol suvaikščios - gal aludė ištuštės tiek, 
kad jis galės įeiti vidun ir paprašyti lovos nakčiai, visi kiti jau bus 
išėję, 0 štai ir namas. 

Arturas atsirakino duris raktu, kurį laikė sode po akmenine 
varle - paskubomis, nes, kaip bebūtų keista, skambėjo telefonas. 

Visą kelią nuo gatvės Arturas neaiškiai girdėjo skambant, o 
kai suprato, iš kur sklinda tas garsas - pasileido bėgte. 

Duris atidaryti teko per jėgą, nes ant kilimėlio susikaupė 
stulbinanti pašto makulatūros kaugė. Durys užstrigo, spaudžiamos 
- Arturas išsiaiškino vėliau - keturiolikos adresuotų asmeniškai 
jam visiškai vienodų kvietimų įsigyti kreditinę kortelę, kokią jis 

jau turėjo, septyniolikos visiškai vienodų grasinančių pranešimų 
apie kreditinės kortelės, kokios niekada neturėjo, sąskaitų 
neapmokėjimą, trisdešimt trijų visiškai vienodų laiškų, 
skelbiančių, jog Arturas išskirtinai pasirinktas kaipo nepaprasto 
skonio bei išrankumo žmogus, kuris žino, ko nori ir kur eina 
sudėtingame ir vežliame nūdienos pasaulyje, ir dėl to turėtų 
nusipirkti kažkokią bjaurią piniginę, o taip pat vieno negyvo raino 
kačiuko. 

Prasibrukęs pro santykinai siaurą spragą, kurią pavyko 
išsikovoti, Arturas persiropštė per šūsnį lankstinukų, siūlančių 
vyną, kurio nė už ką neatsisakytų joks išrankus žinovas, paslydo 
ant krūvos kvietimų atostogauti paplūdimių vilose, tamsiais 
laiptais apgraibomis užlipo į miegamąjį ir pasiekė telefoną kaip 
tik tada, kai tas liovėsi skambėjęs. 

Uždusęs Arturas susmuko ant šaltos, atsiduodančios pelėsiais 
lovos ir kelias minutes stengėsi sukliudyti pasauliui suktis 
aplinkui jo galvą taip, kaip anam aiškiai norėjosi. 

Kai prisidžiaugęs pasisukinėjimu pasaulis truputį apsiramino, 
Arturas ištiesė ranką prie naktinės lemnpelės, nesitikėdamas, kad ta 
įsijungs. Jo nuostabai, lempelė įsižiebė. Tai sudirgino Arturo 
loginį mąstymą. Kadangi elektros tiekėjai būtinai išjungdavo 
elektrą kiekvieną kartą, kai Arturas apmokėdavo sąskaitą, atrodė 
tiesiog logiška, kad nesusimokėjus turėtų neišjungti. Matyt, 
siųsdamas jiems pinigus paprasčiausiai patrauki į save dėmesį. 

Kambarys atrodė daugmaž toks, kokį Arturas ir paliko - 
šleikščiai netvarkingas, nors netvarką šiek tiek slėpė storas dylkių 
sluoksnis. Atverstos knygos ir žurnalai jaukiai glaudėsi tarp 
suverstų į krūvas rankšluosčių. Puskojinių pusporės ilsėjosi 
pusiau išgertuose kavos puodeliuose. Tai, kas liko iš kadaise 
pusiau suvalgyto sumuštinio, dabar pusiau pavirto kažkuo, ko 
Arturas nelabai norėjo matyti. Kad jus visus perkūnas trenktų, 
pats sau pagalvojo jis,-tada tikriausiai vėl iš naujo prasidėtų 
gyvybės evoliucija. 

Tik vienas dalykas kambaryje atrodė kažkaip ne taip. 

Minutėlę kitą Arturas nepastebėjo, koks gi čia vienas daiktas 
ne taip atrodo, nes daiktą taip pat dengė pasibjaurėtinas dulkių 
sluoksnis. Paskui Arturo akys užkliuvo už to daikto ir sustojo. 

Daiktas stovėjo šalia seno, apdaužyto televizoriaus, kuris 
rodė tik Atvirojo Universiteto mokslines laidas, nes pabandęs 
rodyti ką nors labiau jaudinančio tiesiog sugestų. 

Tas daiktas - dėžė. 

Arturas pasirėmė alkūnėmis ir įsistebeilijo į ją. 

Pilka dėžė, kažkaip blankiai žvilganti. Kubo pavidalo dėžė, 
truputėlį daugiau nei pėdos skersmens. Perrišta vienut viena pilka 
juostele, viršuje sumegzta į dailų kaspinėlį. 

Arturas atsistojo, priėjo, stebėdamasis palietė daiktą. Kad ir 
kas bebūtų viduje - tas kažkas aiškiai suvyniotas kaip dovana, 
dailiai ir skoningai, tik ir laukia Arturo išvyniojamas. 

Arturas atsargiai pakėlė dėžę ir nusinešė ant lovos. Nubraukė 
nuo viršaus dulkes, atmezgė kaspinėlį. Dėžės viršus - dangtis 
įkištu į dėžės šoną užlenkimu. 

Arturas pakėlė dangtį ir pažiūrėjo vidun. Viduje glūdėjo 
stiklinis rutulys, gaubiamas plono, minkšto pilko popieriaus. 
Arturas atsargiai ištraukė rutulį. Čia visai ne rutulys, jo dugnas - 
tikriau, susiprotėjo Arturas, kai apvertė daiktą, viršus - kiauras ir 
su stora briauna. Čia vaza. Akvariumas žuvytėms. 

Padarytas iš paties nuostabiausio stiklo, tobulai skaidrus 
akvariumas vis dėlto švytėjo nepaprasta sidabrine pilkšvuma, tarsi 
būtų išlietas su krištolo ir žėručio priedais. 

Arturas pamažu sukiojo indą rankose. Gražesnio dirbinio 
tikriausiai dar niekur nebuvo regėjęs, bet jautėsi baisiai apstulbęs. 
Dirstelėjo dėžės vidun, bet nepamatė nieko, išskyrus vyniojamąjį 
popierių. Dėžės išorėje irgi nieko. 

Jis vėl ėmė sukioti indą. Nuostabus daiktas. Tobulas daiktas. 
Bet tik akvariumas. 

Arturas kaukštelėjo per akvariumą nykščio nagu; pasigirdo 
sodrus, nuostabus skambėjimas, kuris tiesiog neįtikėtinai ilgai 
nenutilo, o kai galų gale nuslopo - atrodė, tarsi būtų ne nutilęs, bet 
nusklendęs tolyn į kitus pasaulius, tarsi į sapnus jūros gelmėse. 

Užkerėtas Arturas dar kartą apsuko indą, ir šįkart dulkėtos 
naktinės lempelės šviesa krito ant jo kitokiu kampu - akvariumo 
paviršiuje sužvilgėjo kažkokie plonyčiai įbrėžimai. Arturas pakėlė 
indą, pakreipė priešais šviesą, ir staiga aiškiai išvydo meistriškai 
išgraviruotų stikle žodžių šešėlius. 

Ten buvo parašyta: 

“Sudie, ir Ačiū..." 

Ir viskas. Arturas pamirksėjo, bet nieko nesuprato. 

Ištisas penkias minutes vis sukiojo ir sukiojo daiktą, kraipė 
priešais šviesą taip ir anaip, spragčiojo, norėdamas išgirsti 
hipnotizuojantį skambesį, ir mintijo apie neaiškiųjų raidžių 
prasmę, bet jokios rasti neįstengė. Galų gale atsistojo, iš čiaupo 
pripylė į akvariumą vandens ir pastatė atgal ant stalo greta 
televizoriaus. Iškratė iš ausies mažąją Babelio žuvį, bespurdančią 
įmetė į akvariumą. Jos jam daugiau nebereikės, nebent žiūrint 

užsienietiškus filmus. 

Sugrįžo prie lovos, atsigulė ir išjungė šviesą. 

Gulėjo tyliai ir ramiai. Siurbė gaubiančią jį tamsą, pamažu 
atpalaidavo kūną nuo kojų iki galvos, apramino ir suvienodino 
kvėpavimą, palaipsniui išvarė iš galvos visas mintis, užmerkė akis 
- ir jokiais būdais nesugebėjo užmigti. 


< 


Naktis buvo nerami, darganota. Patys lietaus debesys jau 
nuslinko tolyn; šiuo metu jiems parūpo nedidelė kavinukė tuoj už 
Bournmuto, bet vis dar sunerimęs dangus, kuriuo jie praskriejo, 
dabar nutaisė drėgnai surūgusią miną, tarytum nežinodamas, ko 
besigriebti, jeigu prikibs dar kas nors. 

Mėnulio nuotaika pažliugo. Jis atrodė tarsi popieriaus 
gumulas užpakalinėje ką tik ištrauktų iš skalbimo mašinos džinsų 
kišenėje - vien laikas bei lyginimas bepadėtų susigaudyti, ar čia 
senas pirkinių sąrašas, ar penkių svarų banknotas. 

Vėjas kiek pašvytravo, tarsi bebandančio nuspręsti, kokia 
šįvakar nuotaika, arklio uodega, o kažkur kabantis varpas išmušė 
vidurnaktį. " 

Girgždėdamas prasivėrė stoglangis. 

Prasivėrė nenoriai, teko jį šiek tiek patampyti ir paitikinėti - 
rėmai buvo papuvę, o vyrius kažkuriuo jų gyvavimo metu kažkas 
gal ir prasmingai uždažė; bet galų gale stoglangis prasivėrė. 

Stoglangį parėmė iš kažkur ištrauktas ramstis, ir į siaurą 
griovą tarp dviejų priešpriešinių stogo šlaitų išsiropštė kažkoks 
pavidalas. 

Pavidalas atsistojo ir tylėdamas sužiuro į dangų. 

Niekas jokiu būdu nebūtų atpažinęs, kad čia tas pats klaikiai 
atrodantis pavidalas, kuris kiek daugiau nei prieš valandą it 
pamišęs atlėkė į kaimelį. Nebeliko murkšlinų, nuskurusių 
skarmalų, išmurzintų šimto planetų dumblais, apdrabstytų 
konservuoto maisto likučiais šimtuose suodinų kosmouostų, 
nebeliko susitaršiusių gaurų, nebeliko ilgos susiraizgiusios 
barzdos, klestinčios ekostruktūros anei nieko. 

Kaliausė pavirto Arturu Dentu, apsigerbusiu kasdieninėmis 
velvetinėmis kelnėmis ir storu megztiniu. Plaukai apkirpti ir 
ištrinkti, smakras švariai nuskustas. Tik akys vis dar sakė, kad jam 
norėtųsi paprašyti Visatos liautis darius jam tai, ką ji sau manosi 
daranti. 

Šitos akys buvo jau ne tokios, kokiomis Arturas žiūrėjo į šią 

nepamirštamą aplinką pastarąjį kartą; ir smegenys, suvokiančios 
akių perduodamus vaizdus, buvo jau ne tos smegenys. Jokie 
chirurgai čia niekuo dėti - viską pakeitė nesiliaujantys patirties 
smūgiai. 

Šią akimirką naktis Arturui atrodė panaši į gyvą padarą, 
tamsi Žemė aplink jį - į būtybę, kurion suleistos jo šaknys. 

Jis tarsi virpčiojimus tolimiausiose nervų skaidulose juto 
įpiečiau apsistojusių sunkių lietaus debesų susigrūdimą. 

Taip pat pajuto buvimo medžiu džiugesį - čia jau kažkas 
visai netikėta. Arturas žinojo, kad malonu kojų pirštais įsirausti į 
gruntą, bet niekad anksčiau nesuvokė, kad tai gali būti šitaip 
malonu. Jis pajuto beveik nepadoraus pasitenkinimo bangą, 
atplūstančią nuo pat Naujojo Miško. Šią vasarą, pagalvojo jis, 
reikės išmėginti, kaip atrodo, kai užsiaugini lapus. 

Iš kitos pusės atsklido skraidančios lėkštės išgąsdintos avies 
pojūčiai, bet jie iš esmės nesiskyrė nuo bet kokio kito dalyko 
išgąsdintos avies pojūčių, nes tokie jau padarai tos avys - kelionės 
per gyvenimą metu išmoksta labai nedaug, ir baidosi ryte 
pamatytos tekančios saulės, ir apstulbsta nuo visos tos žalumos 
laukuose. | 

Arturas nustebo, suvokęs, jog jaučia, kaip avys pasibaidė 
saulės šį rytą, ir vakar rytą, kaip išsigando medžių guotelio 
užvakar. Galėjo grįžti tolimesnėn ir tolimesnėn praeitin, bet 
pasidarė nuobodu, nes visa ta praeitis - išvien avys, besibaidan- 
čios to, kas jas jau pabaidė anksčiau. 

Jis metė avis ir mieguistais, tolydžio platėjančiais raibuliais 
paskleidė sąmonę išorėn. Ji pajuto kitas sąmones - šimtus, 
tūkstančius, visą raizgalynę sąmonių, vienas mieguistas, kitas 
miegančias, dar kitas baisiai įaudrintas, vieną įskilusią. 

Vieną įskilusią. 

Prasklendė pro šalį, paskui pabandė surasti vėl, bet niekaip 
neįstengė, lygiai kaip anos kortelės su obuolio piešiniu atminties 
lavinimo pratybose. Pajuto skausmingą susijaudinimą, nes 
nujautė, kieno ta sąmonė, ar bent žinojo norintis, kad taip būtų, o 
kai jau žinome, ko būtent mums norėtųsi-- nuojauta tampa labai 
naudingu įnagiu, padedančiu įsitikinti, kad taip ir yra. 

Nuojauta kuždėjo, kad čia Fenė, ir kad jis nori ją surasti - bet 
negali. Jis pernelyg atkakliai stengėsi; pajuto, kad ima prarasti 
keistąjį naująjį gebėjimą, todėl liovėsi ieškojęs ir vėl leido sąmonei 
klajoti nevaržomai. 

Ir vėl pajuto tą įskilimą. 

Ir vėl neįstengė jo surasti. Šį kartą, nepaisant pačių uoliausių 
nuojautos įtikinėjimų, Arturas abejojo, ar čia Fenė - o gal šįkart 
pasitaikė kitoks įskilimas. Savotiškas nerišlumas panašus, bet 
skilimo pojūtis daug bendresnis, gilesnis - ne pavienė sąmonė, gal 
net visiškai ne sąmonė. Ne tokia. 

Jis leido savo sąmonei - raibuliuojančiai, besisunkiančiai, 
grimztančiai - lėtai ir plačiai susigerti į Žemę. 

Jis keliavo Žemės dienomis, plūduriavo kartu su 
nesuskaičiuojamų jos tvinksnių srautais, varvėjo jos gyvenimo 
voratinkliais, tvino su jos potvyniais, siūbavo nuo jos sunkumo. 
Įskilimas vis sugrįždavo, sukeldamas buką, neaiškų, tolimą 
skausmą. 

O dabar skrenda šviesos laukais; ta šviesa - tai laikas, jos 
bangos - tai bepraeinančios dienos. Įskilimas, kurį pajuto - 
antrasis įskilimas - laukia tolumoje, priešakyje, anapus laukų, ne 
storesnis už plaukelį, nudriektą skersai mieguisto Žemės dienų 
peizažo. 

Ir staiga Arturas atsidūrė virš jo. 

Apsvaigęs persisvėrė per kraštą, o sapnų laukai po juo 
prasmego pragarmėn, pavirto stulbinančia praraja į nieką, jis 
pašėliškai daužėsi, bandė sugriebti tuščią vietą, spurdėjo 
siaubingoje erdvėje, sukosi, krito. 

Kitapus švarplėtos prarajos būta kito krašto, kito laiko, 
senesnio pasaulio, neatskelto, bet vargu ar prijungto: dvi Žemės. 
Arturas atsipeikėjo. 

Vėsus vėjelis nudžiovino prakaitą, išmušusį iškaitusią kaktą. 
Košmaras išseko; Arturas ir pats jautėsi išsekęs. Pečiai sugniužo. 
Jis atsargiai pasitrynė akis pirštų galiukais. Galų gale pasijuto 
mieguistas, o taip pat labai pavargęs. Ką reiškia tas košmaras, ir 
ar iš viso ką nors reiškia - pagalvos iš ryto; nes dabar eis į lovą ir 
miegos. Nuosava lova, nuosavas miegas. 

Tolumoje įžiūrėjo savo namą ir nustebo - kodėl tas toks 
keistas. Dunksančio mėnulio šviesoje pastato kontūrai atrodė 
kažkokie nuobodūs, kampuoti. Arturas apsidairė aplinkui ir 
pastebėjo esąs maždaug aštuoniolika colių viršum vieno kaimyno 
rožių krūmų. Džonas Einsvortas. Jo rožių krūmai rūpestingai 
prižiūrėti, apgenėti dar iš rudens, priraišioti prie kuolelių ir 
apkabinėti etiketėmis; Arturas nustebo - ką gi jis virš jų veikia? 
Nesuprato, kas laiko jį ore, o kai aptiko, kad niekas nelaiko jo ore 
- gremėzdiškai nudribo ant rožyno. 

Sunkiai pasikėlė, nusivalė žemes ir vos primindamas 
nikstelėtą pėdą nuklibikščiavo namo. Nusirengė ir griuvo į lovą. 

Bemiegant vėl suskambo telefonas. Skambėjo ištisas 
penkiolika minučių, privertė Arturą porą kartų apsiversti. Tačiau 
niekaip o niekaip neįstengė jo prižadinti. 


AšrunTAS SkyRius 


Arturas pakirdo jausdamasis nuostabiai, tiesiog pasakiškai, 
žvalus, nesitveriantis džiaugsmu, kad grįžo namo, kupinas jėgų, 
beveik visai nenusivylęs, nors ir pataikė į vasario vidurį. 

Vos ne valso žingsniu nuskriejo iki šaldytuvo, rado jame 
mažiausiai tris gauruotus daiktus, pasidėjo juos ant lėkštės ir dvi 
minutes atidžiai stebėjo. Kadangi per tą laiką daiktai net nebandė 
krutėti, Arturas pavadino juos pusryčiais ir suvalgė. Produktai 
bendromis jėgomis užmušė labai užkrečiamą kosminę ligą, kurią 
prieš keletą dienų Arturas nieko neįtardamas pasigavo Flargatono 
Dujų Pelkėse; jeigu ne pusryčiai - ta liga būtų išpjovusi pusę 
Vakarų Pusrutulio gyventojų, kitą pusę apakinusi, o visus likusius 
pavertusi pamišėliais ir sterilizavusi - tad šičia Žemei pasisekė. 

Arturas jautėsi stiprus, Arturas jautėsi sveikas. Nusitvėrė 
kastuvą, energingai iškuopė susikaupusį paštą, o paskui palaidojo 
kačiuką. 

Kaip tik bebaigiant darbą suskambo telefonas, bet Arturas 
nekreipė dėmesio - norėjo pagerbti kapelį tylos minute. Kad ir kas 
beskambintų - jeigu svarbu, paskambins dar kartą. 

Nusitrepsėjęs nuo batų žemes grįžo į vidų. 

Makulatūros šūsnyse pasitaikė ir vienas kitas reikšmingas 
laiškas - keli tarybos atsiųsti trejeto metų senumo raštai, susiję su 
planuojamu Arturo namo nugriovimu, dar keli laiškai, siūlantys 
dalyvauti viešojoje apklausoje dėl greitkelių tinklo šiame rajone 
apskritai; taip pat senas laiškas nuo aktyvios ekologinio Žaliųjų 
judėjimo grupės, kurią Arturas retkarčiais sušelpdavo, prašantis 
paremti laikomų nelaisvėje delfinų ir orkų išlaisvinimo projektą, 
be to, dar keli atvirukai nuo draugų, miglotai nusiskundžiančių, 
kad pastaruoju metu Arturas nerodo jokių gyvybės ženklų. 

Šituos Arturas surinko į krūvelę ir sudėjo į kartoninį aplanką, 
ant kurio užrašė: “Atliktini Darbai". O kadangi tą rytą jautė tokį 

jėgų bei veiklumo antplūdį, tai netgi prirašė žodį “Skubiai!". 

Iš įsigyto Brastos Uosto Mega-Turguje plastikinio krepšio 
išsiėmė savo rankšluostį ir dar keletą smulkmenų. Užrašo ant 
krepšio - šmaikštaus ir įmantraus kentauriško kalambūro - niekas 
niekaip neįstengtų išversti į jokią kitą kalbą, todėl jis visiškai 
netinkamas nesvarbu kokio kosmouosto neapmuitinamų prekių 
parduotuvei. Be to, krepšyje žiojėjo skylė, todėl Arturas jį išmetė. 

Staiga nuvėrė skausmas - Arturas susigriebė, kad mažajame 
erdvėlaivyje, kuris pargabeno jį į Žemę ir netgi maloniai pasuko 
iš kelio nuleisti pakeleivio prie pat reikiamos autostrados, iš 
krepšio tikriausiai iškrito dar kai kas. Arturas prarado savąjį 
aptrintą, apzulintą kosmoso platybėse daiktą, padėjusį ieškotis 
kelio neįtikėtinose kosmoso dykumose ir jas įveikti. Jis pametė 
“Keliautojo Kosmostopu Vadovą Po Galaktiką". 

Ką gi, paaiškino jis pats sau, šį kartą man jo tikrai 
nebeprireiks. 

Reikėjo šen bei ten paskambinti. 

Arturas jau nusprendė, kaip susidoroti su gausybe 
prieštaringumų, susikaupusių bekeliaujant į namus, būtent - nutarė 
paprasčiausiai apsimesti, esą nieko tokio visai nebuvo. 

Paskambino į BiBiSi ir pasiprašė sujungiamas su savojo 
skyriaus vadovu. 

- Ak, sveiki, čia Arturas Dentas. Klausykite, atsiprašau, kad 
nesirodžiau šešetą mėnesių, bet aš buvau išprotėjęs. 

- Ak, niekai, niekai. Maždaug panašiai ir pagalvojau. Čia taip 
nuolat atsitinka. Ar greitai galime tikėtis jus pamatyti? 

- Kada ežiai pradeda migti žiemos miegu? 

- Atrodo, taip apie pavasarį. 

- Prisistatysiu netrukus po to. 

- Puiku, puiku. 

Arturas pervertė geltonuosius puslapius ir sudarė trumpą 
vertų dėmesio numerių sąrašėlį. 

- Ak, sveiki, ar čia “Senųjų Guobų" ligoninė? Taip, aš tik 
paskambinau, tikėdamasis šnektelėti su Fenela... ee... Fenela... 
Viešpatėliau, koks aš kvailas, netrukus nuosavą pavardę 
užmiršiu... ee, Fenela... na, argi ne juokinga? Jūsų pacientė, 
tamsiaplaukė mergina, atvežta vakar naktį... 

- Bijau, kad čia nesigydo jokia pacientė, vardu Fenela. 

- Ak, tikrai? Norėjau pasakyti - Fiona, tikrai, mes ją 
vadiname tiesiog Fen... 

- Atleiskite, viso gero. 

Taukšt. 


Šešetas maždaug tokių pasišnekėjimų pradėjo gadinti 
energingą, paslankią, pakilią Arturo nuotaiką, todėl jis nusprendė, 
kad kol dar geras ūpas neišgaravo galutinai - reikėtų nusinešti jį 
aludėn ir truputį pasipuikuoti. 

Jis jau spėjo sugalvoti, kaip galima vienu ypu puikiai 
paaiškinti kiekvieną nepaaiškinamą savo keistenybę, todėl 
atidarydamas šitaip vakar jį išgąsdinusias duris švilpiniavo. 

- Arturai!!!! 

Arturas džiugiai išsišiepė, pamatęs, kaip išsprogo akys, 
spoksančios į jį iš visų aludės kampelių, ir pradėjo visiems 
pasakoti, kaip šauniai praleido laiką Kalifornijos pietuose. 


Devinras SkyRius 


Jis padėkojo už dar vieną bokalą ir gurkštelėjo alaus. 

- Suprantama, aš dar turėjau ir asmeninį alchemiką. 

- Turėjai ką? 

Arturas pradėjo nusišnekėti, ir pats tai suprato. Geriausiojo 
karčiojo perteklius - toks dalykas, su kuriuo patartina elgtis 
atsargiai, bet jo poveikis pasižymi pirmiausia tuo, kad žmogus 
liaujiesi elgęsis atsargiai, todėl ta akimirka, kada Arturui derėjo 
nutilti ir nieko nebeaiškinti, virto akimirka, kada jį kaip tik ir 
ištiko išradingumo priepuolis. 

- O, taip, - šypsodamasis džiugia mulkio šypsena patvirtino 
jis, - kaip tik dėl to ir praradau tiek svorio. 

- Ką? - pasakė klausytojai. . 

- O, taip, - pakartojo Arturas, - tie kaliforniečiai vėl atrado 
alchemiją, o, taip. 

Arturas vėl nusišypsojo. 

- Tiktai, - pasakė jis, - žymiai naudingesniu pavidalu, negu 
tas, kuriuo, - jis susimąstęs patylėjo, kol galvoje susirikiavo 
truputėlis gramatikos, - kuriuo ją paprastai vartodavo senovės 
žmonės. Ar bent, - pridūrė jis, - nesugebėjo jos vartoti. Žinot, jie 
nemokėjo dorai jos pritaikyti. Nostradamus ir panašiai. Jiems 
neišdegė. 

- Nostradamus? - tarė vienas klausytojų. 

- Aš nemaniau, kad jis buvo alchemikas, - tarė kitas. 

- Aš maniau, - tarė trečias, - kad jis buvo aiškiaregys. 

- Jis persikvalifikavo į aiškiaregius, - paaiškino Arturas 
klausytojams, vietomis pradedantiems siūbuoti ir blankti, - nes 
buvo toks nevykęs alchemikas. Patys turėtumėt žinoti. 

Jis vėl gurkštelėjo alaus. Nieko panašaus nebuvo ragavęs 
aštuonetą metų. Jis ragavo ir ragavo. 

- Ką bendra turi alchemija, - paklausė kažkuris klausytojas, 
- ir svorio netekimas? 

- Džiaugiuosi, kad paklausėte, - pasakė Arturas, - labai 
džiaugiuosi. O dabar visiems paaiškinsiu, koks ryšys yra tarp, - jis 
patylėjo, - tarp tų dviejų dalykų. Tų dalykų, kuriuos minėjote. Aš 
jums paaiškinsiu. 

Jis nutilo ir pabandė surikiuoti mintis. Jautėsi tarsi 
stebėdamas naftos tankerius, besisukinėjančius po Lamanšo 
sąsiaurį. 

- Jie atrado, kaip paversti kūno riebalų perteklių auksu, - 
netikėtai nustojusiu pintis liežuviu pasakė jis. 

- Tu juokauji. 

- O taip, - tarė jis, - ne, - pasitaisė jis, - iš tikrųjų. 

Arturas apžvelgė abejojančiąją klausytojų dalį; abejojo visi, 
todėl kol apžvelgė kaip reikiant - šiek tiek užtruko. 

- Ar kada buvot Kalifornijoje? - rūsčiai pasiteiravo jis. - Ar 
žinot, ką jie ten sugeba padaryti? 

Trejetas klausytojų pareiškė, kad buvo, ir kad Arturas tauškia 
niekus. 

- Jūs nieko nematėt, - spyrėsi Arturas. - O, taip, - pridūrė jis, 
nes kažkas pasisiūlė nupirkti dar po bokalą visiems. 

- Įrodymas, - tarė jis, bedęs pirštu į save ir pramovęs daugiau 
nei dvejetu colių, - priešais jūsų akis. Keturiolika valandų transo 
būsenoje, - pasakė jis, - cisternoje. Transo būsenoje. Aš buvau 
cisternoje. Manau, - mąsliai patylėjęs tarė jis, - apie tai jau sakiau. 

Arturas kantriai laukė, kol naujieji bokalai bus tvarkingai 
išdalinti. Mintyse sudėliojo tolesnę savo pasakojimo dalį - kažką 
apie tai, kad cisterną būtina orientuoti išilgai linijos, nuo Šiaurės 
žvaigždės nuleistos statmenai pagrindinei tiesei, nubrėžtai tarp 
Marso ir Veneros; jau ruošėsi bandyti viską išdėstyti, bet 
nusprendė, kad geriau nereikia. 

- Ilgą laiką, - persigalvojęs tarė jis, - cisternoje. Transo 
būsenoje. 

Jis nuožmiai apžvelgė klausytojus, norėdamas įsitikinti, kad 
visi klausosi įdėmiai. 

Nutarė tęsti. 

- Kur aš sustojau? - paklausė jis. 

- Transo būsenoje, - tarė vienas. 

- Cisternoje, - tarė kitas. 

- Ak, tiesa, - tarė Arturas, - dėkoju. Ir pamažu, - atkakliai 
varėsi pirmyn jis, - pamažu, pamažu pamažu visas jūsų kūno 
riebalų perteklius... pavirsta... 

Jis reikšmingai patylėjo. 

=... pao... podo... pododnei... 

Jis stabtelėjo atsikvėpti. 

-... poodiniu auksu, kurį tada galima pašalinti chirurginiu 
būdu. Išsiropšti iš tos cisternos velniškai sunku. Ką tu sakei? 

- Aš tik sukosėjau. 

- Atrodo, tu manimi netiki. 

- Aš kosėjau. 

- Ji kosėjo, - žemu dundesiu patvirtino nemaža klausytojų 
dalis. | 

- O, taip, - pasakė Arturas, - tiek to. O paskui įplaukas 
pasidalini, - jis vėl patylėjo, norėdamas paskaičiuoti, - viens prie 
vieno su alchemiku. Baisybė pinigų! 

Jis siūbuodamas apžvelgė klausytojus, ir negalėjo nepastebėti 
sujauktuose veiduose nepatiklumo šešėlio. 

Šitai Arturą labai užgavo. 

- Kaip kitaip, - rūsčiai paklausė jis, - būčiau įstengęs 
susimokėti už veido pasendinimą? 

Draugiškos rankos pradėjo gabenti jį namo. 

- Klausykit, - spyrėsi jis, pajutęs šaltą vasario vėjo dvelksmą, 
glostantį veidą, - šiuo metu Kalifornijoje klaikiai madinga 
išsigyvenusi išvaizda. Privalai atrodyti taip, tarsi būtum matęs 
Galaktiką. Norėjau pasakyti, gyvenimą. Privalai atrodyti taip, tarsi 
gyvenimo matęs. Šitai aš ir užsisakiau. Pasendinti veidą. Pridėkit 
man aštuonetą metelių, pasakiau. Tikiuosi, kad trisdešimtmečio 
išvaizda nebegrįš į madą, kitaip būsiu veltui iššvaistęs baisybę 
pinigų. 

Arturas trumpam aptilo, tuo tarpu draugiškosios rankos 
toliau gabeno jį takeliu, vedančiu prie jo namo. 

- Parsiradau vakar, - suvapėjo jis, - esu labai labai labai 
laimingas, kad grįžau į namus. Arba į kažkokią labai panašią 
vietą... 

- Nuovargis po ilgo skrydžio, - sumurmėjo kažkuris draugas, 
- tolima kelionė iš Kalifornijos. Tikrai apneša smegenis kokiai 
porai dienų. 

- Nemanau, kad jis ten iš viso buvo, - sumurmėjo kitas. - 

Įdomu, kur jis bastėsi. Ir kas jam atsitiko. 


Šiek tiek numigęs, Arturas atsikėlė ir ėmė kvanklinėti po 
namus. Jautėsi svaigtelėjęs ir truputį nusiminęs, vis dar pasimetęs 
po kelionės. Spėliojo, kaip reikės susirasti Fenę. 

Sėdėjo ir žiūrėjo į akvariumą. Vėl spragtelėjo per stiklą, 1r 
indas - nors ir pilnas vandens, kuriame gana nelinksmai 
teliuškenosi ratu nedidukė geltona Babelio žuvis - vėl paskleidė 
savąjį sodrų, aidų skambesį, tokį pat aiškų ir kerintį, kaip pirmiau. 

Kažkas nori man padėkoti, "Bat sau pagalvojo Arturas. 
Įdomu - kas ir už ką. 


DešimTas SkyRius 


- Po trečiojo pyptelėjimo bus pirma... trisdešimt dvi... ir 
dvidešimt sekundžių. 

- Pypt... pypt... pypt... 

Fordas Prefektas nuslopino piktdžiugišką kikenimą, suvokė, 
kad visai neprivalo jo slopinti, ir garsiai, piktai nusikvatojo. 

Jis įvedė ateinantį Sub-Eta Tinklu signalą į nuostabią, 
nepaprastai patikimą sistemą, ir kabinoje stebėtinai aiškiai 
suskambo keistas, gana iškilmingas monotoniškas balsas: 

- Po trečiojo pyptelėjimo bus pirma... trisdešimt dvi... ir 
trisdešimt sekundžių. 

- Pypt... pypt... pypt... 

Jis truputėlį sustiprino garsą, atidžiai stebėdamas laivo 
kompiuterio displėjuje besikeičiančias skaičių eilutes. Turint 
omenyje, kiek laiko prireiks jo sumanymui, energijos suvartojimo 
klausimas pasidaro labai reikšmingas. Fordas nenorėjo 
apsisunkinti sąžinės, tapdamas žudiku. 

- Po trečiojo pyptelėjimo bus pirma... trisdešimt dvi... ir 
keturiasdešimt sekundžių. 

- Pypt... pypt... pypt... 

Jis pradėjo tikrinti mažąjį laivelį. Nuėjo į trumpo koridoriaus 
galą. 

- Po trečiojo pyptelėjimo... 

Kyštelėjo galvą į mažą, labai patogų, Žžvilgantį plieninį 


vonios kambarį. 
„bus... 
Čia garsas puikus. 
Dirstelėjo į į mažutėlį miegamąjį. 
„pirma... trisdešimt dvi... 

Čia garsas duslokas. Ant vieno garsiakalbio užmestas 
rankšluostis. Fordas nukabino rankšluostį. 

- . ir penkiasdešimt sekundžių. 

Puiku. 

Patikrino prigrūstą triumą; čia garso kokybė jį tiesiog nuvylė. 
Čia iš viso painiojasi per daug dėžių su visokiu šlamštu. Išlaužęs 
valdymo pulto užraktą, paspaudė avarinio krovinio išmetimo 
mygtuką. Pats nesuprato, kodėl apie tai nepagalvojo anksčiau. 
Netrukus šniokštimas ir dundėjimas nutilo. Po trumpos 
pertraukėlės vėl pasigirdo tylus šnypštimas. 

Nutilo. 

Fordas palaukė, kol užsidegs žalia švieselė, o tada vėl 
pravėrė duris į jau ištuštėjusį triumą. 

- ..„ pirma... trisdešimt trys... ir penkiasdešimt sekundžių. 

Labai gražu. 

Tada jis nuėjo ir paskutinį kartą rūpestingai patikrino 
avarinio gyvybės palaikymo kabiną; jam ypatingai norėjosi, kad 
gerai girdėtųsi kaip tik čia. 

- Po trečiojo pyptelėjimo bus pirma... trisdešimt keturios... 
lygiai. 

Jis krūptelėjo, pro storai apšarmojusį dangtį žiūrėdamas į 
neaiškų pavidalą viduje. Vieną dieną - galas žino kada - 
miegantysis prabus, o kai prabus, tai sužinos, kiek laiko. 
Nepasakytum, kad tiksliai vietos laiku, tas tiesa, bet bala nematė. 

Fordas patikrino ir perpatikrino kompiuterio parodymus 
viršum ledinės lovos, pritamsino šviesas, paskui patikrino dar 
kartą. 

- Po trečiojo pyptelėjimo bus... 

Pirštų galais ištykino pro duris ir sugrįžo į valdymo kabiną. 

- „. pirma... trisdešimt keturios... ir dvidešimt sekundžių. 

Balsas skambėjo taip aiškiai, tarsi Fordas girdėtų jį Londone 
esančio telefono ragelyje, tik jis ne Londone - anaiptol. 

Kiek paspoksojo į rašalo juodumo naktį. Tviskančio 
sausainio trupinio didumo žvaigždė, kuri matėsi tolumoje, buvo 
Zondostrina, arba - kaip ji vadinama pasaulyje, iš kurio atsklinda 
tas gana iškilmingas monotoniškas balsas - Plejadžių Zeta. 

Ryškus oranžinis lankas, užimantis daugiau nei pusę 

apžvelgiamo ploto - tai milžiniška dujinė planeta, Sesefrų Magna, 
kurioje švartuojasi kariniai ksaksizų laivai, o bepradedantis kilti 
virš jos horizonto mažas, vėsus mėlynas mėnulis - Ipanas. 

- Po trečiojo pyptelėjimo bus... 

Dvidešimt minučių Fordas sėdėjo, paprasčiausiai 
stebėdamas, kaip mažėja tarpas tarp laivo ir Ipano; tuo tarpu laivo 
kompiuteris karšė ir kočiojo skaičius, turinčius lankstu priartinti 
laivą prie mažojo mėnulio, uždaryti žiedą ir palikti laivą amžina 
orbita skriejantį ten, kur jo niekas nepamatys. 

- ... pirma... penkiasdešimt devynios... 

Iš pradžių Fordas ketino nuslopinti visus išorinius ir laivo 
siunčiamus signalus, padaryti laivą kiek tik įmanoma 
nematomesnį, nebent žiūrėtum tiesiai į jį, bet paskui sumanė šį tą 
malonesnio. Dabar iš laivo sklis vienut vienas nenutrūkstantis 
spindulys, plonas it pieštukas, grąžinantis gaunamąjį tikslaus 
laiko pranešimą į tą planetą, iš kurios tas pranešimas ir atskriejo; 
lėkdamas šviesos greičiu, signalas jos nepasieks dar keturis šimtus 
metų, bet kai jau pasieks - tai veikiausiai sukels neblogą sąmyšį. 

- Pypt... pypt... pypt... 

Fordas sukrizeno. 

Nelabai malonu galvoti apie save kaip apie asmenį, kuris 
kikena arba krizena, bet teko pripažinti, kad jis vos ne be perstojo 
kikena ir krizena štai jau gerokai daugiau nei pusvalandį. 

- Po trečiojo pyptelėjimo... 

Dabar laivas beveik nepriekaištingai gulė į amžiną orbitą 
aplinkui mažai žinomą ir niekada nelankomą mėnulį. Beveik 
nepriekaištingai. 

Liko tik vienas dalykas. Fordas dar kartą peržiūrėjo 
kompiuterinį laivo mažosios Gelbėjim-O-Kapsulės paleidimo 
schemą, veiksmų, atoveiksmių ir tangentinių jėgų apskaičiavimus 
- visą matematinę judėjimo poeziją - ir pamatė, kad tai gerai. 

Prieš išvykdamas išjungė šviesas. 

Išzvimbęs iš laivo ir pradėjęs trijų dienų kelionę į Sesefrono 
Uosto orbitinę kosminę stotį, mažasis gelbėjimo laivelis kelias 
sekundes lėkė raitas ant ilgo, plono tarsi pieštukas spindulio, 
bepradedančio kur kas ilgesnę kelionę. 

- Po trečiojo pyptelėjimo bus... dvi... trylika... ir 
penkiasdešimt sekundžių. 

Fordas kikeno ir krizeno. Būtų kvatojęsis visu balsu, bet 
nepakako vietos. 


- Pypt... pypt... pypt. 

Vienuolikras SkyRius 


- O jau labiausiai nekenčiu balandžio liūčių. 

Kad ir kaip išsisukinėjančiai kriuktelėjo Arturas - vyriškis 
atrodė pasiryžęs su juo pasišnekėti. Arturas pasvarstė, ar nereikėtų 
atsistoti ir persėsti prie kito stalelio, bet visoje savitarnos 
valgykloje nė vieno laisvo nesimatė. Jis įniko įnirtingai maišyti 
kavą. 

- Nelemtos balandžio liūtys. Nekenčiu, nekenčiu, nekenčiu. 

Arturas susiraukęs spoksojo pro langą. Virš plento 
mirguliavo smulki, saulėta dulksna. Jis sugrįžo jau prieš du 

mėnesius. Sugrįžti į senojo gyvenimo vėžes pasirodė juokingai 
lengva. Žmonių - taip pat ir jo paties - atmintis tokia trumpa. 
Aštuonetą metų trukusios pamišėliškos klajonės po Galaktiką 
dabar rodėsi panašios ne tiek į negerą sapną, kiek į persirašytą 
televizijos filmą, šiuo metu laikomą tolimiausioje spintos 
lentynoje ir niekad neperžiūrimą. 

Tačiau vienas dalykas dar nepraėjo - sugrįžimo džiaugsmas. 
Dabar, kai Žemės atmosfera susiskliautė virš Arturo galvos visam 
laikui (jis klydo), viskas čia teikė jam nepaprastą malonumą. 
Žiūrėdamas į kibirkščiuojančius tarsi sidabras lietaus lašus jis 
pajuto, kad negali neprieštarauti. 

- Na, o man patinka, - staiga prašneko jis, - ir priežastys 
akivaizdžios. Lašai lengvi ir gaivinantys. Kibirkščiuoja ir taiso 
nuotaiką. 

Vyriškis pašaipiai prunkštelėjo. 

- Šitaip visi sako, - tarė jis, grėsmingai dilbakiuodamas iš 
savo vietos kampe. 

Vyriškis buvo sunkvežimio vairuotojas. Arturas tai žinojo, 
nes pirmiau tas prisistatė visai neužkabintas: 

- Aš sunkvežimio vairuotojas. Nekenčiu vairuoti, kai lyja. 
Tikras pasityčiojimas, ar ne? Sušiktas pasityčiojimas. 

Jeigu šioje pastaboje ir glūdėjo koks nors galimas tęsinys, 
Arturas nesugebėjo tokio įžvelgti, todėl tiesiog negarsiai 
krunkštelėjo - mandagiai, bet ne skatinančiai. 

Bet vyriškis nesileido atbaidomas tada, nepabūgo ir dabar. 

- Visi tik ir šneka apie nelemtas balandžio liūtis, - pasakė jis, 
- tokias sušiktai malonias, tokias sušiktai gaivias - tokį sušiktai 
žavingą orą. 

Jis palinko pirmyn ir perkreipė veidą taip, tarsi ketintų 
pasakyti kažką negirdėto apie vyriausybę. 

- Štai ką aš norėčiau žinoti, - pasakė jis, - jeigu tas oras žada 
būti toks jau geras, kodėl, - jis beveik spjaudėsi, - jis negali būti 
geras be sušikto lietaus? 

Arturas pasidavė. Jis nusprendė palikti savo kavą - per 
karšta, kad išgertum vienu mauku, ir per bjauri, kai ataušta. 

- Ką gi, jums laikas, - pasakė jis, bet atsistojo pats. - Viso. 

Arturas stabtelėjo prie atsarginių dalių parduotuvės, paskui 
perėjo skersai visos stovėjimo aikštelės, nepalaužiamai pasiryžęs 
mėgautis smulkučiais lietaus lašeliais, tykštančiais į veidą. Virš 
Devono kalvų, pastebėjo jis, netgi švytėjo neryški vaivorykštė. 
Tuo jis irgi pasimėgavo. 

Jis įsiropštė į apdaužytą, bet numylėtą “Folksvageną Triušį", 
užžvigdė padangas ir pro benzino siurblių saleles pakraštėliu 
išvažiavo į plentą. 

Jis klydo, manydamas, kad Žemės atmosfera virš jo galvos 
susiskliautė negrįžtamai ir visiems laikams. 

Jis klydo, manydamas, kad kada nors įstengs atsikratyti 
susipynusių, susiraizgiusių dvejonių, į kurias jį įpainiojo klajonės 
po Galaktiką. 

Jis klydo, manydamas dabar galėsiąs užmiršti, kad didžioji, 
kietoji, tepaluotoji, purvinoji, vaivorykštės apjuostoji planeta, 
kurioje jis gyvena, tėra mikroskopinis taškelis ant mikroskopinio 
taškelio, pasiklydusio neįsivaizduojamoje Visatos begalybėje. 

Jis važiavo ir niūniavo, klaidingai galvodamas apie visus 
tuos dalykus. 

Jo klydimo priežastis stovėjo šalikelėje po nedideliu skėčiu. 

Arturo žandikaulis nukaro. Jis taip trenkė per stabdžio 
pedalą, kad net pasitempė kulkšnį; automobilį užmetė taip stipriai, 
kad tas vos neapvirto. Arturas sušuko: 

- Fene! 

Per plauką neužvažiavęs ant merginos pačiu automobiliu, 
Arturas užvažiavo jai nors durelėmis, kurias, palinkęs skersai 
kabinos, atidarė labai staigiai. 

Durelės pataikė jai per ranką ir išmušė skėtį, kuris tarsi 
pašėlęs nusirideno į kelio vidurį. 

- Šūdas! - kiek įmanydamas naudingiau suklykė Arturas, 
iššoko pro savosios pusės dureles, per plauką nepakliuvo po 


181 


MakKenos “Vežame Krovinius Bet Kokiu Oru“ ratais ir 
pasibaisėjęs žiūrėjo, kaip sunkvežimis vietoje jo pervažiavo Fenės 
skėtį. Sunkvežimis nušvilpė plentu net nestabtelėjęs. 

Skėtis kėpsojo tarsi liūdnai besigaluojantis ant žemės 
nutėkštas ilgakojis uodas. Jį po truputį timpčiojo nestiprūs vėjo 
gūseliai. 

Arturas pakėlė skėtį. 

- Ee, - tarė jis. Neatrodė, kad būtų taip jau prasminga grąžinti 
daiktą merginai. 

- Iš kur jūs žinot mano vardą? - prabilo ji. 

- Ee... šitą, - pasakė jis, - klausykit, aš nupirksiu jums kitą. 

Pažiūrėjo į ją ir nutilo. 

Mergina buvo aukšta, abipus blyškaus, rimto veido bangomis 
krito tamsūs plaukai. Stovėjo ramiai, oriai, atrodė beveik niūri, 
nelyginant kokios svarbios, bet nemėgstamos dorybės statula 
tvarkingame parke. Rodėsi, kad ji žiūri į kažką kita, negu apsimeta 
žiūrinti. 

Bet kai nusišypsojo - o dabar ji netikėtai nusišypsojo, - 
atrodė, tarsi būtų ką tik iš kažkur sugrįžusi. Veidas prisipildė 
šilumos ir gyvumo, o kūnas - neapsakomo grakštumo. Bendras 
poveikis išėjo labai jaudinantis, ir Arturas velniškai susijaudino. 

Mergina šyptelėjo, švystelėjo savo krepšį į galą, o pati 
įsitaisė priekyje. 

- Nepergyvenkit dėl to skėčio, - įsėdusi tarė ji Arturui, - jis 
priklausė mano broliui ir tikrų tikriausiai jam nepatiko, kitaip bro- 
lis nebūtų atidavęs jo man. - Ji nusijuokė ir prisisegė saugos diržu. 
- Jūs kartais ne vienas iš mano brolio draugų, ką? 

- Ne. 

Vienintelė merginos dalis, kuri nepasakė “gerai", buvo jos 
balsas. 

Arturą tiesiog apkvaitino apčiuopiamas jos buvimas čia, 
automobilyje, jo automobilyje. Pamažu išjudindamas mašiną iš 
vietos jis jautė, kad nelabai beįstengia tiek galvoti, tiek kvėpuoti, 
tad vylėsi, kad nė viena šių funkcijų nėra gyvybiškai būtina 
vairuojant - kitaip abiejų laukia bėda. 

Tai, ką tą naktį, kai išsekęs ir suglumęs sugrįžo iš košmariškų 
metų, praleistų tarp žvaigždžių, jis patyrė aname automobilyje - 
merginos brolio automobilyje - nepriklausė nuo tuometinio 
pusiausvyros sutrikimo, o jeigu ir priklausė, tai dabar jis sutrikęs 
mažiausiai dukart labiau, ir visai gali nukristi nuo to - kad ir kas 
tai būtų - kuo tikriausiai palaiko pusiausvyrą žmonės, 
neprarandantys pusiausvyros. 

Tikėdamasis užmegzti jaudinantį pokalbį, Arturas tarė: 

- Taigi... 

- Jis turėjo užvažiuoti manęs - mano brolis, - bet paskambino 
ir pasakė, kad nesuspės. Pasiteiravau autobusų stotyje, bet tas 
žmogus pradėjo skaityti ne tvarkaraštį, o veikiau kalendorių, todėl 
nusprendžiau važiuoti pakeleivingomis. Taigi. 

- Taigi. 

- Taigi, šitaip. Ir labai norėčiau sužinoti, iš kur jūs žinote, 
kuo aš vardu. 

- Gal pirmiausia reikėtų išsiaiškinti, - žiūrėdamas per petį ir 
taikydamasis įsilieti į transporto srautą pasakė Arturas, - kur man 
jus nuvežti. 

Jis tikėjosi, kad labai arti arba labai toli. Arti reikštų, kad 
mergina gyvena kaimynystėje, o toli - kad galės ilgai ją vežti. 

- Aš norėčiau į Tauntoną, - atsakė ji, - jei malonėtumėt. Jeigu 
pakeliui. Jis netoli. Galėtumėt mane išleisti prie... 

- Jūs gyvenate Tauntone? - paklausė Arturas, vildamasis, kad 
sugebėjo paklausti paprasčiausiai smalsiu, o ne džiūgaujančiu 
balsu. Tauntonas nuostabiai arti jo namų. Jis galėtų... 

- Ne, Londone, - atsakė mergina. - Iš Tauntono beveik po 
valandos išvyksta traukinys. 

Pats blogiausias iš visų įmanomų dalykų. Plentu iki Tauntono 
vos kelios minutės. Arturas svarstė, ką daryti, o besvarstydamas 
pasibaisėjo, išgirdęs save patį sakant: 

- Ak, aš galėčiau nuvežti jus į Londoną. Leiskite man nuvežti 
jus į Londoną... 

Mulkis paskutinis. Kurio galo pasakė "leiskite" šitokiu kvailu 
balsu? Jis elgiasi kaip koks dvylikametis. 

Mergina griežtai pažvelgė į Arturą ir paklausė: 

- Ar jūs važiuojate į Londoną? 

- Taip, - nepasakė jis. 

- Ir privalau skubėti, - nesugebėjo pridurti jis, nepasirūpinęs 
dirstelėti į laikrodį. 

- Aš nevažiavau, - pasakė jis, - bet... 

Mulkis paskutinis, 

- Jūs labai malonus, - pasakė mergina, - bet tikrai nereikia. 
Man patinka važiuoti traukiniu. 

Ir staiga mergina pradingo. Arba - tikriau - pradingo ta jos 
dalis, kuri teikė gyvumą. Mergina gana abejingai žiūrėjo pro langą 
ir patyliukais sau niūniavo. 

Arturas negalėjo patikėti. 

Suspėjo viską sugadinti, pasišnekėjęs vos trisdešimt 

sekundžių. 

Suaugę vyrai, pasakė jis pats sau, visiškai nepaisydamas per 
šimtmečius sukauptų įrodymų, liudijančių apie suaugusių vyrų 
„elgesį, šitaip nesielgia. 

Kelio ženklas pareiškė, kad iki Tauntono liko penkios mylios. 

Arturas sugniaužė vairą taip stipriai, kad automobilis 
susimėtė. 

Būtinai reikia padaryti ką nors įspūdingo. 

- Fene, - tarė Arturas. 

Mergina skvarbiai dirstelėjo į jį. 

- Jūs vis dar nepasakėte, iš kur... 

- Paklausykite, - pasakė Arturas, - aš jums papasakosiu, bet 
tas pasakojimas gana keistas. Labai keistas. 

Mergina vis dar žiūrėjo į jį, bet nieko nesakė. 

- Paklausykit... 

- Jau klausau. | 

- Tikrai? Ak. Yra dalykų, apie kuriuos privalau su jumis 
pasikalbėti, ir dalykų, kuriuos privalau jums papasakoti... 
pasakojimas, kurį privalau jums papasakoti, kuris... 

Arturas galutinai susipainiojo. Ant liežuvio galo sukosi 
maždaug tokios eilės: “...sunkias, tirštas tau garbanas pašiauš,/ 
Kiekvienas plaukas net stirte pastirs/ It neramios dygliakiaulės 
spygliai" - bet Arturas nesitikėjo sugebėsiąs padeklamuoti, be to, 
jam nepatiko ežiška užuomina. 

- ... kuris truks ilgiau nei penkias mylias, - galiausiai 
apsisprendęs pasakė jis, baimindamasis, kad paaiškinimas gana 
nevykęs. 

- Na... 

- Tiesiog tarkime, - pasakė Arturas, - tiesiog tarkime, - pats 
nežinojo, ką pasakys toliau, todėl pagalvojo, gal vertėtų tiesiog 
nutilti ir pasiklausyti, - kad dėl kažkokios nepaaiškinamos 
priežasties jūs man labai svarbi, ir kad - nors pati to nežinote - aš 
labai svarbus jums, bet viskas pražuvo veltui, nes teturėjome vos 
penketą mylių, o aš per savo bukumą nesugebėjau pasakyti labai 
svarbaus dalyko kažkam, su kuo ką tik susitikau, tuo pačiu metu 
neatsitrenkdamas į sunkvežimius, ką, jūsų nuomone... 

Jis bejėgiškai nutilo ir pasižiūrėjo į merginą. 

- .. aš turėčiau daryti? 

- Žiūrėkit į kelią! - suklykė ji. 

- Šūdas! 

Arturas per plauką neįvairavo į šimtą itališkų skalbimo 
mašinų, važiuojančių vokiškame sunkvežimyje. 

- Aš manau, - netikėtai lengviau atsidususi tarė mergina, - 
kad prieš išvažiuojant mano traukiniui jūs turėtumėt pavaišinti 
mane gėrimu. 


Dvylikras SkyRius 


Užkandinėms, esančioms netoli geležinkelio stočių, nežinia 
kodėl būdingas kažkoks ypatingas niūrumas, tiesiog 
nepakartojamas nevalyvumas, savitas kiaulienos paštetų 
blyškumas. 

Tačiau sumuštiniai baisesni net už kiaulienos paštetus. 
Anglai atkakliai laikosi nuomonės, jog sutepti įdomų, patrauklų 
arba nesvarbu kokia prasme gardų sumuštinį - tai kažkokia 
nuodėmė, kuria pasižymi nebent užsieniečiai. 

“Daryk juos sausus" - liepia kažkur giliai kolektyvinėje 
tautinėje sąmonėje glūdintis nurodymas, - “daryk juos tąsius. 
Jeigu jau privalai rūpintis tų bjaurybių švarumu - tai nuplauk juos 
kartą per savaitę!" 

Būtent valgydami sumuštinius aludėse šeštadieniais 
priešpiečių metu britai stengiasi atpirkti tautines nuodėmes, kad ir 
kokios jos būtų. Jie nelabai tesupranta, kokios gi tos nuodėmės, ir 
net nenori Žinoti. Bet kad ir kaip būtų nusidėję - viską su kaupu 
atperka sumuštiniai, kuriuos valgyti prisiverčia britai. 

Jeigu ir esama ko nors baisesnio už sumuštinius - tai nebent 
sukrautos greta jų dešrelės. Niūrūs, pilni kremzlių ritiniai, 
plūduriuojantys kažko karšto ir graudaus jūroje, perdurti 
plastmasiniais virėjo kepurės pavidalo smeigtukais; sakytum - 
paminklas kažkokiam virėjui, kuris nekentė viso pasaulio, o 
numirė ant prastųjų laiptų, tarp savo kačių, apleistas ir vienišas. 

Dešrelės skirtos tiems, kurie žino, kaip nusidėjo, ir geidžia 
atpirkti kažkokią konkrečią nuodėmę. 

- Kur nors turėtų būti geresnė užkandinė, - pasakė Arturas. 

- Nėr laiko, - dirstelėjusi į laikrodėlį atsakė Fenė, - mano 
traukinys išvažiuoja po pusvalandžio. 

Jie sėdėjo už nedidelio klibančio staliuko. Ant jo buvo kelios 
nešvarios stiklinės ir keli sumirkę alaus bokalų padėkliukai, 
aprašinėti juokingais pasakymais. Fenei Arturas paėmė pomidorų 

sulčių, o sau - bokalą geltono vandens su burbuliukais. Ir porą 
dešrelių - pats nesuprato kodėl. Nusipirko jas, kad turėtų ką veikti, 
kol nusės burbuliukai jo stiklinėje. 

Barmenas tėkštelėjo Arturo grąžą į alaus klanelį ant baro; 
Arturas padėkojo. 

- Gerai, - prašneko Fenė, dirstelėjusi į savo laikrodėlį, - 
pasakokit, ką turite man papasakoti. 

Jos balsas, kaip ir reikėjo tikėtis, nuskambėjo baisiai 
nepatikliai, ir Arturas nusiminė. Vargu bau, pamanė jis, ši aplinka 
tinkamiausia bandymui paaiškinti sėdinčiai priešais, staiga 
atitolusiai ir pyktelėjusiai merginai, kad kažkokiame klejonių 
sapne jis telepatiškai pajuto jos patirto protinio sutrikimo sąsają 
su faktu, kad, nepaisant iš pažiūros liudijančių priešingai 
reiškinių, Žemė buvo sunaikinta, ruošiantis tiesti naują 
hipererdvinį greitkelį, ir tik jis vienas visoje planetoje tai žino, 
kadangi pats viską matė iš vogonų erdvėlaivio, o paskui dar kad 
tiek kūnu, tiek siela nepakeliamai ilgisi jos, ir jam baisiai reikia 
atsigulti su ja į lovą kiek tik įmanoma greičiau. 

- Fene, - prabilo jis. 

- Gal kartais norėtumėte nusipirkti kelis mūsų loterijos 
bilietus? Jie nebrangūs. 

Arturas taip ir sužiuro viršun. 

- Surinkti pinigų Endžei, kuri išeina į pensiją. 

- Ką? 

- Ir jai reikia dirbtinio inksto. 

Palinkusi viršum Arturo gana nelanksčiai laiba vidutinio 
amžiaus moteriškė labai tvarkingu megztu kostiumėliu ir labai 
tvarkingomis pusmetinės šukuosenos garbanėlėmis šypsojosi labai 
tvarkinga šypsenėle, kurią tikriausiai baisiai mėgo laižyti labai 
tvarkingi maži šuneliai. 

Moteriškė laikė atkišusi nedidukę bagažo saugojimo kamerų 
kvitų knygelę ir skardinę aukoms. 

- Tik po dešimt pensų vienas, - kalbėjo ji, - todėl jūs 
tikriausiai net galėtumėte nusipirkti du. Neapiplėšdamas banko! 

Ji negarsiai sutilindžiavo - nusijuokė, - o paskui išleido 
nepaprastai ilgą atodūsį. Matyt, žodžiai “neapiplėšdamas banko" 
suteikė jai tokį malonumą, kokio nebuvo patyrusi nuo tada, kai 
karo metais jos namuose buvo apgyvendinti šauktiniai. 

- Ee, taip, gerai, - pasakė Arturas, skubiai pasirausė kišenėje 
ir ištraukė porą monetų. 

Varančiai į pasiutimą lėtais ir labai tvarkingai vaidybiškais - 
jeigu iš viso esama ko nors panašaus - judesiais moteriškė atplėšė 

du bilietus ir įteikė juos Artūrui. 

- Labai tikiuosi, kad išlošite, - pasakė ji su šypsenėle, kuri 
staiga susiplojo nelyginant koks sudėtingas popieriaus lankstinys, 
- prizai tokie mieli. 

- Taip, ačiū jums, - pasakė Arturas, gana nerūpestingai 
brukdamasis bilietus kišenėn ir šnairuodamas į savo laikrodį. 

Jis atsisuko į Fenę. 

Taip pat ir moteriškė su loterijos bilietais. 

- Na, o kaip jūs, jaunoji panele? - tarė ji. - Tai Endžės 
dirbtiniam inkstui. Matote, ji išeina į pensiją. Taip? 

Ji netgi dar plačiau ištempė savąją šypsenėlę. Netrukus 
moteriškei derėtų liautis, nebesišypsoti, antraip jos oda būtinai 
plyš. 

- Ee, klausykite, štai, prašau, - tarė Arturas ir pastūmė 
moteriškei penkiasdešimties pensų monetą, tikėdamasis, kad dabar 
ji atstos. 

- Ak, mes tikrai turtingi, ar ne? - atsidūsėjusi ilgu šypsulingu 
atodūsiu pasakė moteriškė. - Atvykome iš Londono, juk taip? 

Arturas troško, kad ji kalbėtų greičiau. 

- Ne, niekis, tikrai, - pasakė jis ir mostelėjo ranka, moteriškei 
pradėjus klaikiai rūpestingai atplėšinėti penkis bilietus vieną po 
kito. 

- Ak, bet jūs privalote paimti mūsų bilietus, - nenusileido 
moteriškė, - kitaip negalėsite atsiimti laimėjimo. Žinote, tie prizai 
labai mieli. Labai tinkami. 

Arturas griebė bilietus ir padėkojo kiek sugebėdamas 
kandžiau. 

Moteriškė vėl kreipėsi į Fenę: 

- Na, o dabar kaip... 

- Ne! - Arturas vos neužklykė. - Šitie jai, - paaiškino jis, 
mosuodamas penkiais naujaisiais bilietais. 

- Ak, supratau! Kaip miela! 

Moteriškė šleikščiai nusišypsojo jiems abiems. 

- Ką gi, aš tikrai tikiuosi, kad... 

- Taip, drėbė Arturas, - ačiū jums. 

Moteriškė galų gale nukeliavo prie gretimo staliuko. Arturas 
beviltiškai pažiūrėjo į Fenę ir apsidžiaugė, pamatęs, kad ji tirta iš 
tramdomo juoko. 

Jis atsiduso ir nusišypsojo. 

- Kur mes sustojome? 

- Jūs pavadinote mane Fene, o aš ketinau prašyti, kad 
nebevadintumėt. 

- Ką jūs turite omenyje? 

Ji pamaišė pomidorų sultis plonu mediniu vamzdeliu. 

- Kaip tik dėl to paklausiau, ar nesate mano brolio draugas. 
O tikriau - įbrolio. Tik jis vienas vadina mane Fene, ir už tai aš jo 
nemėgstu. 

- Tad koks gi...? 

- Fenčerčė. 

- Kaip? 

- Fenčerčė. 

- Fenčerčė. 

Mergina griežtai pažiūrėjo į Arturą. 

- Taip, - pasakė ji, - ir aš stebiu jus nelyginant lūšis, 
laukdama, ar kartais neužduosite man to paties kvailo klausimo, 
kurį visi uždavinėja, kol man užsinori klykti. Jeigu užduosite - aš 
supyksiu ir nusivilsiu. Ir dar imsiu klykti. Todėl atsargiau. 

Ji nusišypsojo, krestelėjo plaukus ant veido ir iš po jų 
pažiūrėjo į Arturą. 

- Ak, - tarė jis, - tai truputėlį neteisinga, ką? 

- Taip. 

- Puiku. 

- Tiek to, - nusijuokusi pasakė mergina, - galite paklausti. 
Verčiau jau iš karto užbaikim. Vis geriau, negu nuolat girdėti jus 
vadinant mane Fene. 

Arturas prabilo: 

- Tarkime... 

- Mums beliko tik du bilietai, matote, o kadangi jūs buvote 
toks dosnus, kai pirmiau jus užkalbinau... 

- Ką? - riktelėjo Arturas. 

Moteriškė su garbanėlėmis, šypsenėle ir jau beveik tuščia 
bagažo saugojimo kvitų knygele mojavo jam po nosimi dviem 
paskutiniais bilietais. 

- Pagalvojau, kad suteiksiu progą jums, nes prizai tokie mieli. 

Ji tarsi suokalbininkė suraukė nosį. 

- Labai skoningi. Žinau, kad jums jie patiks. Be to, tai 
Endžės išėjimo į pensiją dovanai, suprantate. Mes norime 
padovanoti jai... 

- Dirbtinį inkstą, taip, - pasakė Arturas. - Štai. 

Jis atkišo moteriškei dar dvi dešimtpenses monetas ir paėmė 
bilietus. 

Moteriškei, rodos, šovė kažkokia mintis. Šovė labai pamažu. 
Galėjai stebėti ją artėjant, nelyginant ilgą bangą nuo smėlėtos 
pakrantės. 

- Dievulėliau, - tarė moteriškė, - aš jums netrukdau, juk ne? 

Ji neramiai sužiuro į juos abu. 

- Ne, viskas puiku, - atsakė Arturas, - viskas, kas iš viso gali 
būti puiku, - tvirtino jis, - yra puiku. 

- Ačiū jums, - pridūrė jis. 

- Šitąjį, - tarė džiaugsmingo nerimavimo palaimos apimta 
moteriškė, - ar jūs kartais nesate... įsimylėję, ar kaip? 

- Labai sunku pasakyti, - pasakė Arturas. - Mes dar 
neturėjome progos pasikalbėti. 

Jis dirstelėjo į Fenčerčę. Ta šypsojosi. 

Moteriškė linktelėjo - atseit, viską supratau. 

- Po minutėlės parodysiu jums prizus, - pasakė ji, paskui 
nuėjo sau. 

Arturas atsiduso, vėl atsigręžė į merginą, apie kurią ką tik 
nesugebėjo nieko pasakyti įsimylėjimo klausimu. 

- Jūs ketinote užduoti man, - pasakė ji, - klausimą. 

- Tikrai, - tarė Arturas. 

- Jei norite, galime padaryti tai drauge, - pasakė Fenčerčė. - 
Ar mane atrado... 

- .. rankinėje, - prisidėjo Arturas. 

- „„ Užmiršto Bagažo skyriuje, - vienu balsu pasakė abu. 

- O atsakymas, - tarė Fenčerčė, - yra “ne". 

- Puiku, - tarė Arturas. 

- Aš ten buvau pradėta. 

- Ką? 

- Aš buvau pra... 

- Užmiršto Bagažo skyriuje? - ūktelėjo Arturas. 

- Ne, suprantama, ne. Nebūkit kvailas. Ką mano gimdytojai 
veiktų Užmiršto Bagažo skyriuje? - paklausė mergina, gerokai 
nustebinta tokio teiginio. 

- Na, aš nežinau, - paskubomis suvebleno Arturas, - arba, 
tikriau.... 

- Tai atsitiko eilėje prie bilietų. 

- Kaip... 

- Eilėje prie bilietų. Ar bent jie taip tvirtina. Išsamiau 
paaiškinti atsisako. Tiktai sako, kad žmogus nepatikėtum, koks 
nuobodulys gali apimti, bestovint eilėje prie bilietų Fenčerčstrito 
Stotyje. 

Ji rimtai siurbtelėjo pomidorų sulčių ir pažiūrėjo į laikrodėlį. 

Arturas dar sekundę ar dvi čirškiai gargaliavo. 

- Po minutės ar dviejų man jau reikės eiti, - pasakė Fenčerčė, 

- 0 jūs net nepradėjote pasakoti, koks gi tasai siaubingai 
nepaprastas dalykas, kurį taip norėjote nustumti nuo širdies. 

- O gal visgi leistumėt man nuvežti jus į Londoną? - paprašė 
Arturas. - Siandien šeštadienis, aš neturiu jokių ypatingų darbų, aš 
mielai... 

- Ne, - pasakė Fenčerčė, - dėkoju jums, jūs labai malonus, bet 
ne. Man reikia porą dienelių pabūti vienai. 

Ji nusišypsojo ir skėstelėjo rankomis. 

- Bet... 

- Galėsite man papasakoti kitą kartą. Duosiu jums savo 
telefono numerį. 

Mergina paskubomis brūkštelėjo septynis skaitmenis ant kaž- 
kokio popierėlio ir įdavė jį Arturui; to širdis sutrinksėjo tarsi 
vagono ratai. 

- Dabar galime atsipalaiduoti, - tarė mergina, šypsodamasi 
neskubia šypsena, kuri tvino į Arturą tol, kol jis pradėjo galvoti 
tuoj sprogsiantis. 

- Fenčerče, - prašneko jis, mėgaudamasis tariamu vardu, - 
aš... 

- Dėžė, - pasakė valkšnus balsas, - vyšninio likerio, o taip pat 
- ir aš žinau, kad tai jums patiks, - gramofono plokštelė su 
škotiško dūdmaišio muzika... | 

- Taip, ačiū jums, labai gražu, - pareiškė Arturas. 

- Tiesiog pagalvojau, kad leisiu jums žvilgtelėti į juos, - 
pasakė garbiniuotoji moteriškė, - nes jei jau atvykote iš Londono... 

Ji išdidžiai atkišo prizus, kad Arturas galėtų pasižiūrėti. Jis 
aiškiai pamatė, kad ten iš tikrųjų dėžė vyšnių likerio ir dūdmaišio 
muzikos plokštelė. Būtent šitai, ir ne kas kita. 

- Dabar paliksiu jus, kad ramiai užbaigtumėte savo gėrimus, 
- tarė moteriškė, švelniai patapšnojusi per kunkuliuojančio Arturo 
petį, - bet žinojau, kad jūs norėtumėt pamatyti. 

Arturas vėl pažvelgė Fenčerčei į akis, ir netikėtai susivokė 
nebežinąs, ką sakyti. Tarp jo ir merginos užsimezgė ir nutrūko 
kažkas svarbaus, bet visą sklandumą sugadino ta buka, nelemta 
moteriškė. 

- Nepergyvenkite, - tarė Fenčerčė, pro savo stiklinės viršų 
rimtai žvelgdama į Arturą, - mes dar pasikalbėsime. 

Ji gurkštelėjo sulčių ir pridūrė: 

- Galbūt viskas nebūtų taip gerai susiklostę, jeigu ne ji. 

Mergina klastingai nusišypsojo ir vėl krestelėjo plaukus sau 

ant veido. 
Ji sakė tikrą teisybę. 
Arturas negalėjo nepripažinti, kad ji sako tikrą teisybę. 


TRylikras SkyRius 


Tą vakarą, jau namuose, beliuoksėdamas po kambarius ir 
besivaizduodamas, ęsą lėtai šuoliuoja per javų laukus, be paliovos 
pratrūkdamas ūmiu juoku, Arturas pagalvojo, kad netgi įstengtų 
perklausyti laimėtąją dūdmaišio muzikos plokštelę. Aštuntą 
valandą nusprendė prisiversiantis, varu prisiversiantis išklausyti 
visą plokštelę, ir tik paskui paskambinsiantis Fenčerčei. O gal net 
vertėtų atidėti skambutį rytdienai. Taip būtų šauniausia. O gal net 
iki kitos savaitės. 

Ne. Jokių žaidimų. Jis jos nori, ir jam nerūpi, kas apie tai 
sužinos. Jis neabejotinai ir nepaneigiamai jos nori, žavisi ja, ilgisi 
jos, nori su ja daryti tiek dalykų, kad visiems net pavadinimų nėra. 

Tarsi koks kvėša bestrikinėdamas po visus namus, Arturas 
netgi susigriebė besakąs “opapa" ir panašiai. Jos akys, jos 
plaukai, jos balsas, viskas... 

Jis sustojo. 

Užsidės dūdmaišio muzikos plokštelę. Paskui paskambins 
Fenčerčei. 

O galgi iš pradžių paskambinti? 

Ne. Viską padarys kaip tik tokia tvarka. Užsidės dūdmaišio 
muzikos plokštelę. Perklausys visą - visas pasmerktų sielų dejones 
iki paskutinės. Tada paskambins Fenčerčei. Tokia tvarka 
teisingiausia, Būtent šitaip jis ir padarys. 

Arturas bijojo čiupinėti daiktus, kad jo paliesti tie kartais 
nesusprogtų. 

Jis pakėlė plokštelę. Plokštelė nesusprogo. Ištraukė ją iš 
voko. Atidengė grojiklį, įjungė stiprintuvą. Abu liko sveiki. 
Beleisdamas ant disko adatėlę, Arturas kvailai kikeno. 

Atsisėdo ir susikaupęs išklausė “Škotų Kareivį". 

Išklausė religinę giesmę. 

Išklausė kažką apie kažkokį slėnį. 

Galvojo apie stebuklinguosius priešpiečius. 

Jie kaip tik ruošėsi išeiti, bet stabtelėjo, pratrūkus baisiam 
valiavimui. Siaubingai sugarbiniuotoji moteriškė iš kito patalpos 
galo mojavo jiems nelyginant koks bukagalvis paukštis palaužtu 
sparnu. Susirinkusieji aludėje kaip vienas atsisuko į Arturą ir 
Fenčerčę, aiškiai tikėdamiesi kažkokio atsakymo. 

Jhe nesiklausė giesmelės apie tai, kokia patenkinta ir laiminga 
bus Endžė, gavusi keturis svarus trisdešimt pensų, kuriuos visi 
padėjo surinkti į dirbtinio inksto pirkimo fondą, tarsi pro vatą 
nugirdo, kad kažkas prie gretimo staliuko išlošė vyšnių likerio 
dėžę, ir kokias dvi ar tris sekundes užtruko, kol suvirškino 
naujieną, kad krykščianti iš džiaugsmo dama bando sužinoti, ar ne 
jie turi bilietą Nr. 37. 

Arturas aptiko turįs. Piktai dirstelėjo į laikrodį. 

Fenčerčė niuktelėjo jam pašonėn. 

- Nagi, - tarė ji, - eikite atsiimti. Nebūkite surūgęs. 
Pasakykite visiems gražią prakalbą apie tai, koks esate 
patenkintas, o vėliau galėsite paskambinti man ir papasakoti, kaip 
pavyko. Aš norėsiu paklausyti tos plokštelės. Nagi. 

Ji plekštelėjo Arturui per petį ir išėjo. 

Nuolatiniams užkandinės lankytojams Arturo padėkos kalba 
pasirodė truputėlį persūdyta. Jis, šiaip ar taip, išlošė tik dūdmaišio 
muzikos plokštelę. 

Arturas galvojo apie tai, ir klausėsi muzikos, ir vis 
pratrūkdavo kvatotis. 


KeruRiolikras SkyRius 


Džirrr-džirrr. 

Džirrr-džirrr. 

Džirrr-džirrr. 

- Alio, teip? Teip, teisingai. Teip. Jum reik kalbėt garsiau, čia 
triukšmas nors pasiusk. Kaip? 

- Ne, aš bare būvu tik vakarais. Per priešpiečius tai Ivona, o 
Džimas tai šeimininkas. Ne, aš nebuvau. Kaip? 

- Jum reik kalbėt garsiau. 

- Kaip? Ne, nežinau nieko apie nėjokią loteriją. Kaip? 

Padavėja pridengė ragelį delnu ir pabandė perrėkti šurmulį 
bare: 

- Girdi, Džimai, vyrukas per telefoną kažką sako, lyg jis 
išlošė kokioj ten loterijoj. Jis vis aiškina - trisdešimt septintas 
bilietas ir jis išlošė. 

- Ne - išlošė toks vienas bičas čia aludėj, - atsakydamas 
užriko barmenas. 

- Jis sako ar mes neturim to bilieto. 

- Kaip jis sau manosi išlošęs, jei net bilieto neturi? 

- Džimas 'ako kaip jūs manotės išlošęs, jei net bilieto neturit? 
Kaip? ž 

Ji vėl pridengė ragelį delnu. 

- Džimai, jis nenustoja. Sako an to bilieto yr numeris. 

- Aišku, kad ant bilieto buvo numeris, tas sumautas bilietas 
iš loterijos, ar ne? 

- Jis “ako turi omeny telefono numerį an bilieto. 

- Padėk tą sumautą ragelį ir aptarnauk tuos sumautus 
klientus, gerai? 


Penkiolikras SkyRius 


Aštuoniomis valandomis vakariau pakrantėje sėdėjo vienišas 
žmogus, gedintis dėl nepaaiškinamos netekties. Apie savo netektį 
jis galėjo galvoti tik nedidelėmis sielvartingomis gniūžtelėmis, nes 
visuma buvo per didelė, kad įstengtum ją pakelti. 

Jis stebėjo, kaip smėlį plaka ilgos, tingios Ramiojo 
vandenyno bangos, ir laukė nesulaukdamas to nieko, kuris - 
žmogus žinojo - netrukus atsitiks. Kai atėjo metas neatsitikti, 
nieko - kaip ir priderėjo - neatsitiko, ir šitaip praslinko popietė, ir 
saulė nugrimzdo už ilgo jūros lanko, ir dienos nebeliko. 

Ta pakrantė - tai pakrantė, kurios pavadinimo neminėsime, 
nes ten stovėjo nuosavas to žmogaus namas, bet pasakysime, kad 
tas smėlėtas ruožas plytėjo kažkurioje iš šimtų pakrantės mylių, 
besidriekiančių į vakarus nuo Los Andželo, kuris viename naujojo 
“Keliautojo Kosmostopu Vadovo Po Galaktiką" leidimo skyriuje 
aprašomas kaip “apšiktas, apdergtas, kvaišinas, paišinas, ir kaip 
dar ten tas kitas žodis, ir visokiausia bjaurastis, veu", o kitame, 

parašytame vos keliomis valandomis vėliau, kaip “panašus į kelis 
tūkstančius kvadratinių mylių reklaminio Amerikos Ekspreso 
šlamšto, tik be tokių dorovinės gelmės užuominų. Ir dar oras ten 
dėl kažkokios priežasties geltonas." 

Pakrantė driekiasi į vakarus, paskui pasuka į šiaurę, link 
miglotosios įlankos San Franciske, kurį “Vadovas" apibūdina 
kaip “tinkamą aplankyti vietą. Labai nesunku patikėti, kad 
kiekvienas ten sutiktasis - irgi kosmoso klajūnas. Naujos jums 
skirtos religijos sukūrimas - tiesiog tenykščių pasisveikinimo 
būdas. Kol neapsipratote ir neperpratote vietinių pokštų - 
geriausia atsakyti neigiamai į tris iš bet kurių keturių klausimų, 
kad ir kas juos beužduotų, kadangi tenai pasitaiko tokių labai 
keistų dalykų - kai kurie jų mirtinai pavojingi nieko 
neįtariančiam ateiviui.'' Tie šimtai vingiuojančių mylių - uolotų 
ir smėlėtų, su palmėmis, didžiulėmis bangomis bei saulėlydžiais 
- “Vadove" nusakomi kaip "pokštas. Visai neblogas". 

Tad kažkur šiame neblogai pokštiškame pakrantės ruože 
stovėjo to nepaguodžiamo Žmogaus namai - žmogaus, kurį daug 
kas laikė pamišėliu. Bet tik todėl, dažnai sakydavo kitiems jis, kad 
jis tikrai toks. 

Viena iš daugelio priežasčių, skatinančių žmones laikyti tą 
žmogų bepročiu - tai jo namo savotiškumas; nors šiuose kraštuose 
daugumos žmonių namai pasižymi vienokiu ar kitokiu 
savotiškumu, bet šis netilptų į jokius savotiškumo rėmus. 

Tas namas vadinosi “Už Beprotnamio Sienų". 

Pats žmogus vadinosi tiesiog Džonas Votsonas, nors mieliau 
atsiliepdavo šaukiamas - ir kai kurie jo draugai pagaliau 
nenoromis sutiko jį taip vadinti - Žiopleliu Sveikapročiu. 

Jo name buvo keletas keistų daiktų, tarp jų ir pilkas stiklinis 
indas su išgraviruotu penkių žodžių užrašu. 

Apie tą žmogų galėsime pakalbėti žymiai vėliau. Čia tiktai 
pertraukėlė, skirta pasigrožėti besileidžiančia saule ir pasakyti, 
kad žmogus sėdėjo pakrantėje, žiūrėdamas į saulėlydį. 

Jis prarado viską, ką brangino, ir dabar paprasčiausiai laukė 
pasaulio pabaigos - net nenutuokdamas, kad ji jau buvo ir baigėsi. 

Šešiolikras SkyRius 


Po šlykštaus sekmadienio, praleisto besirausiant po šiukšlių 
dėžes iš Tauntono užkandinės, nieko neradęs - jokio loterijos 
bilieto, jokio telefono numerio, - Arturas kaip beįstengdamas 
mėgino surasti Fenčerčę, ir kuo daugiau dalykų išmėgino, tuo 
daugiau savaičių praslinko. 

Jis tūžo ir plūdo pats save, likimą, visą pasaulį ir klimatą. Jis 
netgi - iš to sielvarto ir įniršio - nukeliavo ir atsisėdo pakelės 
degalinės valgyklėlėje, kurioje lankėsi prieš pat susitikdamas 
merginą. 

- Būtent dulksna sukelia man ypatingai gaižią nuotaiką. 

- Prašau užsičiaupti su ta dulksna, - piktai drėbė Arturas. 

- Aš užsičiaupčiau, jei ir dulksna užsičiauptų. 

- Paklausykite... 

- Bet aš jums pasakysiu, kas bus, kai liausis dulksnoti, gerai? 

- Ne. 

- Pliaups. 

- Kaip? 

- Pradės pliaupti. 

Iš už savo kavos puodelio briaunos Arturas spoksojo į bjaurų 
aplinkinį pasaulį. Čia būti visiškai beprasmiška, suvokė jis, ir jį 
čion atvarė veikiau prietarai, negu logika. Siaip ar taip, tarsi 
masindama žinojimu, kad tokie sutapimai iš tikrųjų įmanomi, 
lemtis panoro vėl suvesti Arturą su tuo pačiu sunkvežimio 
vairuotoju, kuris jam jau pasipainiojo aną kartą. 

Kuo labiau Arturas stengėsi nepaisyti vairuotojo, tuo stipriau 
jautėsi siurbiamas į erzinančių to žmogaus išvedžiojimų sūkurį. 

- Man atrodo, - blankiai tarė Arturas, keikdamas pats save už 
tai, kad iš viso nepatingėjo prasižioti, - kad lietus jau silpsta. 

- Cha! i 

Arturas tik pečiais gūžtelėjo. Reikėtų eiti. Stai ką jam reikėtų 
daryti. Jam reikėtų tiesiog išeiti. 

- Lyti niekada nenustoja! - iškilmingai pareiškė sunkvežimio 
vairuotojas. Jis trenkė per stalą, išlaistė savo arbatą - akimirką net 

atrodė, kad nuo jo tikrai kyla garas. 

Žmogus negali paprasčiausiai vaikštinėti, neatsakydamas į 
šitokį pareiškimą. 

- Suprantama, kad nustoja, - tarė Arturas. 

Vargu ar labai šmaikštus paneigimas, betgi netylėsi. 

- Lyja... visą... laiką, - niršo vyriškis, vėl trinkčiodamas per 
stalą sulig kiekvienu žodžiu. 

Arturas pakratė galvą. 

- Kvaila sakyti, kad lyja visą laiką, - pasakė jis. 

Įsižeidusio vyriškio antakiai pašoko iki pakaušio. 

- Kvaila? Kodėl kvaila? Kodėl kvaila sakyti, kad lyja visą 
laiką, jeigu lyja visai visą laiką? 

- Vakar nelijo. 

- Darlingtone lijo. 

Arturas įtariai patylėjo. 

- Jūs ketinat paklausti - tai kur aš buvau vakar, - paklausė 
žmogus, - ką? 

- Ne, - pasakė Arturas. 

- Bet, manyčiau, galit atspėti. 

- Nejaugi. 

- Prasideda raide “D". 

- Nejaugi. 

- Ir ten myžte myžo, galiu jums pasakyti. | 

- Verčiau čia nesėdėk, bičiuli, - linksmai tarė Arturui ėjęs pro 
šalį nepažįstamas vyrukas su kombinezonu, - šičia Audros 
Debesies Kampas, tai jau taip. Rezervuotas specialiai antai 
senajam Lietaus Lašai Vis Talžo Man Pakaušį. Tokie rezervuoti 
kiekvienoje paplentės kavinėje nuo čia iki pat saulėtosios Danijos. 
Suk šalin, aš tau patariu. Taip mes visi darom. Kaip einasi, Robai? 
Vis darbuojiesi? Užsidėjai padangas šlapiam orui? Cha-cha. 

Vyrukas nuplasnojo sau ir pradėjo pasakoti žmonėms už 
netolimo staliuko anekdotą apie kažkokią aktorę; tie ko neplyšo 
besikvatodami. 

- Matai - nė vienas tų benkartų nežiūri į mane rimtai, - tarė 
Robas MakKena, - bet, - palinkęs pirmyn ir prisimerkęs 
grėsmingai pridūrė jis, - jie visi žino, kad tai tiesa! 

Arturas susiraukė. 

- Kaip ir mano žmona, - sušnypštė vienintelis MakKenos 
“Vežame Krovinius Bet Kokiu Oru“ įmonės savininkas ir 
vairuotojas, - ji sako, kad tai nesąmonės, kad aš triukšmauju ir 
skundžiuosi dėl niekų, bet, - jis reikšmingai patylėjo, svaidydamas 
akimis grėsmingus žvilgsnius, - ji visada suneša skalbinius vidun, 

kai tik aš paskambinu ir pasisakau netrukus sugrįšiąs. 

Jis karingai iškėlė šaukštelį, kuriuo ką tik maišė kavą. 

- Ką apie tai pasakytumėt? 

- Na... 

- Aš turiu knygą, - tęsė tas. - Turiu knygą. Dienoraštį. 
Rašausi jau penkiolika metų. Pažymėta kiekviena vietelė, kur tik 
esu buvęs. Kiekviena dienelė. Taip pat ir koks buvo oras. O oras 
visur visada, - drėbė jis, - siaubingas! Važinėjau visur - Anglijoje, 
Škotijoje, Velse. Po visą žemyną - Italija, Vokietija, pirmyn atgal 
per Daniją, buvau Jugoslavijoje. Viskas surašyta ir sužymėta. Net 
kai nuvykau aplankyti brolio, - pridūrė jis, - gyvenančio Sietle. 

- Ką gi, - tarė Arturas, galų gale keldamasis eiti, - gal jums 
vertėtų kam nors parodyti tuos užrašus. 

- Ir parodysiu, - pasakė Robas MakKena. 

Ir parodė. 


SEpryniolikras SkyRius 


Vargas. Nusiminimas. Vėl vargas ir vėl nusiminimas. Arturui 
reikėjo užduoties, ir jis ją sau uždavė. 

Jis suieškos, kur buvo jo ola. 

Priešistorinėje Žemėje jis gyveno oloje, nedailioje oloje, 
niekam tikusioje oloje, bet... Jokių bet. Ola buvo visiškai niekam 
tikusi, ir jis jos nekentė. Bet gyveno joje penketą metų, tad ola 
tapo lyg ir namais - 0 Žmonės mėgsta žinoti, kas darosi jų 
namuose. Arturas Dentas buvo iš tokių žmonių, todėl nuvažiavo 
į Ekzeterį nusipirkti kompiuterio. 

Iš tikrųjų šito Arturas, suprantama, ir norėjo - kompiuterio. 
Bet jautė privalantis užsibrėžti kokį nors rimtą tikslą, užuot 
paprasčiausiai ėmęs ir išmetęs krūvą pinigų daiktui, kurį priešingu 
atveju pažįstami gali klaidingai palaikyti tiesiog žaisleliu. Taigi - 
šičia jo rimtasis tikslas. Tiksliai nustatyti būtent tą vietą, kurioje 

emės priešistorėje buvo tam tikra ola. Jis taip ir paaiškino 
vyrukui iš parduotuvės. 

- Kodėl? - paklausė vyrukas iš parduotuvės. 

Atsakyk į tokį klausimą, kad gudrus. 

- Tiek to, nereikia, - pasakė vyrukas iš parduotuvės. - Kaip? 

- Na, aš tikėjausi, kad čia jūs galėsite man padėti. 

Vyrukas atsiduso, jo pečiai sugniužo. 

- Ar turite darbo su kompiuteriais patirties? 

Arturas pasvarstė, ar neužsiminus apie Edį - “Aukso Širdies" 
laivo kompiuterį, kuriam panašus darbas - gryni niekai, arba apie 
Giliamintį, arba... bet nusprendė, kad nereikia. 

- Ne, - pasakė jis. 

- Atrodo, bus linksma dienelė, - tarė vyrukas iš parduotuvės, 
bet tarė negarsiai. 

Šiaip ar taip, Arturas nusipirko kompiuterį. Per keletą dienų 
taip pat įsigijo keletą astronomijos programų, susižymėjo 
žvaigždžių judėjimą, prisipaišė apytikslių  brėžinėlių, 
vadovaudamasis prisiminimais, kaip tos žvaigždės atrodė danguje, 
kai jis naktimis žiūrėdavo iš savo olos aukštyn, paskui kelias 
savaites uoliai triūsė, džiaugsmingai atidėliodamas išvadą, kurią 
žinojo neišvengiamai padarysiąs, būtent - kad visa šita užmačia 
visiškai beprasmiška. 

Apytiksliai piešiniai iš atminties nieko neverti. Arturas net 
nežinojo, prieš kiek laiko viskas vyko; Fordas Prefektas apytikriai 
spėjo, kad prieš “kokius porą milijonų metų“, o jis paprasčiausiai 
ne matematikas. 

Visgi galų gale Arturas išgalvojo metodą, turintį duoti, mažų 
mažiausia, nors kokį atsakymą. Nusprendė nepaisyti fakto, kad 
šitaip nežmoniškai pripainiojus apytikslių spėlionių, klaikių 
apibendrinimų ir būrimo iš delno labai pasiseks, jeigu jis pataikys 
į reikiamą galaktiką; paprasčiausiai ėmė ir gavo atsakymą. 

Nutarė laikyti jį teisingu atsakymu. Kas paprieštarautų? 

Taip jau išėjo, kad miriadų protu neaprėpiamų likimo 
atsitiktinumų dėka atsakymas buvo visiškai teisingas, nors pats 
Arturas, suprantama, niekados šito nesužinos. Jis tiesiog 
nuvažiavo į Londoną ir pasibeldė į reikiamas duris. 

- Ak. Aš galvojau, kad iš pradžių man paskambinsite. 

Apstulbęs Arturas net išsižiojo. 

- Galite užeiti tik keletui minučių, - pasakė Fenčerčė, - aš 
kaip tik ruošiuosi išeiti. 

AšTuoniolikras SkyRius 


Islingtone vasaros diena, kupina gedulingo restauruojančių 
sendaikčius mechanizmų dejavimo. 

Fenčerčė visą popietę dirbo kažkokius neatidėliotinus darbus, 
todėl palaimingai apspangęs Arturas kvanklinėjo ir dairėsi į visas 
parduotuves, kurių Islingtone - šitai nedvejodamas patvirtins bet 
kas, kam nuolat prireikia senų medienos apdirbino įrankių, Būrų 
karo laikmečio šalmų, įstaigos baldų arba žuvies - yra gyvas 
naudingas galas. 

Saulės spinduliai iš padangių žiro ant stogų gėlynų. Jie žiro 
ant architektų ir vandentiekininkų. Jie žiro ant advokatų ir vagių. 
Jie žiro ant picų. Jie žiro ant prekybos tarpininkų dokumentų. 

Jie žiro ant Arturo, žengiančio į restauruotų baldų 
parduotuvę. 

- Pastatas įdomus, - linksmai pasakė savininkas. - Čia yra 
rūsys su slaptu tuneliu, vedančiu į netolimą aludę. Atrodo, jis 
buvo įrengtas Princui Regentui, kad prireikus tas galėtų pasprukti. 

- Norite pasakyti, tam atvejui, jei kas nors užkluptų jį 
beperkant nužievintos pušies baldus, - tarė Arturas. 

- Ne, - atsakė savininkas, - priežastis kita. 

- Turėsite man atleisti, - pasakė Arturas, - aš baisiai 
laimingas. 

- Matau. 

Apdujęs Arturas kvanklino toliau, kol atsidūrė priešais 
Žaliųjų organizacijos būstinę. Prisiminė aplanko su užrašu 
“Atliktini Darbai - Skubiai!" turinį; kol kas to aplanko taip ir 
neatsivertė. Džiugiai šypsodamasis įžygiavo vidun ir pareiškė 
atėjęs duoti šiek tiek pinigų delfinų išlaisvinimo darbams. 

- Labai juokinga, - atsakė žalieji, - eikit sau. 

Arturas tikėjosi ne visai tokio atsakymo, todėl pabandė dar 
kartą. Šį kartą žalieji rimtai supyko, todėl jis paprasčiausiai paliko 
pinigų nebesiaiškindamas ir vėl išėjo į saulėkaitą. 

Truputį po šešių Arturas vėl sugrįžo prie Fenčerčės namų 
skersgatvyje, nešinas šampano buteliu. 

- Palaikykit šitą, - tarė ji, įbruko jam rankon storą virvę ir 
šmurkštelėjo vidun pro dideles, baltas medines duris, ant kurių 
kabėjo stambi spyna ir juodas geležinis skersinis. 

Pastatas - nedidelės pertvarkytos arklidės - stovėjo 
lengvosios pramonės kvartale už apleisto Karališkojo Žemės Ūkio 
Islingtono bendrabučio. Jis puikavosi ne tik didžiulėmis arklidžių 
durimis, bet dar ir įprastinės išvaizdos priekinėmis durimis iš 
dailiai įstiklintos apkaltos medienos su juodu delfino pavidalo 
belstuku. Keistai atrodė nebent antrųjų durų slenkstis - devynių 
pėdų aukštumo, kadangi pro pačias duris, įtaisytas viršutiniame iš 
dviejų aukštų, kadaise, matyt, būdavo kraunamas šienas, skirtas 
alkaniems arkliams. 

Iš mūro viršum durų kyšojo senas skriemulys, ir įbruktoji 
Arturui virvė buvo permesta kaip tik per jį. Ant kito virvės galo 
kyburiavo violončelė. 

Virš galvos atsidarė durys. 

- Gerai, - pasakė Fenčerčė, - traukit virvę, prilaikykit 
violončelę. Užkelkit iki manęs. 

Arturas traukė virvę, Arturas prilaikė violončelę. 

- Nebegaliu toliau traukti tos virvės, - pasakė jis, - 
nepaleisdamas violončelės. 

Fenčerčė pasilenkė. 

- Aš prilaikau violončelę, - pasakė ji, - jūs traukit virvę. 

Nesmarkiai siūbuojanti violončelė pamažu pakilo iki durų; 
tada Fenčerčė įvairavo ją vidun. 

- Užeikit ir pats, - šūktelėjo mergina. 

Arturas pakėlė savo krepšį su skanėstais ir nesitverdamas 
kailyje įėjo pro arklidžių duris. 

Apatinis kambarys, į kurį Arturas jau spėjo dirstelėti 
anksčiau, buvo gana nedailus ir pilnas šlamšto. Čia stovėjo 
didžiulis špižinis skalbinių gręžtuvas, kampe riogsojo 
pritrenkianti daugybė virtuvinių kriauklių. Dar čia stovėjo - 
Arturas pamatęs net gąstelėjo - kūdikio vežimėlis, bet labai jau 
senas ir raminančiai pilnas knygų. 

Dėmėtas, senas betonines grindis puošė žavingi įtrūkimai. 
Štai iš ko galite spręsti apie bekylančio klibančiais mediniais 
laiptais tolimajame kampe Arturo nuotaiką. Net suskilinėjęs 
grindų betonas jam atrodė beveik nepakeliamai jaudinantis. 

- Toks architektas, mano draugas, amžinai kartoja, kaip 
nuostabiai galėtų pakeisti šitą patalpą, - šnekėjo Fenčerčė, Arturui 
beišnyrant pro angą grindyse. - Jis vis užeidinėja, pastypso 

apstulbęs ir susižavėjęs, pamurma apie erdvę, apie objektus, apie 
žavingą apšvietimą, paskui pasako, kad jam reikia pieštuko, ir 
pradingsta kelioms savaitėms. Todėl tų nuostabiųjų pasikeitimų 
patalpoje kol kas nesimato. 

Teisybę pasakius, besidairydamas galvojo Arturas, viršutinis 
kambarys ir šiaip atrodo mažiausia nuosaikiai nuostabus. Įrengtas 
paprastai, apstatytas kažkuo padarytu iš pagalvėlių, o muzikinio 
centro garsiakalbiai galėtų priblokšti net vyrukus iš bronzos 
amžiaus. 

Čia buvo blyškiai atrodančių gėlių ir įdomiai atrodančių 
paveikslų. g 

Pastogės ertmėje, kažkokiame lyg ir pusaukštyje, tilpo lova, 
o taip pat ir vonios kambarys, kuriame, Fenčerčės aiškinimu, 
įmanoma net kate pasišvaistyti. 

- Bet, - pridūrė mergina, - tik jeigu ta katė pakankamai kantri 
ir nepyksta, kai jai gerokai aptrankoma galva. Tai va. Štai jūs ir 
čia. 

- Taip. 

Kokią akimirką abu žiūrėjo vienas į kitą. 

Ta akimirka tapo ilgesne akimirka, paskui staiga pavirto 
labai ilga akimirka, tokia ilga, kad ėmė darytis nebeaišku, iš kur 
tik ir imasi visas tas laikas. 

Arturui, kuris paprastai sugebėdavo įsigudrinti susidrovėti, 
jei pakankamai ilgai likdavo akis į akį kad ir su šveicariška sūrine, 
ši akimirka tapo nepertraukiamu apreiškimu. Jis netikėtai pasijuto 
nelyginant gimęs zoologijos sode suvaržytas gyvūnas, kuris vieną 
rytą atsibudęs aptinka, jog narvo durys ramiausiai sūpuojasi 
atidarytos, iki pat tolumoje tekančios saulės driekiasi pilkšvai 
rausvos lygumos, o visur aplinkui bunda nauji garsai. 

Išplėstomis akimis bežiūrint į atvirai nustebusį merginos 
veidą ir į jos akis, kurios šypsojosi iš tokio paties nustebimo, jam 
parūpo, kas čia per nauji garsai. 

Jis dar nesuvokė, kad gyvenimas kalba savu balsu - balsu, 
atsakančiu į klausimus, kuriuos jam be paliovos uždavinėjame; 
dar niekada sąmoningai neieškojo to balso, neatpažino jo 
skambėjimo iki dabar, kai gyvenimas pasakė kažką, ko niekada 
anksčiau nebuvo Arturui sakęs, tai yra “taip". 

Galų gale Fenčerčė nuleido akis ir nežymiai krestelėjo galvą. 

- Suprantu, - tarė ji. - Turėsiu neužmiršti, - pridūrė ji, - kad 
jūs iš tų žmonių, kurie negali porą minučių paturėti paprasčiausios 
popieriaus skiautelės, neišlošdami su ja kokioje nors loterijoje. 

Ji nusisuko ir skubiai pasakė: 

- Eime pasivaikščioti. Į Haidparką. Persirengsiu kuo nors 
netinkamesniu. 

Mergina vilkėjo gana griežta, tamsia, neypatingai dailia 
suknele, kuri jai nelabai tetiko. 

- Šitą apsivelku specialiai dėl muzikos mokytojo, - pasakė 
Fenčerčė. - Mokytojas - mielas senukas, bet kartais man atrodo, 
kad visas tas mojavimas stryku jį šiek tiek dirgina. Po minutėlės 
grįšiu. 

Ji lengvai užbėgo laipteliais į galeriją viršuje ir iš ten 
šūktelėjo: 

- Padėkit tą butelį į šaldytuvą, išgersim vėliau. 

Kišdamas šampano butelį į šaldytuvo dureles, Arturas 
pastebėjo, kad ten jau laukia visai toks pats dvynys. 

Arturas priėjo prie lango ir pažvelgė laukan. Apsisuko, 
pradėjo apžiūrinėti Fenčerčės plokšteles. Iš viršaus pasigirdo 
krintančios ant grindų suknelės šlamėjimas. Arturas šnekėjosi pats 
su savimi apie tai, koks gi jis žmogus. Jis labai tvirtai pareiškė 
pats sau, kad būtent šią akimirką labai tvirtai ir ryžtingai laikys 
savo žvilgsnį prikaustytą prie plokštelių vokų nugarėlių, skaitys 
pavadinimus, pritariančiai linkčios, jeigu reikės - suskaičiuos 
nelemtuosius daiktus. Jis nepakels galvos. 

Jam visiškai, pilnutinai, niekingai nepavyko įvykdyti savo 
pasižadėjimo. 

Fenčerčė žvelgė žemyn į Arturą taip įdėmiai, kad, rodėsi, 
beveik nepastebėjo, jog jis žiūri aukštyn į ją. Paskui staiga pakratė 
galvą, užsimetė lengvą vasarinę suknelę ir kaipmat pradingo 
vonios kambaryje. 

Po akimirkos pasirodė, pasipuošusi šypsena bei skrybėle nuo 
saulės, ir nepaprastai lengvai nubėgo laipteliais žemyn. Mergina 
judėjo keistai, tarytum šokdama. Pamačiusi, kad Arturas 
pastebėjo, nežymiai pakreipė galvą į šoną. 

- Patinka? - paklausė ji. 

- Tu atrodai nuostabiai, - paprastai atsakė jis, nes taip ir 
buvo. Ė 

- Hmmm, - pasakė Fenčerčė, tarsi Arturas nebūtų dorai 
atsakęs į jos klausimą. 

Ji uždarė viršutines priekines duris, kurios visą tą laiką 
vypsojo praviros, paskui apsidairė po mažąjį kambarėlį, tarsi 
tikrindama, ar jis deramai pasirengęs kurį laiką pabūti vienas. 
Arturo žvilgsnis sekiojo Fenčerčės žvilgsnį, ir kol Arturas žiūrėjo 
į kitą pusę, mergina iš vieno stalčiaus kažką ištraukė ir įsimetė į 
drobinį krepšį, kurį turėjo pasiėmusi. 

Arturas vėl pažvelgė į ją. 

- Jau eisime? 

- Ar žinojote, - truputėlį mįslingai šypsodamasi prabilo ji, - 
kad aš ne visai normali? 

Merginos tiesmukumas ištiko Arturą nepasirengusį. 

- Na, - tarė jis, - girdėjau kažkokių neaiškių... 

- Įdomu, kiek jūs iš tikro žinote apie mane, - tarė ji. - Jeigu 
girdėjote iš to, iš ko aš manau, kad girdėjote - tuomet viskas 
netiesa. Raselas tiesiog kaip ir prisigalvoja visokių dalykų, nes 
nesugeba suvirškinti to, kaip yra iš tikrųjų. 

Arturą pervėrė nerimo dieglys. 

- Tai kaip yra iš tikrųjų, - paklausė jis, - gal galėtumėt man 
papasakoti? 

- Nesijaudinkite, - atsakė ji, - visai nieko baisaus. Tik 
neįprasta. Labai, labai neįprasta. 

Ji palietė Arturo ranką, paskui palinko pirmyn ir skubiai jį 
pabučiavo. 

- Man bus labai įdomu sužinoti, - pasakė ji, - ar jūs šįvakar 
sugebėsite atspėti, kas tai. 

Arturas pajuto, kad jei dabar kas nors jį paliestų - jis 
suskambėtų tokių pačiu giliu, nesibaigiančiu, aidžiu skambesiu, 
koks pasigirdo tada, kai jis spragtelėjo nagu per pilkąjį savo 
akvariumą. 


Devyniolikras SkyRius 


Fordas Prefektas irzo, nes jį nuolat pažadindavo susišaudymo 
triukšmas. 

Jis išsirangė iš remontininkų šliuzo, kuriame buvo įsirengęs 
sau miegamąjį - teko sugadinti triukšmingesnius mechanizmus 
kaimynystėje ir iškloti šliuzą rankšluosčiais. Nusileido 
pagalbinėmis kopėtėlėmis ir niūriai nusėlino koridoriais. Jie kėlė 
klaustrofobiją, buvo prastai apšviesti, o ir tos pačios švieselės be 
paliovos mirkčiojo ir geso, nes ūžčiojanti pirmyn ir atgal išilgai 
viso laivo energija žadino trankius virpesius bei rėžiančius ausį, 
ūžiančius triukšmus. 

Tačiau čia ne tai. 

Jis stabtelėjo 1r prisispaudė prie sienos; tamsiu koridoriumi 
pro šalį prazvimbė kažkas, kas atrodė kaip mažas sidabrinis 
elektrinis grąžtas ir skleidė bjaurius, skvarbius gergždesius. 

Tik ir čia ne tai. 

Apatiškai įsikabarojęs pro angą kažkokioje pertvaroje, 
Fordas Prefektas atsidūrė didesniame, bet irgi prastai apšviestame 
koridoriuje. 

Laivas siūbtelėjo. Jis taip pasielgdavo gana dažnai, bet šįkart 
siūbtelėjo stipriau. Pro šalį prašiaušė pulkelis siaubingai 
žvangančių robotų. 

Vis tik ir čia ne tai. 

Iš vieno koridoriaus galo rūko aitrūs dūmai, todėl Fordas 
nužingsniavo į kitą pusę. 

Jis praėjo pro eilę stebėjimo monitorių, įmontuotų sienose už 
labai atsparaus, bet visvien Žiauriai subraižyto pleksiglaso 
plokščių. 

Viename ekrane matėsi kažkoks klaikus, žalias, žvynuotas 
ropliagyvis, iš visų plaučių skeliantis prakalbą apie Balsavimo Su 
Teise Perleisti Balsą sistemą. Nelabai sekėsi suprasti, ar jis už, ar 
prieš, bet aiškiai matėsi, kad ropliagyvio nuomonė šiuo klausimu 
griežta. Fordas išjungė garsą. 

Ir čia vis dar ne tai. 

Jis praėjo pro dar vieną monitorių. Šitas rodė reklamą, 
peršančią kažkokią ypatingą dantų pastą, neabejotinai 
suteiksiančią laisvę tiems, kurie ja valysis dantis. Kartu skardėjo 
dar ir bjaurus trimitavimas. 

Ne tai. 

Fordas Prefektas priėjo prie dar vieno - daug didesnio - 
trimačio ekrano, rodančio, kas darosi aplinkui didžiulį sidabrinį 
ksaksizų laivą. 

Jam bežiūrint, tūkstantis baisingai ginkluotų robotinių 
tarpžvaigždinių Zirzlos kreiserių išspietė iš už tamsaus kažkokio 
mėnulio šešėlio, juoduojančio akinančiame Ksaksis žvaigždės 
disko fone, o laivas tą pačią akimirką iš visų savo angų paleido į 
juos žiaurų pabaisiškai nesuvokiamų jėgų blyksnį. 

Štai čia jau tai. 

Fordas irzliai pakratė galvą ir pasitrynė akis. Klestelėjo ant 
sumaitotų blankiai sidabrinio roboto palaikų, kurie kiek anksčiau 
neabejotinai degė, bet jau spėjo pakankamai ataušti, kad galėtum 
ant jų prisėsti. 

Fordas nusižiovavo ir išrausė iš kuprinės savąjį “Keliautojo 
Kosmostopu Vadovo Po Galaktiką" egzempliorių. Įjungė displėjų 


ir tingiai paskaitinėjo keletą trečiojo lygmens įrašų, paskui keletą 
ketvirtojo lygmens įrašų. Jis ieškojo kokio nors gero vaisto nuo 
nemigos. Surado “POILSĮ", pagalvojo - tikriausiai to ir reikia. 
Surado “POILSĮ IR ATGAIVĄ", ir jau ketino ieškoti toliau, tik 
staiga jam dingtelėjo geresnis sumanymas. Jis pakėlė akis į 
monitoriaus ekraną. Kautynės kas sekundę darėsi vis nuožmesnės, 
ir triukšmas buvo siaubingas. Sulig kiekviena šviežiai paleista 
arba gauta baisios energijos iškrova laivas kresčiojo, žvygčiojo ir 
šokčiojo. 

Fordas vėl nuleido akis atgal į “Vadovą" ir peržvelgė keletą 
iš pažiūros tinkamų nuorodų. Staiga nusijuokė, paskui vėl pradėjo 
raustis po kuprinę. 

Išsitraukė nedidelį atminties permetimo modulį, nušluostė 
pūkus ir sausainių trupinius, paskui prijungė prie lizdo “*Vadovo" 
nugarėlėje. 

Kai visa, jo manymu, reikalinga informacija suvirto į modulį, 
Fordas vėl jį ištraukė, lengvai pamėčiojo ant delno, įsidėjo 
“Vadovą" atgal į kuprinę, nusivaipė ir patraukė ieškoti laivo 
kompiuterio duomenų saugyklos. 


Dvidešimras SkyRius 


- Saulės nusileidimo vakarais, vasarą, ypatingai parkuose, 
paskirtis, - rimtai dėstė balsas, - yra tokia: paryškinti regimus 
akiai merginų krūtų šokčiojimus. Aš neabejoju, kad yra būtent 
taip. 

Arturas su Fenčerče praeidami išgirdo šiuos žodžius ir ėmė 
kikenti. Ji akimirką tvirčiau glustelėjo prie jo. 

- Ir aš neabejoju, - pasakė garbanotas rausvaplaukis jaunuolis 
ilga, plona nosimi, švelniai pamokslaujantis nuo sudedamos kėdės 
Žiedo pakelėje, - kad jei nuodugniai apgalvotumėt visą įrodymų 
seką - įsitikintumėt, jog ji tobulai ir natūraliai ir logiškai išplaukia 
iš visa ko, - primygtinai aiškino jis lieknai tamsiaplaukei savo 
draugei, kuri kleksojo ant gretimos sudedamos kėdės, 
sielvartaudama dėl jo šlakų, - kaip nuolat mokė Darvinas. Tai 
neabejotina. Tai neginčytina. Ir, - pridūrė jis, - man tai baisiai 
patinka. 

Jis ūmai pasisuko ir prisimerkęs nužvelgė Fenčerčę pro savo 
akinius. Arturas nuvairavo ją tolyn. 

- Spėk iš naujo, - galiausiai nustojusi kikenti pasakė ji. - 
Nagi. 

- Gerai, - sutiko Arturas, - tavo alkūnė. Kairioji tavo alkūnė. 
Kažkas negerai su kaire tavo alkūne. 

- Vėl neteisingai, - pasakė ji, - visiškai neteisingai. Tu 
pasukai visiškai neteisinga kryptimi. 

Vasaros saulė grimzdo už parko medžių, atrodydama taip, 
lyg... Nešvelninkime žodžių. Haidparkas nuostabus. Viskas jame 
nuostabu, išskyrus šiukšles pirmadienio rytais. Net antys 
nuostabios. Kiekvienas, kas vasaros vakarą vyksta per Haidparką 
ir nesusijaudina - tikriausiai vyksta per jį gulėdamas greitosios 
pagalbos mašinoje su paklode uždengtu veidu. 

Šiame parke žmonės elgiasi žymiai neįprasčiau, negu kur 
nors kitur. Arturas su Fenčerče aptiko vyruką su glaudėmis, 
besėdintį po medžiu ir besimokantį groti dūdmaišiu. Muzikantas 
nutilo, norėdamas nuvyti šalin porelę amerikiečių, droviai 
pabandžiusių įmesti į jo dūdmaišio futliarą keletą monetų. 

- Ne! - aprėkė juos jis. - Eikit sau! Aš tik mokausi. 

Jis ėmėsi ryžtingai pūsti orą į dumples, bet net ir tam 
triukšmui nepavyko sugadinti Arturo ir Fenčerčės nuotaikos. 

Arturas apkabino Fenčerčę ir pamažu prisėdo ant žemės. 

- Nemanau, kad tai tavo sėdmenys, - po kurio laiko tarė jis. 
- Jie, sakyčiau, visiškai normalūs. 

- Taip, - pritarė ji, - mano sėdmenys kuo normaliausi. 

Jiedu bučiavosi taip ilgai, kad dūdorius galų gale nuėjo 
mokytis kitapus medžio. 

- Aš tau papasakosiu vieną nutikimą, - tarė Arturas. 

- Gerai. 

Jiedu susirado lopinėlį žolės, sąlyginai neužimtos porelių, 
tiesiogine prasme gulinčių krūvomis, atsisėdo ir sužiuro į 
nuostabias antis, į besileidžiančios saulės atšvaitus, 
mirguliuojančius ant vandens, banguojančio po nuostabiosiomis 
antimis. 

- Nutikimą, - tarė Fenčerčė, priglaudusi Arturo ranką prie 
savęs. 

- Kuris dalinai paaiškins, kokie dalykai man paprastai 
atsitinka. Jis visiškai neišgalvotas. 

- Neišgalvotas nutikimas. 

- Supranti, kartais žmonės pasakoja apie kažką, kas atseit 
atsitiko jų Žmonos pusseserės geriausiai draugei, bet iš tikrųjų 

greičiausiai viską išgalvojo toji draugė, pusseserė arba žmona. 

Ką gi - mano pasakojimas panašus, tiktai viskas atsitiko iš 
tikrųjų, ir aš žinau, kad atsitiko iš tikrųjų, nes asmuo, kuriam tai 
iš tikrųjų atsitiko, buvau aš pats. 

- Kaip su tuo loterijos bilietu. 

Arturas nusijuokė. 

- Taip. Man reikėjo važiuoti traukiniu. Atėjau į stotį... 

- Ar aš tau jau sakiau, - pertraukė Fenčerčė, - kas atsitiko 
mano tėvams vienoje stotyje? 

- Taip, - tarė Arturas, - sakei. 

- Tiktai tikrinu. š 

Arturas dirstelėjo į laikrodį. 

- Atrodo, galėtume po truputį judėti atgal. 

- Papasakok tą nutikimą, - griežtai pareikalavo Fenčerčė. - Tu 
atėjai į stotį. 

- Dar turėjau apie dvidešimt minučių. Neteisingai supratau, 
kada turi išvažiuoti tas traukinys. Manyčiau, mažų mažiausiai tiek 
pat tikėtina, - truputį pamąstęs pridūrė jis, - kad Britanijos 
Geležinkeliai neteisingai suprato, kada turi išvažiuoti tas 
traukinys. Anksčiau apie tai nepagalvojau. 

- Pasakok toliau, - nusijuokė Fenčerčė. 

- Todėl nusipirkau laikraštį su kryžiažodžiu ir nuėjau į bufetą 
išgerti puodelio kavos. 

- Tu sprendi kryžiažodžius? 

- Taip. 

- Iš kokio laikraščio? 

- Paprastai iš “Globėjo". 

- Man atrodo, tas per daug gudrauja. Aš mieliau renkuosi 
“Laiką". Ar išsprendei? 

- Ką? 

- Tą kryžiažodį iš “Globėjo". 

- Dar nespėjau į jį pažiūrėti, - pasakė Arturas, - vis dar 
bandau nusipirkti kavos. 

- Ką gi, tvarka. Nusipirk tos kavos. 

- Perku. Ir dar, - pasakė Arturas, - perku sausainių. 

- Kokių? 

- “Arbatinių". 

- Geras pasirinkimas. 

- Aš juos mėgstu. Nešinas visa šita ką tik įsigyta nuosavybe, 
nueinu ir atsisėdu prie vieno stalelio. Tik neklausk, koks buvo tas 
stalas, nes viskas atsitiko senokai, todėl aš neprisimenu. 
Tikriausiai jis buvo apskritas. 

- Gerai. 

- Tai va, nupasakosiu išsidėstymą. Aš sėdžiu už stalo. Man 
iš kairės laikraštis. Man iš dešinės puodelis su kava. Stalo 
viduryje sausainių pakelis. 

- Tiesiog matau. 

- Tačiau kai ko nematai, - pasakė Arturas, - nes jo kol kas 
nepaminėjau - vyruko, jau anksčiau sėdėjusio už to paties stalo. 
Jis sėdi priešais mane. 

- Kaip jis atrodo? 

- Visiškai paprastai. Portfelis. Tarnautojo eilutė. Jis neatrodė, 
- pasakė Arturas, - iš tų, kurie galėtų pasielgti kaip nors keistai. 

- Ak. Pažįstu tą veislę. Ką jis padarė? 

- Jis padarė štai ką. Palinko virš stalo, pasiėmė sausainių 
pakelį, praplėšė jį, išsiėmė vieną sausainį ir... 

- Ką? 

- Suvalgė. 

- Ką? 

- Jis suvalgė tą sausainį. 

Fenčerčė pažiūrėjo į Arturą baisiai nustebusi. 

- Okągiį tai tu? 

- Ką gi - tokiomis aplinkybėmis aš pasielgiau taip, kaip 
pasielgtų bet kuris karštakraujis anglas. Buvau priverstas, - 
pasakė Arturas, - nekreipti dėmesio. | 

- Ką? Kodėl? 

- Na, juk tokiems dalykams mes neruošiami, ar ne? Aš 
perkračiau visą savo sielą - ir aptikau, jog visame mano auklėjime, 
patyrime, arba netgi pirmykščiuose instinktuose nėra nieko, kas 
man nurodytų, kaip atsakyti kažkam, kas paprastų paprasčiausiai, 
ramiausiai, sėdėdamas tiesiai priešais mane pavagia vieną mano 
sausainį. 

- Na, tu galėjai... 

Fenčerčė kiek pagalvojo. 

- Turiu prisipažinti, kad ir pati nesu tikra, ką būčiau dariusi. 
Tai kas toliau? 

- Aš įnirtingai spoksojau į kryžiažodį, - pasakė Arturas, - 
nesugebėjau atspėti nė vieno žodžio, gurkštelėjau kavos, ji 
pasirodė pernelyg karšta gerti, todėl nieko kito nebeliko. Aš 
susitelkiau. Aš paėmiau vieną sausainį, iš visų jėgų stengdamasis 
nepastebėti, - pridūrė jis, - kad pakelis jau paslaptingai 
praplėštas... 

- Bet tu kovoji už savo teises, ir dar kietai. 

- Teisybė - savaip. Aš suvalgiau tą sausainį. Suvalgiau labai 

išraiškingai ir matomai, kad anam neliktų jokių abejonių dėl to, ką 
aš darau. Kai jau aš suvalgau sausainį, - pasakė Arturas, - jis lieka 
suvalgytas. 

- O anas ką? 

- Pasiėmė kitą. Garbės žodis, - tvirtino Arturas, - kaip tik taip 
ir buvo. Jis pasiėmė kitą sausainį, jis jį suvalgė. Aiškiai kaip 
dieną. Neabejotinai, kaip neabejotina tai, kad mudu sėdime ant 
žemės. 

Fenčerčė nejaukiai krustelėjo. 

- O bjauriausia tai, - šnekėjo Arturas, - kad aš nieko nesakiau 
pirmą kartą, todėl atrodė kažkaip net dar nepatogiau pradėti 
aiškintis šį klausimą po antrojo karto. Ką reikėtų sakyti? 
“Atleiskite man... aš negalėjau nepastebėti, hm..." - nieko neišeitų. 
Ne, aš apsimečiau nepastebėjęs, kad kokios, netgi dar uoliau, negu 
aną kartą. 

- Šaunuolis... 

- Vėl įbedžiau akis į kryžiažodį, vėl nesugebėjau nieko 
sugalvoti, todėl parodžiau ryžtingumą, panašų į Henriko Penktojo 
parodytąjį Šventojo Krispino dieną... 

- Kaip? 

- Vėl puoliau taranuoti. Pasiėmiau, - pasakė Arturas, - dar 
vieną sausainį. Ir mudviejų akys sekundėlei susitiko. 

- Šitaip? 

- Taip - na, ne, ne visai šitaip. Bet susitiko. Tik sekundėlei. 
Ir abu nukreipėme žvilgsnius šalin. Bet aš tikrai galiu tau 
pasakyti, - pasakė Arturas, - kad ore po truputį kaupėsi krūviai. 
Aplinkui stalą tvyrojo šiokia tokia įtampa. Maždaug apie tą laiką. 

- Galiu įsivaizduoti. 

- Šitaip mes ištuštinome visą pakelį. Jis, aš, jis, aš... 

- Visą pakelį? 

- Na, jame tebuvo aštuoni sausainiai, bet dabar jau atrodė, 
kad tuos sausainius valgome visą gyvenimą. Vargu ar 
gladiatoriams teko patirti ką nors baisesnio. 

- Gladiatoriams, - tarė Fenčerčė, - būtų tekę tai daryti 
saulėkaitoje. Labiau sekina fiziškai. 

- Irgi teisybė. Tai va. Kai tuščias pakelis gulėjo tarp mūsų 
kaip nukautas, tas vyriškis pagaliau atsistojo - jis jau padarė 
viską, ką tik įstengė, - 1r pasišalino. Aš, suprantama, atsidusau iš 
palengvėjimo. 

Taip jau atsitiko, kad po minutėlės pasigirdo kvietimas į 
mano traukinį, todėl aš užbaigiau kavą, pakėliau laikraštį, o po tuo 
laikraščiu... 

- Taip? 

- Buvo mano sausainiai. 

- Ką? - tarė Fenčerčė. - Ką? 

- Teisybė. 

- Ne! 

Ji aiktelėjo ir juokdamasi parvirto ant žolės. 

Vėl atsisėdo. 

- Tu visiškas kvaišelis, - ūktelėjo ji, - tu beveik visiškai ir 
nepataisomai neprotingas žmogus. 

Ji pargriovė Arturą aukštielninką, užsirito ant jo, pabučiavo 
jį ir nusirito atgal. Arturą nustebino merginos lengvumas. 

- Dabar tu man ką nors papasakok. 

- Aš maniau, - nutaisiusi žemą, kimų balsą tarė Fenčerčė, - 
kad tu labai nekantrauji grįžti. 

- Aš neskubu, - lengvabūdiškai atsakė jis. - Aš noriu, kad 
man ką nors papasakotum. 

Ji pažiūrėjo į kitą ežero krantą ir susimąstė. 

- Gerai, - tarė ji, - tik mano pasakojimas trumpas. Ir ne toks 
juokingas, kaip tavasis, bet... tiek to. 

Ji pažiūrėjo žemyn. Arturas pajuto, kad ši akimirka - viena iš 
nepakartojamųjų. Atrodė, kad aplinkui juos net oras sustingo - 
laukė. Arturas troško, kad tas oras eitų sau ir nekištų nosies ne į 
savo reikalus. 

Fenčerčė pasakė: 

- Kai aš buvau maža... Panašūs pasakojimai visuomet 
prasideda šitaip, ar ne? “Kai buvau maža..." Tiek to. Čia tas 
posmas, kai mergina netikėtai pareiškia - “kai aš buvau maža..." 
- o paskui pradeda lieti širdį. Šita posmą jau pasiekėm. Kai buvau 
maža, aš turėjau tokį paveikslą, kabantį mano lovos kojūgalyje... 
Kaip tau kol kas atrodo? 

- Man patinka. Man atrodo, tu judi tinkama kryptimi. Dailiai 
ir ne per vėlai užsiminei apie miegamąjį. Dabar tikriausiai reikėtų 
praplėsti paveikslo temą. 

- Paveikslas buvo iš tų, kurie turėtų patikti vaikams, - pasakė 
ji, - bet nepatinka. Pilnas meilučių mažų gyvulėlių, meiliai kažką 
veikiančių, žinai? 

- Žinau. Mane tokie irgi persekiodavo. Triušiai su 
liemenėmis. 

- Tiksliai. Šitie triušiai, teisybę pasakius, plaukė plaustu, o 
taip pat ir visokiausios žiurkės bei pelėdos. Gal ten net šiaurės 
elnias buvo. 

- Ant plausto. 

- Ant plausto. Be to, ant plausto sėdėjo berniukas. 

- Apsuptas triušių su liemenėmis, pelėdų ir šiaurės elnio. 

- Kaip tik taip. Berniukas iš linksmų skarmaluotų čigonų 
padermės. 

- Brrr. 

- Turiu pasakyti, tas paveikslas kėlė man nerimą. Priešais 
plaustą plaukė ūdra, o aš naktimis amžinai gulėdavau 
neužmigdama - pergyvendavau dėl tos ūdros, kuri turi tempti 
plaustą su visais tais nelaimingais gyvulėliais ant jo, juk jiems iš 
viso ne vieta ant plausto, o tos ūdros uodega tokia plona, ir tempti 
sunku, aš galvodavau, kad jai tikriausiai skauda, visą laiką 
tempiant. Man kėlė nerimą. Nestiprų, vos juntamą, bet nuolatinį. 

Paskui vieną dieną - ir neužmiršk, aš žiūrėdavau į tą 
paveikslą kiekvieną vakarą ilgus metus, - aš staiga pastebėjau, kad 
tas plaustas su bure. Anksčiau jos visai nemačiau. Ūdros niekas 
neskriaudė, ji tiesiog plaukė į tą pačią pusę. 

Fenčerčė skėstelėjo rankomis ir paklausė: 

- Geras pasakojimas? 

- Pabaiga silpnoka, - pasakė Arturas, - klausytojai ima šaukti 
- “Taip, bet kas iš to?"; iki čia viskas gerai, bet prieš laimingą 
pabaigą reikia kokio nervų patampymo. 

Fenčerčė nusijuokė ir apkabino rankomis savo kelius. 

- Tas praregėjimas buvo toks netikėtas - ilgametis beveik 
nepastebimas nerimas paprasčiausiai išgaravo, tarsi kas būtų 
nuėmęs sunkius svarsčius, tarsi juoda ir balta nusidažytų 
spalvomis, tarsi kažkas staiga būtų palaistęs sausą medgalį. Toks 
staigus perspektyvos poslinkis, kuris sako: “Mesk šalin savo 
baimes, pasaulis - gera ir tobula vieta. Iš tiesų čia labai lengva." 
Tu tikriausiai galvoji, kad aš taip sakau, nes ketinu pasakyti, kad 
panašiai pasijutau šią popietę ar panašiai, ar ne? 

Staiga praradęs ramybę Arturas tarė: 

- Na, aš... 

- Ką gi, viskas gerai, - pasakė Fenčerčė, - taip ir buvo. Kaip 
tik taip aš ir jaučiausi. Bet, supranti, tą pojūtį jau esu patyrusi 
anksčiau, netgi stipresnį. Neįtikėtinai stiprų. Bijau, kad man 
būdingi, - žvelgdama į tolį tarė ji, - netikėti pribloškiantys 
praregėjimai. 

Arturas visai pasimetė, beveik neteko žado, todėl pamanė, 
kad išmintingiausia kol kas net nebandyti kalbėti. 

- Atrodė labai keistai, - pasakė Fenčerčė - panašiai kuris nors 
iš besivejančių egiptiečių galėjo pasakyti, kad kai Mozė pamojavo 
savo lazda, Raudonosios jūros elgesys pasidarė keistokas. 

- Labai keistai, - pakartojo ji, - prieš tai manyje dienų dienas 
augo kuo keisčiausias jausmas, tarsi netrukus gimdysiu. Ne, 
teisybę pasakius, ne toks, veikiau jau tarsi aš būčiau po truputį 
prie kažko prijunginėjama, ne, netgi ne taip - tarsi visa Žemė per 
mane būtų... 

- Ar skaičius, - negarsiai tarė Arturas, - keturiasdešimt du tau 
ką nors reiškia? 

- Kaip? Ne, apie ką tu čia kalbi? - sušuko Fenčerčė. 

- Šiaip pagalvojau, - sumurmėjo Arturas. 

- Arturai, aš nejuokauju, man tai labai tikra, labai rimta. 

- Aš kalbėjau visiškai rimtai, - pasakė Arturas, - tik va dėl 
Visatos niekada nesu kaip reikiant tikras. 

- Ką tu nori tuo pasakyti? 

- Papasakok man viską, - paprašė jis. - Nesijaudink, jeigu 
pasakojimas skambės neįprastai. Patikėk - kalbiesi su žmogumi, 
kuris matė baisybę, - pridūrė jis, - neįprastų dalykų. Ir aš turiu 
omenyje ne sausainius. 

Fenčerčė linktelėjo - atrodo, patikėjo. Staiga sugriebė Arturo 
ranką. 

- Tai buvo taip paprasta, - pasakė ji, - taip nuostabiai ir 
neįmanomai paprasta, kai suvokiau. 

- Kas? - negarsiai paklausė Arturas. |. 

- Arturai, supranti, - pasakė ji, - šito aš jau nebežinau. Ir 
praradimo skausmas nepakeliamas. Jeigu pabandau prisiminti, 
viskas pradeda mirguliuoti, šokinėti, o jeigu stengiuosi per stipriai 
- prisikapstau ne toliau arbatos puodelio ir paprasčiausiai netenku 
sąmonės. 

- Ką? 

- Na, kaip ir tau, - pasakė ji, - beveik viskas įvyko kavinėje. 
Aš ten sėdėjau ir gėriau arbatą. Čia jau po tos įtampos augimo 
dienų - pajutau kažkokį susijungimą. Manau, kad negarsiai 
dūzgiau. O statybos aikštelėje priešais kavinę vyko kažkokie 
darbai, ir aš pro langą juos stebėjau, žiūrėdama viršum puodelio 
briaunos - man visada maloniausia kaip tik šitaip stebėti 
dirbančius žmones. Ir staiga tai atsirado mano galvoje - ta žinia iš 
kažkur. Ir ji buvo tokia paprasta. Suteikė viskam tokį 
prasmingumą. Aš tiesiog atsisėdau tiesiai ir pagalvojau: “Ak! Ak, 
ką gi, vadinasi, viskas gerai!“; taip nustebau, kad vos neišmečiau 
savo puodelio sų arbata, teisybę pasakius, manau, kad netgi 
išmečiau. Taip, - neramiai pridūrė ji, - neabejoju, kad išmečiau. Ar 
labai kvailai kalbu? 

- Viskas puiku iki pat arbatos puodelio. 


212 


Fenčerčė pakratė galvą, pakratė dar kartą, tarsi bandydama 
prasiblaivyti; beje, ji ir bandė. 

- Ką gi, teisingai, - pasakė ji, - puiku iki pat arbatos puodelio. 
Kaip tik tada man ir pasirodė, kad visas pasaulis pačia tikriausia 
prasme sprogo. 

- Ką?... 

- Žinau, kad skamba beprotiškai, ir visi sako, kad tai buvo 
haliucinacijos, bet jeigu ten buvo haliucinacijos - tai aš regiu 
milžiniškas erdvines haliucinacijas su šešiolikos takelių Dolbio 
stereogarsu, todėl tikriausiai turėčiau parsisamdyti žmonėms, 
kuriems nusibodo filmai apie ryklius. Atrodė, tarsi po mano 
kojomis būtų supleišėjusi žemė, ir... ir... 

Ji švelniai patapšnojo žolę, tarsi ieškodama padrąsinimo, o 
paskui, rodos, persigalvojo ir nusprendė kažko nebesakyti. 

- Ir aš atsipeikėjau ligoninėje. Manau, kad nuo to laiko tik ir 
gulinėju po ligonines. Ir kaip tik todėl instinktyviai sunerimstu, - 
pasakė ji, - kai mane staiga pribloškia suvokimas, kad viskas bus 
gerai. 

Ji pakėlė akis į jį. 

Arturas paprasčiausiai liovėsi pergyvenęs dėl keistų 
anomalijų, supančių jo sugrįžimą į gimtąją planetą, o gal veikiau 
nukišo visa tai į tą smegenų užkampį, kuris buvo pažymėtas: 
“Apgalvotini Dalykai - Skubiai". “Čia yra pasaulis, - paaiškino jis 
pats sau, - “pasaulis, balažin dėl kokios priežasties, yra čia, ir čia 
jis pasiliks. Su manimi jame." Bet dabar atrodė, kad pasaulis 
aplinkui jį ima raibuliuoti, kaip ir tą naktį automobilyje, kai 
Fenčerčės brolis papasakojo kvailąją istoriją apie CŽV agentą 
rezervuare. Prancūzijos Ambasada ėmė raibuliuoti. Šeratono 
viešbučio pastatas ir Abu Dabio Bankas ėmė raibuliuoti. Ežeras 
ėmė raibuliuoti, bet čia nieko neįprasto, nes į ežerą ką tik nusileido 
pilka žąsis. Žąsys šauniai poilsiavo, nesukdamos galvų dėl jokių 
rimtų atsakymų, kurių klausimus joms norėtųsi sužinoti. 

- Šiaip ar taip, - tarė staiga pralinksmėjusi, išplėtusi akis ir 
nusišypsojusi Fenčerčė, - kažkuri mano dalis kažkokia netokia, o 
tu privalai atspėti, kas ir kaip. Eisime namo. 

Arturas papurtė galvą. 

- Kas atsitiko? - paklausė Fenčerčė. 

Arturas papurtė galvą ne todėl, kad nesutiktų su merginos 
pasiūlymu, kuris jam pasirodė iš tiesų nuostabus, vienas 
didingiausių pasiūlymų pasaulyje, bet todėl, kad kaip tik tą 
akimirką stengėsi nuvyti vis pasikartojantį įspūdį, tarsi kaip tik 
tada, kai jis mažiausiai tikėjosi, Visata staiga iššoko iš už durų ir 


parodė jam liežuvį. 

- Aš tik bandau kaip reikiant suprasti, - pasakė Arturas. - Tu 
sakai, kad tau atrodė, tarsi Žemė iš tikrųjų... sprogo... 

- Taip. Daugiau negu atrodė. 

- Ir kaip tik tai visi kiti vadina, - neryžtingai kalbėjo jis, - 
haliucinacijomis? 

- Taip, bet, Arturai, tai juokinga. Žmonės įsivaizduoja, kad 
jei tik ištarsi žodį "haliucinacijos" - jis paaiškins bet ką, ką tu nori 
juo paaiškinti, ir pagaliau viskas, ko tik nesugebi suprasti, 
paprasčiausiai pradings. Tai tik žodis, jis nieko nepaaiškina. Jis 
nepaaiškina, kodėl dingo delfinai. 

- Ne, - pritarė Arturas, - ne, - neramiai pridūrė jis. - Ne, - vėl 
pridūrė jis netgi dar neramiau. - Ką? - galiausiai pasakė jis. 

- Nepaaiškina delfinų dingimo. 

- Ne, - pasakė Arturas, - šitai aš supratau. Apie kuriuos 
delfinus tu kalbi? 

- Ką tu turi omenyje - “kuriuos delfinus"? Aš kalbu apie tai, 
kada pradingo visi delfinai. 

Fenčerčė palietė ranka Arturo kelį, o tada jis suvokė, kad 
kutenimas, slankiojantis stuburu aukštyn ir žemyn, reiškia ne 
švelniai glostantį jo nugarą merginos delną, o veikiausiai vieną tų 
bjaurių, šiurpių pagaugų, kurie jį taip dažnai apninka, kai žmonės 
bando jam ką nors paaiškinti. 

- Pradingo? 

- Taip. 

- Delfinai? 

- Taip. 

- Visi delfinai, - pasakė Arturas, - pradingo? 

- Taip. 

- Delfinai? Tu sakai, kad visi delfinai pradingo? Ar kaip tik, 
- kalbėjo Arturas, stengdamasis nepalikti jokių abejonių šiuo 
klausimu, - šitai tu nori pasakyti? 

- Dangūs aukščiausieji - kur tu buvai? Visi delfinai dingo tą 
pačią dieną, kai aš... 

Ji įdėmiai pažvelgė į išsigandusias Arturo akis. 

- Kas... 

- Nebėra delfinų. Visi dingo. Išnyko. 

Ji skvarbiai žvelgė jam į veidą. 

- Ar tu tikrai šito nežinojai? 

Pasibaisėjęs Arturo veidas aiškiai sakė, kad tikrai. 

- Kur jie dingo? - paklausė jis. 


214 


- Niekas nežino. Tai ir reiškia “išnyko". - Fenčerčė patylėjo. 
- Na, yra vienas žmogus, kuris sakosi žinantis, bet visi sako, kad 
jis gyvena Kalifornijoje, - pasakė ji, - ir yra pamišęs. Aš galvojau, 
gal nuvykus pas jį, nes, atrodo, tai vienintelis būdas išsiaiškinti, 
kas atsitiko man. 

Ji gūžtelėjo pečiais, paskui ilgai, tyliai žiūrėjo į Arturą. 
Palietė delnu jo skruostą. 

- Aš tikrai norėčiau sužinoti, kur tu buvai, - pasakė ji. - Man 
atrodo, kad tuo metu kažkas baisaus atsitiko ir tau. Ir kaip tik dėl 
to mudu atpažinom vienas kitą. 

Ji apsidairė po parką, jau besigaubstantį prieblandos 
skraistėmis. 

- Ką gi, - tarė ji, - dabar jau turi kam papasakoti. 

Arturas pamažu išleido ilgus metus trukusį atodūsį. 

- Tas pasakojimas, - pasakė jis, - labai ilgas. 

Fenčerčė persilenkė virš Arturo ir prisitraukė savo drobinį 
krepšį. 

- Arjis kartais nesusijęs su šituo? - paklausė ji. 

Daiktas, kurį ji išėmė iš krepšio, buvo apibraižytas ir 
nutriušęs, tarytum nuo svaidymo į priešistorinės upes, kepinimo 
po saule, kuri šitaip raudonai nušviečia Kakrafuno dykumas, 
aprausinėjimo marmuriniu smėliu iš paplūdimių, juosiančių 
kunkuliuojančius Santragino V vandenynus, šaldymo Įkaušėlių 
Betos mėnulio ledynuose, sėdėjimo ant jo, spardymo po 
erdvėlaivius, valkiojimo ir apskritai baisios nepriežiūros, o 
kadangi daikto kūrėjai numanė, kad jam gali atsitikti būtent tokie 
dalykai, tai pasirūpino apvilkti jį tvirtu plastikiniu aplanku ir 
didelėmis, draugiškomis raidėmis užrašyti žodį “Nepanikuok". 

- Kur tu jį gavai? - paklausė priblokštas Arturas, imdamas 
daiktą iš Fenčerčės rankų. 

- Ak, - pasakė Fenčerčė, - taip ir maniau, kad čia tavo. Radau 
Raselo automobilyje tą naktį. Tu pametei. Ar tu lankeisi visose 
tose vietose? 

Arturas ištraukė iš aplanko “Keliautojo Kosmostopu Vadovą 
Po Galaktiką". *Vadovas" atrodė panašus į mažą, ploną, lankstų 
kišeninį kompiuterį. Arturas spustelėjo kelis mygtukėlius, ekrane 
sušvito tekstas. 

- Kai kuriose, - atsakė jis. 

- Ar galėtume pakeliauti? 

- Ką? Ne, - atkirto Arturas, paskui sušvelnėjo, bet sušvelnėjo 
įtariai. - Argi tu nori? - tarė jis, tikėdamasis neigiamo atsakymo. 

Jis tik iš didžio kilnumo nepaklausė - “Juk tu nenori, ar ne?" 

- nepareikalavo atsakymo “ne". 

- Taip, - pasakė ji, - aš noriu sužinoti, kokia buvo mano 
prarastoji žinia ir iš kur ji atėjo. Nes aš nemanau, - stodamasi ir 
dairydamasi po vis tamsėjantį parką pridūrė ji, - kad ji atėjo iš čia. 

- Aš net nesu tikra, - dar pridūrė ji, ranka apkabindama 
Arturo juosmenį, - kad žinau, kur yra “čia". 


Dvidešimr PiRmas SkyRius 


“Keliautojo Kosmostopu Vadovas Po Galaktiką", kaip jau ne 
kartą teisingai minėjome, yra gana pribloškiantis dalykas. Iš esmės 
tai - kaip rodo ir pavadinimas - vadovas. Bėda, ar veikiau viena iš 
bėdų, nes jų tiek ir tiek, ir gausybė jų be paliovos smaugia 
administracinius, komercinius bei baudžiamuosius teismus 
visuose Galaktikos kampeliuose, o ypatingai, kur įmanoma, labiau 
korumpuotus, tokia. 

Ką tik perskaitytas sakinys prasmingas. Bėda ne čia. 

O čia. ; 

Kitimas. “ 

Perskaitykite viską iš naujo, tada paaiškės. 

Galaktika - tai sparčiai kintanti vieta. Jos, atvirai pasakius, 
yra baisiai daug, ir kiekviena to daug dalelė be paliovos juda, 
nuolat keičiasi. Neblogas košmaras, pagalvotumėt, skrupulingam 
ir sąžiningam redaktoriui, stropiai besistengiančiam, kad 
nežmoniškai išsamus ir daugiaplanis elektroninis leidinys 
neatsiliktų nuo visų besikeičiančių sąlygų bei aplinkybių, kurias 
Galaktika išriaugėja kiekvienos dienos kiekvienos valandos 
kiekvieną minutę - ir suklystumėt. O suklystumėt todėl, kad 
nepagalvotumėt, jog redaktorius, kaip ir visi kada nors tvarkę 
“Vadovą" redaktoriai, nė velnio nenutuokia, ką reiškia žodžiai 
“skrupulingas", “sąžiningas" arba "stropus", o košmarus 
paprastai įsiurbia pro šiaudelį. 

Įrašai paprastai atnaujinami arba ne, pasitelkus Sub-Eta 
Tinklą, priklausomai nuo to, ar juos įdomu skaityti. 

Panagrinėkime, pavyzdžiui, atvejį su mitų, legendų bei 
niekingai nuobodaus tri-m miniserialo išgarsinta Brekvinda 
Avalaro Fote - nuostabių ir stebuklingų Fiuolornių Ugninių 
Drakonų gimtine. 

Senų senovėje, prieš Rūšiaus iš Gyrtikių apsireiškimą, kai 

Trapūnai giedojo, o Saksakvinas iš Kvineliuksų sėdėjo soste, kai 
oras buvo saldus, o naktys kvapnios, bet jie visi kažkaip sugebėjo 
ramiai gyventi, ar bent taip tvirtino, nors kaip, po paraliais, jiems 
pasidingojo, kad nesvarbu kas galėtų bent iš tolo patikėti šitokiu 
nesąmoningu tvirtinimu - taigi visas tas saldus oras ir kvapnios 
naktys ir taip toliau, spėliokit kas norit, skaisčios mergelės - 
Brekvindoje Avalaro Fote negalėjai net plytos mestelėti, 
nekliudydamas mažiausiai pustuzinio Fiuolornių Ugninių 
Drakonų. 

Ar vertėjo taip daryti - jau kitas klausimas. 

Nepasakytum, kad Ugninių Drakonų padermė iš esmės 
nemėgo ramybės, nes jie ją mylėjo. Jie ją dievino į gabalus, ir tasai 
įvairių dalykų dievinimas į gabalus pats savaime dažnai 
pridarydavo bėdų: mes taip dažnai įskaudiname tuos, kuriuos mes 
mylime, ypač jeigu esame Fiuolorniai Ugniniai Drakonai, 
kvėpuojantys tarsi aukštakrosnė ir dantingi tarsi parko tvora. Dar 
viena bėda - kad apsėsti prastos nuotaikos jie dažnai pasinešdavo 
skaudinti gausybę tų, kuriuos mylėjo dar ir kiti. Pridėkite prie šito 
sąlyginai nedidelį skaičių pamišėlių, kurie be juokų visur 
šlaistydavosi svaidydami plytas - ir suprasite, kad gausybė 
Brekvindos Avalaro Fote gyventojų nuolat rimtai nukentėdavo 
nuo drakonų. 

Bet ar jiems rūpėjo? Jiems nerūpėjo. 

Ar kas girdėjo juos keikiant likimą? Ne. 

Fiuolorniai Ugniniai Drakonai visose Brekvindos Avalaro 
Fote žemėse buvo nuolankiai garbinami už laukinį grožį, elgsenos 
taurumą ir įprotį kandžioti tuos, kurie jų negarbina. 

Kodėl taip buvo? 

Atsakymas paprastas. 

Seksas. 

Dėl kažkokios neįsivaizduojamos priežasties esama kažko 
beveik nepakeliamai jaudulingo, kai didžiuliai, kvėpuojantys 
ugnimi, stebuklingi drakonai skraido neaukštai po dangumi 
mėnesienos naktimis, kurios jau ir šiaip pavojingai krypsta link 
saldumo ir kvapnumo. 

Kodėl turėtų šitaip būti - apsvaigę nuo romantikos 
Brekvindos Avalaro Fote gyventojai nebūtų galėję paaiškinti, o 
prasidėjus reginiui net nebūtų stabtelėję aptarti to klausimo, nes 
vos tik pulkelis iš kokio pustuzinio šilkasparnių odakūnių 
Fiuolormnių Ugninių Drakonų pakildavo į vakarėjantį dangų - pusė 
Brekvindos gyventojų nukurnėdavo į miškus, vedina kita puse, 
kad ten praleistų veiklią, gniaužiančią kvapą naktį, o pasirodytų su 


217 


22 pirmaisiais apyaušrio spinduliais šypsodamiesi iki ausų, 
patenkinti, ir tvirtindami - gana meilingai - vis dar esantys 
skaistuoliai. nors ir gana sukaitę bei suplukę skaistuoliai. 

Feromonai, sakė kai kurie tyrinėtojai. 

Kažkas susijusio su garso bangomis, tvirtino kiti. 

Brekvindoje amžinai grūsdavosi tyrinėtojai, besistengiantys 
prisikasti iki pačios esmės ir labai ilgai užgaištantys prie to darbo. 

Nieko nuostabaus, kad vaizdingas, gundantis bendros 
padėties planetoje aprašymas, pateiktas “Vadove", pasirodė 
stulbinančiai populiarus tarp kosmostopininkų, kurie leidžiasi 

“Vadovo" vadovaujami, tataigi skirsnis paprasčiausiai liko 

nepakeistas. ir dėl tos priežasties būsimiems keliautojams teks 

patiems sužinoti, jog nūdienėje, šiuolaikiškoje Brekvindoje 

Avalaro Didmiesčiuose dabar esama mažai ko daugiau nei 

betonas, striptizo įstaigos ir Drakonienos Kepsnių barai. 


DvidešimT AnTRAs SkyRius 


Naktis Islingtone buvo saldi ir kvapni. 

Čia, suprantama, viršum skersgatvio neskraidė Fiuolorniai 
Ugniniai Drakonai, bet jei koks ir pasipainiotų - ramiausiai galėtų 
nusileisti kitapus gatvės sukrimsti kokios picos, nes drakonų 
niekam neprireiks. 

Jeigu dar nespėjus įveikti picos, perkrautos ančiuviais, 
pasitaikytų koks skubus iškvietimas - drakonui pakaktų tiesiog 
pasiųsti nurodymą paleisti per stereogrojiklį “Dire Straits“, kas, 
kaip dabar jau žinoma, sukelia maždaug tokį patį poveikį. 

- Ne, - pasakė Fenčerčė, - dar ne. 

Arturas įjungė stereogrojiklį ir uždėjo “Dire Straits“ 
plokštelę. Fenčerčė pravėrė viršutines duris, norėdama įleisti vidun 
šiek tiek daugiau saldaus, kvapnaus nakties oro. Abu sėdėjo ant 
kažkurių priegalvinių baldų labai netoli nuo atkimšto šampano 
butelio. 

Arturas pasakė: 

- Tai kurioj pusėj man ieškoti? 

- Šiuo atveju, - atsakė Fenčerčė, - žemiau. 

Arturas pajudino ranką. 

- Žemiau, - tarė Fenčerčė, - teisybę sakant, yra ne į tą pusę. 

- Ak, teisybė. 

Markas Knopferis pasižymi neeiliniu sugebėjimu net 
užkietėjusius muitininkus priversti burkuoti ir giedoti nelyginant 
angelus šeštadienio naktį, kai tiems, išsekintiems visą savaitę 
dirbtų gerų darbų, norisi gerai išgerti - tačiau šią akimirką tai 
nesvarbu, kadangi plokštelė dar neprisisuko iki tos dainos, bet kai 
prisisuks, vyks pernelyg daug kitų dalykų, o be to, metraštininkas 
neketina čia sėdėti su dainų sąrašu ir chronometmu, todėl galvoja, 
kad geriausia paminėti tai dabar, kol įvykiai dar neįgavo 
pagreičio. 

- Ir šitaip mes pasiekiame, - tarė Arturas, - tavo kelį. kažkas 
siaubingai, skausmingai negerai su tavo kairiuoju keliu. 

- Mano kairysis kelis, - pasakė Fenčerčė, - sveikut 
sveikutėlis. 

- Teisybė. 

- Ar tu žinojai, kad... 

- Kas? 

- Et, niekis, matau, kad taip. Ne, nesustok. 

- Vadinasi, tai tikriausiai kažkaip susiję su tavo pėdomis... 

Ji nusišypsojo prieblandoje ir išsisukinėdama pamuistė 
pečius tarp priegalvių. Kadangi Visatoje, o tiksliau - Žvynašarvio 
Betoje, per dvi planetas link sistemos centro nuo čiužinių 
gyvenamų pelkynų, esama priegalvių, kuriems nepaprastai 
malonu, kai tarp jų muistomasi, ypač išsisukinėjant, nes tuomet 
pečiai juda taip sinkopuotai, tikrai gaila, kad jų čia nebuvo. 
Nebuvo, bet toks jau tas gyvenimas. 

Pasidėjęs kairę Fenčerčės pėdą sau ant kelių, Arturas ją 
rūpestingai apžiūrėjo. Šią akimirką nesugebėjo galvoti blaiviai - 
trukdė visokiausi niekai, pavyzdžiui, tai, kaip nuo kojų nuslydo 
suknelė. 

- Turiu prisipažinti, - pasakė jis, - kad nelabai suprantu, ko 
aš ieškau. 

- Kai surasi - suprasi, - pažadėjo Fenčerčė, - tikrai suprasi. - 
Jos balsas nežymiai kimtelėjo. - Ne ta. 

Jausdamasis vis kvailiau, Arturas padėjo kairę Fenčerčės 
pėdą ant grindų ir pasislinko, kad galėtų paimti dešinę jos pėdą. 
Fenčerčė palinko pirmyn, apkabino jį ir pabučiavo, nes pradėjo 
skambėti melodija, kuri - jeigu žinote tą plokštelę - tiesiog verčia 
šitaip pasielgti. 

Paskui atkišo Arturui dešinę savo pėdą. 

Jis ją paglostė, perbraukė pirštais per kulkšnį, pirštus, padą, 
nieko negero neaptiko. 

Fenčerčė, kuri stebėjo jį tiesiog džiūgaudama, nusijuokė, 
papurtė galvą. 

- Ne, nesustok, - pasakė ji, - bet dabar jau kita. 

Arturas sustojo ir susiraukęs pažiūrėjo į padėtą ant grindų 
kairę pėdą. 

- Nesustok. 

Jis paglostė dešinę jos pėdą, perbraukė pirštais kulkšnį, 
pirštus, padą, ir pasakė: 

- Tu nori pasakyti - priklauso nuo to, kurią koją aš laikau...? 

Fenčerčė atliko dar vieną gūžtelėjimą, kuris galėtų suteikti 
tokį džiaugsmą paprasto priegalvio iš Žvynašarvio Betos 
gyvenimui. 

Arturas susiraukė. 

- Pakelk mane, - tyliai tarė ji. 

Jis padėjo dešinę jos pėdą ant grindų ir atsistojo. Fenčerčė 
taip pat atsistojo. Jis pakėlė ją ant rankų, ir jie vėl pasibučiavo. 
Tai kiek užtruko, paskui Fenčerčė tarė: 

- Dabar vėl nuleisk mane. 

Vis dar nesusigaudydamas, jis taip ir padarė. 

- Na? 

Fenčerčė žiūrėjo į Arturą vos ne iššaukiančiai. 

- Tai kas negerai su mano pėdomis? - paklausė ji. 

Arturas vis dar nesuprato. Jis atsisėdo ant grindų, paskui 
atsistojo keturpėsčias apžiūrėti Fenčerčės pėdų vietoje, jų, taip 
sakant, įprastinėje aplinkoje. Atidžiai įsižiūrėjus kažkas pasirodė 
tikrai keista. Jis palenkė galvą prie pat grindų ir pažvelgė dar 
įdėmiau. Gana ilgai tylėjo. Sunkiai atsisėdo. 

- Taip, - tarė jis, - matau, kuo neįprastos tavo pėdos. Jos 
neliečia žemės. 

- Tai... tai ką tu manai...? 

Arturas skubiai pakėlė žvilgsnį aukštyn ir pamatė, kad 
merginos akys staiga patamsėjo iš didžiulio nerimo. Ji prikando 
lūpą ir suvirpėjo. 

-Kątuu... 

Ji užsikirto. 

=... ar tu...? 

Ji krestelėjo plaukus ant akių, kuriose kaupėsi sunkios, 
baimingos ašaros. 

Arturas skubiai atsistojo, apkabino Fenčerčę rankomis ir 

trumpai pabučiavo. 

- Gal tu gali padaryti kaip aš, - tarė jis ir žengė lauk tiesiai 
pro viršutines duris. 

Plokštelė prisisuko iki gerosios dainos. 


DvidešimT TRečias SkyRius 


Aplinkui žvaigždę Ksaksis griaudėjo kautynės. Šimtus 
nuožmių, pabaisiškai ginkluotų Zirzlos laivų jau ištaškė ir 
išdraskė į atomus senkančios pajėgos, kurias įstengė mesti į mūšį 
milžiniškas sidabrinis ksaksizų laivas. 

Dalis mėnulio taip pat dingo, nuplėšta tų pačių deginančios 
energijos pabūklų, kurių šūviai, skrodžiantys erdvę, draskė patį jos 
audinį. 

Tie Zirzlos laivai, kurie dar liko, nors ir pabaisiškai ginkluoti, 
dabar beviltiškai traukėsi siaubiančios ksaksizų laivo galios 
akivaizdoje; jie jau spruko slėptis už sparčiai trupančio mėnulio, 
kai belipantis jiems ant kulnų ksaksizų laivas staiga pareiškė, kad 
jam reikia atostogų, ir paliko mūšio lauką. 

Akimirką viešpatavo padvigubėjęs siaubas ir nustėrimas, bet 
laivas nebegrįžo. 

Pasitelkęs nuostabias savo galias, jis greitai, lengvai ir - 
svarbiausia - tyliai nusklendė neaprėpiamais iracionaliai iškreiptos 
erdvės plotais. 

Giliai purviname, troškiame savo migyje, pasidarytame iš 
tarnybinio šliuzo, tarp rankšluosčių miegojo Fordas Prefektas, 
sapnuodamas vietas, kuriose kadaise lankėsi. Vienu tarpų 
bemiegodamas susapnavo Niujorką. Sapnuose vėlyvą naktį 
vaikščiojo Istsaidu, palei upę, užterštą taip dosniai, kad iš jos jau 
pradėjo kilti naujos gyvybės formos, reikalaujančios gerovės ir 
balso teisės. 

Viena tokių mojuodama plaukė pro šalį. Fordas irgi 
pamojavo. 

Padaras atsitaškė prie kranto ir užsiropštė ant krantinės. 

- Sveiks, - tarė jis, - aš ką tik sutvertas. Šioje Visatoje aš 
visais atžvilgiais naujutėlis. Ar galėtum man ką nors papasakoti? 

- Tfu, - pasakė truputėlį sumišęs Fordas. - Manau, galėčiau 

papasakoti, kur rasti barų. 

- O kaip dėl meilės ir laimės? Aš jaučiu gilų panašių dalykų 
poreikį, - pasakė daiktas, mojuodamas čiuptuvais. - Išmanai ką 
nors apie tai? 

- Sį tą panašaus galima gauti, - pasakė Fordas, - Septintojoje 
Aveniu. 

- Aš instinktyviai jaučiu, - susirūpinęs tarė padaras, - kad 
turiu būti gražus. Ar esu? 

- Tu gana tiesmukas, ar ne? 

- Kokia prasmė tuščiai taukšti. Ar esu? 

Šliurpsintis ir burbuliuojantis daiktas jau spėjo prasmardinti 
visą kvartalą. Juo pradėjo domėtis netoliese kiūtantis mėlynanosis. 

- Man? - tarė Fordas. - Ne. Bet paklausyk, - kiek patylėjęs 
pridūrė jis, - dauguma žmonių, žinai, išsiverčia. Ar ten upėje yra 
daugiau tokių kaip tu? 

- Iš kur man žinot, iškrypėli, - atsakė padaras, - kaip jau 
sakiau, aš čia naujokas. Visiškai nepažįstu gyvenimo. Į ką jis 
panašus? 

Šiuo klausimu Fordas jautėsi galintis pasisakyti svariai. 

- Gyvenimas, - tarė jis, - panašus į greipfrutą. 

- Ee, kokia prasme? 

- Na, jis toks rausvai gelsvas ir gruoblėtas iš išorės, drėgnas 
ir minkštas iš vidaus. Be to, viduje yra kauliukų. Ak, tiesa, kai kas 
po pusę tokio suvalgo pusryčiams. 

- Ar čia yra kas nors kitas, su kuo galėčiau pasikalbėti? 

- Tikriausiai, - atsakė Fordas, - pasiklausk policininko. 

Giliai savo gūžtoje Fordas Prefektas pasiraivė ir apsivertė ant 
kito šono. Šitas sapnas ne iš tų, kokius jis mėgsta, nes jame 
nedalyvauja Žaidyklė Pranašyklė (trikrūtė kekšė iš Erotikono VI), 
pasirodanti daugumoje jo sapnų. Bet čia, mažų mažiausia, sapnas. 
Fordas, mažų mažiausia, miega. 


DvidešimT KeErviRTAs SkyRius 


Laimė, skersgatvyje pūtė stiprus vėjas, nes šitokių dalykų 
Arturas jau kurį laiką nedarė, bent sąmoningai, o sąmoningai - 

reiškia taip, kaip šito daryti nedera. 

Jis ūžtelėjo stačiai žemyn, vos nenusiskėlė žandikaulio į 
slenkstį, ir vartaliojosi ore, taip staigiai priblokštas kvailystės, 
kurią ką tik iškrėtė, kad visiškai užmiršo apie atsitrenkimą į žemę 
- todėl ir neatsitrenkė. 

Šaunus pokštas, pagalvojo sau Arturas, jeigu moki jį atlikti. 

Zemė grėsmingai kybojo virš galvos. 

Arturas stengėsi negalvoti apie žemę - koks tai nepaprastai 
didelis daiktas, ir ar labai skaudėtų, jei tas daiktas nuspręstų 
nebekyboti ir staiga užkristų ant jo. Stengėsi verčiau galvoti ką 
nors malonaus apie lemūrus, ir elgėsi labai teisingai, nes tą 
akimirką jam nesisekė prisiminti, koks tiksliai tas lemūras - ar 
vienas tų padarų, kurie gausiomis, didingomis kaimenėmis 
šuoliuoja per lygumas, kad ir kur jos besidriektų, ar gal koks 
plėšrūnas, tad galvoti ką nors malonaus apie panašų dalyką ne taip 
jau lengva, paprasčiausiai nepasineriant į graudulingo gerumo visa 
ko atžvilgiu prieglobstį, o visa tai davė Arturo smegenims 
pakankamai darbo, kol jo kūnas stengėsi apsiprasti su faktu, kad 
jis nieko neliečia. 

Skersgatviu nuplasnojo popierėlis nuo šokolado. 

Iš pažiūros truputį padvejojęs, popierėlis galų gale leidosi 
pakeliamas vėjo ir supleveno tarp Arturo ir žemės. 

- Arturai... 

Žemė vis dar grėsmingai kybojo virš Arturo galvos, ir jis 
pagalvojo, kad tikriausiai jau laikas kažko griebtis, pavyzdžiui, 
kristi tolyn nuo jos; taip jis ir padarė. Pamažu. Labai pamažu. 

Pamažu, labai, labai pamažu bekrisdamas užsimerkė - 
atsargiai, kad ko nors nesukratytų. 

Užsimerkiančių akių pojūtis persmelkė visą kūną. Kai jau 
pasiekė pėdas, kai visas kūnas budriai suvokė, jog akys jau 
užmerktos, bet panikuoti nėra ko, Arturas pamažu, labai, labai 
pamažu pasuko savo kūną į vieną pusę, o savo mintis - į kitą. 

Dabar žemė jau turėtų susiprasti. 

Dabar jis pajuto, koks tyras oras, gana linksmai 
sūkuriuojantis aplinkui, visai nesutrikdytas Arturo buvimo, ir 
pamažu, labai, labai pamažu, tarsi po gilaus, kieto miego, 
pramerkė akis. 

Jis, suprantama, skraidydavo ir anksčiau, dažnai skraidydavo 
Krikite, kol nenutylantis paukščių čirškavimas išvarė jį iš proto, 
bet dabar viskas kitaip. 

Štai jis čia, gimtojoje planetoje, ir kuo ramiausiai - neminint 
nežymaus virpulio, kurį galėjo sukelti įvairiausi kiti dalykai, - 

sklando ore. 

Kokiomis dešimčia ar penkiolika pėdų žemiau matėsi kietas 
asfaltas, o per kelis jardus į dešinę - geltoni gatvės žibintai. 

Laimė, skersgatvyje buvo tamsu, kadangi genialaus laiko 
perjungiklio dėka šviesos, turinčios įsižiebti naktį, įsijungdavo 
truputį prieš priešpiečius ir vėl išsijungdavo, kai pradėdavo artėti 
vakaras. Todėl Arturą saugiai gaubė neperžvelgiamos tamsos 
skraistė. 

Jis pamažu, labai, labai pamažu pakėlė galvą į Fenčerčę, kuri 
netekusi žado iš nuostabos tylėdama stovėjo šviesiame viršutinio 
tarpdurio stačiakampyje. 

Jos veidas buvo už kelių colių. 

- Aš ketinau tavęs klausti, - tyliu, virpančiu balsu prabilo ji, 
- ką tu čia darai. Bet paskui susigriebiau, kad pati matau, ką darai. 
Tu skraidai. Todėl pasirodė, - truputėlį pasvarsčiusi tęsė ji, - kad 
tas klausimas kvailokas. O jokio kito taip staiga sugalvoti 
neįstengiau. | ž 

Arturas tarė: 

- Ar tu taip moki? 

- Ne. 

- Gal norėtum pamėginti? 

Fenčerčė prikando lūpą ir papurtė galvą - ne tiek 
prieštaraudama, kiek iš gryno nustebimo. Ji tirtėjo kaip lapas. 

- Tai visai nesunku, - įkalbinėjo Arturas, - kai nežinai kaip. 
Užvis svarbiausia nežinoti. Nė iš tolo nesusigaudyti, kaip tai 
darai. 

Tiesiog norėdamas parodyti, kaip lengva, jis nusklendė virš 
skersgatvio, vaizdingai krito aukštyn ir atplūduriavo atgal pas 
Fenčerčę nelyginant vėjo nešamas popierinis pinigas. 

- Paklausk, kaip aš tai padariau. 

: Kaip... tu tai padarei? 

- Neįsivaizduoju. Net nenumanau. 

Ji suglumusi skėstelėjo rankomis. 

- Tai kaip aš galiu... 

Arturas nupleveno truputėlį žemiau ir ištiesė ranką. 

- Noriu, kad pabandytum, - pasakė jis, - atsistoti ant mano 
delno - tik viena koja. 

- Ką? 

- Pabandyk. 

Neramiai, neryžtingai, beveik, pamanė ji, tarsi mėgindama 
žengti ant delno kažkam, kas plūduriuoja ore priešais ją, Fenčerčė 
žengė ant Arturo delno. 

- Dabar kita. 

- Ką? 

- Nebesiremk kita pėda. 

- Negaliu. 

- Pabandyk. 

- Ar šitaip? 

- Šitaip. 

Neramiai, neryžtingai, beveik, pamanė ji, tarsi... Fenčerčė 
metė galvojusi, į ką panašu tai, ką ji daro, nes atrodė, kad tikrai 
verčiau nežinoti. 

Ji labai, labai tvirtai įsmeigė akis į stogo laštaką ant baisiai 
seno sandėlio, stovinčio priešais, kuris Fenčerčę erzino ilgas 
savaites, nes aiškiai ruošėsi subyrėti, todėl jai rūpėjo, ar kas nors 
ketina ko nors imtis, o gal pati turėtų kam nors ką nors pasakyti, 
ir akimirką nebegalvojo apie faktą, jog stovi ant delnų, 
priklausiančių žmogui, kuris nestovi visai ant nieko. 

- Dabar, - tarė Arturas, - nebesiremk dešine pėda. 

- Negaliu. 

- Pabandyk. 

Fenčerčė dar niekad anksčiau nematė to laštako šitokiu 
kampu, ir dabar jai pasirodė, kad ten gali būti ne tik visas tas 
dumblas bei puvėkai, bet dar ir kažkokio paukščio lizdas. Jei tik 
dar truputėlį slinktelėtų pirmyn ir nebesiremtų dešine koja, 
tikriausiai pamatytų aiškiau. 

Arturas sunerimo, pamatęs, kad žemai skersgatvyje kažkas 
bando pavogti Fenčerčės dviratį. Šią akimirką jis ypatingai 
nenorėjo įsivelti į ginčus, todėl vylėsi, kad vagišius nuveiks savo 
darbą patyliukais ir nedirstelės į viršų. 

Ramus, gudrus žvilgsnis bylojo, kad vyrukas pratęs vogti 
dviračius skersgatviuose ir nepratęs tikėtis rasiantis dviračių 
savininkus besklandant keliomis pėdomis aukščiau savęs. Abu šie 
įpročiai teikė ramybę, todėl jis dirbo savo darbą ryžtingai ir 
dalykiškai, o kai įsitikino, kad dviratis nenuginčijamai prirakintas 
prie geležinio strypo, laikomo įmūrytų į betoną volframo karbido 
žiedų - romiai sulankstė abu ratus ir nuėjo savais keliais. 

Arturas išleido ilgai tramdytą atodūsį. 

- Žiūrėk, kokį gabalėlį kiaušinio lukšto aš tau radau, - tarė 
Fenčerčė jam į ausį. 


Dvidešimr Penkras SkyRius 


Tie, kurie nuolat seka Arturo Dento veiklą, galėjo susidaryti 
tokį jo būdo bei įpročių vaizdinį, kuris - nors vaizduoja tiesą ir, 
savaime suprantama, tiktai tiesą - savo sandara šiek tiek atsilieka 
nuo visos tiesos su visomis šlovingomis jos pusėmis. 

Ir priežastys akivaizdžios: redagavimas, atrinkimas, 
būtinumas išlaikyti pusiausvyrą tarp to, kas įdomu, ir to, kas 
reikšminga, be to, iškarpyti visus nuobodžius niekniekius. 

Pavyzdžiui, tokius: “Arturas Dentas nuėjo miegoti. Jis užlipo 
laiptais, visas penkiolika pakopų, atidarė duris, įėjo į savo 
miegamąjį, nusiavė batus ir puskojines, o paskui vieną po kito 
nusivilko visus likusius drabužius ir paliko juos dailiai suverstus 
į krūvą ant grindų. Jis apsivilko pižamą, mėlynąją su dryželiais. 
Jis nusiprausė veidą, nusiplovė rankas, išsivalė dantis, nuėjo į 
vonią, suvokė padaręs visa tai ne ta tvarka, turėjo vėl nusiplauti 
rankas, ir atsigulė į lovą. Jis skaitė penkiolika minučių, pirmas 
dešimt minučių sugaišo bandydamas susigaudyti, iki kurios 
knygos vietos nusigavo vakar vakare, paskui išjungė šviesą, ir po 
minutės ar panašiai jau miegojo. 

Buvo tamsu. Gerą valandą Arturas gulėjo ant kairiojo šono. 

Po to kurį laiką neramiai krutėjo neatsibusdamas, o paskui 
apsivertė ant dešiniojo šono. Dar po valandos jo vokai 
sutrūkčiojo, ir jis truputį pasikasė nosį, nors iki tol, kol vėl 
apsivertė ant kairiojo šono, dar liko geros dvidešimt minučių. Ir 
šitaip miegodamas Arturas prastūmė visą naktį. 

Ketvirtą valandą jis atsikėlė ir vėl nuėjo į vonią. Jis atidarė 
vonios duris..." - ir taip toliau. 

Tai paistalai. Jie nepadeda veiksmui rutuliotis. Iš tokių išeina 
dailios storos knygos, kurių dėka klesti Amerikos rinka, bet jums 
iš jų jokios naudos. Jums, trumpai tariant, neįdomu. 

Bet taip pat pasitaiko ir kitokių nutylėjimų, ne iš operos apie 
“valomės-dantis-ir-bandome-susirasti-švarias-puskojines", ir kai 
kurie tokių kažkodėl dažnai pernelyg rūpi skaitytojams. 

O kaip, norisi sužinoti jiems, su visais tais Arturo ir 
Trilijonos pasiskraidymais, ar jie kuo nors baigėsi? 

Šičia atsakymas, suprantama, toks: žiūrėkit savos nosies. 

Ir ką, klausia jie, Arturas veikė kiauras naktis Krikito 
planetoje? Vien tai, kad planetoje nėra nei Fiuolornių Ugninių 
Drakonų, nei “Dire Straits" plokštelių, dar nereiškia, kad visi 
planetos gyventojai kiekvieną naktį paprasčiausiai skaito. 

Arba imkime konkretesnį pavyzdį: o kaip ta naktis 
priešistorinėje Žemėje po komiteto pasveikinimo vakarėlio, kada 
Arturas pasijuto besėdįs ant kalvelės ir bežiūrįs į mėnulį, tekantį 
virš tyliai degančių medžių, drauge su jauna gražuole, vardu Mela, 
neseniai pabėgusia nuo amžino kasrytinio spoksojimo į šimtus 
beveik tapačių nuotraukų, vaizduojančių niūriai apšviestas dantų 
pastos tūteles reklamos agentūros dailės skyriuje Golgafrinčemo 
planetoje? Kaip ten buvo? Kas atsitiko paskui? O atsakymas, 
suprantama, toks: baigėsi knyga. 

Kita prasidėjo nuo penketu metų vėlesnių įvykių, be to, kai 
kas tvirtina, kad su atsargumu galima persūdyti. “Šitas Arturas 
Dentas," - atskamba riksmas iš tolimiausių Galaktikos kampelių, 
o pastaruoju metu aptikta, jog tas pat užrašyta ir ant paslaptingo 
kosminio zondo, laikyto kilusiu iš kitos, svetimos galaktikos 
tolybėse, apie kokias net galvoti koktu, - “kas jis toks, žmogus ar 
pelė? Ar jam nerūpi niekas daugiau, išskyrus arbatą ir rimtesnius 
gyvenimo klausimus? Ar jis neturi dvasios? Ar jis nepažįsta 
aistros? Ar jis, tiesiai šviesiai sakant, nesidulkina?" 

Tie, kurie geidžia sužinoti, tegu skaito toliau. Kiti galbūt 
geidžia peršokti į paskutinį skyrių, kuris yra šaunus ir pasakoja 
daugiausia apie Marviną. 


Dvidešimr Šešras Skynius 


Arturas Dentas nuoširdžiai vylėsi - silpnumo akimirką, 
abiems besklendžiant aukštyn, - kad draugai, visuomet laikę jį 
maloniu, bet nuobodžiu, arba (pastaruoju metu) keistu, bet 
nuobodžiu, šauniai linksminasi aludėje, bet šis kartas buvo 
paskutinis: gan ilgą laiką jis apie juos daugiau nebegalvojo. 

Jie sklendė aukštyn, pamažu įvijai sukdamiesi vienas aplink 
kitą, tarsi platano sėklos, rudenį krintančios nuo platano medžių, 

tik į priešingą pusę. 

Ir jiems besklendžiant aukštyn abiejų esybės dainavo iš 
palaimingo žinojimo, kad bet kokiu atveju tai, ką jie daro, yra 
visiškai, neginčytinai ir nepaneigiamai neįmanoma - arba kad 
fizikai dar reikia gerokai pasitempti. 

Fizika palingavo galva, nusisuko į kitą pusę ir sutelkė visą 
dėmesį į automobilių stūmimą Justono Pltentu bei tolyn link 
Vakarų estakados, į gatvių apšvietimo palaikymą bei į rūpinimąsi, 
kad jeigu Beikerstrite kam iš nagų išsprūstų sumuštinis su sūriu 
- tai ir šleptelėtų ant Žemės. 

Veržliai bemažėjantys apačioje Londono - Londono, nuolat 
turėjo priminti pats sau Arturas, o ne keistaspalvių laukų Krikite, 
tolimiausiuose Galaktikos pakraščiuose, kurių šviesūs šlakai 
blankiai ribojo beatsiveriantį viršuje dangų, - gatvių šviesų 
karoliukai siūravo, siūruodami sukosi ir sukdamiesi siūravo. 

- Pabandyk nerti žemyn, - šūktelėjo Arturas Fenčerčei. 

- Ką? 

Tuščiose oro erdvėse jos balsas atrodė keistai aiškus, bet 
tolimas. Jis buvo bežadis ir prislopęs iš nuostabos - visoks, 
aiškus, prislopęs, tolimas, bežadis, visoks tuo pat metu. Fenčerčė 
pasakė: 

- Mes skraidome... 

- Šiek tiek, - šūktelėjo Arturas, - nekreipk dėmesio. Pabandyk 
nerti žemyn. 

- Ner... 

Fenčerčės ranka sugriebė Arturo ranką, ir ūmią sekundę jis 
jautė merginos svorį, paskui ji svaiginančiai dingo, kūlvirsčia 
smigo žemyn, pašėliškai kabindamasi už nieko. 

Fizika dirstelėjo į Arturą, ir jis, sukrešėjęs iš siaubo, taip pat 
dingo, apimtas svaigaus kritimo šleikštulio, klykdamas kiekviena 
savo dalele, išskyrus balsą. 

Jie smigo todėl, kad čia Londonas, čia tikrai negalima 
išdarinėti tokių dalykų. 

Arturas negalėjo sugauti Fenčerčės, nes čia buvo Londonas, 
ir mažiau nei už milijono mylių nuo čia - jeigu jau tiksliai, tai už 
septynių šimtų penkiasdešimt šešių, Pizoje, - Galilėjus aiškiai 
pademonstravo, kad du krintantys kūnai krinta tiksliai tokiu pačiu 
pagreičiu, nepriklausomai nuo santykinio jų svorio. 

Jie krito. 

Bekrisdamas Arturas suprato, kvaitinančiai ir šleikštulingai, 
kad jeigu ketina kabalioti padangėse, tikėdamas viskuo, ką italams 
norisi pasakyti apie fiziką, kai jie patys net paprasto bokšto 

ištiesinti nesugeba - tai lauk baisios nelaimės, ir velnioniškai įniko 
kristi greičiau už Fenčerčę. 

Šiaip taip užkabino ją iš viršaus, nevikriai pabandė tvirčiau 
sugniaužti jos pečius. Jam pavyko. 

Puiku. Dabar abu krito drauge - tai, aišku, labai miela ir 
romantiška, bet esminė problema liko, tai yra, abu krito, o žemė 
nelūkuriavo, nesmalsavo, ar Arturas turi paruošęs dar kokių 
gudrių pokštų, bet kilo aukštyn jų pasitikti tarsi greitasis 
traukinys. 

Arturas negalėjo prilaikyti Fenčerčės svorio - jis pats neturėjo 
nei kaip, nei už ko laikytis. Vienintelis dalykas, apie kurį pavyko 
galvoti - kad abu neabejotinai žus, o jeigu jis nori, kad atsitiktų 
kas nors nepanašaus į neabejotina, tai jam teks padaryti kažką 
labai abejotino. Stai čia Arturas pasijuto esąs pažįstamoje 
aplinkoje. 

Jis paleido Fenčerčę, pastūmė ją nuo savęs, o kai ta, dusdama 
iš stulbinančio pasibaisėjimo, atsisuko veidu į jį - užkabino 
mažuoju piršteliu jos mažąjį pirštelį ir švystelėjo merginą aukštyn, 
o pats nevikriai nukūlvirsčiavo įkandin. 

- Šūdas, - tarė ji, pūškuodama, gaudydama kvapą ir sėdėdama 
ant visiškai nieko, o kai atsigavo - abu nuskrido tolyn į naktį. 

Visai po pat debesimis stabtelėjo ir atidžiai apsižiūrėjo, kur 
šitaip neįmanomai atsidūrė. Žemė - tai kažkas, į ką nepatartina 
žvelgti pernelyg tvirtai ar įdėmiai, pakanka tiesiog dirstelėti - kaip 
jau susiklostė - prabėgšmais. 

Fenčerčė ryžtingai pabandė pikiruoti ir aptiko, jog jeigu 
teisingai įvertina vėjo stiprumą, tai įstengia išraityti visai neblogai 
pritrenkiančias kilpas, besibaigiančias sukinėliu, o paskui truputėlį 
kristelėti žemyn taip, kad suknelė subanguotų aplinkui ją, ir kaip 
tik čia skaitytojai, kuriems knieti sužinoti, ką visą tą laiką veikė 
Marvinas ir Fordas Prefektas, turėtų peršokti pirmyn į tolimesnius 
skyrius, nes Arturas jau nebegalėjo ilgiau laukti ir padėjo 
Fenčerčei nusivilkti. 

Vėjo pagriebta suknelė plasnojo žemyn ir tolyn, kol pavirto 
krisleliu, kuris galiausiai pradingo, ir dėl suprantamų painių 
priežasčių apvertė aukštyn kojomis gyvenimą vienai šeimai 
Haunslouve, ant kurios džiovinimo virvės buvo aptikta kitą rytą. 

Nebyliai apsikabinę abu sklendė aukštyn, kol pradėjo 
plaukioti tarp miglotų pamėkliškų ūkanų, kokias matai dabinant 
lėktuvo sparnus, bet pats niekuomet jų nepajunti, nes sėdi šiltame 
tvankaus lėktuvo viduje ir spoksai pro nedidelį, nedailų 
pleksiglasinį iliuminatorių, o tuo tarpu kažkieno sūnelis kantriai 

mėgina pripilti tau į marškinius šilto pieno. 

Arturas ir Fenčerčė jautė tas ūkanas - draiskanotai šaltas ir 
retas, besivyniojančias apie jų kūnus, labai šaltas, labai retas. Abu 
- netgi Fenčerčė - dabar žinojo skiriami nuo stichijų vien poros 
pirkinėlių iš trikotažo parduotuvės, ir kad jei jie neketina leistis 
sutrikdomi traukos jėgos, tai jau kažkoks nupiepęs šaltis arba 
atmosferos retumas gali sau eit švilpt. 

Abu pirkinėliai iš trikotažo parduotuvės, kuriuos, Fenčerčei 
jau bekylant į miglotą debesų tirštumą, Arturas nuėmė pamažu, 
labai pamažu (vien tik šitaip įmanoma tai padaryti, kai skraidai ir 
dar nesinaudoji rankomis), vėliau sukėlė nemažą sąmyšį 
rytiniame, skaičiuojant atitinkamai nuo viršaus į apačią, Ailvorte 
ir Ričmonde. 

Debesyje užtruko ilgai, nes jis kūpsojo labai aukštai, o kai 
galų gale drėgnai išnėrė iš jo, Fenčerčei pamažu besisukant it 
kylančio potvynio skalaujamai jūrų žvaigždei, tai aptiko, kad kaip 
tik virš debesų ir prasideda rimta nakties mėnesiena. 

Šviesa ten tamsiai spindulinga. Ten, viršuje, yra savų kalnų, 
bet jie - tai kalnai su savais baltais arktiniais sniegynais. 

Jie išniro virš kūpsančio aukštybėse kamuolinio debesies, o 
paskui pradėjo tingiai slysčioti jo šlaitais; Fenčerčė, savo ruožtu, 
išlaisvino Arturą iš jo drabužių, lukšteno jį iš jų tol, kol visi 
stebėdamiesi nupleveno į gaubiančias baltybes ir pradingo. 

Ji jį bučiavo, bučiavo jo kaklą, jo krūtinę, o netrukus abu jau 
sklendė tolyn, pamažu sukinėdamiesi, panašūs į kažkokią bežadę 
kryžmę, kuri galėjo net Fiuolornį Ugninį Drakoną - jeigu toks, 
prisikimšęs picos, būtų skridęs pro šalį - priversti suplakti 
sparnais ir krenkštelėti. 

Tačiau šiuose debesyse Fiuolorniai Ugniniai Drakonai 
neskraidė ir negalėjo skraidyti, nes jie - lygiai kaip dinozaurai, 
paukščiai dodo arba Didesnysis Priluptasis Žiembudis iš Didžiojo 
Mainikulio Skarmalių žvaigždyne, bei priešingai nei “Boingas 
747“, kokių pakanka per akis, - šiuo metu, deja, jau išnaikinti, 
todėl Visata niekados daugiau neberegės nieko panašaus į juos. 

Tai, kad ką tik pateiktame sąraše visai netikėtai išdygo 
“Boingas 747“, nėra nesusiję su faktu, jog po akimirkos ar dviejų 
kažkas labai panašaus nutiko Arturo ir Fenčerčės gyvenime. 

Tie daiktai dideli, siaubingai dideli. Kai vienas jų atsiranda 
ore greta jūsų, negalite nepastebėti. Užgriūva griausminga oro 
ataka, judanti klykiančio vėjo siena, jus bloškia į šalį - jei esate 
pakankamai neprotingi ir darote ką nors bent iš tolo panašaus į tai, 
ką visai netoli lėktuvo darė Arturas su Fenčerče - nelyginant 

viesulas drugelius. 

Tačiau šį kartą gniaužiančio širdį kritimo ar drąsos 
praradimo nebuvo - tiktai persigrupavimas ir nuostabus naujas 
sumanymas, po kelių akimirkų džiugiai perduotas ženklais 
griaudinčiame triukšme. 

Ponia E.Kapelsen iš Bostono (Masačiusetsas) buvo 
pagyvenusi dama; teisybę pasakius, ji jautė, kad jos gyvenimas jau 
beveik baigtas. Ponia Kapelsen daug ką matė, kartais stebėdavosi, 
bet dažniausiai - šiame vėlyvame tarpsnyje tai kėlė šiokį tokį 
nerimą - nuobodžiaudavo. Gyvenimas buvo tikrai labai malonus, 
bet galbūt truputėlį perdėm paaiškinamas, truputėlį perdėm 
buitiškas. 

Ji atsiduso, atitraukė plastikinę užuolaidėlę ir pažiūrėjo, kas 
dedasi virš sparno. 

Iš pradžių pagalvojo, kad reikėtų pakviesti stiuardesę, bet 
paskui pamanė - ne, velniai rautų, nė už ką, šitai skirta man, ir 
tiktai man vienai. 

Kai du nepaaiškinami jos žmonės galiausiai nušliuožė nuo 
sparno ir nukūlvirsčiavo su oro sūkuriais, senoji dama velniškai 
pralinksmėjo. 

Didžiausią, milžiniškiausią palengvėjimą suteikė mintis, kad 
iš esmės viskas, ką tik kas kada jai buvo sakęs, yra klaidinga. 


Kitą rytą skersgatvyje Arturas ir Fenčerčė miegojo labai ilgai, 
nepaisant nesiliaujančio restauruojamų baldų staugimo. 

Kitą naktį jie vėl viską pakartojo, tik šįkart užsidėjo kitą 
plokštelę. 


DvidEšimT SEprinTAS SkyRius 


- Visa tai labai gražu, - po kelių dienų pasakė Fenčerčė, - bet 
aš būtinai privalau sužinoti, kas atsitiko man. Supranti, skirtumas 
tarp mūsų toks. Kad tu kažką praradai ir vėl atradai, o aš kažką 
atradau ir praradau: Man reikia vėl tai atrasti. 

Ji turėjo išeiti visai popietei, todėl Arturas nutarė pašvęsti 
dieną kalbėjimui telefonu. 

Miurėjus Bostas Hensonas dirbo žurnalistu viename tų 
laikraščių, kurių puslapiai maži, o šriftas stambus. Džiaugtumės 
galėdami pasakyti, kad tai jam išėjo į naudą, bet, deja, sakytume 
netiesą. Šiaip ar taip, Arturas jam paskambino, nes jokių kitų 
žurnalistų nepažinojo. 

- Arturai, mano senasis sriubašaukšti, mano senasis sidab- 
rinis dubenie, kaip nepaprastai apstulbinai paskambinęs! Kažkas 
man sakė, kad tu į kosmosą išlėkei, ar kaip panašiai. 

Savo asmeniniam naudojimui Miurėjus išrado nuosavą, 
ypatingą šnekamąją kalbą, kuria kalbėti nesugebėjo niekas kitas, 
netgi jos suprasti nesugebėjo. Beveik visi žodžiai visai nieko 
nereiškė. Trupiniai, kurie vis dėlto ką nors reiškė, dažniausiai 
būdavo taip meistriškai užslėpti, kad tauškalų lavinoje niekas 
neįstengdavo jų pastebėti. Vėliau, kai pagaliau išsiaiškindavote, 
ką jis pasakė rimtai, visiems pasipainiojusiems dažniausiai 
baigdavosi nekaip. 

- Ką? - pasakė Arturas. 

- Tik nuogirdos, mano senoji dramblio iltie, mano mažasis 
žaliasis gelumbinis kortų staleli, tik nuogirdos. Tikriausiai visai 
nieko nereiškia, bet gal man reikės tavo pasisakymo. 

- Neturiu ką pasakyti, viskas - tik aludės šnekos. 

- Jos mus ir peni, mano senasis sąnario proteze, jos mus ir 
peni. Be to, tai tiktų kaip kažin kas iš vieno tų kitų dalykų prie 
kitų savaitės naujienų, todėl praverstų net ir tavo paneigimas. 
Atsiprašau, kažkas ką tik iškrito man iš ausies. 

Pasibaigus neilgai tylai, ragelyje vėl pasigirdo, sakytum, 
nuoširdžiai sukrėsto Miurėjaus Bosto Hensono balsas. 

- Kaip tik prisiminiau, - pasakė jis, - kaip keistai man 
susiklostė vakarykštis vakaras. Šiaip ar taip, mano senasis 
nesakysiu kas, kaip tu jautiesi, pasivažinėjęs Halio kometa? 

"- Aš, - slapčiomis atsidusęs pasakė Arturas, - nesivažinėjau 
Halio kometa. 

- Tvarka. Kaip tu jautiesi, kad neteko pasivažinėti Halio 
kometa? 

- Visai maloniai, Miurėjau. 

- Man visai tiks, Arturai, visai tiks Etelei, ir man, ir 
mergytėms. Įsirašo į bendrą savaitės keistumą. “Keistuolių 
Savaitė" - taip galvojam ją pavadinti. Skamba, ką? 

- Puikiai skamba. 

- Įspūdingai. Pirmiausia, mes turim šitą vyruką, ant kurio 
amžinai lyja. 

- Ką? 

- Sakau tikrą kaip kojinės gumelė teisybę. Viskas sužymėta 
jo mažutėse juodutėse knygutėse, viskas atitinka visus iki 
paskutinio juokautojiškus duomenis. Meteorologijos Tarnyba eina 
iš suledėjusio aptaukėjusio proto, ir juokingi vyručiukai baltais 
chalatais lekia į čia iš viso pasaulio, nešini savo liniuočiukėmis, 
dėžučiukėmis ir lašelinėmis. Tas vyrokas - tai bitės kojytės. 
Arturai, jis - tai vapsvos speniukai. Jis - nepabijosiu pasakyti - 
pilnas kiekvieno rimtesnio skraidančio Vakarų pasaulyje vabzdžio 
erogeninių zonų komplektas. Mes jį vadinam Lietaus Dievu. 
Gražu, ką? 

- Atrodo, man teko su juo susitikti. 

- Įspūdingai skamba. Ką tu pasakei? 

- Gali būti, kad aš esu jį matęs. Skundžiasi nenutildamnas, 
taip? 

- Neįtikėtina! Tu esi sutikęs Lietaus Dievą? 

- Jeigu tai tas pats vyrukas. Aš jam patariau liautis 
aimanavus ir parodyti kam nors savo užrašus. 

Iš Miurėjaus Bosto Hensono laido galo pasigirdo įspūdinga 
tyla. 

- Ką gi - čia tai tu nuveikei. Nenuginčijamai čia tai 
nenuginčijamai nuveikei tu. Klausyk, ar tu žinai, kiek vienas 
kelionių organizatorius moka tam vyrukui, kad jis šiemet 
nevažiuotų į Malagą? Turiu omenyje - mesk iš galvos Sacharos 
drėkinimą ir kitas panašias nuobodybes, priešais tą vyruką 
atsivėrė ištisa nauja karjera - pakanka už pinigus kur nors 
nesirodyti. Tas vyras virsta pabaisa, Arturai, mums netgi gali tekti 
pasirūpinti, kad jis išloštų bingo. 

Klausyk, gal mums reikėtų padaryti straipsnį apie tave, 
Arturai - “Žmogus, Kuris Pamokė Lietaus Dievą Lyti". Gerai 
skamba, ką? 

- Neblogai, bet... 

- Mums tikriausiai reikės nufotografuoti tave po sodo 
laistyklės čiurkšle, bet čia niekis. Kur tu dabar? 

- Ee, aš Islingtone. Klausyk, Miurėjau... 

- Islingtone! 

- Taip... 

- Na, ką tu pasakysi apie tikrąją savaitės keistenybę, tikrai 
rimtai pamišėlišką daiktą. Ar ką nors žinai apie tuos skraidančius 
žmones? 

- Ne. 

- Turėjai girdėti. Va čia tai tikrai pačirškintas pamišimas. Čia 
tai tikri mėsos kukuliukai plaktoj tešloj. Vietiniai skambina kiaurą 

dieną ir sako, kad ten ta porelė skrajoja naktimis. Mes paspaudėm 
savo fotolaboratorijos vyrukus - dirbo kiaurą naktį, stengdamiesi 
sulipdyti nepadirbtą nuotrauką. Tu turėjai girdėti. 

- Ne. 

- Arturai, kur tu buvai? A, teisybė, kosmose. Neužmiršau 
tavo pasisakymo. Bet jau praėjo keli mėnesiai. Klausyk, šią 
savaitę tai kartojasi naktis po nakties, mano senasis sūrio skutikli, 
tiesiai po tavo nosimi. Ta porelė tiesiog paskraido padangėmis ir 
pradeda išdirbinėti visokius dalykus. Ir aš turiu omenyje ne 
žiūrėjimą kiaurai sienų arba apsimetinėjimą tilto sijų pakabomis. 
Tai tu nieko nežinai? 

- Ne. 

- Arturai, pašnekėti su tavimi, valkatūze, buvo beveik 
neišreiškiamai gardu, bet man reikia eiti. Atsiųsiu vyruką su 
kamera ir laistymo žarna. Diktuok adresą, aš pasiryžęs rašyti. 

- Klausyk, Miurėjau, aš paskambinau norėdamas šio to 
paklausti. 

- Aš turiu baisiai daug darbo. 

- Aš tik norėjau ką nors sužinoti apie delfinus. 

- Čia ne straipsnis. Pernykštė naujiena. Mesk juos iš galvos. 
Jų nebėr. 

- Tai svarbu. 

- Paklausyk, niekas nesiterlios. Negali rašyti tęsinio, supranti, 
kai vienintelė naujiena - nuolatinis naujienų apie tai, kas bebuvo 
pasakojama straipsnyje, nebuvimas. Ir šiaip čia ne mūsų sritis, 
pabandyk paskambinti į sekmadienio laikraštį. Gal po kokių poros 
metų, taip apie rugpjūtį, ir pateiks straipsneliuką “Kas Atsitiko 
Klausimui Apie Tai, Kas Atsitiko Delfinams". Bet ką žmogus iš 
to peši dabar? “Delfinų Vis Dar Nėra"? “Delfinų Nebuvimas 
Tęsiasi"? “Delfinai - Vėl Dienos Be Jų"? Tokie straipsniai dvesia, 
Arturai. Atsigula, patrūkčioja užverstomis kojytėmis ir netrukus 
pakimba ant didžiojo auksinio mieto danguje, mano senasis 
šikšnosparni. 

- Miurėjau, man neįdomu, ar iš to išeis straipsnis. Aš tik 
noriu sužinoti, kaip galėčiau susisiekti su tuo kaliforniečiu, kuris 
tvirtina kažką žinantis. Pamaniau, kad gal tu žinosi. 

Dvidešimr AšTunTAS SkyRius 


- Žmonės pradeda šnekėti, - tą vakarą pasakė Fenčerčė, kai 
jiedu užtempė viršun jos violončelę. 

- Ne tik šnekėti, - pasakė Arturas, - bet ir spausdinti 
didelėmis riebiomis raidėmis žemiau bingo laimėjimų. Todėl aš ir 
pamaniau, kad vertėtų nusipirkti šituos. 

Jis parodė Fenčerčei ilgas, siauras lėktuvo bilietų knygeles. 

- Arturai! - tarė ji, apkabindama jį. - Ar tai reiškia, kad tau 
pavyko pasišnekėti su juo? 

- Aš praleidau, - pasakė Arturas, - nepaprastai sekinančią 
skambinimo telefonu dieną. Kalbėjausi su tikriausiai kiekvienu 
tikriausiai kiekvieno Londono laikraščio poskyriu, ir galiausiai 
gavau jo telefono numerį. 

- Matosi, kaip sunkiai dirbai, tu visas šlapias nuo prakaito, 
vargšeli. 

- Ne nuo prakaito, - sunkiai atsiduso Arturas. - Ką tik buvo 
vienas fotoreporteris. Aš bandžiau ginčytis, bet... tiek to, noriu 
pasakyti - taip. 

- Tu su juo kalbėjaisi. 

- Kalbėjausi su jo žmona. Ji pasakė, kad šiuo metu jis 
pernelyg keistas šnekėtis telefonu, ir gal aš galėčiau paskambinti 
vėliau. 

Arturas sunkiai atsisėdo, susigriebė, kad kažko trūksta, ir 
nuėjo prie šaldytuvo paieškoti. 

- Nori išgerti? 

- Nužudyčiau, kad tik gaučiau. Visada, kai muzikos 
mokytojas nužvelgia mane nuo galvos iki kojų ir pasako - “Ak, 
taip, mieloji, manau, šiandien truputėlį Čaikovskio" - suprantu, 
kad manęs laukia baisus vargas. 

- Paskambinau dar kartą, - pasakė Arturas, - ir ji pasakė, kad 
jis už 3,2 šviesmečio nuo telefono ir kad paskambinčiau vėliau. 

- Ak. 

- Paskambinau dar kartą. Ji pasakė, kad padėtis pagerėjo. 
Dabar jis vos už 2,6 šviesmečio, bet rėkti vis dar per toli. 

- Ar nemanai, - dvejodama paklausė Fenčerčė, - kad yra kas 

nors kitas, su kuo galėtume pasikalbėti? 

- Palauk, čia dar ne viskas, - pasakė Arturas. - Aš šnekėjausi 
su kažkokiu mokslinio žurnalo darbuotoju, kuris jį netgi pažįsta, 
ir jis pasakė, kad Džonas Votsonas ne tik patikės, bet dargi turės 
nepaneigiamų įrodymų, kuriuos jam veikiausiai padiktavo angelai 
su auksinėmis barzdomis, žaliais sparnais ir gydomuoju apavu, 
liudijančių, jog pati madingiausia mėnesio kvailystė - tikra 
teisybė. Žmonėms, kurie suabejoja tų vizijų pagrįstumu, jis 
pergalingai parodo minėtas klumpes, ir tuo viskas baigiasi. 

- Nenumaniau, kad viskas taip blogai, - tyliai tarė Fenčerčė. 
Ji apatiškai čiupinėjo bilietus. 

- Aš vėl paskambinau poniai Votson, - pasakė Arturas. - 
Beje, ji vardu - tu tikriausiai norėsi žinoti - Slaptingoji Mergelė. 

- Suprantu. 

*- Džiaugiuosi, kad supranti. Aš pagalvojau, kad tu gali 
nepatikėti nė vienu žodžiu, todėl tąkart skambindamas įjungiau 
telefono atsakiklį ir įrašiau pokalbį. 

Nuėjęs prie telefono aparato, Arturas kurį laiką knebinėjosi 
su visokiais mygtukais ir tūžo, nes kaip tik šitokį modelį ypatingai 
rekomendavo žurnalas “Kuris"; naudotis tokiu neišeinant iš proto 
beveik neįmanoma. 

- Stai, - galų gale tarė Arturas, šluostydamasis suprakai- 
tavusią kaktą. 

Plonas balsas, nukeliavęs iki geostacionaraus palydovo ir 
atgal, traškėjo, bet kartu skambėjo vaiduokliškai ramiai. 

- Tikriausiai turėčiau paaiškinti, - kalbėjo Slaptingosios 
Mergelės Votson balsas, - kad faktiškai telefonas yra kambaryje, 
į kurį mano vyras niekada neužeina. Suprantate, telefonas 
Beprotnamyje.  Žioplelis  Sveikaprotis nemėgsta būti 
Beprotnamyje, todėl ir nebūna. Manau, turėtumėt tai žinoti, nes 
gal tuomet išvengsite nereikalingo skambinimo. Jeigu norėtumėt 
su juo susitikti - tai labai nesunku. Jums tereikia užeiti. Jis 
susitinka su žmonėmis tik už Beprotnamio sienų. 

Arturo balsas - kuo nesupratingiausias: 

- Atsiprašau, aš nesuprantu. Kur yra tas beprotnamis? 

- Kur yra Beprotnamis? - vėl Slaptingoji Mergelė Votson. - 
Ar jūs iš viso perskaitėte nurodymus ant dantų krapštiklių 
dėžutės? 

Įrašytasis Arturo balsas turėjo prisipažinti, kad ne. 

- Gal jums reikėtų perskaityti. Gal jums pasirodytų, kad po 
to kai kurie dalykai tampa truputį aiškesni. Gal jums paaiškėtų, 
jog ten nurodoma, kur yra Beprotnamis. Dėkoju. 

Balsas ragelyje nutilo. Arturas išjungė aparatą. 

- Ką gi, manyčiau, galime tai laikyti pakvietimu, - skėstelėjęs 
rankomis tarė jis. - Man netgi pavyko išpešti adresą iš to vyruko, 
dirbančio tame moksliniame žurnale. 

Fenčerčė pakėlė akis į Arturą, mąsliai susiraukė ir vėl sužiuro 
į bilietus. 

- Ar manai, kad verta? - paklausė ji. 

- Ką gi, - atsakė Arturas, - vienintelis dalykas, kurį kaip 
vienas kartojo visi, su kuriais šnekėjausi - neminint fakto, kad jie 
visi laiko tą žmogų beviltišku pamišėliu, - tai kad apie delfinus jis 
žino daugiau už bet kurį žmogų pasaulyje. 


Dvidešimr DevinTAs SkyRius 


Čia svarbus pranešimas. Čia reisas 121 į Los Andželą. Jeigu 
šiandieniniuose jūsų keliavimo planuose Los Andželas 
nenumatytas - dabar būtų pats tinkamiausias laikas išlipti. 


TRisdešimrAs SkyRius 


Los Andžele, vienoje tų vietų, kuriose išnuomojami 
automobiliai, kuriuos kiti Žmonės išmetė lauk, Arturas su 
Fenčerče išsinuomojo automobilį. 

- Priversti jį pasukti už kampo sunkoka, - pasakė pasislėpęs 
už tamsių akinių vyrukas, įteikdamas raktelius. - Kartais 
paprasčiau tiesiog išlipti ir susirasti automobilį, važiuojantį 
reikiama kryptimi. 

Nakčiai jie apsistojo viešbutyje Saulėlydžio Bulvare; kažkas 
jiems sakė, kad ten galima pasimėgauti painiava. 

- Ten visi arba anglai, arba keistuoliai, arba ir pirma, ir antra. 
Ten yra plaukymo baseinas, į kurį nuėjęs gali pasižiūrėti, kaip 
Anglijos roko žvaigždės skaito “Kalbą, Tiesą ir Logiką“ 

susirinkusiems fotoreporteriams. 

Paaiškėjo, kad tai tiesa. Vienas ten buvo ir darė A tik tai. 
nieko, nes ir jiems patiems jis nelabai patiko. 

Vėlai vakare, važiuodami per Holivudo kalvyną Malholando 
Keliu, jie sustojo pasigrožėti iš pradžių akinančia sklandančios 
šviesos jūra, vadinama Los Andželu, o vėliau sustojo pasigrožėti 
akinančia sklandančios šviesos jūra, vadinama San Fernando 
Slėniu. Abu nutarė, kad akinimo pojūtis baigiasi prie pat akių 
dugno, nepaliesdamas jokio kito organo, todėl keistai nepatenkinti 
reginiu nuvažiavo sau. Kaip didingos šviesų jūros - visai nieko, 
bet šviesa turėtų ką nors apšviesti, o pravažiavę tai, ką apšvietė 
būtent ši didingos šviesos jūra, jie nepatyrė didelio įspūdžio. 

Jie miegojo ilgai, neramiai, ir prabudo atėjus priešpiečių 
metui, įsiviešpatavus nepakenčiamam karščiui. 

Autostrada nuvažiavo į Santa Moniką pirmą kartą pasižiūrėti 
į Ramųjį vandenyną - vandenyną, į kurį žiūrėdamas leido visas 
savo dienas ir gerą didžiumą savo naktų Žioplelis Sveikaprotis. 

- Kažkas man pasakojo, - pasakė Fenčerčė, - šiamę 
paplūdimyje kartą nugirdęs dviejų damų pokalbį. Jos darė tai, ką 
darom mes - žiūrėjo į Ramųjį vandenyną pirmą kartą gyvenime. 
Žodžiu, ilgokai patylėjusi viena dama tarė antrai: “Žinote, jis ne 
toks didelis, kaip aš tikėjausi". 

Bežingsniuojant Malibu paplūdimiu ir bestebint, kaip visi tie 
milijonieriai iš savo stilingų žvejų lūšnelių uoliai stebi vieni kitus, 
tikrindami, kiek kuris praturtėjo, nuotaika po truputį taisėsi. 

Nuotaika dar labiau pasitaisė, saulei pradėjus judėti žemyn 
vakarine dangaus puse, ir kai jie vėl sėdėjo tarškančiame 
automobilyje, važiuojančiame link saulėlydžio, priešais kokį 
niekas, turintis bent kiek nuovokos, net nesapnuotų statyti miesto, 
panašaus į Los Andželą, abu netikėtai pasijuto stulbinančiai, 
nepaaiškinamai laimingi, ir netgi nebepyko, kad siaubingas senojo 
automobilio radijo imtuvas gaudo tik dvi stotis, ir tas pačias vienu 
metu. O ką - abi transliuoja gerą rokenrolą. 

- Žinau, kad jis sugebės mums padėti, - ryžtingai tarė 
Fenčečrčė. - Žinau, kad sugebės. Koks ten jo vardas - tas, kuriuo 
jis mėgsta būti vadinamas? 

- Zioplelis Sveikaprotis. 

- Aš žinau, kad jis sugebės mums padėti. 

Arturas abejojo, ar sugebės, ir vylėsi, kad sugebės, ir vylėsi, 
kad tai, ką prarado Fenčerčė, įmanoma atrasti čia, šitoje Žemėje, 
kad ir kokia pasirodytų besanti šita Žemė. 

Jis vylėsi - taip, kaip be paliovos, aistringai vylėsi nuo pat 
pašnekesio paežerėje, - kad niekas nereikalaus pasistengti 
prisiminti kažką, ką jis labai tvirtai ir apdairiai palaidojo pačioje 
atminties gilumoje, tikėdamasis, kad ten tas kažkas liausis jį 
graužęs. 


Santa Barbaroje jie užsuko į žuvies užkandinę, įsikūrusią lyg 
ir kokiame perdirbtame sandėlyje. 

Fenčerčė užsisakė barzdutės ir pasakė, kad žuvis nepaprastai 
gardi. 

Arturas užsisakė kardžuvės kepsnį ir pasakė, kad kepsnys jį 
papiktino. Griebė praeinančiai padavėjai už rankos ir pratrūko. 

- Kodėl šita žuvis tokia velnioniškai skani? - piktai 
pasiteiravo jis. 

- Prašau atleisti mano draugui, - pasakė Fenčerčė persigan- 
dusiai padavėjai. - Man atrodo, jis pagaliau pralinksmėjo. 


TRisdešimr PiRmas SkyRius 


Jeigu paimtumėte porą Deividų Bauvių ir užrioglintumėt 
vieną Deividą Bauvį ant kito Deivido Bauvio, paskui 
prikabintumėt dar po Deividą Bauvį prie kiekvienos viršutinio iš 
dviejų pirmųjų Deividų Bauvių rankos, paskui įvyniotumėt visą tą 
reikalą į nešvarų paplūdimio chalatą - tuomet turėtumėt kažką 
atrodančio ne visai tiksliai kaip Džonas Votsonas, bet kas 
pažįstantiems jį žmonėms atrodytų pamėkliškai matyta. 

Jis buvo aukštas ir kerėpliškas. 

Kai jis sėdėdavo ant savo kėdės po tentu įsmeigęs akis į 
Ramųjį vandenyną, dabar jau kamuojamas nebe tiek kokių nors 
klaikių spėlionių, kiek romaus, gilaus sielvarto, būdavo sunkoka 
atskirti, kur būtent baigiasi kėdė, o kur prasideda jis pats, ir 
atrodydavo nedrąsu uždėti ranką ant jo, tarkime, dilbio, kad 
kartais visas rentinys staiga trenksmingai nesugriūtų ir 
nenugnybtų jums nykščio. Bet kai jis atsukdavo į jus savo šypseną 
- Ji pasirodydavo tikrai įspūdinga. Šypsena atrodė sudėliota iš visų 
pačių baisiausių dalykų, kokių tik galite tikėtis iš gyvenimo, bet 
kai jis trumpam perrikiuodavo tuos dalykus savo veide tam tikra 

nepakartojama tvarka, jūs netikėtai pajusdavote: “Ak. Ką gi, 
vadinasi, viskas gerai". 

Kai jis prabildavo, jūs džiaugdavotės, kad šypsena, 
leidžiančia pajusti “Ak. Ką gi, vadinasi, viskas gerai!“, jis 
šypsodavosi gana dažnai. 

- O, taip, - sakydavo jis, - jie mane aplanko. Jie sėdi štai čia. 
Jie sėdi kaip tik ten, kur sėdite jūs. 

Jis kalbėdavo apie angelus auksinėmis barzdomis, žaliais 
sparnais ir gydomaisiais sandalais. 

- Jie valgo austres, kurių sakosi negalintys gauti ten, iš kur 
atvyksta. Jie išgeria baisybę kokakolos ir apskritai yra tiesiog 
nuostabūs. 

- Nejaugi, - pasakė Arturas, - iš tikrųjų? Taigi, ee... tai kada 
taip būna? Kada jie apsilanko? 

Jis taip pat žvelgė į Ramųjį vandenyną. Prie pat vandens 
bėginėjo mažučiai krantiniai tilvikėliai, iš pažiūros persekiojami 
štai kokio nemalonumo: ieškotis maisto jiems reikėjo smėlyje, per 
kurį ką tik persirito banga, bet baisiai nesinorėjo sušlapti kojyčių. 
Vengdami to nemalonumo, jie bėginėjo keistai šokčiodami, 
tarytum juos būtų sumeistravęs kažkoks labai nagingas šveicaras. 

Fenčerčė sėdėjo ant smėlio, tingiai paišydama jame 
kažkokius raštus. i 

- Dažniausiai savaitgaliais, - pasakė Zioplelis Sveikaprotis, 
- mažais paspirtukais. Tos mašinėlės šaunios. 

Jis nusišypsojo. 

- Suprantu, - tarė Arturas, - suprantu. 

Jo dėmesį patraukė tylutėlis Fenčerčės kostelėjimas; Arturas 
atsigręžė į ją. Fenčerčė išbraižė smėlyje vaikiškai kampuotą 
piešinėlį - juos abu debesyse. Minutėlę Arturas galvojo, kad ji 
bando jį sujaudinti, paskui suprato, kad priekaištauja. “Kas tokie 
mes, kad vadintume jį pamišėliu?" - norėjo pasakyti ji. 

Džono Votsono namas buvo neabejotinai neįprastas, o 
kadangi Fenčerčė ir Arturas pirmiausiai išvydo kaip tik namą, tai 
vertėtų žinoti, kaip jis atrodė. 

Jis atrodė štai kaip: 

Jis buvo išvirkščias. 

Kaip reikiant išvirkščias, toks išvirkščias, kad pastatyti 
automobilį teko ant kilimo. į 

Išilgai to, ką šiaip pavadintum išorine siena, kuri buvo 
nudažyta skoningai rausvais vidaus apdailos dažais, rikiavosi 
knygų lentynos, taip pat pora tų keistųjų trikojų stalelių 
pusapskričiu viršumi, kurie statomi taip, kad atrodytų, lyg kažkas 

ėmė ir numetė sieną stačiai kiaurai jų, bei aiškiai raminančios 
paskirties paveikslai. 

Tikroji keistenybė - tai stogas. 

Stogas lankstėsi atžagariai pats virš savęs, nelyginant kažkas, 
ką M.K.Esčeris - jei jis mėgtų šlaistytis po miestą naktimis, o šito 
tvirtinti pasakotojas nė iš tolo neketina, nors kartais, žiūrint į 
M.K.Esčerio paveikslus, ypač į vaizduojantįjį visus tuos 
kerėpliškus laiptus, sunku neįtarti, - galėtų išsapnuoti po panašaus 
pasišlaistymo, nes nedideli sietynai, turintys kabėti viduje, styrojo 
į viršų išorėje. 

Netvarka. Ė 

Užrašas virš priekinių durų kvietė: “Užeikite Lauk", tad jie 
- nervingai - ir užėjo. 

Viduje, suprantama, ir buvo "Lauk". Šiurkščios plytos, dailus 
pora nedidelių medžių, keli kambariai, vedantys tolyn. 

O vidinės sienos tiesėsi žemyn, įdomiai lankstėsi, ir pagaliau 
atsivėrė, tarsi - kažkokios optinės iliuzijos (kokia tikrai priverstų 
M.K.Esčerį raukytis, spėliojant, kaip tai padaryta) dėka - 
apglėbdamos patį Ramųjį vandenyną. 

- Sveiki, - tarė Džonas Votsonas, Žioplelis Sveikaprotis. 

Gerai, patys sau pagalvojo jie, “sveiki" - tai kažkas tokio, su 
kuo susidoroti pajėgsime. 

- Sveiki, - pasakė jie, ir visi - net keista - pradėjo šypsotis. 

Gana ilgai šeimininkas kažkodėl keistai nepageidavo kalbėti 
apie delfinus, išgirdęs bet kokią užuominą apie juos iš pažiūros 
neįprastai išsiblaškęs atsakinėjo “Aš užmiršau...", užtat gana 
išdidžiai aprodinėjo svečiams savojo namo keistenybes. 

- Man tai, - pasakė jis, - kažkokiu įdomiu būdu teikia 
malonumą, o niekam kitam nedaro jokios žalos, - tęsė jis, - kurios 
negalėtų ištaisyti okulistas, išmanantis savo darbą. 

Jis jiems patiko. Atrodė kažkoks atviras, patrauklus, ir 
kažkaip sugebėjo pasišaipyti pats iš savęs, niekam kitam dar 
nesuspėjus to padaryti. 

- Jūsų žmona, - dairydamasis aplinkui tarė Arturas, - minėjo 
kažkokius dantų krapštiklius. 

Jis tai pasakė baimingai, tarsi nuogąstaudamas, kad toji 
žmona gali staiga iššokti iš už kokių durų ir vėl juos paminėti. 

Žioplelis Sveikaprotis nusijuokė. Šviesus, lengvas juokas 
skambėjo taip, tarsi šis žmogus jau nuo seno labai dažnai taip 
juoktųsi ir labai mėgtų šitaip juoktis. 

- Ak, taip, - pasakė jis, - tai susiję su ta diena, kai aš 

galiausiai supratau, kad pasaulis galutinai išsikraustė iš proto, ir 
pastačiau Beprotnamį jam patalpinti; tikėjausi, kad jis, vargšelis, 
pasveiks. 

Štai čia Arturas vėl pradėjo jaustis nelabai ramiai. 

- Čionai, - tarė Žioplelis Sveikaprotis, - mes esame už 
Beprotnamio sienų, - jis vėl parodė į šiurkštų mūrą, betoną ir 
griovelius. - Ženkite pro anas duris, - jis parodė į pirmas duris, pro 
kurias jie ir įėjo, - ir pateksite į Beprotnamį. Aš pasistengiau 
gražiai jį papuošti, kad gyventojai būtų patenkinti, bet žmogus 
įstengi labai nedaug. Pats niekuomet ten neinu. Net jei kartais kyla 
pagunda, kuri pastaruoju metu kyla retai, aš paprasčiausiai 
pažiūriu į užrašą virš tų durų ir pabūgstu. 

- Į tą užrašą? - paklausė gerokai sutrikusi Fenčerčė, 
rodydama į mėlyną apskritimą, kuriame buvo įrašyti kažkokie 
nurodymai. 

- Taip. Būtent tie žodžiai galiausiai privertė mane tapti 
atsiskyrėliu, koks pasidariau dabar. Viskas įvyko gana netikėtai. 
Perskaičiau tuos žodžius ir supratau, ką turiu daryti. 

Užrašas skelbė: 

“Suimkite pagaliuką maždaug per vidurį. Sudrėkinkite 
seilėmis smailąjį galą. Įkiškite į tarpudantį, bukuoju galu arčiau 
dantenų. Krapštykite švelniai judindami gilyn ir atgal." 

- Man pasirodė, - pasakė Žioplelis Sveikaprotis, - kad bet 
kokia civilizacija, kuri nukvako tiek, jog jai jau būtini išsamūs 
nurodymai apie dantų krapštiklių vartojimą - tikrai nebe tokia 
civilizacija, kokioje aš galėčiau gyventi ir neprarasti sveiko proto. 

Jis vėl sužiuro į Ramųjį vandenyną, tarsi mesdamas iššūkį, 
tarsi ragindamas įtūžti ir suriaumoti, bet vandenynas ramiai sau 
telkšojo ir žaidė su tilvikėliais. 

„- O jeigu jums kartais parūpo - aš suprantu, kad taip galėjo 
nutikti, - tai aš anaiptol nepamišęs. Kaip tik dėl to ir pasivadinau 
Žiopleliu Sveikapročiu - tiesiog kad žmonės to neužmirštų. 
Žiopleliu mane vadindavo mama, kai buvau mažas, nevikrus ir 
vartydavau daiktus, o sveikaprotis - toks esu dabar, ir toks, - 
pridūrė jis, šypsodamasis viena savųjų šypsenų, sakančių “Ak. Ką 
gi, vadinasi, viskas .garai!“, - ketinu pasilikti. Gal eime į pakrantę 
ir pažiūrėkime, apie ką žadame kalbėtis? 

Visi nuėjo į pakrantę, kur Žioplelis Sveikaprotis pradėjo 
šnekėti apie angelus auksinėmis barzdomis, žaliais sparnais ir 
gydomaisiais sandalais. 

Fenčerčė atsargiai, viltingai priminė: 

- Apie delfinus... 

- Galiu jums parodyti tuos sandalus, - pasakė Žioplelis 
Sveikaprotis. 

- Man įdomu, ar jūs žinote... Ę 

- Gal norėtumėte, kad aš parodyčiau jums, - pasakė Žioplelis 
Sveikaprotis, - sandalus? Aš juos turiu. Aš juos atnešiu. Juos 
gamina daktaro Skolo įmonė, ir angelai sako, kad jie ypatingai 
tinka vietovėje, kurioje jiems reikia dirbti. Jie sakosi valdantys 
nuomos su nuolaidomis punktą netoli žinios. Kai aš sakau, kad 
nesuprantu, ką tai reiškia, jie sako - taip, nesupranti. Ir juokiasi. 
Ką gi, šiaip ar taip, atnešiu. 

Jam beeinant atgal į vidų, arba į išorę - destis kaip pažiūrėsi, 
- Arturas su Fenčerče nustebę ir šiek tiek nusivylę susižvalgė, 
paskui abu gūžtelėjo pečiais ir ėmė tingiai paišyti smėlyje 
žmogeliukus. 

- Kaip šiandien tavo pėdos? - negarsiai paklausė Arturas. 

- Gerai. Ant smėlio neatrodo taip keista. Arba vandenyje. 
Vanduo jas liečia nepriekaištingai. Aš tiesiog galvoju, kad čia ne 
mūsų pasaulis. 

Ji gūžtelėjo pečiais. Pasakė: 

- Kaip manai, apie kokią žinią jis kalbėjo? 

- Nežinau, - atsakė Arturas, nors jį be perstojo graužė 
prisiminimai apie vyrą, vardu Pakas, kuris iš jo juokėsi. 

Kai Žioplelis sugrįžo, jis nešėsi daiktą, kuris Arturą 
pribloškė. Ne sandalai: sandalai buvo paprastų paprasčiausi, 
mediniais padais. . 

- Tiesiog pamaniau, kad norėsite pamatyti, - pasakė Žioplelis 
Sveikaprotis, - kuo angelai aunasi kojas. Tiesiog iš smalsumo. Aš, 
beje, nebandau nieko įrodyti. Esu mokslininkas, todėl žinau, kas 
vadintina įrodymais. Bet vardą iš vaikystės pasilikau todėl, kad 
neužmirščiau: mokslininkas taip pat privalo būti visai kaip vaikas. 
Jeigu jis pamato kažkokį daiktą - privalo sakyti, kad mato, 
nesvarbu, ar tas daiktas toks, kokio jis tikėjosi, ar ne. Pirmiausia 
pamatyk, pagalvok vėliau, paskui patikrink. Bet būtinai iš pradžių 
pamatyk. Kitaip matysi vien tai, ko tikėjaisi. Dauguma 
mokslininkų tai užmiršta. Vėliau jums kai ką parodysiu, kad 
įsitikintumėt. Žodžiu, kita priežastis, paskatinusi mane pasivadinti 
Žiopleliu Sveikapročiu - tai tam, kad žmonės laikytų mane kvailiu. 
Tai man leidžia sakyti, ką matau, kai pamatau. Niekaip negali būti 
mokslininku, jeigu bijai, kad žmonės palaikys tave kvailiu. Šiaip 
ar taip, aš dar pamaniau, kad gal norėsite pamatyti šitą. 

“Šitas" ir buvo tas daiktas, kurį pamatęs Žioplelio Svei- 
kapročio rankose Arturas taip apstulbo, nes tas nuostabus sidabro 
pilkumo stiklo akvariumas atrodė visiškai taip pat, kaip indas 

Arturo miegamajame. 

Arturas jau kokias trisdešimt sekundžių nesėkmingai stengėsi 
spigiu, dūstančiu balsu pasakyti: “Kur jūs jį gavote?“ 

Galiausiai Arturo laikas atėjo, bet jis gal milisekunde 
pavėlavo. 

- Kur jūs jį gavote? - spigiu, dūstančiu balsu pasakė 
Fenčerčė. 

Arturas aštriai žvilgtelėjo į Fenčerčę ir dūstančiu balsu 
paklausė: 

- Kaip? Tu jau esi tokį mačiusi? 

- Taip, - atsakė ji, - turiu tokį. Ar bent turėjau. Raselas 
pavogė ir susidėjo į jį savo golfo kamuoliukus. Aš nežinau, iš kur 
tas daiktas atsirado, tiktai užpykau ant Raselo, kad jį pavogė. O 
ką, ir tu tokį turi? 

- Taip, tai buvo... : 

Jie abu susigriebė, kad Zioplelis Sveikaprotis skvarbiai 
dirsčioja tai į vieną, tai į kitą, ir bando šonu įterpti dūstantį savo 
tri grašį. 

- Jūs taip pat turit po tokį daiktą? - paklausė jis jų abiejų. 

- Taip, - atsakė jie abu. 

Žioplelis Sveikaprotis ilgai ir ramiai žvelgė į Arturą ir 
Fenčerčę, paskui pakėlė indą aukštyn, ir tas sutviskėjo 
Kalifornijos saulėje. 

Atrodė, kad indas saulės šviesoje tiesiog uždainavo, 
suskambo nuo kaitrių spindulių, paskleidė slaptingai žvilgančias 
vaivorykštes ant smėlio ir ant jų pačių. Žioplelis suko ir suko 
akvariumą. Labai aiškiai matėsi plonytės išgraviruotos linijos - 
žodžiai “Sudie, ir Ačiū už Žuvis" 

- Ar žinote, - tyliai paklausė Žioplelis, - kas čia? 

Abu lėtai pakratė galvas, stebėdamiesi, tiesiog užhipnotizuoti 
žybčiojančių pilkame stikle šešėlių plaikstymosi. 

- Čia atsisveikinimo dovana nuo delfinų, - žemu, tyliu balsu 
pasakė Žioplelis, - nuo delfinų, kuriuos aš mylėjau ir tyrinėjau, su 
kuriais plaukiojau, kuriuos vaišindavau žuvimis, ir netgi bandžiau 
išmokti jų kalbą - tą užduotį jie kažkodėl neįmanomai apsunkino, 
turint omenyje dabar mano jau suvoktą faktą, kad patys puikiai 
sugebėjo bendrauti mūsų kalba, jei nutardavo, kad jiems taip 
norisi. 

Jis palingavo galva, pamažu, labai pamažu nusišypsojo, 0 
paskui vėl pažiūrėjo į Fenčerčę, o paskui į Arturą. Kreipėsi į 
Arturą: 

- Ar jūs... Ką jūs veikiate su savuoju? Ar galėčiau šito 

paklausti? 

- Ee, aš jame laikau žuvį, - kiek susinepatoginęs atsakė 
Arturas. - Matote, aš turėjau tokią žuvį, nežinojau, kur ją dėti, o 
čia, ee, pasipainiojo tas akvariumas. 

Jis sutrikęs nutilo. p 

- O daugiau nieko nedarėt? Ne, - pasakė Žioplelis, - jeigu 
būtumėt bandęs - žinotumėt. 

Jis vėl palingavo galva. 

- Mūsiškiame mano žmona laikė daigintus kviečius, - kažkaip 
pasikeitusiu balsu vėl prašneko Žioplelis, - iki vakar vakaro. 

- Kas, - lėtai, tylutėliai paklausė Arturas, - atsitiko vakar 
vakare? 

- Mums išsibaigė daiginti kviečiai, - ramiausiai atsakė 
Žioplelis. - Mano žmona, - pridūrė jis, - išvyko parsigabenti dar. 

Minutėlę atrodė, kad jis susipainiojo nuosavose mintyse. 

- O kas atsitiko paskui? - tokiu pačiu nuščiuvusiu balsu 
paklausė Fenčerčė. š 

- Aš išploviau akvariumą, - pasakė Zioplelis, - aš jį išploviau 
labai rūpestingai, labai, labai rūpestingai, nepalikdamas net 
mažiausios daigintų kviečių kruopelytės, paskui lėtai iššluosčiau, 
vėl ir vėl apsukdamas. Paskui priglaudžiau prie ausies. Ar jūs... ar 
bandėte savąjį priglausti prie ausies? 

Jie abu pakratė galvas - vėl lėtai, vėl nebyliai. 

- Galbūt, - pasakė jis, - vertėtų. 


TRisdešimT AnTRAS SkyRius 


Gilus vandenyno riaumojimas. 

Bangos dūžta į tolimus krantus, kuriuos mintis gali rasti. 

Begarsiai gelmės griausmai. 

O iš jų tankynės - šaukia balsai, bet ir ne balsai, dūzgiantys 
treliavimai, žodyčiai, ne iki galo ištartos minties dainos. 

Sveikinimai, sveikinimų bangos, atslūgstančios atgal į tai, 
kas neištarta, dūžtantys vienas į kitą žodžiai. 

Sielvarto trenksmas Žemės pakrantėse. 

Džiaugsmo bangos į - kur? Pasaulis, nenusakomai atrastas, 
nenusakomai pasiektas, neapsakomai drėgnas - vandens daina. 

Jau balsų fuga, triukšmingi aiškinimai - apie nenukreipiamą 
negandą, pasaulį, kuris bus sunaikintas, bejėgiškumo potvynis, 
nevilties sopulys, mirštantis kritimas, vėl žodžių mūša. 

O tada vilties šuolis, šešėlinės Žemės atradimas suringuoto 
laiko užuominose, nugrimzdę matmenys, paralelių trauka, gilus 
trūktelėjimas, valios sukinys, jo svydis ir skilimas, kova. Nauja 
Žemė, ištraukta į senosios vietą, delfinų nebėra. 

Paskui stulbinančiai vienas balsas, labai aiškus. 

- Šį indą jums dovanoja Kampanija Žmogiškoms Būtybėms 
Gelbėti. Atsisveikindami linkime jums geros kloties. 

O paskui ilgų, sunkių, tobulai pilkų, virstančių į nežinomas, 
neišmatuojamas gelmes kūnų teškesys, tylus krizenimas. 


TRisdešimT TREčias SkyRius 


Tą naktį jie pasiliko Už Beprotnamio Sienų ir žiūrėjo 
telelaidą iš vidaus. 

- Norėjau, kad šitą pamatytumėt, - pasakė Žioplelis 
Sveikaprotis, kai vėl prasidėjo žinios. - Mano seną kolegą. Jis 
dabar jūsų šalyje, atlieka vieną tyrimą. Tiesiog stebėkit. 

Rodė kažkokią preskonferenciją. 

- Bijau, kad šiuo, dabartiniu metu negaliu komentuoti Lietaus 
Dievo vardo, o mes jį vadiname Spontaniško Parakauzalinio 
Meteorologinio Fenomeno pavyzdžiu. 

- Gal galėtumėte paaiškinti, ką tai reiškia? 

- Nesu visiškai įsitikinęs. Kalbėkime atvirai. Jeigu mes 
aptinkame ką nors, ko negalime suprasti - mėgstame tai pavadinti 
kažkaip, ko jūs negalėtumėt suprasti, netgi, tiesą sakant, ištarti. 
Noriu pasakyti, jeigu tiesiog leistume jums vaikštinėti ir vadinti tą 
žmogų Lietaus Dievu - išeitų, kad jūs žinote kažką, ko nežinome 
mes, o šito, bijau, mes negalime leisti. 

Ne - pirmiausia reikia pavadinti jį taip, kad pasidarytų aišku, 
jog jis priklauso mums, o ne jums; tada mes imamės ieškoti kokio 
nors būdo įrodyti, kad daiktas ne toks, kaip sakote jūs, bet toks, 
kaip sakome mes. 

O jeigu paaiškėja, kad jūs teisūs - jūs visvien liksite neteisūs, 
nes mes paprasčiausiai pavadinsime jį... ee... “Supernormaliu" - 


246 


ne paranormaliu, ne antgamtišku, kadangi dabar jūs jau manotės 
išmanantys, ką reiškia tie Žodžiai - ne: “Supernormaliu 
Padidėjusio Kritulingumo Sukėlėju“. Gal kurioje nors to 
pavadinimo vietoje panorėsime įbrukti kokį nors “kvazi", kad 
geriau apsisaugotume. Lietaus Dievas! Cha - per visą gyvenimą 
nesu girdėjęs didesnės nesąmonės. Reikia prisipažinti - 
nesulauksit, kad aš su juo važiuočiau atostogauti. Dėkoju, šį kartą 
jau viskas, tik dar noriu pasakyti “Sveiks!" Žiopleliui, jeigu jis 
žiūri. 


TRisdeEšimT Kervinras SkyRius 


Keliaujant į namus, lėktuve greta jų sėdėjo moteriškė, kuri 
gana keistai į juos žiūrėjo. 

Jie negarsiai šnekėjosi tarpusavyje. 

- Man visvien reikia žinoti, - pasakė Fenčerčė, - ir aš tikrai 
jaučiu, kad tu kažką žinai, bet man nesakai. 

Arturas atsiduso ir paėmė skiautelę popieriaus. 

- Ar turi pieštuką? - paklausė jis. 

Fenčerčė kiek pasirausė ir surado pieštuką. 

- Ką tu veiki, mielasis? - prašneko ji po dvidešimties minučių, 
kurias Arturas praleido raukydamasis, kramtydamas pieštuką, 
kraigliodamas ant popieriaus, kažką išbraukinėdamas, 
kraigliodamas iš naujo, kramtydamas pieštuką iš naujo ir piktai 
kriukčiodamas panosėje. 

- Stengiuosi prisiminti vieną adresą, kurį kažkas kažkada 
man davė. 

- Tavo gyvenimas pasidarytų dar ir kaip paprastesnis, - 
pasakė ji, - jeigu nusipirktum užrašų knygutę. 

Galų gale Arturas padavė popierėlį Fenčerčei ir pasakė: 

- Tu ieškai šito. 

Ji pažiūrėjo į popierėlį. Tarp visų kraiglionių ir išbraukymų 
matėsi žodžiai: “Kventuliaus Kvazgaro Kalnai. Sevorbeupstrija. 
Preliumterno Planeta. Saulė - Zarssas. Galaktinis Sektorius KvKv 
7 Aktyvi J Gama". 

- Ir kas ten gero? 

- Girdėjau, - pasakė Arturas, - kad Paskutinė Dievo Žinia Jo 
Tvarinijai. 

- Skamba truputį panašiau, - pasakė Fenčerčė. - Kaip mes į 
ten nusigausime? 

- Tu iš tikrųjų...? 

- Taip, - tvirtai pareiškė Fenčerčė, - aš iš tikrųjų noriu žinoti. 

Arturas žiūrėjo pro nedidelį subraižytą pleksiglasinį 
iliuminatorių į dangaus platybes anapus jo. 

- Atleiskite, - staiga prašneko moteriškė, kuri gana keistai 
žiūrėjo į juos, - tikiuosi, nepagalvosite, kad esu nemandagi. Man 
taip nuobodu šitų ilgų skrydžių metu, labai norisi su kuo nors 
pasišnekėti. Aš vadinuosi Enidė Kapelsen, esu iš Bostono. 
Pasakykite man, ar jūs labai dažnai skraidote? 


TaisdešimT Penkras SkyRius 


Jie nuvažiavo į Arturo namą Vakaruose, sugrūdo į krepšį 
porą rankšluosčių ir šiaip visokių niekniekių, o'paskui sėdo prie 
darbo, kurį dirbdamas kiekvienas galaktinis kosmostopininkas 
sugaišta daugiausiai laiko. 

Sėdo laukti, kada pro šalį skris kokia nors skraidanti lėkštė. 

- Vienas mano draugas taip sugaišo penkiolika metų, - vieną 
naktį besėdint ir liūdnai bežiūrint į dangų pasakė Arturas. 

- Koks draugas? 

- Toks Fordas Prefektas. 

Arturas susigriebė darantis tai, ko tikrai nesitikėjo kada nors 
daugiau daryti. 

Jis spėliojo, kur dabar Fordas Prefektas. 

Neįtikėtinas sutapimas: kitą dieną laikraštyje pasirodė du 
straipsniai - vienas apie tiesiog stulbinantį incidentą su 
skraidančia lėkšte, o kitas apie eilę begėdiškų riaušių aludėse. 

Dar kitą dieną pasirodė Fordas Prefektas su pagiringa 
išvaizda ir skundais, kad Arturas niekada nekelia telefono ragelio. 

Teisybę pasakius, Fordas atrodė baisiai apgailėtinai - tarsi ne 
šiaip pravilktas kiaurai gyvatvorės atbulas, bet tartum ir pati 
gyvatvorė tuo pačiu metu būtų atbula pravilkta per kombaino 
vidurius. Jis išsvyravo į Arturo svetainę, sumojavo rankomis, 

priešindamasis bet kokiam bandymui padėti, ir tai buvo klaida, 
nes bandydamas mosikuoti galutinai prarado pusiausvyrą, ir 
galiausiai Arturui teko nuvilkti jį iki sofos. 

- Dėkoju, - pasakė Fordas, - nuoširdžiai dėkoju. Ar tu... 

Nebaigė - užmigo ir miegojo tris valandas. 

-... bent iš tolo numanai, - atsipeikėjęs staiga užbaigė jis, - 
kaip sunku įsibrauti į Britanijos telefonų tinklus iš Plejadžių? 
Matau, kad ne, todėl! paaiškinsiu tau, - pasakė jis, - prie labai 
didelio puodelio juodos kavos, kurią tu man tuoj užplikysi. 

Netvirtu žingsniu nukėblino paskui Arturą į virtuvę. 

- Kvaišos operatorės vis klausinėja, iš kur skambini, o tu 
bandai paaiškinti, kad iš Letčvorto, o jos sako - negali būti, ne ta 
linija. Ką tu čia dirbi? 

- Darau tau juodos kavos. 

- Ak, - kažkodėl nusivylė Fordas. Jis graudžiai apsidairė po 
patalpą. 

- Kas čia? - paklausė jis. 

- Ryžių skrebučiai. 

- O čia? 

- Ankštpipiriai. 

- Suprantu, - rimtai tarė Fordas ir padėjo abu produktus atgal 
į vietą, vieną ant kito, bet statinys kažkodėl pasirodė netvirtas, 
todėl Fordas padėjo kitą ant vieno, ir šįkart, rodos, sėkmingai. 

- Truputėlį susipainiojau po kelionės, - pasakė jis. - Ką aš čia 
kalbėjau? 

- Kad neskambinai iš Letčvorto. 

- Ir neskambinau. Aš tai damai taip ir paaiškinau: “Velniop 
Letčvortą", - pasakiau, - “jeigu jis jums nepatinka. Iš tikrųjų aš 
skambinu iš prekybinės žvalgybos laivo, priklausančio Sirijaus 
Kibernetikos Korporacijai, šiuo metu subšviesiniu greičiu 
keliaujančio tarp žvaigždžių, kurios žinomos jūsų pasauliui, tačiau 
nebūtinai jums, brangioji ponia!" - aš pasakiau “brangioji ponia“, 
- paaiškino Fordas Prefektas, - nes nenorėjau, kad ji įsižeistų dėl 
mano užuominos, jog ji - neišmanėlė bukaprotė... 

- Taktiška, - tarė Arturas Dentas. 

- Būtent, - pasakė Fordas, - taktiška. 

Jis susiraukė. 

- Kai esi sutrikęs po kosminės kelionės, - pasakė jis, - labai 
nukenčia sakinio dalys. Turėsi vėl man padėti, - tęsė jis, - 
primindamas, apie.ką aš šnekėjau. 

- Tarp žvaigždžių, - pasakė Arturas, - kurios žinomos jūsų 
pasauliui, tačiau nebūtinai jums, brangioji ponia, nes... 

- Tai Plejadžių Epsilon ir Plejadžių Zeta, - pergalingai 
užbaigė Fordas. - Toks šmaikštus pasakymas visai puikuoliškas, 
ar ne? 

- Išgerk kavos. 

- Ačiū, ne. “O priežastis", - pasakiau aš, - “dėl kurios 
trukdau jus, užuot tiesiog surinkęs numerį, nors galėčiau, nes čia, 
Plejadėse, mes turim visai nekvailos telekomunikacinės įrangos, 
galiu jus patikinti, yra ta, kad tas šykštuolis žvaigždžiakalės 
vaikas, pilotuojantis šitą žvaigždžiakalės vaiką žvaigždėlaivį, 
reikalauja, kad pokalbį apmokėtų tas, kam aš skambinu. Ar galite 
tuo patikėti?“ 

- Ir ji patikėjo? 

- Nežinau. Tuo metu, - pasakė Fordas, - ji jau buvo padėjusi 
ragelį. Va kaip! Ką, tavo nuomone, - nuožmiai pasiteiravo jis, - aš 
padariau paskui? 

- Visiškai nenumanau, Fordai, - pasakė Arturas. 

- Gaila, - tarė Fordas, - tikėjausi, kad galėsi man priminti. Aš, 
kad žinotum, tikrai negaliu pakęsti tų tipelių. Jie - tikri kosmoso 
piktdagiai, zvimbinėja po dangaus platybes su savo niekam 
nereikalingom mašinėlėm, kurios niekad neveikia kaip priklauso, 
o jeigu veikia - tai atlieka funkcijas, kurių nereikalautų joks sveiko 
proto asmuo, ir, - visai įniršęs pridūrė jis, - pradeda pypčioti, kad 
pasakytų, kai jau atliko! 

Jis sakė tikrą teisybę, šios labai gerbtinos pažiūros laikosi 
daugybė teisingai mąstančių asmenų, kurie dažniausiai ir 
atpažįstami kaipo teisingai mąstantys asmenys vien iš fakto, kad 
laikosi šios pažiūros. 

“Keliautojo Kosmostopu Vadovas Po Galaktiką“, ištiktas 
išprotauto praregėjimo, beveik unikalaus šiuo metu sudarančiuose 
leidinį penkiuose milijonuose devyniuose šimtuose 
septyniasdešimt trijuose tūkstančiuose penkiuose šimtuose 
devyniuose puslapiuose, apie Sirijaus Kibernetikos Korporacijos 
gaminius sako štai ką: “Labai lengva nebepastebėti esminio jų 
nenaudingumo, kai pajuntate pergalės džiaugsmą, įstengę iš 
viso priversti juos veikti. 

Kitais žodžiais tariant - ir šiuo tvirtu it uola principu 
grindžiamas visas Korporacijos pasisekimas visoje Galaktikoje 
- giluminės gaminių projektavimo ydas visiškai nuslepia jų 
išorinio projektavimo ydos." 

- Ir tas tipelis, - bylojo Fordas, - buvo pasinešęs parduoti jų 
dar daugiau! Pasiųstas į penkmetinę komandiruotę ieškoti ir 
tyrinėti naujų pasaulių, ir pardavinėti Pažangiausias Muzikos 
Pakaitalų Sistemas jų restoranuose, liftuose bei vyninėse! Arba - 

jei pasaulis dar neturi restoranų, liftų ir vyninių, - dirbtinai 
paspartinti civilizacijos vystymąsi, kad turėtų kaip gerutis! Kur ta 
kava? 

- Aš ją išpyliau. 

- Padaryk dar. Aš jau prisiminiau, ką padariau paskui. Aš 
išgelbėjau civilizaciją, kokią mes pažįstame. Žinojau, kad 
padariau kažką tokio. 

Fordas ryžtingai nuklupčiojo atgal į svetainę, kur, rodos, 
toliau kalbėjosi pats su savimi, vartaliodamas baldus ir 
pypčiodamas. 

Po poros minučių Arturas, nutaisęs pačią taikiausią miną, 
nuėjo paskui Fordą. 

Fordas kažkodėl apstulbo. 

- Kur tu buvai? - rūsčiai pasiteiravo jis. 

- Viriau kavą, - atsakė Arturas, vis dar dėvėdamas savo labai 
taikią miną. Jis jau seniai suprato, kad vienintelis būdas sėkmingai 
bendrauti su Fordu - tai turėti gausią labai taikių minų atsargą ir 
dėvėti jas visą laiką. 

- Tu praleidai įdomiausią vietą! - niršo Fordas. - Tu praleidai 
tą vietą, kur aš užpuoliau tą tipelį! Dabar, - pasakė jis, - aš turėsiu 
vėl nuo pradžių jį užpulti. 

Jis beatodairiškai griebė kėdę ir ją sulaužė. 

- Aną kartą, - paniuręs tarė jis, - išėjo geriau. 

Ir neaiškiai mostelėjo link kitos sulaužytos kėdės, kurią jau 
spėjo užrioglinti ant pietų stalo ir pririšti. 

- Matau, - pasakė Arturas, taikiomis akimis apžvelgęs 
supančiotas nuolaužas, - tik, ee, kam tie visi ledo gabaliukai? 

- Ką? - suklykė Fordas. - Ką? Tu ir tą vietą praleidai? Čia 
gyvybės palaikymo šaldytuvas! Aš tą tipelį įkišau į gyvybės 
palaikymo šaldytuvą. Ką gi, kitaip negalėjau, ar ne? 

- Taip atrodytų, - taikiu balsu tarė Arturas. 

- Neliesk! - suriko Fordas. 

. Arturas, ketinęs padėti į vietą nukeltą telefono ragelį, kuris 
dėl kažkokios paslaptingos priežasties gulėjo ant stalo, taikiai 
stabtelėjo. 

- Gerai, - pasakė aprimęs Fordas, - pasiklausyk. 

Arturas priglaudė ragelį prie ausies. 

- Pranešinėja tikslų laiką, - tarė jis. 

- Pypt, pypt, pypt, - pasakė Fordas, - pypt, pypt, pypt. 

- Suprantu, - pasakė Arturas, sugraibęs visą taikingumą, kokį 
tik įstengė, iki trupinėlio. 

- Pypt, pypt, pypt, - kalbėjo Fordas, - kaip tik tai skamba 

visame to tipelio laive, kol jis miega, apkrautas ledu, pamažu 
besisukdamas aplinkui nedidelį žinomą Sesefrų Magnos mėnulį. 
Tikslus Londono laikas! 

- Suprantu, - pakartojo Arturas, paskui nusprendė, kad jau 
metas užduoti rimčiausiąjį klausimą. 

- Kodėl? - rūgščiai pasiteiravo jis. 

- Jei bent truputėlį pasiseks, - pasakė Fordas, - sąskaita už 
telefoną suvarys tuos iškrypėlius į ožio ragą! 

Jis suprakaitavęs drėbėsi ant sofos. 

- Šiaip ar taip, - pasakė jis, - vaizdingas atvykimas, nemanai? 


TRisdešimT Šešras SkyRius 


Skraidanti lėkštė, kurioje slapstėsi Fordas, pribloškė pasaulį. 

Galų gale nebeliko jokių abejonių, jokios suklydimo 
tikimybės, jokių haliucinacijų, jokių paslaptingų CŽV agentų, 
aptiktų plūduriuojant rezervuaruose. 

Šį kartą viskas tikra, viskas neabejotina. Viskas visai 
neabejotinai neabejotina. 

Lėkštė nusileido, stebuklingai nepaisydama nieko apačioje, ir 
sutraiškė nemažą plotą vos ne brangiausio pasaulyje nekilnojamo 
turto su geroka dalimi prekybinio rajono imtinai. 

Daiktas buvo stambus, beveik mylios - pasak tvirtinimų - 
skersmens, blankiai sidabrinės spalvos, apdaužytas, apsvilintas ir 
aplamdytas, randuotas nuo nesuskaitomų žiaurių tarpžvaigždinių 
mūšių su nuožmiomis jėgomis, šviečiant saulėms, kurios žmogui 
nežinomos. 

Atsidarė liukas, nusileidžianti rampa įlaužė Maisto Produktų 
Rūmus, sunaikino “Harvį Nikolsą", ir pritariant negrįžtamai 

ergždžiančiam kankinamos architektūros klyksmui apvertė 
šo Parko Bokštą. 

Po ilgos, stingdančios širdį vidinių lūžių bei sproginėjančių 
mechanizmų dejavimo akimirkos, iš laivo išžygiavo ir rampa 
nusileido milžiniškas šimto pėdų aukštumo sidabrinis robotas. 

Jis pakėlė ranką. 

- Aš nešu taiką, - pasakė jis. 

Po ilgos vis dar aidinčio gergždesio akimirkos pridūrė: 

- Nuveskite mane pas jūsų Driežą. 

Fordas Prefektas, suprantama, žinojo, kaip tai paaiškinti; jis 
su Arturu sėdėjo priešais televizorių ir stebėjo nenutrūkstančius 
paklaikusių reporterių pranešimus, tik kad nė vienas nesugebėjo 
pranešti ko nors daugiau, negu kad daiktas pridarė štai tiek 
nuostolių, kurie vertinami štai tokiu kiekiu milijardų svarų ir 
užmušė šitiek visai ne tiek žmonių, o paskui vėl imdavo kartoti 
viską iš naujo, nes robotas nieko nedarė, tik stovėjo sau, labai 
nežymiai siūbuodamas ir skleisdamas trumpus, nesuprantamus 
trikdžius. 

- Jis, supranti, kilęs iš labai senos demokratijos... 

- Nori pasakyti, jis atvyko iš kažkokios driežų planetos? 

- Ne, - pasakė Fordas, kuris dabar - kai galiausiai nurijo 
prievarta sugirdytą kavą - pasidarė truputį supratingesnis ir 
suprantamesnis, - nieko tokio paprasto. Nieko bent panašiai 
nedviprasmiško. Jo planetoje žmonės - tai žmonės. O vadai - 
driežai. Žmonės nekenčia driežų, o driežai valdo žmones. 

- Keista, - tarė Arturas, - man pasirodė, sakei, kad ten 
demokratija. . 

- Sakiau, - atsakė Fordas, - taip ir yra. 

- Tada, - pasakė Arturas, vildamasis, kad jo klausimas 
nepasirodys juokingai neišmanėliškas, - kodėl tie Žmonės 
nenuverčia tų driežų? 

- Jiems tai nuoširdžiai nešauna į galvą, - pasakė Fordas. - 
Ten visi turi teisę balsuoti, todėl visi kaip ir įsivaizduoja, kad 
vyriausybė, už kurią jis balsavo, daugiau ar mažiau panaši į 
vyriausybę, kokios jie nori. 

- Tu nori pasakyti - tie žmonės iš tikrųjų balsuoja už tuos 
driežus? 

- O, taip, - gūžtelėjęs pečiais atsakė Fordas, - be abejo. 

- Bet, - pasakė Arturas, vėl bandydamas suprasti esmę, - 
kodėl? 

- Nes jeigu jie nebalsuos už kažkurį driežą, - paaiškino 
Fordas, - gali būti išrinktas ne tas driežas. Ar turi džino? 

- Ką? 

- Aš sakiau, - pasakė Fordas, į kurio balsą pradėjo skverbtis 
vis stiprėjantis nekantravimas, - ar tu turi džino? 

- Pažiūrėsiu. Papasakok man apie tuos driežus. 

Fordas vėl gūžtelėjo pečiais. 

- Kai kurie žmonės sako, kad tie driežai - geriausia, kas tik 
jiems kada tėra atsitikę, - pasakė jis. - Jie, suprantama, labai 
klysta, labai ir visiškai klysta, bet kažkas turi tai pasakyti. 

- Bet tai baisu, - pasakė Arturas. 

- Klausyk, draugeli, - pasakė Fordas, - jei aš gaučiau po vieną 
Altairo dolerį kaskart, kai išgirstu, kaip vienas Visatos gabalas 
žiūrėdamas į kitą Visatos gabalą sako “tai baisu" - nesėdėčiau čia 
kaip kokia citrina, laukianti džino. Bet negaunu, todėl sėdžiu. 
Šiaip ar taip - kodėl tu atrodai toks taikus ir svajingas? Gal 
įsimylėjai? 

Arturas pasakė, kad taip, įsimylėjo, ir pasakė taikiai. 

- Gal ką nors, kas žino, kur padėtas džino butelis? Ar aš ją 
kada pamatysiu? 

Pamatė, nes tą akimirką įėjo Fenčerčė, nešina pluoštu 
laikraščių, nusipirktų kaimelyje. Sustojo, nustebinta katastrofos 
ant stalo ir katastrofos iš Betelgeuzės ant sofos. 

- Kur džinas? - paklausė Fordas Fenčerčės. 

O Arturo: 

- Kas, beje, atsitiko Trilijonai? 

- Ee, čia Fenčerčė, - susinepatoginęs pasakė Arturas. - Apie 
Trilijoną nežinau, tu ją tikriausiai matei paskutinis. 

- A, aha, - pasakė Fordas, - ji kažkur išsitrenkė su Zafodu. Jie 
lyg ir vaikų prisidarė, ar kaip. Mažų mažiausia, - pridūrė jis, - bent 
man taip atrodo. Zafodas, žinotum, gerokai aprimo. 

- Tikrai? - tarstelėjo Arturas, paskubomis trepinėdamas 
aplinkui Fenčerčę ir padėdamas iškraustyti pirkinius. 

- Aha, - pasakė Fordas, - bent viena jo galvų dabar sveikesnė 
už mintantį rūgštimi strutį. 

- Arturai, kas čia toks? - paklausė Fenčerčė. 

- Fordas Prefektas, - pasakė Arturas. - Gal kartais 
prabėgomis buvau apie jį užsiminęs. 


TRisdEšimT SEpTiNTAS SkyRius 


Iš viso tris dienas ir tris naktis milžiniškas sidabrinis robotas 
tarsi druskos stulpas stovėjo apžergęs Naitsbridžo liekanas, 
nežymiai siūbuodamas ir stengdamasis perprasti daugybę dalykų. 

Jį lankė vyriausybinės delegacijos, gausybė postringaujančių 
eteryje žurnalistų uždavinėjo vieni kitiems klausimus apie tai, ką 
jie apie visa tai galvoja, naikintuvai ir bombonešiai apgailėtinai 

stengėsi jį sunaikinti - bet joks driežas nepasirodė. Robotas 
pamažu žvalgė horizontą. 

Naktimis jis atrodydavo įspūdingiausiai - nutviekstas 
televizijos komandų prožektorių, be paliovos nukreiptų į jį, be 
paliovos nieko nedarantį. 

Jis galvojo ir galvojo, ir galiausiai sugalvojo. 

Jam teks pasiųsti į žvalgybą pagalbinius savo robotus. 

Derėjo apie tai pagalvoti anksčiau, bet ir taip pakako 
rūpesčių. 

Vieną dieną iš liuko tarsi siaubingas metalo debesis klykdami 
pasipylė mažyčiai skraidantys robotai. Jie skraidinėjo po aplinkinę 
teritoriją, pašėliškai užpuldinėdami vienus daiktus ir gindami 
kitus. 

Galų gale vienas skraiduolis aptiko gyvūnėlių parduotuvę, 
kurioje buvo ir driežų, bet tuojau pat apgynė demokratiją toje 
parduotuvėje taip nuožmiai, kad netoliese mažai kas beliko gyvas. 

Lūžis įvyko tada, kai skraidančių ir klykiančių smogikų 
komanda Regento Parke atrado zoologijos sodą ir - užvis 
svarbiausia - terarijų. 

Iš ankstesnių klaidų gyvūnėlių parduotuvėje pasimokę šiokio 
tokio atsargumo, skraidantieji grąžtai bei pjūkleliai atgabeno 
keletą didesnių ir riebesnių iguanų pas milžinišką sidabrinį robotą, 
kuris pabandė užmegzti su jomis aukšto lygio derybas. 

Galiausiai robotas paskelbė pasauliui, kad, nepaisant 
išsamaus, atviro ir visapusiško pasikeitimo nuomonėmis, aukšto 
lygio derybos nutrauktos, driežai atstatydinti, o jis pats, robotas, 
norėtų kur nors trumpai paatostogauti, ir dėl kažkokios priežasties 
pasirinko Bournmutą. 

Stebėdamas visa tai teleekrane, Fordas Prefektas linktelėjo, 
nusijuokė ir išgėrė dar alaus. Pradėta skubiai ruoštis roboto 
išvykimui. 

Skraidančios įrankių dėžės klykė 1r pjaustė ir gręžė ir svilino 
šviesomis visokius daiktus kiaurą dieną ir kiaurą naktį, o iš ryto, 
visų nuostabai, milžiniška bėginė atraminė konstrukcija pradėjo 
riedėti į vakarus iš karto keletu kelių, o viršuje stovėjo robotas, 
palaikomas visokių atramų. 

Daiktas šliaužė į vakarus, palikdamas plačią pradalgę, o 
aplinkui nelyginant kažkoks keistas karnavalas zvimbė jo tarnai, 
sraigtasparniai ir reporterių mašinos, kol pagaliau visi pasiekė 
Bournmutą, kur robotas pamažu išsivadavo iš savo transporto 
priemonės glėbio, nuėjo į paplūdimį ir gulėjo dešimt dienų. 

Tai, suprantama, buvo neabejotinai pats įdomiausias dalykas, 
kada nors ištikęs Bournmutą. | 

Aplinkui atitvertą ir saugomą kaipo roboto rekreacinė zona 
plotą kasdien susirinkdavo minios, bandančios įžiūrėti, ką jis ten 
veikia. 

Netoli pakrantės pirmyn ir atgal plaukiojo motorlaiviai, 
smalsaujantys, ką jis ten veikia. 

Robotas nieko neveikė. Jis gulėjo paplūdimyje. Gulėjo 
nelabai patogiai - kniūpsčias. 

Vieną vėlyvą naktį vienas vietinio laikraščio reporteris 
įsigudrino padaryti tai, ko padaryti daugiau niekam visame 
pasaulyje kol kas nepavyko, tai yra - užmegzti trumpą suprantamą 
pašnekesį su vienu tarnybinių robotų, saugančių teritoriją. 

Nepaprastas persilaužimas. 

- Manyčiau, iš to išeitų straipsnis, - prisipažino žurnalistas, 
pro plieninio tinklo tvorą dalindamasis cigarete, - bet trūksta gero 
vietinio kabliuko. Aš čia turiu neilgą klausimų sąrašėlį, - tęsė jis, 
nevikriai rausdamasis vidinėje kišenėje. - Gal galėtum jį jam... 
tam... kaip jūs jį bevadintumėt - perduoti, kad užmestų akį? 

Mažasis skraidantis terkšlinis atsuktuvas pasakė pažiūrėsiąs, 
ką pavyks padaryti, ir nuklykė sau. 

Atsakymo taip ir nesulaukta. 

Tačiau įdomu, kad klausimai, surašyti ant to popieriaus 
gabalėlio, daugiau ar mažiau sutapo su klausimais, besisukančiais 
stambiuosiuose, kovų iškamuotuose, galinguose tarsi pramonė 
roboto smegenų vingiuose. Jie buvo tokie: 

“Kaip tau patinka būti robotu?"; 

“Ar malonu būti ateiviu iš tolimo kosmoso?", ir - 

“Kaip tau patinka Bournmutas?" 

Kitą dieną iš pat ryto prasidėjo pakrovimo darbai, o dar po 
kelių dienų pasidarė aišku, kad robotas ruošiasi išvykti visam 
laikui. 

- Svarbiausia, - kreipėsi Fenčerčė į Fordą, - ar tu gali įvesti 
mus į laivą? 

Fordas paklaikusiomis akimis pažiūrėjo į savo laikrodį. 

- Man reikia pasirūpinti vienu rimtu neužbaigtu darbu, - 
sušuko jis. 

TRisdešimr AšrunTAS SkyRius 


Minios brukos: kiek įmanoma arčiau milžiniško sidabrinio 
laivo. Artimiausias prieigas atitvėrė ir saugojo mažučiukai 
skraidantys pagalbiniai robotai. Išrikiuotos aplinkui ginkluotosios 
pajėgos niekaip nesugebėjo pralaužti tos užkardos, užtat įnirtingai 
stebėjo, kad kas nors nepralaužtų jų pačių. Šias, savo ruožtu, 
juosė policijos grandinė, nors ar policininkai čia budėjo 
saugodami visuomenę nuo armijos, ar armiją nuo visuomenės, ar 
bandydami užtikrinti diplomatinę milžiniškojo laivo neliečiamybę 
ir apsaugoti jį nuo baudų už stovėjimą neleistinoje vietoje - liko 
visiškai neaišku, ir šis klausimas tapo gausių debatų priežastimi. 

Dabar vidinė užtvara jau pradėta išmontuoti. Kariškiai 
nejaukiai grumdėsi, neišmanydami, kaip reaguoti į faktą, kad jų 
buvimo čia priežastis ketina paprasčiausiai pakilti ir nešdintis sau. 

Maždaug apie priešpiečius milžiniškasis robotas 
nusvirduliavo atgal į laivą, o dabar, jau penktą valandą popiet, 
taip ir nebepasirodė. Girdėjosi daug įdomių garsų - vėl girgždesiai 
ir dundesiai iš pačios laivo gilumos, milijono bjaurių gedimų 
muzika; bet įtempto laukimo nuotaiką minioje pagimdė tai, kad 
visi įtemptai laukė nusivylimo. Šis nuostabus, neregėtas daiktas 
atėjo į žmonių gyvenimą, o dabar paprasčiausiai ruošiasi išeiti be 
JŲ. 
Du žmonės jautė tą nerimą ypatingai stipriai. Arturas ir 
Fenčerčė neramiai apžiūrinėjo grūstį, bet niekur joje neįstengė 
pastebėti nei Fordo Prefekto, nei kokio nors ženklo, rodančio, kad 
jis ketintų čia atsirasti. 

- Ar jis patikimas? - trūkčiojančiu balsu paklausė Fenčerčė. 

- Ar patikimas? - perklausė Arturas. Jis dusliai nusijuokė. - 
Ar seklus vandenynas? - paklausė jis. - Ar šalta saulė? 

Paskutinės roboto pervežimo konstrukcijos detalės jau 
keliavo į laivą, savo eilės laukė keli dar likę teritorijos užtvaros 
gabalai, sukrauti rampos papėdėje. Stovintys sargyboje aplinkui 
rampą kareiviai reikšmingai pasišiaušė, visuose galuose skambėjo 

lojantys įsakymai, vyko skuboti pasitarimai, bet, suprantama, 
niekas negalėjo nieko pakeisti. 

Arturas su Fenčerče beviltiškai, jau be jokio aiškaus plano 
brovėsi per grūstį pirmyn, bet kadangi visa grūstis taip pat 
stengėsi per grūstį prasibrauti pirmyn, tai jiems nieko ir neišėjo. 

O po kelių minučių šalia laivo nebeliko jokio daikto: viskas 
iki paskutinio tvoros gabalėlio jau buvo viduje. Pora skraidančių 
pjūklelių ir vienas gulsčiukas aplėkė sklypą, tarsi paskutinį kartą 
tikrindami, o paskui pro milžinišką liuką nuklykė vidun patys. 

Praėjo kelios sekundės. 

Mechaninės sumaišties garsai viduje pasikeitė, ir didžiulė 
plieninė rampa pradėjo lėtai, sunkiai kilti nuo Maisto Produktų 
Rūmų. Tuos garsus lydėjo garsas, kokį skleidžia tūkstančiai 
įsitempusių, susijaudinusių žmonių, kurių visiškai nepaisoma. 

- Sustokit! 

Sulojo garsiakalbis iš taksi, kuris žviegdamas sustojo 
besigrumdančios minios pakraštyje. 

- Įvykdytas, - vambrijo garsiakalbis, - rimtas mokslinis 
įsilaužimas. Prasilaužimas. Persilaužimas, - pasitaisė jis. 

Atsilapojo durelės, iššoko vyrukas taip maždaug iš 
Betelgeuzės apylinkių, apsirengęs baltu chalatu. 

- Sustokit! - vėl riktelėjo jis, ir šį kartą užsimojo trumpu, 
storu juodu strypeliu, nusėtu švieselėmis. Švieselės trumpai 
pamirksėjo, bekylanti rampa stabtelėjo, paskui, paklususi 
signalams, siunčiamiems Nykščio (kurio signalams blokuoti naujų 
būdų nuolat ieško pusė inžinierių elektronikų Galaktikoje, kuomet 
kita pusė nuolat ieško naujų būdų blokuoti blokavimo signalams), 
pamažu nugirgždėjo atgal į apačią. 

Fordas Prefektas pasičiupo iš taksi savo garsiakalbį ir 
pradėjo pro jį baubti ant minios. 

- Duokit kelią! - šaukė jis. - Prašau duoti kelią, čia rimtas 
mokslinis persilaužimas! Jūs ir jūs - paimkite iš taksi prietaisus. 

Jis visiškai nesirinkdamas parodė pirštu į Arturą ir Fenčerčę, 
kurie prasibrovė atgal iš grūsties ir skubiai pripuolė prie 
automobilio. 

- Gerai, aš noriu, kad malonėtumėt praleisti kelis svarbius 
mokslinių tyrimų prietaisus, - griaudėjo Fordas. - Prašau visus 
laikytis rimties. Viskas valdoma, čia nėra į ką žiūrėti. Čia tiktai 
rimtas mokslinis persilaužimas. Nagi - rimties. Svarbūs moksliniai 
prietaisai. Duokite kelią. 

Ištroškusi naujo pasilinksminimo, pradžiuginta netikėto 
atokvėpio nuo nusivylimo minia džiaugsmingai atsitraukė ir 

prasiskyrė. 

Arturas truputėlį sunerimo, pamatęs užrašus ant sukrautų 
automobilio gale dėžių su svarbiaisiais moksliniais prietaisais. 

- Užmesk ant jų savo švarką, - murmtelėjo jis Fenčerčei, 
paduodamas jai dėžes. Paskubomis iškrapštė didelį prekybos 
centro vežimėlį, taip pat įbruktą prie užpakalinės sėdynės. 
Vežimėlis nužvangėjo ant žemės, ir abu drauge sukrovė dėžes į jį. 

- Prašau pralaisvinti taką, - vėl užriko Fordas. - Viskas 
deramai, moksliškai kontroliuojama. 

- Jis sakė, kad užmokėsit jūs, - pasakė taksi vairuotojas 
Arturui, kuris iškrapštė kelis banknotus ir užmokėjo. 

Tolumoje pasigirdo policijos sirenų staugimas. 

- Pasislinkite atokiau, - sušuko Fordas, - tada niekas 
nenukentės. 

Minia subangavo ir vėl susiliejo už jų; jie it pašėlę stūmė ir 
tempė prekybos centro vežimėlį per žvirgždą rampos linkui. 

- Viskas gerai, - toliau baubė Fordas, - čia nėra į ką žiūrėti, 
jau baigta. Iš tikrųjų čia niekas ir nevyksta. 

- Prašau duoti kelią,  užgriaudėjo policijos garsiakalbis 
kažkur už minios. - Įvykdytas įsilaužimas, duokit kelią. 

- Persilaužimas, - klykė Fordas, bandydamas perrėkti 
policininkus, - mokslinis persilaužimas. 

- Čia policija! Duokit kelią! 

- Moksliniai prietaisai! Duokit kelią! 

- Policija! Praleiskit mus! 

- Ausinukai! - klyktelėjo Fordas, išsitraukė iš kišenių 
pustuzinį mažyčių grojikliukų ir švystelėjo juos į grūstį. Kelios šio 
mosto dėka kilusios pragariškos sumaišties sekundės leido jiems 
užkelti prekybos centro vežimėlį ant rampos ir pertemti per jos 
briauną. 

- Laikykitės tvirtai, - murmtelėjo Fordas ir atleido savojo 
Elektroninio Nykščio mygtuką. Didžioji rampa po kojomis 
sudrebėjo ir pradėjo pamažu kilti aukštyn. 

- Tvarkelė, vaikai, - pasakė Fordas, kai trypinėjanti minia 
liko toli apačioje, o jie patys pradėjo šliuožti išilgai pakrypusios 
rampos į laivo gelmes, - atrodo, leidžiamės į kelią. 

TRisdeEšimr DevinTAS SkyRius 


Arturas Dentas irzo, nes jį nuolat pažadindavo susišaudymo 
triukšmas. 

Stengdamasis nepažadinti Fenčerčės, kuri kažkaip įsigudrino 
kietai užmigti, jis išsirangė iš remontininkų šliuzo, kurį jie pavertė 
šiokia tokia kajute, nusileido pagalbinėmis kopėtėlėmis ir pradėjo 
niūriai klaidžioti koridoriais. 

Jie kėlė klaustrofobiją ir buvo prastai apšviesti. Apšvietimo 
grandinės erzinančiai zirzė. 

Tačiau čia ne tai. 

Jis stabtelėjo ir atšlijo - pro šalį blankiai apšviestu 
koridoriumi klykdamas pralėkė elektrinis grąžtas, retkarčiais 
atsitrenkiantis į sienas tarsi apsvaigusi bitė. 

Ir čia ne tai. 

Jis išsikabarojo pro angą pertvaroje ir atsidūrė dideliame 
koridoriuje. Iš vieno galo rūko aitrūs dūmai, todėl jis nuėjo į kitą. 

Atėjo iki stebėjimo monitoriaus, įmontuoto sienoje už 
atsparaus, bet visvien baisiai subraižyto pleksiglaso plokštės. 

- Gal malonėtum pritildyti? - paklausė jis Fordo Prefekto, 
kuris sėdėjo priešais monitorių, apsikrovęs vaizdo aparatūra, kurią 
nukniaukė iš parduotuvės Totenhamo Kelyje vitrinos, iš pradžių 
trinktelėjęs į ją nedidele plyta; aplinkui mėtėsi daugybė tuščių 
alaus skardinių. 

- Tššš! - sušnypštė Fordas, įdėmiai tarsi maniakas 
spoksodamas į ekraną. Jis žiūrėjo “Šauniąją Septyniukę". 

- Tik truputėlį, - pasakė Arturas. 

- Ne! - riktelėjo Fordas. - Tuoj bus įdomiausia vieta! 
Klausyk, aš galų gale viską išsiaiškinau - reikalingą įtampą, 
jungimo tvarką, viską, o čia jau įdomiausia vieta! 

Atsidusęs Arturas įsisopėjusia galva atsisėdo greta žiūrėti 
įdomiausios vietos. Jis klausėsi Fordo ūkčiojimų, klykčiojimų ir 
aikčiojimų kiek įstengdamas romiau. 

- Fordai, - galų gale, kai filmas baigėsi, o Fordas įniko ieškoti 
kasečių krūvoje “Kasablankos" įrašo, pasakė jis, - kaip čia 
atsitiko, jeigu... 

- Va čia tai filmas, - pasakė Fordas, - kaip tik dėl šito aš ir 
sugrįžau. Ar tu supranti, kad man nė karto nepavyko pamatyti jo 
iki galo? Amžinai nepamatydavau pabaigos. Iš vakaro prieš 
atskrendant tiems vogonams pažiūrėjau iki pusės. Kai jie 
susprogdino planetą - galvojau, kad taip ir nebepamatysiu viso 
filmo. Ei, o kas iš viso čia atsitiko? 

- Tiesiog gyvenimas, - pasakė Arturas, ir iš šešių skardinių 
paketo išsilupo skardinę alaus. 

- A, vėl jis, - pasakė Fordas. - Taip ir maniau, kad kažkas 
panašaus. Aš labiau vertinu va ką, - pasakė jis, kai ekrane 
pasirodė Riko baras. - Kaip atsitiko jeigu kas? 

- Ką? 

- Tu pradėjai sakyti, “kaip čia atsitiko, jeigu..." 

- Kaip čia atsitiko, jeigu tu taip peiki Žemę, kad tu... Et, 
nesvarbu, tiesiog pažiūrėkim tą filmą. 

- Būtent, - pasakė Fordas. 


KeruRiasdešimTAS SkyRius 


Dar liko galelis pasakojimo. 

Anapus to, kas kadaise vadinta Beribiais Vaispyragkso 
Šviesų Laukais, kol aptikta, jog už jų driekiasi Pilkieji Kibieji 
Saksakvino Feodai, driekiasi Pilkieji Kibieji Saksakvino Feodai. 

 Pilkųjų Kibiųjų Saksakvino Feodų ribose yra žvaigždė, 
vadinama Zarssu, aplink kurią skrieja planeta Preliumternas, 
kurioje yra Sevorbeupstrio šalis, ir kaip tik į Sevorbeupstrio šalį 
galų gale atvyko Arturas su Fenčerče, truputėlį pavargę po 
kelionės. 

O Sevorbeupstrio šalyje jie nuvyko į Didžiąją Raudonąją 
Rarso Lygumą, kurios pietiniame pakraštyje dunkso Kventuliaus 
Kvazgaro Kalnai, kitapus kurių, pasak priešmirtinių Prako žodžių, 
jie ras Paskutinę Dievo Žinią Jo Tvarinijai, parašytą trisdešimties 

pėdų aukštumo ugninėmis raidėmis. 

Pasak Prako, jei tik Arturo atmintis nemelavo, tą vietą saugo 
Lidingasis Kiaurakiautis iš Sviedikų, ir paaiškėjo, kad tai - tam 
tikra prasme - teisybė. Jis buvo nedidelis žmogelis su keista 
skrybėle, ir jis pardavė jiems bilietą. 

- Malonėkite laikytis kairės, - pasakė jis, - laikykitės kairės, 
- ir atsistojęs ant nedidelio paspirtuko nuskubėjo sau. 

Arturas ir Fenčerčė suprato, kad šiuo keliu traukia ne 
pirmieji, nes takas, vedantis kairiuoju Didžiosios Raudonosios 
Lygumos pakraščiu, buvo kaip reikiant ištryptas ir apkaišytas 
kioskeliais. Viename jie nusipirko dėžutę saldumynų, iškeptų 
vienoje kalno oloje, krosnyje, kurią apšildo liepsnos, sudarančios 
Paskutinės Dievo Žinios Jo Tvarinijai raides. Kitame nusipirko 
kelis atvirukus. Užpurkštų dažais raidžių beveik nesimatė. “Kad 
nesugadintume Didžiosios Staigmenos!"* - skelbė užrašas kitoje 
pusėje. . 
- Ar jūs žinote, kokia ta žinia? - paklausė jie nedidukės 
senutės, kioskelio šeimininkės. 

- O, taip! - džiugiai sučiulbėjo ji. - O, taip! 

Ir mostu parodė eiti toliau. 

Kas dvidešimt mylių ar panašiai stovėjo nedidelės akmeninės 
trobelės su dušais bei sanmazgais, bet keliauti buvo sunku, ir 
saulė iš aukštybių kepino Didžiąją Raudonąją Lygumą, ir Didžioji 
Raudonoji Lyguma raibuliavo nuo kaitros. 

- Ar įmanoma, - viename didesnių kioskelių pasiteiravo 
Arturas, - išsinuomoti vieną tų paspirtukų? Kokį turėjo Lidingasis 
Kiaurakaipjįten? 

- Paspirtukai, - pasakė nedidukė dama, pardavinėjanti ledus, 
- nepritinka pamaldiesiems. 

- O, puiku, tuomet viskas gerai, - pasakė Fenčerčė, - mes 
nesame ypatingai pamaldūs. Mums tik įdomu. 

- Tokiu atveju privalote tuojau pat pasukti atgal, - griežtai 
tarė mažoji dama, o kai jie suabejojo - pardavė jiems porą 
Paskutinės Žinios skrybėlių nuo saulės ir jų pačių, tvirtai 
susikibusių rankomis Didžiojoje Raudonojoje Rarso Lygumoje, 
nuotrauką. . 

Kioskelio pavėsyje jie išgėrė po stiklinę gazuoto vandens, o 
paskui vėl nukėblino į saulėkaitą. 

- Baigiasi apsauginis kremas, - dar po kelių mylių pasakė 
Fenčerčė. - Galime eiti iki sekančio kiosko arba grįžti prie 
ankstesniojo, kuris arčiau, bet reikštų pasukti atgal. 

Jie pažvelgė pirmyn į tolimą juodą krislelį, mirkčiojantį 

kaitros migloje; jie pažiūrėjo atgal į nueitą kelią. Jie nusprendė eiti 
pirmyn. 

Paskui aptiko ne tik esantys ne pirmieji, kurie čia keliavo, bet 
ir ne vieninteliai, keliaujantys dabar. 

Kiek toliau priešakyje per lygumą vilkosi kerėpliškas, 
neaukštas pavidalas - skausmingai lėtai klupčiojantis, pusiau 
šlubuojantis, pusiau šliaužiantis. 

Jis judėjo taip lėtai, kad netrukus Arturas ir Fenčerčė prisivijo 
tą padarą, o tada pamatė, kad jis padarytas iš sudilusio, 
sulankstyto metalo. 

- Šitaip ilgai, - dejavo jis, - ak, šitaip ilgai. Ir dar skausmas, 
šitiek skausmo, ir šitiek laiko jį kentėti, taigi. Vienas arba kitas 
atskirai - tikriausiai įstengčiau pakelti. Bet abu kartu iš tikrųjų 
mane pribaigs. Ak, sveikas, vėl tu. 

- Marvinai? - riktelėjo Arturas, pritūpęs greta roboto. - Ar čia 
tu? 

- Tu visuomet, - sudejavo nukaršusio roboto aižena, - 
sugebėdavai užduoti patį išmintingiausią klausimą, ar ne taip? 

- Kas čia? - neramiai sušnibždėjo Fenčerčė, palinkusi už 
Arturo ir sugniaužusi jo petį. 

- Jis - lyg ir senas draugas, - atsakė Arturas, - aš... 

- Draugas! - graudžiai karktelėjo robotas. Žodis baigėsi 
kažkokiu sausu traškėjimu, iš roboto burnos pasipylė rūdžių 
trupiniai. - Turėsite pakentėti, kol bandysiu prisiminti, ką reiškia 
tas žodis. Mano atminties talpyklos jau nebe tokios, kaip kadaise, 
žinote, ir bet kuris žodis, nenaudotas keletą zilijonų metų, turi būti 
išstumtas į pagalbinę atmintį. Ak, štai kur jis. 

Apdaužyta roboto galva nežymiai šoktelėjo, tarsi 
užsimąsčiusi. 

- Hmmm, - pasakė jis, - kokia įdomi sąvoka. 

Pagalvojo dar truputį. 

- Ne, - pagaliau pasakė jis, - nemanau, kad kada nors būčiau 
susidūręs su kuo nors panašaus. Atsiprašau, čia negaliu jums 
padėti. 

Jis graudžiai nuvilko kelį dulkėmis, paskui pabandė pasikelti, 
remdamasis išklaipytomis alkūnėmis. 

- Gal yra kokia paskutinė paslauga, kurios iš manęs 
norėtumėt? - kažkaip gūdžiai tarškančiu balsu paklausė jis. - Koks 
nors popiergalis, kurį norėtumėt, kad pakelčiau? Arba galbūt 
norėtumėt, kad aš, - tęsė jis, - atidaryčiau jums kokias duris? 

Roboto galva grikšėdama pasisukiojo surūdijusiuose sprando 
sriegiuose, tarytum žvalgydama horizonto tolumas. 

- Atrodo, šiuo metu netoliese nėra jokių durų, - pasakė jis, - 
bet aš neabejoju, kad jei luktelėsime pakankamai ilgai - kas nors 
jas pastatys. O tada, - pamažu ištarė jis, pasukęs galvą ir vėl 
žiūrėdamas į Arturą, - aš galėčiau jas jums atidaryti. Suprantate, 
aš tikrai pratęs laukti. 

- Arturai, - piktai sušnypštė Fenčerčė Arturui į ausį, - apie tai 
tu man niekad nepasakojai. Ką tu padarei šitam nelaimingam 
sutvėrimui? 

- Nieko, - nusiminęs gynėsi Arturas, - jis visada toks... 

- Cha! - drėbė Marvinas. - Cha! - pakartojo jis. - Ką tu 
išmanai apie visada? Tu sakai “visada" man, kuris - per tuos 
kvailus pavedimėlius, kurių vykdyti jūs, organinės gyvybės 
formos, be paliovos mane siuntinėjate netgi kiaurai laiko - dabar 
esu trisdešimt septynis kartus senesnis už pačią Visatą? Truputėlį 
rūpestingiau rinkis žodžius, - jis sukosėjo, - ir taktiškiau. 

Praėjus rėžiančio ausį kosulio priepuoliui, robotas tęsė. 

- Palikit mane, - pasakė jis, - eikit sau kur ėję, palikit mane 
skausmingai vilktis savo keliu. Mano laikas pagaliau beveik atėjo. 
Mano lenktynės beveik baigtos. Aš nė trupučio neabejoju, - 
pasakė jis, sulūžusiu pirštu netvirtai modamas jiems eiti tolyn, - 
kad finišą pasieksiu paskutinis. Taip pritiktų. Štai aš - smegenys, 
talpumu... 

- Užsičiaupk, - tarė Arturas. 

Drauge su Fenčerče pakėlė robotą, nepaisydamas netvirtų jo 
prieštaravimų ir įžeidinėjimų. Metalas buvo toks įkaitęs, kad vos 
pūslės ant pirštų neiššoko, bet robotas dabar svėrė stebėtinai 
nedaug, ir bejėgiškai pakibo jų rankose. 

Jie nusinešė jį taku, kuris kairiuoju Didžiosios Raudonosios 
Rarso Lygumos pakraščiu vedė link juosiančių pietinį pakraštį 
Kventuliaus Kvazgaro kalnų. 

Arturas bandė paaiškinti Fenčerčei, bet aiškinimus pernelyg 
dažnai nutraukdavo sopulingi kibernetiniai Marvino kliedesiai. 

Prie vieno kioskelio jie pabandė išsiaiškinti, ar nepavyktų 
gauti jam kokių atsarginių dalių ir kokio malšinančio skausmą 
tepalo, bet Marvinas griežtai pasipriešino. 

- Aš visas - išvien atsarginės dalys! - sugergždė jis. 

- Palikit mane ramybėje! - sušvokštė jis. 

- Kiekviena mano dalelė, - suinkštė jis, - pakeista mažiausiai 
penkiasdešimt kartų... išskyrus... 

Akimirką atrodė, kad robotas vos pastebimai pagyvėjo. Jo 
galva tarp Arturo ir Fenčerčės siūbavo, besistengdama kažką 
prisiminti. 

- Ar prisimeni, kai susitikom patį pirmą kartą, - galiausiai 
pasakė Marvinas Arturui, - man buvo pavestas baisių protinių 
pastangų reikalaujantis darbas atvesti jus į tiltelį? Kai užsiminiau, 
kad man siaubingai skauda visus kairiojo šono diodus? Kad 
prašiau juos pakeisti, bet niekas jų taip ir nepakeitė? 

Prieš kalbėdamas toliau, robotas ilgokai tylėjo. Arturas su 
Fenčerče nešė jį po kepinančia saule, kuri iš pažiūros visai 
nejudėjo, jau nekalbant apie nusileidimą. 

- Pažiūrėkim, ar sugebėsi atspėti, - pasakė Marvinas, kai 
nutarė, kad tyla jau tapo pakankamai nejauki, - kurios mano dalys 
dar nė karto nekeistos? Nagi, pažiūrėk, ar sugebėsi atspėti. 

- Oi, - pridūrė jis, - Ol, oi, Oi, Ol, Oi. 

Galų gale jie pasiekė paskutinį kioskelį, įtaisė Marviną, 
susėdo abipus jo ir pailsėjo pavėsyje. Fenčerčė nupirko Raselui 
sąsagas rankogaliams - sąsagas, inkrustuotas mažais nušlifuotais 
akmenėliais, surinktais Kventuliaus Kvazgaro Kalnuose, tiesiai iš 
po ugninių raidžių, kuriomis buvo parašyta Paskutinė Dievo Žinia 
Jo Tvarinijai. 

Arturas pervertė nedidelę krūvelę sudėtų ant prekystalio 
pamaldžių brošiūrėlių - kuklių meditacijų apie Žinios reikšmę. 

- Pasirengusi? - kreipėsi jis į Fenčerčę; ta linktelėjo. 

Abu vėl pakėlė Marviną. 

Jie apsuko Kventuliaus Kvazgaro kalnų papėdę - ir išvydo 
Žinią, liepsnojančiomis raidėmis parašytą išilgai kalno keteros. 
Priešais ją ant didelio akmens buvo įrengta nedidelė stebėjimo 
aikštelė, apjuosta turėklais, nuo kurios gerai matėsi. Ten stovėjo 
nedidelis mokamas teleskopas nuodugniam raidžių apžiūrėjimui, 
bet juo niekas niekad nesinaudojo, nes raidės liepsnojo dieviškų, 
dangišku skaistumu, ir apžiūrinėdamos pro teleskopą būtų rimtai 
pakenkusios tinklainei bei regos nervui. 

Jie tarsi užkerėti žvelgė į Paskutinę Dievo Žinią Jo Tvarinijai, 
ir į juos pamažu, neapsakomai plūdo didis ramybės jausmas, ir 
galutinis, visiškas supratimas. 

Fenčerčė atsiduso. 

- Taip, - pasakė ji, - kaip tik taip. 

Jie spoksojo į raides ištisas dešimt minučių, ir tik paskui 
prisiminė, kad kybantis tarp jų pečių Marvinas tikriausiai nemato. 
Robotas jau nebeįstengė pakelti galvos, jis neperskaitė žinios. Jie 
pakėlė jo galvą, bet jis pasiskundė, kad regos nervų grandys 
beveik nebeveikia. 

Jie surado monetą ir padėjo robotui prieiti prie teleskopo. Jis 
verkšleno ir įžeidinėjo juos, bet jie padėjo jam pažiūrėti į 
kiekvieną atskirą raidę iš eilės. Pirmoji raidė buvo “m", antroji - 

“e", trečioji - “s". Paskui ėjo tarpas. Toliau - raidė “a", paskui “t", 
Aa AE “p 

Vanas stabtelėjo pailsėti. 

Kiek luktelėję, jie ėmėsi iš naujo ir padėjo jam perskaityti 
raides “r", “a", “š", “o", “m" ir “e". 

Kitas žodis buvo “už". Paskutinis žodis buvo labai ilgas, ir 
Marvinui teko dar a nailsėti prieš jo imantis. 
Žodis prasidėjo raide “n" „paskui “e “e", paskui “p". Toliau 
“a" ir “t", dar toliau - 95) “g" ir “u". 

Baskanisi kartą atsipūtęs, Marvinas sukaupė jėgas finišui. 

Jis perskaitė “m", dar vieną “u", ir pagaliau paskutinę “s", ir 
vėl sugniužo Arturo i ir Fenčerčės Žatos 

- Manau, - galų gale išspaudė jis iš pačių surūdijusios, 
tarškančios savo krūtinės gelmių, - kad dabar man gera. 

Šviesos jo akyse užgeso jau tikrai patį paskutinį kartą. 

Laimė, netoliese stovėjo palapinė, kur iš vyrukų žaliais spar- 
nais galėjai išsinuomoti paspirtukus. 


sekė 


Epilogas 


Vienas didžiausių visokios gyvasties geradarių buvo vyras, 
kuris nesugebėjo nesiblaškydamas dirbti savo darbo. 

Talentas? 

Be abejo. 

Vienas pažangiausių genetikos inžinierių tiek savo, tiek bet 
kurioje kitoje kartoje, įskaitant ir eilę jo paties suprojektuotųjų? 

Be jokios abejonės. 

Bėda ta, kad jį perdėm stipriai domino dalykai, kurie turėjo 
jam nerūpėti, mažų mažiausia, pasak aplinkinių, ne dabar. 

Jis taip pat - iš dalies dėl šito - gana dažnai suirzdavo. 

Tad kai jo pasauliui pradėjo grasinti siaubingi užpuolikai iš 
tolimos žvaigždės, kurie buvo dar gan atokiai, bet keliavo 
sparčiai, jis, Fanfara Ferzenvaldas Trečiasis (jis vadinosi Fanfara 
Ferzenvaldas Trečiasis, kas nėra labai svarbu, bet gana įdomu, 
kadangi... et, tiek to, jis taip vadinosi, o apie tai, kodėl tai įdomu, 
galėsime pakalbėti vėliau), savosios rasės valdovų buvo uždarytas 
saugomame izoliatoriuje ir gavo pavedimą suprojektuoti fanatiškų 
superkaržygių veislę, kad baisieji užpuolikai gautų atkirtį ir būtų 

nugalėti, nurodymą atlikti pavedimą greitai bei - įsakyta - “Ne- 
siblaškant!" 

Taigi, jis sėdėjo prie lango ir pro jį žiūrėjo į vasarišką veją, 
ir projektavo, ir projektavo, ir projektavo, bet jį amžinai kas nors 
truputį išblaškydavo, ir tuomet, kai užpuolikai jau praktiškai 
sukosi aplinkui planetą - padarė nepaprastos naujos veislės 
supermusę, galinčią be niekieno pagalbos sumesti, kaip išskristi 
pro atidarytą pusiau atidaryto lango pusę, o taip pat vaikišką 
išjungiklį. Šių nepaprastų atradimų pagerbimo iškilmės rodėsi 
pasmerktos ilgai netrukti, nes katastrofa buvo jau čia pat - ateivių 
laivai jau leidosi. Bet - didžiai visų nuostabai - baisiuosius 
užpuolikus, kurie, kaip ir dauguma karingų padermių, trankėsi 
siautėdami vien todėl, kad nesugebėjo pritapti gimtinėje, 
apstulbino nepaprasti Ferzenvaldo atradimai; atėjūnai prisidėjo 
prie švenčiančiųjų ir kaipmat buvo priversti pasirašyti gausybę 
įvairiausių prekybinių sutarčių bei sudaryti kultūrinių mainų 
programą. Ir - neįtikėtinai priešingai įprastiniam panašių dalykų 
surėdymui - visi dalyvavusieji ilgai ir laimingai gyveno. 

Šiame pasakojime būta kažkokios prasmės, bet ji laikinai 
išgaravo iš metraštininko galvos. 

